
P R O L O G 


V, 


hon Alite ishte vrasës, trafikant droge dhe gangster. 

Gjatë aktivitetit të tij kriminal, për plot njëzet e pesë vjet, 
ai u tregua shumë i dhunshëm me njerëzit: disa i goditi me thikë, disa 
i qëlloi me armë, shumë të tjerë i rrahu me tuba hekuri, shkopinj gome 
e bejsbolli. Nuk është krenar për të kaluarën e tij, por të paktën nuk e 
fsheh. Fundja, i tillë ishte. 

Por tani ka ndryshuar. 

Të paktën ky është pozicioni i tij sot, në vitin 2014, teksa përpiqet 
të fillojë një jetë të re. Ky ish-gangster me nam, tani pesëdhjetë e pesë 
vjeç, ka vendosur të bëjë një jetë normale, ndërsa tenton të zbulojë 
se si doli nga binarët dhe se si mund të ndërtojë një të ardhme krejt 
ndryshe sot. 

- Ndonjëherë as vetë nuk e kuptoj se si ndodhi, - thotë ai. 

Shumë njerëz ia bëjnë këtë pyetje vetes. 

Përgjigjja është e thjeshtë. Ai e bëri atë punë për të fituar para, 
për të jetuar mirë dhe për të forcuar pozitën e tij në familjen mafioze 
Gambino. Shumicën e krimeve, sipas tij, i kreu me urdhër të Xhon A. 
Gotit (Xhon Anxhelo Goti - i njohur si Xhuniori) dhe ndonjëherë me 
urdhër të Xhon Xh. Gotit (Xhon Xhozef Goti), babait të Xhuniorit. 
Alite rrëfeu pjesë të kësaj historie përpara dy jurive të gjykatës fede- 
rale në Nju Jork. Njëri gjyq përfundoi me dënimin e një krimineli të 
rrezikshëm. Në gjyqin tjetër juria nuk arriti të merrte vendim unanim. 

Historia e Alites është një pasqyrim i vërtetë dhe mizor i krimit 
të organizuar. Teksa sjellim ndër mend gjithë këtë histori, kuptojmë 
se përvojat e tij, të detajuara gjatë seancave paragjyqësore të marrjes 
në pyetje nga FBI-ja, gjatë deponimit nga banka e dëshmitarit dhe 
gjatë intervistave për këtë libër, janë pjesë të tablosë së përgjakshme 
plot kurthe, pabesi, tradhti e dhunë, e cila përshkruan rënien e mafies 
amerikane. Kjo organizatë, dikur e fuqishme, e pacenueshme dhe e 
rrezikshme, ka humbur pushtetin e saj në botën kriminale amerikane, 
duke rënë pre e akuzave të shumta federale dhe duke pësuar një dobë- 
sim të sistemit të “vlerave” që e mbajti në këmbë për dekada me radhë. 

Në vitin 2009, Alite dëshmoi në gjyqet e gangsterit Çarls Karnelia, 
dhe bosit të mafies, Xhunior Goti. Karnelia u akuzua për mashtrim, 
shantazh dhe vrasje, dhe u dënua me burgim të përjetshëm, të cilin 
është duke e vuajtur edhe sot e kësaj dite. Goti shpëtoi paq pasi juria 
e pati të pamundur të merrte një vendim përfundimtar për tri aku- 
za. Ashtu si Alite, tani Xhuniori është i lirë dhe jep versionin e vet 
mbi këtë histori. Ai mohon shumicën e deklarimeve të bëra nga Alite, 
përfshirë akuzat se është marrë me tregtinë e drogës, ka vrarë ose ka 
urdhëruar disa vrasje. 

Xhuniori ka mohuar gjithashtu bashkëpunimin me autoritetet. 
Një dokument i FBI-së, që do të detajohet më poshtë në këtë libër, e 
hedh poshtë këtë pretendim. Në këtë dokument pesëfaqësh, i njohur 
me përcaktimin numerik “302”, përshkruhet takimi i 18 janarit 2005, 
kur Xhunior Goti dhe dy avokatët e tij u takuan me prokurorë federalë 
dhe agjentë të FBI-së në prokurorinë e Manhatanit. 

Xheri Kapisi, koka e gazetarëve investigativë në Amerikë, dha i pari 
lajmin për përpjekjen e Xhuniorit për të bashkëpunuar. Dokumenti 
“302”, që nuk është publikuar kurrë më parë, e konfirmon raportin e 
Kapisit, që bazohej në burime të sigurta. Takimi u përshkrua si një “se- 
ancë me propozime specifike”, një negociatë gjatë së cilës një i akuzuar 
pranon të rrëfehet përpara autoriteteve me qëllim që të shfajësohet ose 
të arrijë një marrëveshje bashkëpunimi. Asgjë që thuhet gjatë këtyre 

seancave, nuk mund të përdoret kundër të akuzuarit ose çdokujt tjetër 
nëse nuk arrihet një marrëveshje. 

Me sa duket, Xhuniori dhe avokatët e tij nuk ranë në ujdi me 
autoritetet, por kjo gjë nuk i pengoi ata që të vazhdonin përpjekjen 
e tyre. Siç pasqyrohet në këtë dokument, pavarësisht mosarritjes së 
marrëveshjes, Xhunior Goti dha informata për vrasje, policë e politi- 
kanë të korruptuar, influencën e familjes së tij mafioze në prokurorinë 
e Kuinsit dhe matrapazllëqet e tij, përfshirë një plan që kishte me një 
bashkëpunëtor, për të shndërruar një vendgrumbullim mbeturinash 
në një qendër paraburgimi në Bronks, të cilën do t’ia shiste bashkisë 
për njëzet milionë dollarë. 

Xhunior Goti dhe avokatët e tij mund t’i shtrembërojnë faktet 
si të dëshirojnë. Dokumenti në fjalë është i pakontestueshëm. Gjatë 
shkrimit të këtij libri nuk u tentua asnjëherë të intervistohej ndonjë 
nga kampi i Gotit. Përshkrimi i historisë së Alites në një narrativë të 
tipit “ai tha, ata thanë” do të ishte i padobishëm. 

Gotët mohojnë çdo deklarim të Alites. Nga ana tjetër, Alite mo- 
hon shumë pak gjëra. Versioni i tij i ngjarjeve që kanë lënë gjurmë 
në jetën e tij - një version që autoritetet federale e miratuan kur ai u 
betua para trupit gjykues - është një histori me vrasje, para e tradhti. 
Kjo është jeta e një njeriu që bënte pjesë në botën e krimit, një jetë që 
e tundoi drejt pasurisë, që e bëri tmerrësisht të dhunshëm dhe që e 
përballi me situata nga të cilat shpesh shpëtoi për fije të perit. 

Mund të jetë gjithashtu një histori shpengimi, por kjo nuk mund 
të shpjegohet në këtë pikë. 

Sfondi i kësaj historie është familja Goti dhe mafia amerikane; e 
shprehur më saktë, familja Goti dhe rënia e mafies amerikane. Asnjë 
individ nuk ka qenë aq i lidhur me botën kriminale, tashmë në grah- 
mat e fundit, sesa Xhon Goti. 

Goti ishte një bos mafioz, të cilit i pëlqente të ishte në qendër të 
vëmendjes; ishte një gangster i famshëm, i cili sfidoi traditën e padrinove 
të kohëve të ndritura të mafies. Padrinot synonin të shtonin pasurinë, 

jo të dilnin në faqet e para të gazetave. Gotit ia mori mendja se mund 
t’i bënte të dyja dhe për shumë kohë ia doli mbanë. Ai dhe i biri ishin 
mishërimi i narcizmit mafioz. Xhuniori (në këtë histori ai referohet me 
emrin Xhunior, edhe pse ai me të atin kishin emra të dytë të ndryshëm) 
ishte një gangster kokëkrisur, agresiv, egocentrikdhe arrogant, i brezit të 
dytë. Donte të ishte sa më i privilegjuar dhe i pushtetshëm. E adhuronte 
të qenët gangster, por kurrë nuk mësoi se si funksiononte vërtet mafia. 

Mendjemëdhenj dhe arrogantë, rrugaçë me kostume të shtrenjta, 
Gotët vepruan sipas rregullave të tyre. Bazuar në këto rregulla, ata 
mund të bënin gjithçka që dëshironin. 

Kjo ishte pjesë e hipokrizisë së familjes mafioze Goti. Imazhi i pro- 
jektuar prej tyre nuk përshtatej me realitetin. Sipas Alites, edhe nofka 
“Doni elegant” 1 nuk i shkonte aspak atij. Po të mos kishte pasur dikë 
që të ishte ekspert në zgjedhjen e rrobave dhe ta mësonte se si të vishej, 
ky ish-gangster do të vishte tesha me kuadrate, vija dhe ngjyra të nde- 
zura dhe jo rroba të modës së fundit dhe elegante, prej nga mori edhe 
nofkën “Doni elegant”. 

Natyrisht që mediet ndihmuan në krijimin e këtij imazhi. Xhon 
Goti ishte në kopertinën e revistës “Time”; kishte një artikull me 
germa të mëdha në faqen 6 të gazetës “New York Post”; ndonjë klip 
i shkurtër, ndonjë batutë e tij jepej në fillim të edicionit të lajmeve. 
Xhon Goti ishte imazhi i mafies amerikane në fund të shekullit XX. 

I biri ndoqi gjurmët e të atit në zgjerimin e “perandorisë”. 

Mund të thuhet se Cosa Nostra kishte vendosur të shkëputej nga 
bota e krimit përpara se të shfaqeshin Gotët. Në fakt, italo-amerikanët 
e gjeneratës së dytë dhe të tretë nuk arritën kurrë të ishin gangsterë 
të vërtetë. Më të mirët dhe më të mençurit e atij komuniteti sot janë 
mjekë, juristë apo mësues. Në fund mbetet llumi. E kështu gangsterët 
përfundojnë më të këqijtë e komunitetit. 

1 Goti u bë i njohur si "Doni elegant" ("The Dapper Don"") për rrobat e tij 
të shtrenjta dhe daljet e shpeshta në televizion. (Të gjitha shënimet janë të 
përkthyesit.) 

Kësaj kategorie të fundit i përkisnin Gotët. 

Me shtimin e masave më të sofistikuara për zbatimin e ligjit, 
mbikëqyrjen elektronike me teknologji të avancuar dhe ligjin RICO 2 , 
po bëhej çdo ditë e më e qartë se mafia amerikane po e humbte bete- 
jën me shtetin. Më pas i humbi vlera omerta-s, kodit të heshtjes që 
dikur mbronte burrat e nderit. Mos harroni asnjëherë se mafia ka qenë 
gjithmonë një fasadë. Mario Puzo, Frencis Ford Kopola dhe Martin 
Skorsese kanë krijuar histori rreth veprimtarisë mafioze, dhe publi- 
ku ka krijuar një perceptim duke u bazuar në këto vepra artistike të 
mrekullueshme. 

Nëse ka ekzistuar ndonjëherë fisnikëria dhe nderi (unë personal- 
isht nuk e besoj këtë gjë), këto tradita janë zhdukur dy apo tre breza 
më parë. Mafia amerikane mori sistemin e vlerave të komunitetit ita- 
lo-amerikan dhe e bastardoi atë duke e përdorur për përfitimet e veta. 
Konceptet e nderit, besnikërisë dhe respektit, koncepte që vazhdojnë të 
karakterizojnë pjesën më të madhe të familjeve italo-amerikane, ashtu 
si makaronat dhe qoftet për darkën e së dielës, u deformuan në një kod 
sjelljeje që u jepte pushtet dhe status gangsterëve dhe mafiozëve. 

Xhon Goti e luajti mirë këtë lojë. Xhunior Goti e shfrytëzoi atë, 
por asnjëherë nuk diti të luante si duhej. Në mënyrë krejt ironike, 
Alite, me prindër shqiptarë, e kuptoi këtë lojë më mirë sesa Xhuniori. 
Mësonte më shumë me kalimin e moshës. Në fillim u tundua dhe u 
magjeps nga mafia, e tërhoqi pushteti dhe karizma e familjes Goti, por 
më pas u abuzua prej saj. Në fund, u shkëput fare. Mos vallë ai bash- 
këpunoi me drejtësinë për të shpëtuar lëkurën? T’i lëmë kësi pyetjesh. 
Kjo është pjesë e historisë së tij. 

Por në këtë libër do të zbuloni më shumë se kaq; janë përpjekjet 
e përditshme për të mbijetuar ndërsa rritej rrugëve të Udhevënit, në 
Kuins, mundësia për t’u bërë lojtar bejsbolli në kolegj, tundimi për 


2 


Ligj kundër veprimtarisë së organizatave kriminale. 

t’u marrë me tregtinë e drogës, para dhe dhunë si anëtar i zakonshëm 
i bandës e më pas në epiqendër të saj. Dhe më në fund, jeta e tij në 
arrati në disa shtete përpara se të vendosej në Brazil, një përvojë trev- 
jeçare fillimisht interesante dhe më pas pikëlluese. Si fillim, ai shijoi 
plazhet fantastike dhe vajzat e bukura të Kopakabanës. Pastaj vuajti 
mes minjve në qelitë e lagështa dhe të qelbura të dy prej burgjeve më 
famëkeq të Brazilit. Alite kaloi dy vjet në atë ferr. Më në fund u ek- 
stradua në SHBA, ku do tëpërballej me akuza përvrasje dhe mashtrim. 

Pak kohë pas kthimit, në mars 2007, ai negocioi një marrëveshje 
dhe pranoi të bashkëpunonte. Dy vjet më vonë u ul në bankën e dësh- 
mitarit. 

- Besoja në diçka që nuk ekzistonte, - thotë ai teksa shpjegon ven- 
dimin e tij për të kallëzuar veprimtarinë kriminale të bandës. Këtë 
shpjegim ua paraqiti dy jurive federale. Po këtë shpjegim jep edhe gjatë 
seancave javore me një terapist. 

Rregullat që referohen në mënyrë të përsëritur në këtë libër, kanë 
dalë në pah nga analiza personale e Alites gjatë veprimtarisë së tij 
kriminale në familjen mafioze Gambino. Këto qenë kodet e parash- 
truara nga Xhon Goti, që duhej të zbatoheshin nga Alite dhe kush- 
do tjetër në organizatë. Nuk ishin rregulla të shkruara. As nuk qenë 
gdhendur në pllaka guri. Qenë si urdhëresa të pandryshueshme. Atë 
që i shkelte, e priste vdekja. Për çudi, përjashtim bënin Gotët. 

Kam kaluar pjesën më të madhe të jetës sime profesionale duke u 
marrë me gazetari. Kam mësuar të strukturoj një histori në bazë të 
përgjigjeve të katër pyetjeve kryesore që fillojnë me “Kush?”, “Çfarë?”, 
“Ku?” dhe “Kur?”. Sidoqoftë, kam menduar gjithmonë se pyetja më e 
rëndësishme, ajo që e ushqen më shumë historinë, është një e pestë që 
fillon me “Pse?”. Pse Alite veproi kështu? Pyetjavlen si për veprimtarinë 
e tij kriminale, ashtu edhe për vendimin e tij për të bashkëpunuar. 

Ky libër mund të ofrojë një përgjigje. Ose, ashtu si në dëshminë e 
Alites, mund të rezultojë si juria e pavendosur që nuk i dha drejtim 
çështjes. 

Por sigurisht që do të zhbëjë mitin e familjes Goti. Nder, besnikëri, 
fisnikëri? Nëse doni gjëra të tilla, më mirë lexoni “Kumbarin”. Ndër- 
kohë që po shkruhej ky libër, flitej përsëri për një film që do të finan- 
cohej nga Xhuniori dhe motra e tij Yiktoria, e cila, me sa duket, ka 
mësuar ta manipulojë medien. 

“Nën hijen e tim eti” është titulli i propozuar. 

Xhon Alite jetoi nën hijen e të dy Gotëve. Historia e tij është abso- 
lutisht e ndryshme nga trillimet e Xhuniorit dhe Viktorias. 


Xhorxh Anastasia 
Qershor 2014 



KAPITULLI 1 


N ë fillim mbështolli tehun e thikës me shirit ngjitës, vuri mbi 
të një leckë të vajosur, pastaj e mbështolli sërish me shirit 
ngjitës dhe në fund e futi armën me kujdes në rektum. Nuk ishte 
momenti për të menduar se ç’marrëzi po bënte. Kjo ishte luftë për 
mbijetesë. Dhe në momente të vështira, Xhon Alite ishte i gatshëm të 
bënte gjithçka për të mbijetuar. 

Mendja i thoshte se, po të gjendej përpara vdekjes, nuk do ta linte 
këtë botë pa luftuar. Kishte kërkuar një rrugëdalje nga kjo situatë dhe 
thika i jepte shpresë. Prej rreth gjashtë muajsh e kishin mbyllur në bur- 
gun “Ari Franko”, një nga burgjet më të tmerrshme të Brazilit. Deri 
tani kishte arritur ta përballonte atë ambient të skëterrshëm. Madje 
kishte bërë edhe emër aty. Statusi dhe paraja bënin punë edhe brenda 
mureve të burgut, dhe ndonjëherë, më shumë sesa jashtë. 

Por tani e kishte punën pisk. Drejtori i korruptuar i burgut e kishte 
kapur keq me të, pasi e konsideronte ngatërrestar. Alite dhe disa nga 
të burgosurit e tjerë kishin organizuar një bojkot. Ata nuk do të blinin 
mallrat kontrabandë që bashkëpunëtorët e drejtorit i sillnin në burg 
çdo ditë. Duke e tensionuar edhe më tej situatën, ata kishin hapur fjalë 
se, nëse ndonjë i burgosur do të guxonte të blinte ndonjë gjë, do t’ia 
bënin turinjtë përshesh. 

Kjo ishte vetëm përplasja e radhës që ndodhte në burg, por këtë 
herë drejtori po humbte shumë para; ndoshta dy apo tre mijë dollarë 

amerikanë në javë. Prandaj kishte vendosur që Alite, mafiozi i kreko- 
sur nga Nju Jorku, duhej të ndëshkohej. 

Pas pak orësh, tre apo katër gardianë të shoqëruar nga të burgosur 
që bënin si cuba kur drejtori kishte ndonjë hesap për të larë, do të vi- 
nin te qelia e tij. Një gardian tjetër, në kampin e Alites, mik i tij dhe 
i liderëve të “Komandës së Kuqe” 3 , e kishte informuar për planin e 
thurur kundër tij. Ia merrte mendja se ç’do të ngjante, por në këtë rast 
ai me miqtë e tij të “Komandës së Kuqe”, një organizatë kriminale që 
kishte pushtet si në rrugë ashtu edhe në burg, i kishin duart të lidhura. 
Kështu që thika mbetej mundësia e vetme. 

Gardianët dhe të burgosurit, njerëz të besuar të drejtorit, do ta fus- 
nin në një qeli tjetër disa kate nëntokë për t’i dhënë një mësim të mirë. 
Kështu ndodhte gjithmonë me të burgosurit që krijonin probleme për 
autoritet e burgut. Më e pakta, mendonte Alite, do ta rrihnin mizor- 
isht. Ekzistonte mundësia që edhe ta vrisnin. 

Kishte menduar se reputacioni i tij si një i burgosur amerikan - për 
më tepër një mafioz me emër — do t’i krijonte njëfarë mbrojtjeje, por i 
kishte bërë llogaritë gabim. Po ta vrisnin në këtë vrimë minjsh, shpje- 
gimi zyrtar do t’i shfajësonte autoritetet. Një sherr me thika mes të 
burgosurve? Një konflikt për kontrabandë droge? Një aksident? Kishte 
dhjetëra mënyra për të “shpjeguar” vdekjen e tij. E kush do ta mësonte 
të vërtetën? E kush do ta vriste mendjen? 

Në Shtetet e Bashkuara, agjentët federalë vazhdonin ndjekjen e 
Xhunior Gotit dhe të gjithë personave që punonin për të. Nëse Alite, 
dikur bashkëpunëtor i ngushtë i Gotit në botën e krimit dhe biznesit, 
nuk do të ishte arratisur, tani do të gjendej i mbyllur në një burg amer- 
ikan. Në vend të burgut amerikan, siç kishte bërë gjithë jetën, kishte 
zgjedhur të luftonte sipas mënyrës së tij. Pasi mori arratinë, përfundoi 
në Brazil dhe tani në këtë qeli. 

“Ari Franko” njihej si një burg i skëterrshëm. Disa vjet më vonë, në 

Komanda e Kuqe (Comando Vermelho) është një organizatë kriminale 
braziliane që merret kryesisht me trafik armësh dhe droge. 

2011-ën, një hetim special i Organizatës së Kombeve të Bashkuara në 
lidhje me problemet në sistemin e burgjeve të Brazilit, rekomandoi se bur- 
gu në fjalë duhej të mbyllej dhe një mijë e pesëqind personat që vuanin 
dënimin aty, duhej të transferoheshin në burgje të tjera. Kur të dhënat 
e raportit të OKB-së u bënë publike - flitej për një sistem të korruptuar, 
qeli me parazitë, raste të shumta torturash dhe abuzimesh, dhunë e pa- 
motivuar si dhe vrasje të të burgosurve - ministri i Drejtësisë së qeverisë 
së Brazilit, Hoze Eduardo Kardozo, u shpreh në këtë mënyrë: “Nëse do të 
më duhej të vuaja dënimin në një prej burgjeve tona, më mirë të vdisja”. 

Kur u publikua ky raport, Alite ishte larguar prej kohësh nga ky 
burg, por nuk kishte nevojë që një panel i OKB-së t’i tregonte gjendjen 
e atjeshme. Ai i kishte përjetuar vetë tmerret që ndodhnin në atë burg. 
Ndërsa priste që të vinin gardianët, e dinte fare mirë se kjo mund të 
ishte dita e fundit e jetës së tij. 

Ishte pothuajse e pamundur të përshkruhej gjendja që po përjetonte. 

Ai ishte një gangster amerikan i arrestuar pas një urdhri të lëshuar 
nga Interpoli. Përpara se ta kapnin në Brazil, ai kishte udhëtuar në 
shumë vende; nga Shtetet e Bashkuara kishte shkuar në Europë, pastaj 
në Afrikë, e më në fund kishte përfunduar në Amerikën Latine. Gjatë 
gjithë këtij itinerari kishte shkuar tri herë në Kubë. Teksa çonte nëpër 
mend gjithë këtë aventurë, ndërkohë që mundohej të ambientohej me 
objektin e huaj të futur në prapanicë, Alite mendoi se do të kish qenë 
më mirë sikur të kishte qëndruar në Havanë. Kuba nuk ishte pjesë e 
rrjetit të Interpolit dhe kishte shumë pak mundësi për ekstradim. 

Paratë i mjaftonin dhe kishte shumë miq kubanë. Prandaj men- 
donte se në Kubë do të kalonte një jetë të qetë e të sigurt. 

Por në fund, kishte vendosur të jetonte në Brazil. Nuk është një 
zgjedhje e keqe kur mendon për jetën në atë vend. Banonte në Kopak- 
abana, në Rio, kishte krijuar miqësi, kishte filluar punë si trajner boksi 
në një palestër dhe kishte një të dashur, e cila përfaqësonte gjithçka që 
dëshiron një burrë kur fantazon për femrat e bukura, seksi dhe pasion- 
ante të këtij vendi. 

Por ai qëndroi më gjatë nga ç’duhej në Brazil. E dinte edhe vetë 
këtë. E kuptoi disa ditë përpara arrestimit. Xhon Alite kishte jetu- 
ar, kishte punuar dhe kishte kryer krime në shumë vende, ndaj ishte 
gjithmonë në dijeni për botën që e rrethonte. Qoftë kur ndodhej në një 
qoshe rruge në Kuins të Nju Jorkut, aty ku u rrit, qoftë kur udhëtonte 
me tren nga Amsterdami në Paris, e nuhaste menjëherë kur gjërat nuk 
shkonin sipas planit. Dhe në shumicën e rasteve, do të bënte ndonjë 
marifet për ta shmangur problemin ose do të përballonte situatën e 
krijuar. 

Ulur në qelinë e burgut, ai mendonte për të kaluarën. Çfarë mund 
të kishte bërë? Çfarë duhej të kishte bërë? E dinte mirë se duhej të 
ishte shpërngulur më shpejt. Dhe në fakt e pati planifikuar largimin 
nga Brazili. Do të shkonte në Venezuelë, Argjentinë ose Kolumbi. 
Kjo do të ishte zgjidhja e duhur. Por papritmas, në një qoshe rruge jo 
shumë larg nga apartamenti i tij, u rrethua nga forca të shumta poli- 
core. Trupa të ndërhyrjes së shpejtë të policisë ushtarake braziliane u 
shfaqën gjithandej; dilnin nga rrugicat e hidheshin nga makinat. Një 
helikopter vërtitej sipër kokës së tij. 

Lajmi për kapjen e tij u transmetua në të gjitha televizionet. Një 
nga krerët e rrezikshëm të mafies amerikane, i kërkuar për vrasje, 
vjedhje dhe mashtrim, ishte arrestuar në një rrugicë të Kopakabanës. 
“Mbreti i krimit të Nju Jorkut arrestohet në Rio,” ishte titulli kryesor 
i gazetave ditën e nesërme. Referimi si “mbret” ishte paksa i ekzagje- 
ruar, Alite e dinte këtë, por ky “titull” e ndihmoi kur e rrasën në qelitë 
e errëta të burgut famëkeq “Ari Franko”. Të gjithë të burgosurit dinin 
shumë gjëra për Xhon Aliten, ndaj shumë prej tyre donin të zinin 
miqësi me të. Ata kishin dëgjuar dhe lexuar histori të ndryshme për 
Aliten, bashkëpunëtor kryesor i Xhunior Gotit dhe anëtar i hierarkisë 
së lartë të familjes mafioze Gambino, i cili ishte arrestuar dhe pritej të 
ekstradohej në Tampa të Floridës, ku do të përballej me shumë akuza 
për vrasje dhe me shumë gjasa e priste dënimi me vdekje. 

Ai ishte një gangster i famshëm amerikan, një gringo me shumë 

para dhe lidhje. Ishte dikush që ia vlente ta njihje. Kjo gjë e ndihmoi 
që ta përballonte më lehtë jetën e dhunshme të burgut. 

Ai planifikoi të paguante dorëzaninë për të dalë nga burgu brazil- 
ian, të kundërshtonte me çdo kusht ekstradimin dhe më pas të arra- 
tisej nga ky vend nëse gjërat nuk shkonin sipas planit. Lirimi me kusht 
dukej thuajse i pamundur, kështu që po kurdiste një arratisje. Jeta në 
burg ishte e papërshtatshme, por jo e papërballueshme. Ashtu si në çdo 
burg të botës, paraja i bënte gjërat më të lehta. Dhe për fat të mirë, ai 
kishte shumë para. 

Ishin para të fituara nga tregtia e drogës dhe vëniet e gjobave. Një 
pjesë të tyre ia kishin sjellë familjarët. Sipas porosive të tij, të afërmit 
kishin shitur pronat që ai zotëronte në Nju Xhersi dhe ua kishin dër- 
guar paratë bashkëpunëtorëve të tij në Brazil. 

Gjashtë muaj pas arrestimit me urdhër të Interpolit, Alite vazhdon- 
te të kundërshtonte ekstradimin, teksa gjendej në burgun “Ari Fran- 
ko”. E dinte mirë se, nëse do të përfundonte në Tampa, kishte shumë 
pak mundësi për të dalë i larë. Atje kishte një juridiksion konservator 
me gjykatës dhe juri që merrnin vendime të ashpra dhe nuk i honepsin 
gangsterët njujorkezë. Nëse kthehej, do të kishte vetëm dy mundësi: 
burgim i përjetshëm ose dënim me vdekje me injeksion. Për këtë arsye, 
ai këmbëngulte që të qëndronte në Brazil. Ndërkohë, do të shtrydhte 
trutë se si të shfrytëzonte sistemin gjyqësor brazilian dhe do të vend- 
oste për hapin e mëtejshëm. Arratisja ishte një alternativë, por kjo nuk 
mund të ndodhte në “Ari Franko”. Duhej të mendonte diçka sa më 
shpejt, që ta zhvendosnin në një burg me nivel më të ulët sigurie dhe 
këto gjëra realizohen vetëm me para. 

Gjatë kohës që ishte në burg kishte menduar gjerë e gjatë dhe 
ndoshta atëherë i kishte lindur ideja për të luajtur kartën më të fortë. 
Do të bënte ç’të mundte për të mbijetuar. Do të bënte ç’të mundte 
për veten dhe familjen e tij. Kishte katër fëmijë nga dy marrëdhënie 
të ndryshme. Kishte një të dashur; në fakt, më shumë se një. Kishte 
nënën, babanë, vëllanë, motrat, mbesat, nipërit, xhaxhallarët dhe 

hallat. Veçanërisht fëmijët, ata kishin nevojë për përkujdesjen e tij. 

Nukshqetësohej më për mafien si “familja” e madhe. Kishte arritur 
në këtë përfundim prej shumë kohësh, por kurrë më parë nuk e kishte 
pranuar haptazi. Ndërsa rrinte ulur në burg duke kaluar nëpër mendje 
vendet ku kishte qenë, çfarë kishte bërë dhe nëse do të ishte në gjendje 
të vazhdonte aty ku e kishte lënë, filloi të mendonte të paimagjinuesh- 
men. Mos po kërkonte të justifikonte veten për vendimin që mund të 
merrte? Ndoshta. Me shumë gjasa, kështu do të shpreheshin shumë 
njerëz pas ngjarjes që mund të pasonte, por Xhon Alites nuk i in- 
teresonte më asgjë e këtillë. 

- Njerëzit që më njohin, e dinë se pse veprova në atë mënyrë, - thotë 
ai disa vjet më vonë, ndërsa gjerb kafenë në një restorant në pjesën 
jugore të Nju Xhersit, jo shumë larg nga Filadelfia. - Të tjerët, ata që 
nuk më njohin, të shohin punën e tyre. Nuk kanë pse të fusin hundët. 

Këta njerëz të tjerë nuk kishin parë ato që kishte parë Xhon Alite 
dhe as nuk kishin përjetuar ato që kishte kaluar ai. Më në fund, Alite 
vendosi të dëshmonte në favor të Departamentit të Drejtësisë kundër 
Xhunior Gotit dhe një tjetër ish-bashkëpunëtori. 

Xhon Alite u dënua me dhjetë vjet burg dhe tani po përpiqet ta 
vërë jetën në vijë. 

Kjo ishte karta e fortë me të cilën luajti. Tani duhet të jetojë me 
pasojat e atij vendimi. Por nuk e ka problem. Paratë kanë shteruar, por, 
në disa qarqe, gëzon statusin e dikurshëm. Në Nju Jork e kudo qar- 
kullon pa teklifi si më parë. Vazhdon të jetë truplidhur dhe në formë të 
mirë fizike, megjithëse mosha bën të vetën. Dhe, siç pohon vetë, është 
më i mençur. Ish-gangsteri — me flokë të errët, sy kafe të mprehtë, 175 
cm i gjatë, me trupin plot tatuazhe, ecën me kokën lart dhe shikon 
çdokënd në kokërr të syrit. Ai nuk fshihet; as që i shkon në mend të 
bëjë diçka të tillë. Është kthyer në lagjen e tij dhe ka festuar me shokët 
e vjetër në klubet e natës më të frekuentuara në Kuins dhe Manhatan. 
Ka njerëz që e shohin vëngër, por të tjerë e pranojnë krahëhapur Xho- 
nin e vërtetë. 

Teksa futej në rrethin e ngushtë të organizatës së Gotëve, Uilli 
Boi Xhonsoni, një prej gangsterëve më të njohur në atë kohë, i kishte 
dhënë një këshillë: 

- Hap sytë dhe mbyll gojën. 

Xhonsoni, ashtu si Alite, më pas u kthye kundër Gotëve. Nuk kaloi 
shumë kohë dhe Xhonsoni u gjet i vrarë. Xhon Alite është gjallë dhe 
gëzon shëndet të plotë. 

Anxhelo Ruxhero, një anëtar i kupolës së familjes mafioze dhe një 
nga shokët më të ngushtë të Xhon Gotit, e kishte paralajmëruar kohë 
më parë. Ruxhero ndodhej në shtratin e vdekjes; e konsideronin perso- 
na non grata në familje. 

- Xhon Goti nuk e vret mendjen për njeri tjetër veç vetes, - i kishte 
thënë Ruxhero. - Shkëputu sa më parë prej tij dhe të birit! 

Alite gjendej mijëra kilometra larg Nju Jorkut, ndërsa sillte ndër 
mend këto biseda dhe ngjarje të tjera të jetës së tij që e kishin shpënë 
drejt burgut brazilian. Ndërkohë që zyrtarisht nuk mund të pranohej 
asnjëherë si anëtar me të drejta të plota në familjen kriminale Gam- 
bino, për shkak të prejardhjes shqiptare, e dinte fare mirë se në terren 
ishte një gangster më pragmatist dhe më i zoti se Xhunior Goti dhe 
shumica e pjesëtarëve të tjerë të organizatës. E dinte gjithashtu se 
familja Goti shqetësohej më shumë për formën sesa për përmbajtjen; 
babai ishte bërë personazh mediatik dhe nuk tregohej aspak realist; i 
biri ishte një ngatërrestar që nëse nuk do t’i përkiste kësaj familjeje, do 
t’ia bënin kurrizin më të butë se barkun ose do ta kishin hequr qafe 
kohë më parë; dhe e bija, Viktoria, një princeshë e llastuar e mafies, e 
cila çdo gjë e bënte për të rënë në sy. 

Gotët ishin bërë personazhe telenovelash përpara se Viktoria të 
bëhej pjesë e serive televizive me ngjarje të vërteta nga jeta e familjes 
së saj. Përpara këtyre serive, Alite kishte qenë pjesë e historisë së vër- 
tetë. E dinte se një ditë edhe ai mund të kishte fatin e Xhonsonit dhe 
Ruxheros; ishte thjesht një vegël e Gotëve, ndaj mund ta eliminonin 
në momentin kur nuk do t’u hynte më në punë. Kështu, vendimi për të 

bashkëpunuar me drejtësinë, kur mendonte se ç’e priste, nuk ishte dhe 
aq i vështirë për t’u marrë. Kishte të bënte drejtpërdrejt me mbijetesën. 
Nëse bënte marrëveshje me autoritetet federale, ai do të shkelte rreg- 
ullat e botës së krimit, por Gotët, atë e bir, vëllezër dhe xhaxhallarë, i 
kishin shpërfillur këto rregulla prej kohësh. 

Mafia nuk merret me drogë? Xhon Goti fitoi miliona dollarë nga 
tregtia e heroinës dhe iu kundërvu bashkëpunëtorëve të tij në këtë 
biznes jo sepse ishte kundër trafikut të drogës, por sepse rrjeti i tyre u 
zbulua nga FBI-ja. Alite e di mirë këtë sepse me urdhër të Gotit, ai u 
mor me zgjerimin e tregut dhe sepse i tregoi më vonë Ruxhero, një prej 
drejtuesve të këtij rrjeti. 

Xhon Goti ishte një burrë i nderit? Sikur të pyesnim Pol Kaste- 
janon për këtë? Ish-bosi i familjes mafioze Gambino u vra prej mikut 
të tij, Xhon Gotit, në një natë të ftohtë dhjetori. 

Mbyllur në qelinë e burgut brazilian, Alite filloi të kuptonte se 
Gotët ishin ca njerëz anormalë, ca mafiozë ekscentrikë, që morën dre- 
jtimin e një prej organizatave kriminale më të fuqishme në Amerikë 
dhe e rrënuan atë. Nepotizmi, lakmia dhe tradhtia zëvendësuan nder- 
in dhe besnikërinë që ditën kur Xhon Goti u vu në krye të organizatës. 
Xhunior Goti ndoqi gjurmët e të atit. Manipulues si i ati, por çuditër- 
isht krejt i paaftë për të kuptuar jetën e rrugës, ky burracak, në më 
shumë se një rast, ndonëse bashkë me Aliten, ngaqë nuk e përballonte 
dot presionin e rrugës, zhdukej nga sytë këmbët. 

- U pëlqen të thonë se ai ishte shoku im më i ngushtë, - u refero- 
het Alite reportazheve mediatike në lidhje me marrëdhënien e tij me 
Xhuniorin. — Nuk është e vërtetë. Nuk e kisha shok. Unë thjesht e 
ruaja atë. 

Sipas këndvështrimit të Alites, Xhunior Goti ishte shumë i pabesë 
dhe s’e kishte për gjë t’u ngulte thikën apo edhe t’u fuste plumbin per- 
sonave të pafajshëm e më pas, kur të bëhej e madhe, t’ia hidhte fajin 
dikujt tjetër. Kur vinte puna për të përfituar, nuk ishte aspak ndryshe 
nga djemtë e tjerë të pasur e të përkëdhelur të baballarëve të famshëm. 

Gjëra të tilla kishte menduar Alite gjatë arratisë për më shumë se 
një vit. Ishte koha kur dëgjoi se Xhuniori po përpiqej të negocionte me 
prokurorinë për të zhvilluar një “seancë me propozime specifike”, në të 
cilën do t’u jepte prokurorëve informacione në këmbim të paprekshmërisë 
së tij. Këto mendime e përndiqnin gjatë orëve të qeta në qeli. 

Hapat e rëndë të gardianëve u dëgjuan teksa po binte muzgu. 
Fillimisht i kërkuan të zhvishej lakuriq. E kishte parashikuar këtë gjë. 
Ishte pjesë e punës së tyre. Pastaj e nxorën nga qelia dhe e shoqëruan 
përgjatë korridorit. Hapën një portë dhe filluan të zbrisnin ca shkallë. 
Me shumë mundim përpiqej të ecte normalisht. Nuk donte që, nga e 
ecura, ta kuptonin se ishte i armatosur. 

Ishin katër gardianë me pushkë dhe dy të burgosur, njerëz të be- 
suar të drejtorit, që mbanin në duar shkopinj gome. Njërin prej tyre e 
njohu. Ishte një i dënuar me burgim të përjetshëm. Quhej Bomba dhe 
ishte një trupmadh që dendej me drogë. Drejtori e përdorte në kësi 
rastesh. Ai bënte ç’t’i thoshin. Në këtë rast, Alite ishte i sigurt se do të 
torturohej nga Bomba. Të paktën ky ishte plani i drejtorit. 

Fundja, kjo ishte më se e kuptueshme. Gardianët nuk donin t’i 
hapnin telashe vetes. Duke përdorur Bombën, do ta kishin të lehtë të 
mohonin gjithçka. Gazetat akoma shkruanin për një biznesmen ki- 
nez, i cili qe arrestuar në aeroport me tridhjetë mijë dollarë të fshehur 
në rroba. E kishin paditur për pastrim parash. Biznesmeni donte të 
nisej për në SHBA, ku e prisnin e shoqja me të bijën. Për fatin e tij të 
keq përfundoi në “Ari Franko”. E vranë pas katër ditësh. Në raportin 
e autopsisë thuhej se e kishin rrahur dhe torturuar brutalisht. Alite 
mendonte se biznesmeni kinez kishte refuzuar të paguante gardianët. 
Shtatë prej tyre qenë akuzuar. Ky rast ishte shndërruar në incident 
ndërkombëtar. 

Këtë herë nuk donin të ndodhte një incident tjetër i këtyre përma- 
save. 

Prandaj kishin marrë Bombën me shokun e tij. Të besuarit e dre- 
jtorit ishin thjesht të burgosur, që në këtë rast gëzonin një status gjysmë 

zyrtar. Por mbeteshin të burgosur dhe një sherr mes të burgosurve nuk 
ishte një ngjarje e pazakontë në një ambient të tillë. 

Katër gardianët dhe dy kriminelët e futën Aliten në një birucë pa 
tualet, pa lavaman, pa energji elektrike. Kjo dhomëz gjendej poshtë 
shkallëve, në një pjesë të burgut ku rrallëherë shkelte njeri. Ndoshta 
vetëm në raste të tilla. Ata hapën derën dhe e shtynë Aliten brenda. 
Dera u mbyll me forcë. Alite qëndronte mes territ të asaj biruce. I 
vetëm. Priste. Çfarë do t’i ndodhte vallë? 

U desh pak kohë derisa sytë t’i ambientoheshin me errësirën. I 
dukej sikur e kishin futur në një çark. Tre metra gjerësi, tre metra 
gjatësi. Vinte era jashtëqitje, urinë e gjak- ajo çka kishte mbetur, men- 
donte ai, nga viktima e fundit. 

Duke e lënë vetëm, donin t’i fusnin frikën në palcë. Por çuditërisht 
Alite ishte i qetë. Eci përqark birucës për të krijuar një ide për hapë- 
sirën. Mezi shikonte, por sytë po i mësoheshin. Në një qoshe, u ul galiç 
dhe nxori thikën. 

- Kur e mbështollëm thikën, lamë një copë spango që dilte nga 
shiriti ngjitës, - tregon ai duke shpjeguar se si e kishin ndihmuar disa 
të burgosur brazilianë, anëtarë të Komandës së Kuqe. - Ishte si një 
tampon. Tërhoqa spangon dhe doli thika. 

Kishte një dorezë të vogël, ndërsa tehu, rreth pesëmbëdhjetë centi- 
metra i gjatë, ishte mprehur si brisk në gur. 

Alite e çmbështolli me kujdes. Rreckën e ndotur dhe shiritin ngjitës 
i hodhi në një cep ku nuk dukeshin. Kushedi sa do të rrëshqiste nëse i 
shkelte. Pastaj filloi të ushtrohej në përdorimin e thikës, duke goditur 
në mënyrë imagjinare. Bëri edhe disa pompa. 

Po i ziente gjaku kur dëgjoi se dikush po hapte derën. 

- Gati je, gringo? - tha Bomba, i pari që hyri brenda. 

Alite kërceu vrik duke i mbyllur derën të burgosurit tjetër që po 
bëhej gati të hynte pas Bombës. Iu vërsul Bombës, sytë e të cilit nuk 
qenë mësuar me errësirën. Në fillim i çau tejpërtej dorën që mbante 
shkopin e gomës, i cili ra në dysheme. 

I zënë në befasi, Bomba klithi nga frika dhe tërbimi. Alite nuk 
i dha kohë ta merrte veten. E preu dhe e çau gjithandej. Ndonëse u 
duk sikur zgjati shumë, sulmi mbaroi në pak minuta. Bomba rënkonte 
shtrirë në dysheme, kur Alite hapi derën e birucës. I burgosuri tjetër 
u tmerrua teksa Alite, me trupin lakuriq të larë në gjak, iu hodh për- 
sipër. Thirri për të kërkuar ndihmë, por gardianët ishin larguar. Ata 
nuk donin të mbanin përgjegjësi për rrahjen e Alites. Këtë punë ua 
kishin lënë dy të burgosurve trupmëdhenj, të cilët nuk i kishin zh- 
gënjyer kurrë. Ndodheshin aq larg sa nuk mund të dëgjonin se çfarë 
po ndodhte aty. Alite i nguli thikën këtij të dytit në stomak. Nuk arriti 
ta çante tejpërtej. Ai gjeti forca për t’ia mbathur. 

Pastaj ra një heshtje varri. 

Alite po kthehej i vetëm drejt qelive të katit të sipërm. Të burgosu- 
rit e tjerë e vështronin të habitur. Shumë prej tyre u gëzuan. Njëri prej 
tyre i zgjati dorën. 

- Hej, gringo, - tha ai. - Ma kalo mua thikën! 

Fillimisht Alite nuk e kuptoi. I kishte dalë nga mendja se në dorë 
mbante akoma thikën. Pastaj u kthjellua. I dha thikën të burgosurit 
dhe vazhdoi të ecte drejt qelisë së tij. Gardianët po e kërkonin, siç 
mund të kuptohet, por nuk mund ta gjenin. 

- Për të mbijetuar duhet të bësh gjënë e duhur, - thotë Xhon Alite 
vite më vonë, ulur në një restorant në jug të Xhersit. - Nëse nuk i për- 
jeton vetë këto gjëra, nuk mund ta kuptosh se ç’do të thotë mbijetesë. 

Ishte e pamundur të kuptoje nëse Alite e kishte fjalën për inciden- 
tin në burg apo për jetën e tij si mafioz i konvertuar në dëshmitar në 
krah të drejtësisë. 

Ndoshta e kishte fjalën për të dyja rastet. 



KAPITULLI 2 


■\r 

hon Goti ishte bërë si i tërbuar. I biri dhe disa prej pjesëtarëve 
= të bandës së tij kishin bërë sherr jashtë “Arenës”, një klub 
shumë i frekuentuar në Kuins. Nuk e shqetësonte dhe aq shumë fakti 
se ata ishin sjellë si hajvanë. Kjo ishte një gjë e zakonshme. Problemi 
ishte se “Arena” ishte në pronësi të një anëtari të hierarkisë së lartë të 
familjes mafioze gjenoveze. Ajo lloj sjelljeje në atë vend konsiderohej si 
mungesë respekti. 

Por Xhuniori dhe cubat e tij nuk mendonin aq gjatë. Ishin për- 
plasur dy grupe të rinjsh: shtyrje, grushte, shqelma, shpulla, ulërima. 
Zënka të tilla ndodhin shpesh. Këtë herë, dikush nga kampi i Gotëve 
kishte nxjerrë një pistoletë dhe kishte qëlluar dikë në kofshë. Sapo qe 
dëgjuar krisma, të gjithë ia kishin mbathur nga sytë këmbët. 

Doli që i plagosuri ishte nipi i Çiro Perones, kapoja i familjes ma- 
fioze gjenoveze. 

- Tamam punë leshkosh! - bërtiste Goti. - Kur ke ndër mend të 
vrasësh dikë, qëlloje dreqin siç duhet. Kush e bëri? 

Goti po i drejtohej Xhon Alites, njërit prej anëtareve më të rinj të 
bandës së Xhuniorit. Alite tha se nuk kishte parë gjë. Xhunior Goti 
rrinte ulur pranë të atit, pa guxuar të hapte gojë. Disa anëtarë të or- 
ganizatës së Gotëve, si shoku i tij i ngushtë dhe kumbari i Xhuniorit, 
Anxhelo Ruxhero, dhe Uilli Boi Xhonsoni, qëndronin në anë të 
dhomës, duke pritur se ç’do të ndodhte. 

- Të gjithë në atë dhomë e dinin se ishte ai ndyrësira, djali i tij, 
ai që kishte qëlluar, - thotë Alite ndërsa tregon historinë që përcak- 
toi marrëdhëniet e tij me Gotët. - Gjatë sherrit kisha dalë përpara 
Xhuniorit për ta mbrojtur. U futa mes Xhuniorit dhe atij djaloshit. 
Nga pas, Xhuniori nxori pistoletën, e kaloi dorën përqark trupit tim 
dhe qëlloi djaloshin. E shtënë kalamajsh. Babai i tij kishte të drejtë. 
Tamam punë leshkosh! Por nuk i tregova se qëlloi Xhuniori. E mbajta 
unë barrën. Le të më ndëshkonin. Nuk nxora asnjë fjalë nga goja. 

Kur Goti u shfry mirë e mirë, thirri Ruxheron dhe Xhonsonin 
në cep të dhomës dhe bisedoi me ta duke pëshpëritur. Më pas, ata e 
shoqëruan Aliten në klubin “Berxhin”, ku rrinin të fortët e familjes. 

- Anxhelo më tha se ata kishin marrë urdhër të më rrihnin, - tregon 
Alite që në atë kohë akoma nuk e kishte marrë veten nga një zënkë dhe 
kishte qenë shtruar në spital për thuajse një muaj. - Më thanë të largo- 
hesha dhe të mos dukesha në klub për nja dy javë. Do t’i thoshin Xhonit 
se më kishin dhënë një dajak të mirë dhe unë gjendesha sërish i shtruar 
në spital. Anxhelo e dinte se çfarë kishte ndodhur në të vërtetë. Ai tha: 
“Fajin e ka ai dreq Xhuniori, por ç’të bëjmë? Na ka zënë rrota bishtin.” 

- Me situata të tilla duhej të përballesha thuajse çdo ditë. Babai 
ishte tiran, ndërsa i biri burracak. Unë gjendesha mes tyre. Këto gjëra 
njerëzit nuk i dinë. Të tillë ishin Gotët. 

Xhon Goti e drejtonte organizatën kriminale Gambino me grusht të 
hekurt. Ekzistonte një grup rregullash të rrepta dhe shpesh të çuditshme 
që Alite i mësoi që në fillim të përfshirjes së tij në bandën e Gotit. Rreg- 
ulli kryesor ishte: Gotët bënin ç’t’u tekej; ata realizonin çfarë të dëshiro- 
nin, kurdo që të dëshironin, dhe mund t’i bënin keq kujt të dëshironin. 
Me sa duket rregullat i kishin për të tjerët, jo për vete. 


Rregullat e Xhon Gotit për lidershipin: sa herë të jetë e 
nevojshme, “ushtarët” duhet të marrin përsipër krimet për të 
cilat mund të akuzohen Goti ose familja e tij. 

Nuk ishte hera e parë që Xhuniori e kishte lënë në baltë Aliten. Por 
kjo ishte hera e parë që disa anëtarë të vjetër të organizatës shprehën 
privatisht opinionet e tyre. Kishte më pakse një vit që Alite punonte për 
familjen Goti dhe vazhdonte të vepronte me kujdes. Supozohej që kjo 
ishte një organizatë e ngritur mbi konceptet e nderit dhe besnikërisë. 
Sapo kishin filluar t’i lindnin disa dyshime. 

Gotët ishin nga ata njerëz që ndryshe flisnin e ndryshe vepronin. 
Plaku ishte karizmatik dhe ishte në krye të një grupi njerëzish besnikë 
e të mençur, tipa që Alite i admironte. Ndërsa i biri ishte krejt ndryshe 
nga i ati. 

Alite u përfshi në bandën e Xhuniorit andej nga viti 1983. Ishin 
takuar edhe më parë; thjesht sa përshëndeteshin. Sigurisht që e dinte 
se kush ishte Xhuniori. E për më shumë, kush ishte babai i tij. Në vitet 
'80, nuk kishte njeri në Kuins që nuk e dinte se kush ishte Xhon Goti. 

Kushdo që shiste qoftë edhe sasi të vogla kokaine, gjë që Alite e 
bënte në atë kohë, duhej të vepronte nën ombrellën e Gotit. Alite bënte 
ndonjëherë pazarllëqe me tipa që ishin pjesë e bandës së Gotit. Kishte 
gjithashtu miqësi me Soni DiXhorxhion, i cili punonte për Anxhelo 
Ruxheron. DiXhorxhio ishte kushëri me bashkëshorten e Xhon Gotit, 
Yiktorian. Alite, që në atë kohë merrej me punë të vogla, ndihmon- 
te herë pas here DiXhorxhion në shitjen e sasive të vogla të heroinës. 
DiXhorxhio kishte lidhje me një rojë të burgut “Rikers Ajland”. Me 
anë të tij, ata fusnin fshehurazi heroinë në burg, një treg me shumë 
fitime. Alite i çonte drogën gardianit dhe paratë që merrte prej tij, ia 
jepte DiXhorxhios. Në fund, Alite fitonte ca dollarë më shumë, por të 
paktën kishte krijuar lidhje me një njeri me influencë. 

Më vonë do të mësonte se tregtia e heroinës në “Rikers Ajland”, 
ishte pjesë e operacionit të madh të drejtuar nga Ruxhero, një opera- 
cion për të cilin Goti pretendonte se nuk dinte gjë, por nga i cili fitonte 
çdo javë dhjetëra mijëra dollarë. 

- Doli që të gjithë në atë bandë merreshin me drogë, - thotë Alite. 
- Të gjithë fitonin shuma të mëdha parash. Askush nuk e hapte gojën. 

Të gjithë e dinin. Gjoja ishte e ndaluar që anëtarët e familjes Gambino 
të merreshin me drogë. 

Alite nuk fitonte shumë para në atë kohë. Shpresonte të përfshihej 
në pazare më të mëdha. E dinte se nëpërmjet pjesëtarëve të bandës 
do të arrinte aty ku dëshironte. Ai me ca djem të tjerë shpërndanin 
marijuhanë dhe kokainë në baret e Kuinsit. Në këtë mënyrë u lidh me 
Xhunior Gotin, sipas dëshmisë së tij në dy gjyqe të ndryshme. 

Për herë të parë u takuan në vitin 1981. Ishte nga ato miqësi që 
lidhen rastësisht. Të dy kishin thuajse të njëjtën moshë; Alite ishte 19 
vjeç, ndërsa Xhuniori një vit më i vogël. Kishin shokë të përbashkët, 
dhe frekuentonin të njëjtat bare dhe klube në lagje. Pas dy vjetësh, ata 
filluan të bënin biznes së bashku. 

Xhoni Gebert, me të cilin Alite ishte rritur, mundësoi takimin. 
Ishte vera e vitit 1983. Alite sapo ishte kthyer nga Kalifornia, ku e 
kishte dërguar i ati për ta larguar nga jeta e rrugës. Nuk ia kishte dalë. 
Alite u kthye në Kuins dhe filloi të merrej prapë me trafik droge. 

Geberti i tha Alites se Xhuniori dëshironte ta takonte. Alite e kuptoi 
menjëherë se për çfarë bëhej fjalë. Në të njëjtën kohë dyshonte se mos 
Geberti e kishte trullosur paksa Xhuniorin, duke i thënë se Alite po 
fitonte shumë para. Kjo nuk ishte e vërtetë. Alite mund të fitonte rreth 
dy mijë dollarë në javë, por as gjysma nuk përfundonte në xhepin e tij. 
Kur Xhuniori i tha se donte pesëqind dollarë në javë nga fitimet e tij, 
Alite tundi kokën dhe qeshi. 

-1 thashë se nuk fitoja aq shumë, - tregon Alite. - Nuk di të them 
nëse më besoi. Xhuniori nuk e vriste mendjen për njeri, as nuk i in- 
teresonte se çfarë mund t’i thoshe. Ai donte të realizonte qëllimin e tij. 
Ishte takuar me mua ngaqë donte të zhvaste diçka prej meje. 

Xhuniori e dinte se Alite kishte qenë në kolegj dhe e përdorte këtë 
për t’u tallur me Aliten, duke e quajtur “djalkë kolegji”. E thërriste kësh- 
tu për ta ofenduar dhe jo për të treguar afrimitet. Pasi negociuan, ranë 
dakord që Alite do t’i jepte Gebertit dyqind dollarë në javë, shumë që ky 
i fundit do t’ia çonte Xhuniorit. Në atë kohë, Alite nuk shiste kushedi 

çfarë. Merrte një çerek kilogram kokainë, e ndante dhe e fuste në qese 
të vogla dhjetëdollarëshe; më pas, tre apo katër persona që punonin nën 
urdhrat e tij, e shisnin në disa bare përgjatë shëtitores “Xhamajka”. 

Më vonë, Alite do ta përshkruante Gebertin si një “qen të tërbuar”, 
i cili kishte qenë “kriminel që në moshën njëmbëdhjetëvjeçare”. Nuk i 
besonte atij, as nuk i pëlqente të shoqërohej me të. Gjithsesi, e vlerëson- 
te se përmes tij ishte lidhur me Xhuniorin. Ndërsa paguante haraçin, 
Alite u afrua më shumë me Xhuniorin, i cili vinte në lagje herë pas 
here. Alite dinte se si të htonte para dhe kjo gjë i pëlqente Xhuniorit. 

Puna e parë që bënë së bashku, duhej të ishte një paralajmërim për 
Aliten se gjërat nuk ishin ashtu si dukeshin. Geberti ishte përzier me 
ca trafikantë xhamajkianë, të cilët e kishin zhvatur. Kishin bërë një 
marrëveshje për të shitur marijuhanë, por, kur u shfaq Geberti, ata 
e goditën me doreza hekuri dhe i morën paratë. I kishin marrë disa 
mijëra dollarë dhe tani ai kërkonte të hakmerrej. Donte gjithashtu t’u 
bënte të ditur xhamajkianëve dhe kujtdo tjetër se kush e bënte ligjin në 
atë rrugë. Geberti kishte Xhuniorin. Xhuniori kishte të atin. Askush 
nuk e kruante me Xhon Gotin. Nuk kishte rëndësi se Xhon Goti nuk 
ishte në dijeni të kësaj përplasjeje. Emri i tij përdorej nga lloj-lloj mash- 
truesish që hiqeshin si gangsterë. Sidoqoftë, Geberti nuk ishte thjesht 
një mburravec; ai kishte vërtet lidhje me të birin e Xhon Gotit. Në këtë 
mënyrë e gjykonte Alite situatën e krijuar. 

- Kjo ishte mundësia ime e parë për të lënë përshtypje të mirë te 
Gotët. Fundja, këtë gjë doja të bëja, - thotë ai. 

Sipas Alites, Xhuniori planifikoi gjithçka. 

- Geberti e dinte rrugën ku sorollateshin xhamajkianët. Ne do të 
kalonim andej me makinë dhe do t’i qëllonim. 

Plani ishte i thjeshtë. Alite do të ngiste makinën e parë. Geberti do 
të qëllonte nga ndenjësja e përparme. Xhuniori me një bashkëpunëtor 
tjetër, njëfarë Xheri, do t’i ndiqnin me një makinë bllokimi - një 
manovër standarde e përdorur gjatë atentateve të gangsterëve. Makina 
e dytë do të shërbente për të penguar trafikun në rast se shfaqeshin 

policët. Një veprim i tillë do t’u jepte mundësi vrasësve të largoheshin. 
Nuk ishte një plan i ndërlikuar, ndaj çdo gjë duhej të shkonte pa pro- 
bleme. Por natën e sulmit Geberti u shfaq i droguar. Kishte tymosur 
disa cigare marijuhanë. Me sa dukej, kishte nevojë për drogë në rastet 
kur nevojitej guxim. 

Alite vetëm tundi kokën. 

Sapo kishte rënë mbrëmja. Xhamajkianët rrinin zakonisht përpara 
ca dyqaneve në kryqëzimin mes rrugës “117” dhe shëtitores “Xhama- 
jka”, në Kuins. Me Xhuniorin u takuan te klubi i tij. Xhuniori i tregoi 
Alites makinën e vjedhur që do të ngiste. Pastaj i dha Gebertit një 
pistoletë të kalibrit 38. 

Kaluan një herë në rrugën “117” dhe pastaj u kthyen sërish. Alite 
ngadalësoi shpejtësinë teksa po i afroheshin atij vendi për herë të 
dytë. Ndërkohë, Geberti kishte ulur xhamin e dritares. Qëlloi pesë 
apo gjashtë herë. Alite vuri re se tre a katër djem që qëndronin aty, ia 
mbathën me të katra. Nuk dihej nëse ndonjëri prej tyre hëngri ndonjë 
plumb, ose jo. 

- Jepi! Largohemi që këtu! - thirri Geberti i pushtuar nga paniku. 

Pothuajse në atë kohë, Alite dëgjoi sirenat e policisë. U përpoq të 

ruante gjakftohtësinë dhe ta ngiste makinën normalisht. Sipas planit, ata 
duhej të ktheheshin te rruga e dytë ndanë dyqaneve, në drejtim të shë- 
titores “Atlantik”, dhe më pas të drejtoheshin për nga klubi i Xhuniorit. 
Alite mori majtas, por në pasqyrën e pasme pa se Xhuniori, në makinën 
bllokuese, vazhdoi përpara në shëtitoren “Xhamajka”, duke iu larguar 
skenës së krimit. Më pas, Geberti ia bëri me shenjë se donte të dilte nga ma- 
kina. U largua në këmbë, duke lënë pistoletën nën ndenjësen e pasagjerit. 

- Biri i kurvës! Më la vetëm, - tregon Alite. — Dëgjoja sirenat. Mak- 
ina që do të bllokonte trafikun, ishte larguar. Duhej të hiqja qafe sa më 
parë makinën dhe pistoletën. Eh, dreq! Në atë moment doja ta vrisja 
Gebertin. Me Xhuniorin ndryshonte puna. 

Pasi kaloi dy blloqe ndërtesash, Alite u kthye në një rrugë të ngushtë 
dhe ndaloi. E la makinën në mes të rrugës, hapi të dyja dyert e për- 

parme për të penguar makinat e policisë dhe u largua në këmbë. E 
hodhi pistoletën në një kazan plehrash dhe u fut në një dyqan për të 
blerë një pije freskuese. Në të dalë hoqi bluzën dhe ia futi vrapit drejt 
klubit të Xhuniorit. 

Ndërsa vraponte, mendoi për situatën e krijuar dhe u qetësua disi. 
Fundja ishte thjesht një djalosh që vraponte në punë të vet. Nuk kishte 
asgjë të veçantë nëse policët e ndalonin. Askush nuk e ndaloi, në fakt. 
Ia hodhi paq, por jo falë Gebertit apo Xhuniorit. 

Nga e gjithë kjo histori, Alite krijoi një ide për sojin e njerëzve me 
të cilët po merrej. Kur e pyeti Xhuniorin se çfarë ndodhi (Geberti ishte 
zhdukur), ai fajësoi Xherin, djalin që e shoqëronte në makinë. Sipas 
Xhuniorit, Xheri ishte turbulluar, pasi e kishte kapur paniku kur dëgjoi 
sirenat e policisë. Alite nuk i hante këto gjepura, por nuk kishte ndër 
mend të grindej me Xhuniorin. I ishte afruar më shumë se kurrë or- 
ganizatës së Gotëve. Donte të bëhej pjesë e saj. Po fitonte shumë para 
në rrugë dhe e dinte se, nëse përfshihej në organizatën Gambino, do të 
fitonte edhe më shumë. 

Tregtimi i drogës dhe bastet sportive ishin dy fusha që i njihte mirë. 
Edhe nëse punonte më vete, mund të bënte një jetë të mirë, por gjith- 
monë do t’i duhej të përballej me Gotët. Nëse punonte me Xhuniorin, 
nuk kishte njeri që të mos ia hapte rrugën. Shkurt, në krah të Xhuniorit, 
nuk kishte pse t’i jepte Ilogari askujt. Alite e kishte kuptuar kaq gjë me 
intuitë. Nuk është se u ul një ditë dhe i tha vetes: “Duhet të lidhem me 
Xhunior Gotin dhe të bëhem i pasur”. 

Alite ishte rritur në një zonë të shtresës së ulët, në Udhevën. Fëmi- 
jëria e tij nuk mund të krahasohej me atë të Xhunior Gotit që vinte nga 
një familje e pasuruar nga dollarët e mafies dhe që ishte rritur vetëm 
disa kilometra më tutje, në Hauard Biç. “Jetonim gjashtë veta në një 
apartament me katër dhoma”, - tregon Alite për familjen e tij. “Kur më 
çaheshin atletet, i ngjisja vetë. Sa të shkonin, të shkonin!” 

Ishte mësuar me jetën e rrugës. Aty mësoi se duhej t’i shfrytëzonte 
mundësitë sapo të paraqiteshin. Nuk të ndihmonte njeri më kot. Nëse 

tregoheshe i zgjuar dhe nuk hezitoje t’i shfrytëzoje mundësitë, atëherë 
ecje përpara. Nëse kishe një bandë që të mbështeste, akoma më mirë. 

Alite ishte njëzet e dy vjeç dhe po piqej në njëfarë mënyre, kur ven- 
dosi se Gotët i ofronin mundësinë më të mirë për të ecur përpara. Do 
të bënte çmos që të përfitonte nga situata e krijuar. E priste një jetë plot 
sherre, vrasje, drogë e para. U përshtat shpejt. 

Përfitoi shumë nga ngjarja me xhamajkianët. I kishte hyrë në zemër 
Xhuniorit. Takohej shpesh me pinjollin e familjes më të famshme ma- 
fioze, tre, katër, ndonjëherë edhe pesë herë në javë. Siç do t’i tregonte 
më vonë Alite FBI-së, ata flisnin për para dhe biznes, kishin ngritur 
qendrën e tyre të basteve dhe po zgjeronin biznesin e drogës. Sigurisht 
që Xhuniori nuk e thërriste më “djalkë kolegji”. 

Erdhi dita kurXhon Goti i madh dëgjoi se Alite ishte pjesë e bandës 
së Xhuniorit. Pas disa javësh i thanë se Xhon Goti donte ta takonte. Një 
pasdite e urdhëruan të shkonte te klubi “Berxhin”. Sapo arriti atje, Goti 
i tha: “Eja të bëjmë nja dy hapa”. 

Sikur u ngjiti muhabeti. 

- Më tha se i dukesha djalë i mirë, - kujton Alite. 


Rregullat e Xhon Gotit për lidershipin: asnjë pjesëtar i bandës 
nuk duhet të mhajë syze dielli në praninë e bosit. 


- E dija se Xhuniori merrej me ca tipa që e mbanin veten për të 
fortë. Këtë gjë e dinte edhe babai i tij, i cili mua më fuste në një kategori 
tjetër. I dukesha ndryshe. Nuk i frikesha askujt e asgjëje. Isha i gatshëm 
të bëja gjithçka dhe atij i pëlqente kjo. Po bisedonim dhe ishim në mes 
të rrugës. Papritur ai ndaloi. Më hodhi një vështrim sikur po më shihte 
për herë të parë. 

Alite nuk dinte ç’të bënte. Po i vinte mendja vërdallë. Më kot po 
mundohej të kuptonte nëse kishte thënë ndonjë gjë gabim. 

- Hej, Xhon! - iu drejtua Goti. - Hiqi ato mut syze! Vetëm spiunët 
mbajnë syze. E di përse? Që të mos i shohësh në sy kur flasin. 

Alite u bind menjëherë dhe Goti vazhdoi bisedën aty ku e kishte 
lënë. Ai donte që Alite t’i mbronte krahët të birit dhe të punonin bashkë. 

- Ta dish mirë, - tha Goti. - Një djalë më ka vdekur. Nuk dua ta 
humb edhe tjetrin. (Frenki Goti gjeti vdekjen kur ishte vetëm dym- 
bëdhjetë vjeç; motoçikleta e tij u përplas aksidentalisht me makinën e 
një fqinji.) 

- Nuk të njoh mirë akoma, - vazhdoi Goti. — Zakonisht shokët e tim 
biri janë ca plehra që nuk i shoh dot me sy... Deri tani, nuk më je dukur 
i tillë. Megjithatë, duhet ende të më bindësh. 

Alite u tregua i gatshëm për ta shfrytëzuar këtë mundësi të artë. I 
biri e kishte sjellë te babai. Babai kishte pushtet dhe status. Këto gjëra 
nevojiten në botën e krimit. Të paktën kështu mendonte Alite. 

Por jeta me Gotët ofronte më shumë. 

- Ishte si një telenovelë, - thotë ai. - Askush nuk e di historinë e 
vërtetë. Askush nuk do ta besonte. 

Përveç Xhuniorit, Alite u njoh edhe me Viki Gotin (shkurt për 
Viktoria), vajzën më të vogël të bosit. E thërrisnin princesha e ma- 
fies. I dukej vetja kushedi se çfarë. Hera-herës i binte të takonte edhe 
znj.Goti, Viktorian (që kishte të njëjtin emër me të bijën), së cilës i 
shoqi i kishte ngjitur nofkën “burrnesha”. Gjithë kohës mbante cigare 
mes gishtave dhe nga goja villte vrer. Thoshte ç’t’i vinte në mend, pa u 
shqetësuar për pasojat. 

Goti kishte dy vëllezër: Pitin, të cilin e thërrisnin “plehraxhiu”, 
sepse dikur kishte punuar në departamentin e higjienës; dhe Riçin që 
njihej nga të gjithë si “trupeshku” - për arsye që kuptohen. 

Alite kalonte shumë kohë me familjen Goti. Teksa kujton atë kohë 
tani, ai kupton se ndodhej në atë mjedis kryesisht për të ndërhyrë kur 
krijoheshin përplasje dhe për të mbrojtur Xhuniorin. E kishte ndarë 
mendjen ta bënte këtë punë edhe sikur ta pësonte duke ngrënë ndonjë 
grusht apo ta fusnin në burg. Gjithsesi, ai shpejt mësoi si t’u parap- 
rinte problemeve. E më pas do të tentonte t’i parandalonte. Por Gotët 
kishin gjithmonë probleme. Revista “Time” mund ta kishte nxjerrë 


30 XHORXH ANASTASIA 


fotografinë e Gotit në kopertinën e saj dhe industria e filmit mund ta 
kishte lartësuar figurën e “Donit të pafajshëm” 4 , por Alite kishte njohur 
tjetër njeri dhe tjetër familje. Vite më vonë, emisioni i rëndomtë i Vikit 
“Duke u rritur si një Goti” 5 ishte çuditërisht më realist sesa portret- 
izimi i Don Gotit nga Armand Asante në filmin televiziv 6 . 

- Ata thoshin se gjithçka bëhej për hir të nderit dhe besnikërisë, - 
thotë Alite, - por në të vërtetë ishin të fiksuar vetëm pas parave dhe 
shfrytëzonin çdo metodë për të fituar sa më shumë. Më thanë se një 
nga rregullat e familjes ishte që askush nuk duhej të merrej me trafik 
droge. Me këtë nënkuptonin se nëse të kapnin për punë droge, nuk të 
ndihmonte njeri. Por nuk harronin asnjëherë të merrnin hisen e tyre. 

- Xhon Goti fitonte njëqind mijë dollarë në muaj vetëm nga një 
trafikant i madh droge që quhej Mark Reiter. Unë kisha shok djalin e 
tij, Gregun. Xhuniori merrej me trafikantët e rrugës, të cilëve u merrte 
një përqindje të caktuar. 

Alite u shpreh para një jurie federale se Xhuniori e lidhi atë me disa 
furnizues të besuar. 

Alite dëgjonte vazhdimisht të njëjtin refren nga Xhuniori dhe 
Anxhelo Ruxhero: “Nëse i futesh tregtisë së drogës, mos u merr me 
gjëra të vogla. Mos u bëj si ata çerrat që rrinë qosheve të rrugëve”. 

Kështu pra, Xhuniori e këshilloi “të mos bëhej nga ata trafikantët 
që fitonin dy groshë dhe u dukej arritje e madhe.” I sugjeroi Alites të 
ndiqte gjurmët e xhaxha Xhinit, kumbarit të tij, Anxhelo Ruxheros 
dhe Xhoni Karnelias. Ata ishin trafikantë të mëdhenj heroine dhe 
bashkëpunëtorët më të ngushtë të Gotit. Sipas kodit të mafies, ndalo- 
hej tregtia e drogës, por këta tipa e shpërfillin këtë rregull dhe Goti i 


4 Xhon Goti mori pseudonimin "Doni i pafajshëm", pasi nuk u dënua pas tre 
gjyqesh në vitet '80. 

5 Realiti shou ku transmetohet jeta e Viki Gotit dhe fëmijëve të saj. Seritë u 
transmetuan nga gushti 2004 deri në dhjetor 2005. 

6 Bëhet fjalë për filmin e vitit 1996 "Goti: Ngritja dhe rënia e një prej krerëve 
të mafies". 

madh, që kishte interesa financiare, bënte një sy qorr e një vesh shurdh. 

Xhuniori i tregoi Alites se këta tipa jetonin në mes të luksit. Ata 
udhëtonin ku të dëshironin. Kishin avionët e tyre privatë me të cilët 
sillnin mallin në Nju Jork. 

- Ai më tha: “nëse ke këllqe ta bësh këtë punë, rrugën e ke të hapur”, 
- do t’i tregonte Alite vite më pas jurisë. 

E ku kishte më mirë! E kishte gjithmonë xhepin plot. Por edhe 
mund ta pësonte. Dhe nëse të kapnin, të linin në baltë. Ruxhero do ta 
pësonte edhe më keq. 

Por me këto gjëra Alite do të përballej më vonë. Tani për tani men- 
donte se ishte në qiellin e shtatë. Mund të shfrytëzonte një rrjet që 
funksiononte prej kohësh dhe kishte mbështetjen e njerëzve me influ- 
encë. Një djaloshi si Alite, që ishte rritur në varfëri, i dukej sikur kishte 
fituar lotarinë. 

- Më pëlqente të bija në sy, - do t’i tregonte ai jurisë federale. - Kisha 
para. Më tërhiqte ajo lloj jete. 

Njihej nga të gjithë si sherrxhi me nam që nuk i hapte rrugën kujt. 
Ishte vetëm 175 cm i gjatë, por stërvitej rregullisht dhe dinte të grush- 
tonte fort. Mbi të gjitha kishte guxim. Nuk tutej prej askujt. 

Klubi “Kështjella e bardhë” do të bëhej skena e shumë prej sherreve 
të tij të paharrueshme. 

Një natë vere, në vitin 1984, Alite kishte dalë me makinën e të atit. 
Rrugës pa Monikën, një vajzë nga lagjja, me të cilën dilte ndonjëherë 
dhe kalonte kohë në baret “O’Brother’s” dhe “Kali i bardhë”, që 
ndodheshin përgjatë shëtitores “Xhamajka”. Ishte ora dy e mëngjesit. 
E pyeti nëse donte ta çonte diku me makinë. Të dy ishin të mërzitur. 

- Shkojmë të marrim ndonjë hamburger te “Kështjella e bardhë”, - 
tha ajo. 

Kur ndaluan, Alite vuri re një shokun e vet, Miç Sandersin. Ai 
qëndroi në makinë, ndërsa Monika shkoi të porosiste hamburgerët. 
Pas disa minutash, Xhuniori parkoi aty pranë në një makinë tjetër; 
ishte me Xhoni Boi Ruxheron, djalin e Anxhelos, një djalë të quajtur 

Frenki dhe Xho O’Keinin. Edhe ata bënin pjesë në bandën e Xhuniorit. 

Ndërsa po bisedonin, Alite hodhi sytë nga “Kështjella e bardhë”. Pa 
që një grup djemsh po ngacmonin Monikën. Ishin pesë apo gjashtë. 
Pinin birra dhe bërtisnin. Dukeshin tipa të padurueshëm. Njëri prej 
tyre, uli pantallonat dhe i tregoi të pasmet Monikës. 

Alite nuk u tha gjë të tjerëve. Doli nga makina dhe nxitoi drejt 
restorantit. Iu afrua tipit që kishte hequr pantallonat pak më parë. 

- Nuk i mban dot pantallonat veshur ti? - e pyeti. 

- Ik ore pirdhu! - ia ktheu ai prerazi. 

Alite i futi një grusht në fytyrë. Njëri e goditi në kokë me një shishe 
birre. Pastaj një tjetër i nguli në fytyrë një çarëse akulli. Xhuniori me 
të tjerët vrapuan drejt restorantit. Plasi sherri. Klientët ikën nga frika. 
Menaxheri i telefonoi policisë. 

Sapo dëgjuan sirenat, sherri ndaloi. Fytyra e Alites ishte fryrë si 
tullumbace. Ai me Monikën hipën në makinë dhe morën rrugën drejt 
bulevardit “Udhevën”. Ajo vështronte fytyrën e Alites dhe i thoshte se 
duhej medoemos të shkonin në spital. Pastaj, papritur thirri: “Kujdes!” 

Alite hodhi sytë në të majtë të tij. Një kamionçinë e madhe po i 
afrohej me shpejtësi. 

- Ishin tre prej atyre djemve me të cilët isha zënë te “Kështjella e 
bardhë”, - tregon ai. - U përplasën me makinën time. Rrotat e mëdha 
të kamionçinës për pak sa nuk hipën sipër makinës sime që doli nga 
rruga dhe u përplas me një pemë. Unë me Monikën u bllokuam brenda. 

Të tre ata dolën nga kamionçina me shkopinj bejsbolli dhe filluan 
të godisnin xhamin e përparmë. Alite e vuri Monikën poshtë vetes 
dhe u përpoq të mbrohej nga goditjet teksa përpiqej të dilte nga xhami 
i thyer. Xhuniori me djemtë e tjerë erdhën me shpejtësi dhe u bënë 
gati të ndërhynin, por dikush që kishte ndaluar aty pranë, u tha se po 
i telefononte policisë. Të gjithë u zhdukën. Edhe dy prej djemve me 
kamionçinë. I treti kishte mbetur aty. 

Në atë moment Alites i vinte koka vërdallë. Ishte i turbulluar krejt. 
Mban mend që Xho O’Keini, një djalosh ndoshta shtatëmbëdhjetë vjeç, 

kishte qëndruar dhe i kishte dalë krah, teksa ishte futur mes sherrit për 
t’i ndaluar ata tipat me shkopinj bejsbolli. I kujtohet se kishte vrapuar 
pas njërit prej tyre, më trupmadhit, mbi njëqind kilogramë. I kishte 
marrë shkopin dhe e kishte goditur me sa fuqi kishte. Pastaj ishte plan- 
dosur përdhe. E kishin çuar me ambulancë në spitalin më të afërt, 
ku mori ndihmën e parë. Më pas e operuan. Kishte një krah të thyer. 
Shumë prej organeve të brendshme i qenë dëmtuar, kryesisht pankreasi. 
U deshën njëqind qepje për t’i mbyllur plagët në fytyrë, kokë dhe trup. 
Përpara se ta fusnin në kirurgji, erdhi në vete. Pa se në spital kishte pla- 
sur grushti. Babai dhe pjesëtarët e tjerë të familjes së tij po kacafytesh- 
in me familjarët e atij tipit, të cilin ai me O’Keinin e kishin rrahur. 

Alite ndenji dy javë në reanimacion. Pasi doli nga spitali, ndenji 
edhe një javë në shtëpi për t’u shëruar plotësisht. Xhuniori dhe të tjerët 
e vizitonin shpesh dhe të gjithë qeshnin e bënin shaka me atë çka kishte 
ndodhur. I kishte pushtuar entuziazmi nga një ngjarje tjetër. Xhuniori 
nuk mund ta mbante gojën mbyllur. 

Ai i tregoi Alites se disa miq të babait kishin “ndihmuar” një burrë, 
të quajtur Xhon Senamo, të kryente vetëvrasje. Rreth një vit më parë, 
Senamo kishte qenë në barin “Dhelpra e argjendtë”, ku kishte plasur 
një sherr. Me sa duket Xhuniori i kishte ngulur thikën një djali të qua- 
jtur Deni Silva. Ky i fundit kishte vdekur. 

“Xhuniori fliste me krenari për vrasjen e kryer prej tij”, kujton Alite. 
Ai mburrej që e kishte vrarë Deni Silvën. I kishte thënë: “Ia ngula fort 
thikën dhe ai ra pa ndenja”. - Fliste sikur të kishte therur një kafshë. 
Një prokuror federal tregoi më vonë përpara një jurie se pas sherrit 
Xhunior Goti ishte kthyer në barin ku Deni Silva gjendej i shtrirë në 
dysheme i larë në gjak. Sipas prokurorit dhe një dëshmitari në vend- 
ngjarje, Xhuniori kishte vështruar viktimën që po jepte shpirt dhe 
kishte thënë duke u krekosur: “E meritonte qelbësira!”. Më pas qe lar- 
guar nga skena e krimit për herë të dytë. 

Senamo ishte dëshmitari i vetëm që vërtetonte se Xhuniori kishte 
vrarë Deni Silvën. Xhuniori i mohoi akuzat dhe në fshehtësi kishte 

thënë se vrasjen e kishte kryer Mark Kaputo, një pjesëtar tjetër i bandës. 
Alite do të dëshmonte se kjo ishte një manovër tipike e Gotëve, që në 
fakt ai asokohe e haste për herë të parë. Por nuk kishte shumë rëndësi 
sepse ajo çështje ishte mbyllur pa u dënuar askush. 

Senamo nuk pati mundësi të dëshmonte. Disa muaj pas vrasjes së 
Deni Silvës, në mars të vitit 1983, Senamo u gjet i varur në një pemë 
pas një lavanderie në St. Albans, në Kuins. Vdekja e tij u konsiderua 
vetëvrasje, por familja e tij nuk e besoi kurrë këtë version. Askush nuk 
është paditur për këtë çështje. Alite i tregoi një jurie se, ndërsa gjendej i 
shtrirë në krevatin e spitalit duke e marrë veten nga sherri në “Kështjellën 
e bardhë”, Xhuniori i kishte treguar duke u mburrur se e kishte vrarë ai 
Deni Silvën dhe Senamon e kishin hequr qafe me urdhër të Xhon Gotit. 

- Ai u afrua te dritarja. Dhoma ime shihte nga autostrada “Van 
Uik” dhe ai u shtir sikur pa diçka nga larg, - tregon Alite. - Qeshte me 
të madhe. Edhe djemtë e tjerë vunë buzën në gaz. Tha diçka të tillë si: 
“Hej, shikoni! E shikoni atë që është varur në pemë?” 

Alite tregon se Xhuniori tallej duke thënë se Senamo madje i kishte 
ndihmuar t’ia lidhnin litarin rreth qafës. 

Më vonë, Alite do t’u tregonte autoriteteve se Xhuniori kishte thënë 
se i ati ishte marrë personalisht me këtë punë dhe se “vetëvrasjen” e 
kishin kryer Anxhelo Ruxhero, Uilli Boi Xhonsoni dhe Xhon Karne- 
lia. Për Aliten, mësimi i marrë ishte i thjeshtë. Gjithkush në lagje ta 
mbante vath në vesh: askush nuk dëshmonte kundër një Goti. 

- Unë isha në reanimacion për dy javë. Më duhej të shkoja në spital 
edhe për dy muajt në vazhdim, - tregon Alite. - Ecja me shkop. Madje, 
edhe natën e vrasjes në klubin “Arena”, ecja ende me shkop. 

Kjo ishte nata kur Xhuniori qëndroi pas Alites dhe qëlloi nipin e 
Çiro Perones. 

Në takimin me Xhon Gotin, Alite nuk e mori me vete shkopin. 
Nuk donte të dukej i dobët përpara tij. Kishte shkuar i parapërgatitur. 
Nuk do të tregonte se kishte qëlluar Xhuniori. Nuk donte të përfun- 
donte si Xhon Senamo, me lak rreth qafës, varur në ndonjë pemë. 

shte një uzurpim i pushtetit, në kuptimin e plotë të fjalës. 

Një natë të ftohtë dhjetori të vitit 1985, Pol Kastejano, bosi 
i familjes kriminale Gambino, u qëllua për vdekje përballë “Sparks 
Steak House”, një restorant luksoz në Manhatan. Kastejano e kishte 
lënë të takohej aty me Frenk DeÇikon. Nuk mundi të arrite as deri te 
hyrja e restorantit. Poli i Madh (siç e thërrisnin) dhe truproja e shoferi 
i tij, Tomi Biloti u ekzekutuan sapo dolën nga makina e tyre “Lin- 
coln Town Car”. Katër persona të armatosur, me pallto të bardha dhe 
kokore të zeza dimërore të stilit rus, i bënë shoshë me breshëri automa- 
tikësh. 

Xhon Goti dhe Salvatore Gravano e ndoqën ngjarjen nga makina 
e tyre, parkuar në anën tjetër të rrugës. Pas dy javësh, Xhon Goti, që 
sapo kishte mbushur dyzet e pesë vjeç, u zgjodh bosi i ri i familjes më 
të madhe kriminale në Nju Jork (kuptohet, edhe në të gjithë vendin). 

Atentati ndodhi kundër të gjitha rregullave të mafies. Askush nuk 
vret një bos në detyrë pa miratimin e Kupolës, një gjykatë mafioze e 
përbërë nga krerët e pesë familjeve mafioze të Nju Jorkut. Goti e shpër- 
filli këtë rregull. Nuk mund të kërkonte miratimin e Kupolës, sepse 
vrasja u krye për shkak të përfshirjes së Gotit në trafikun e drogës. 

Vëllai i tij, Xhini, shoku i tij i ngushtë, Anxhelo Ruxhero, dhe 
një bashkëpunëtor tjetër i ngushtë, Xhon Karnelia, ishin akuzuar për 
trafik heroine. Bisedat e përgjuara ishin pjesë e hetimit dhe pa dyshim 

që do të bëheshin publike. Ky ishte ndër sukseset e para të autoriteteve 
federale në luftën kundër krimit të organizuar. 

Në një kasetë, të regjistruar në vitin 1982, Ruxhero dhe Xhin Goti 
diskutonin për situatën e rrezikshme në të cilën ndodheshin. Ruxhero 
i kishte thënë Xhin Gotit se Kastejano dhe Vinsent Xhigante, kreu i 
familjes së fuqishme gjenoveze, kishin rënë në ujdi me njëri-tjetrin. 
Kushdo që do të tregtonte drogë, do të vritej. Sipas tyre, trafiku i 
drogës nuk do të tolerohej më. 

Këta dy bosë të mafies kishin “bërë një pakt”, shpjegonte Ruxhero. 

- Ata do të vrasin të gjithë miqtë tanë që merren me trafik droge, 
- dëgjohet të thotë Ruxhero në kasetën e regjistruar nga FBI-ja. - E si 
t’i vrasin njerëzit ashtu? Pa takim të Kupolës, pa asnjë vendim? Nuk 
do të paralajmërojnë askënd. Nuk do t’i thonë kujt. Nuk i besojnë më 
askujt. Do t’i zhdukin të gjithë pa nam e pa nishan. 

Autoritetet federale zotëronin dhjetëra kaseta që i përfshinin që 
të tre në biznesin e drogës. Ruxhero kishte folur më shumë. Përpara 
se çështja të dërgohej në gjykatë, sipas rregullave të hetimeve para- 
prake, avokatëve mbrojtës iu dhanë të gjitha provat që kishin siguruar 
agjentët federalë, përfshirë tanskriptet e bisedave inkriminuese. Nuk 
kaloi shumë kohë dhe Kastejano u njoftua për këto përgjime. 

Banda e Gotit kishte humbur edhe një aleat që mund ta kishte 
përmbajtur Kastejanon. Anielo Delakroçe, që prej vitesh ishte 
zëvendësshefi i familjes mafioze, vdiq nga kanceri më 2 dhjetor të vitit 
1985, dy javë përpara atentatit ndaj Kastejanos. Delakroçes i dëgjohej 
më shumë fjala sesa Kastejanos. Ai ishte “gangsteri”, ndërsa Kastejano 
“mashtruesi”. Thuhej se Poli i Madh ishte më i interesuar për mirë- 
funksionimin e organizatës sesa për luftën e përditshme për mbijetesë, 
një jetë që bënin shumica e njerëzve në varësinë e tij. 

Kastejano kishte marrë drejtimin e familjes pas vdekjes së kunatit 
të tij, Karlo Gambinos, në vitin 1976. Tipa si Ruxhero, vëllezërit Goti 
dhe Karnelia nuk e respektonin atë sa Delakroçen. E kuptonin hierar- 
kinë dhe e pranonin Kastejanon si bosin e tyre, por ata mendonin se 

ai e kishte trashëguar postin, nuk e kishte fituar me mund. Ai kishte 
gjithashtu më shumë para se kushdo tjetër. Vendimi i tij për të ndaluar 
trafikun e drogës bazohej pjesërisht në faktin se ai nuk kishte nevojë 
për para. 

Nuk ishte çështje morali. Ishte një çështje e ndërtuar nga një kënd- 
vështrim romantik për mafien, i përshkruar nga Mario Puzo 7 . Në fakt, 
ndalimi i trafikut të drogës ishte një vendim pragmatist. Ata që kishin 
pozicione të larta në botën e krimit, mendonin se trafiku i drogës ishte 
një fushë e minuar. Duhej të viheshin në kontakt me trafikantë e nar- 
komanë të rëndomtë, një pjesë e të cilëve të shisnin për hiçmosgjë. Për 
më tepër, ata vetë ose anëtarët e organizatës mund të tundoheshin dhe 
të bëheshin përdorues të drogës, gjë që do t’i bënte të papërgjegjshëm. 
Dhe sigurisht që në këto rrethana, organizata ishte më e ekspozuar 
ndaj organeve të zbatimit të ligjit. 

Këto ishin arsyet e vërteta për ndalimin e tregtimit të drogës. 

Bisedat e regjistruara të Xhin Gotit, Ruxheros dhe Karnelias për- 
bënin për prokurorinë prova të pakundërshtueshme për të ngritur aku- 
za për trafik droge kundër tyre. Për më tepër, Kastejano do të merrte 
atë që donte. Pas vdekjes së Delakroçes, Kastejano vendosi të shkëputej 
nga banda e Gotit. Në këtë rast, ai kishte vënë në dyshim besnikërinë 
e tyre. Me këto akuza për drogë, ai tashmë kishte në dorë armën për të 
eliminuar disa prej bashkëpunëtorëve kryesorë të Xhon Gotit. 

Kasetat konfirmonin pa asnjë dyshim se njerëzit e Xhon Gotit 
ishin trafikantët më të mëdhenj të heroinës. Në këto kushte, Goti nuk 
kishte shumë alternativa. Mund të eliminonte tre bashkëpunëtorët e 
tij ose mund të fundosej bashkë me ta. 

Ai vendosi se zgjidhja më e mirë do të ishte një strategji parandal- 
uese. Me pasojat e kësaj goditjeje të guximshme do të merrej më vonë. 
Po kryente një veprim të rrezikshëm. Pesë vjet më parë kishte ndodhur 
një situatë e ngjashme në Filadelfia. Në mars të vitit 1980, Anxhelo 


7 


Autori i romanit "Kumbari". 

Bruno, bosi i familjes kriminale të Filadelfias dhe Xhersit Jugor, dhe 
mik i ngushtë i Karlo Gambinos e Pol Kastejanos, u qëllua me pushkë 
gjahu jashtë shtëpisë së tij në Filadelfian Jugore. Atentati u krye një të 
premte, në një natë me shi. 

Krimi ishte orkestruar nga Antonio Kaponigro, i njohur si Toni 
Banania, bashkëpunëtor i ngushtë i Brunos, nga Njuarku. Ashtu si 
Ruxhero, Karnelia dhe Xhin Goti, Kaponigro ishte marrë me treg- 
tinë e heroinës dhe mendonte se qëndrimi i Brunos kundër trafikut të 
drogës ishte hipokrit. 

Një nga njerëzit e afërt të Brunos, Reimond Martorano, i njohur 
si Xhoni i Gjatë, ishte një ndër tregtuesit kryesorë të metamfetaminës 
në Filadelfia. Kishin rënë në ujdi që Bruno të merrte një pjesë të të 
ardhurave që do të kanalizoheshin nga një pozicion i rremë si “agjent 
shitjeje” në një kompani shitblerjeje makinash në pronësi të Martora- 
nos dhe vëllait të tij. 

Bruno kishte lejuar gjithashtu Xhusepe dhe Rosario Gambinon, 
kushërinj të largët sicilianë të Karlos, të bënin biznes në Çerri Hill, Nju 
Xhersi, që ndodhej shumë pranë Filadelfias. Vëllezërit hapën një resto- 
rant të quajtur “Valentino’s”, por biznesi i tyre i vërtetë ishte trafiku i her- 
oinës. Ata ishin pjesë e asaj çka më vonë do të njihej si “Lidhja e picerive”. 

Vëllezërit Gambino ishin ftuar në shtëpinë e Brunos për darkën e 
Pashkës. Kaponigro dhe të tjerë që e mbështetnin, ishin të sigurt se 
Gambinot do t’i sillnin një zarf të mbushur me para. Ata e dinin se 
këto të ardhura buronin nga tregtia e heroinës. 

Ajo që Kaponigro nuk kishte parashikuar ishte tradhtia brenda 
organizatës kriminale. Kaponigro mendonte se kishte miratimin e 
Kupolës për të hequr qafe Brunon. Për këtë e bindën disa nga krerët 
e organizatës gjenoveze, të cilët dëshironin të zhduknin nga skena si 
Brunon ashtu edhe Kaponigron. Në këtë mënyrë, ata do të destabi- 
lizonin familjen që kontrollonte Filadelfian në atë kohë kur biznesi 
i kazinove në Atlantik Siti sapo kishte filluar të lulëzonte. Kjo famil- 
je kishte pasur në kontroll edhe bregdetin, por vetëm kur filluan të 

hapeshin kazinotë, Atlantik Sitit iu shtua vlera. Tani e tutje ky do të 
ishte një biznes shumë fitimprurës. 

Kaponigro shkoi në Nju Jork për një takim rreth një javë pasi u 
vra Bruno. Mendonte se do të kthehej prej atje si bosi i ri i Filadelfias. 
Pas dy ditësh, trupi i tij u gjet në bagazhin e një makine të braktisur 
në jug të Bronksit. Përpara se t’i fusnin plumbin kokës e kishin rrahur 
dhe torturuar. Në gojë dhe në prapanicë i kishin futur kartëmonedha 
njëzetdollarëshe. Në botën e krimit, kjo shenjë nënkuptonte se Ka- 
ponigron e kishin vrarë sepse ishte bërë shumë lakmitar. Ajo çfarë 
kishte më shumë rëndësi ishte se vrasja e Kaponigros (dhe e tre bash- 
këpunëtorëve të tij, për të cilët besohej se qenë përfshirë në atentatin 
ndaj Brunos) ishte një mënyrë për të ruajtur rendin në botën e krimit. 
Askush nuk mund të vriste një bos pa miratimin e Kupolës. 

Pas vrasjes së Kastejanos, Xhon Goti do të përballej me të tilla 
probleme me familjen kriminale gjenoveze. Por ai ia doli të shmangte 
fundin e Kaponigros. Salvatore Gravano do të rrëfente më vonë për 
këtë situatë. 

- Çdo familje dërgoi bekimin e saj, - do të dëshmonte Gravano për 
promovimin e Gotit. - Të gjithë e pranuan, përveç familjes gjenoveze. 
Kështu, po jepej një paralajmërim. Rregullat qenë shkelur dhe një ditë 
dikush duhej të paguante për këtë gjë. 

Në kohën që atentati kundër Kastejanos ishte hedhur pas krahëve, 
Alite kishte arritur të përfshihej në familjen Goti. Edhe të shtënat në 
klubin “Arena” ishin harruar. Alite takohej përditë me Xhuniorin dhe 
shkonte rregullisht në klubin e gjuetisë dhe peshkimit “Berxhin” në 
Kuins, si dhe në “Ravenite”, një sallë lojërash në rrugën “Mulberry”, 
që do të kthehej në bazën e Gotit në Manhatan. 

Një ditë, nga fundi i nëntorit të vitit 1985, rreth një muaj për- 
para vrasjes së Kastejanos, Alites iu kërkua të hipte në makinë me 
Xhuniorin dhe të atin. Goti i madh ishte në timon; kjo gjë ishte e 
pazakontë. Dukej i tensionuar. Alite tregon se Gotit nuk iu mbyll goja 
gjatë gjithë kohës, gjë që nuk ishte pjesë e karakterit të tij. 

- Ishte e qartë që nuk ishte vetvetja, - tregon Alite. - Morëm rrugën 
drejt shtëpisë së Kastejanos, në Stejtën Ajlënd. Donte të linte atje ca dhu- 
rata për Krishtlindje. Përpiqej të tregohej i lirshëm dhe bënte më shumë 
shaka se zakonisht. Sipas meje, atë e kishte pushtuar një gjendje ankthi. 
Mendoj se na mori me vete sepse donte që dikush të ishte me të kur të 
hynte në shtëpi. Ndoshta do t’i thoshte Polit se kishte dy prej “trimave” 
të tij në makinë. Pritëm një orë. Më në fund doli dhe u kthyem në qytet. 

Pas rreth një jave, u përsërit e njëjta skenë. Këtë herë Goti i kërkoi 
Alites dhe Bobi Borielos që ta shoqëronin. Përsëri ata pritën në makinë 
gjatë kohës që Goti u takua me Kastejanon. 

Nuk dihet nëse në këto takime u diskutua në lidhje me çështjen e 
drogës. Me shumë gjasapër këtë temë duhet të kenë biseduar. Ndoshta 
Goti përpiqej t’i maste pulsin Kastejanos. Delakroçe po jepte shpirt 
dhe ishte vetëm çështje kohe përpara se Kastejano të vepronte. 

- Pas vrasjes, ne të gjithë ishim në gjendje gatishmërie. Çdokush e 
dinte se kush e kishte kryer vrasjen, - tregon Alite. - Të gjithë qenë 
urdhëruar të mbanin me vete armët. Përpara kësaj ngjarjeje, kur 
shkonim në klube, nuk duhej të merrnim armë me vete. Gjatë atyre 
javëve, pas vrasjes së Kastejanos, duhej të tregoheshim vigjilentë në 
çdo minutë të ditës. 

Ndonëse gjithë familja Gambino ishte në gjendje lufte, Xhon Goti 
sillej si arrogant e kokëkrisur, tregon Alite. 

- Të gjithë tregoheshim kryelartë, - thotë ai. - Për vrasjen shkruan 
të gjitha gazetat, folën të gjitha televizionet. Ai tani ishte bosi i bosëve. 

Kur analizon ngjarjen në retrospektivë, Alite është ende i befasuar, 
pasi Goti ia doli të komplotonte me sukses dhe më në fund të mbijetonte. 

- Fliste për rregulla, fliste për nder, por kishte shkelur rregullin më 
të rëndësishëm: vrau bosin e tij, dhe askush nuk i bëri gjë, - vazhdon 
Alite. — Ne ishim djelmosha. Nuk qemë mësuar me gjëra të tilla. Por 
më të vjetrit duhej të kishin vepruar. Ata duhej të kishin bërë diçka. 
Por ata vetëm sa i bënë fresk. 

Ishte shembulli i radhës i Gotëve: tjetër gjë thoshin, tjetër bënin. 

Gjithçka e bënin sipas interesit. Për më shumë se një vit, Alite e kishte 
dëshmuar këtë, por gjithsesi jo në përmasa të kësaj natyre. Me kalimin 
e viteve do të kuptonte më shumë. Pak kohë pas të shtënave ndaj xh- 
amajkianëve, do të kishin një fërkim me një trafikant tjetër, të quajtur 
Kevin Boner. 

Boneri merrej me trafik kokaine me njëfarë Xhorxh Groso, i cili 
rastisi të ishte kunati i Xhon Gebertit. E tregtonin produktin në po 
atë zonë që vepronte Alite, në baret dhe pabet përgjatë shëtitores “Xha- 
majka”. Në bazë të dëshmive të të dyve, si Kevin Boneri ashtu edhe 
Alite, i jepnin Xhuniorit një hise të fitimit. Por, siç do të tregonte Alite 
në gjyq, kjo gjë nuk pati më rëndësi kur Xhuniorit iu krijua mundësia 
për fitim më të madh. 

Xhoni Boi Ruxhero, i biri i Anxhelos, ishte pjesë e bandës së 
Xhuniorit. Përderisa Anxhelo ishte kumbar i Xhuniorit, ky i fundit 
dhe Xhoni Boi ishin si kushërinj. Ruxhero i ri fliste gjithmonë për 
“zgjerimin” e biznesit, do të thoshte Alite. Alite dëshmoi se ai me 
Xhuniorin u lidhën me një furnizues me emrin Toni Kelli, që do t’u 
shiste atyre një kilogram apo më tepër. Alite vazhdonte të tregtonte 
akoma vetëm një çerek kilogrami. 

Idenë e hodhi Xhuniori, teksa e ngacmoi sërish Aliten, duke i thënë se 
merrej me gjëra të vogla. Në fakt, donte ta inkurajonte për t’u bërë pjesë e 
një plani që kishte në mendje. Bëhej fjalë për t’u bërë partnerë me Kevin 
Bonerin. Në atë kohë, një kilogram kushtonte rreth dyzet mijë dollarë. 
Xhuniori, Alite dhe Boneri do të fusnin secili një të tretën e parave. 

Alite nuk kishte kundërshtim, por Boneri refuzoi. 

- Ai nuk donte të shkëputej nga Xhorxh Groso, - tregon Alite. 

Në këto rrethana, Xhuniori dërgoi ca shokë që ta bindnin. 

- Një ditë po kaloja në shëtitoren “Xhamajka”, kur aty mbërriti 
Xhuniori me disa prej djemve të bandës së tij, përfshirë Xhoni Boin 
dhe Greg Reiterin, një djalë i fortë, të cilin e kisha shok të ngushtë, 
- tregon Alite. — Xhuniori pyeti nëse Boneri vazhdonte të refuzon- 
te. Pasi i thashë që akoma nuk i qe mbushur mendja, Xhuniori m’u 

drejtua me fjalët: “Na prit këtu, në shëtitore. Nuk do të vonohemi.” 

Dy djem që punonin për Bonerin, shisnin zakonisht kokainë te 
tavernat “Kali i bardhë” dhe “Pabi i Ninos”. Pas pak minutash, do të 
rrëfente Alite në gjyq, ai pa që Xhuniori e ndaloi makinën te këmbët 
e këtyre dy djemve që po qëndronin përpara tavernës. Xhuniori zbriti 
nga makina dhe vëzhgoi të tjerët që, me shkopinj bejsbolli në duar, 
rrethuan dy trafikantët që punonin për Bonerin. 

-1 rrahën me shkopinj bejsbolli, - tregon Alite. — Njërin prej djemve 
e hodhën nga dritarja e një dyqani ku shiteshin fustane nusesh, në 
rrugën “68”. Pastaj ata hipën në makinë dhe ikën. Askush nuk foli. 

Pritej reagimi i Kevin Bonerit. Të nesërmen, sipas Alites, Kevin 
Boneri pranoi të bashkëpunonte. 

Blerja e parë u realizua pas disa ditësh në Shell Bank, Hauard Biç. 
Boneri solli një pjesë të parave. Pjesa tjetër do të paguhej pas shitjes. 
Toni Kelli shkoi te bagazhi i makinës së tij dhe nxori prej andej një 
pako, të cilën ia zgjati Alites. Ishte një kilogram kokainë. Ata morën 
rrugën drejt apartamentit ku ndanin mallin. Boneri mori një të tretën, 
ndërsa Alite mbajti pjesën tjetër. Alite e copëzoi dhe e paketoi në qese 
të vogla. Sipas Alites, ai me Xhuniorin do të ndanin fitimet nga shitja 
e dy të tretave të çdo sasie. 

Më vonë, Alite do të tregonte përpara një jurie se ky ishte fillimi i 
zgjerimit të një biznesi nga i cili, secili prej tyre do të nxirrte më shumë 
se njëqind mijë dollarë në muaj. Ai tregon se ata kontrollonin tregun e 
kokainës përgjatë shëtitores “Xhamajka” dhe në disa lagje të Kuinsit. 
Çdokush tjetër që shiste kokainë në këtë zonë, duhej të blinte prej tyre 
ose t’u paguante një përqindje të fitimit. “Biznesi arriti kulmin kur ata 
arritën të shisnin deri në tetë kilogramë kokainë në javë”, tregon Alite. 
Ishte një periudhë e artë për Aliten, i cili me zor i besonte fatit të mirë 
që i kishte rënë për hise. Këtë sukses e kishte arritur falë lidhjeve me 
bosin e mafies, Xhon Gotin. 

- Jam rritur në varfëri. - do t’i shpjegonte ai më vonë një jurie. 
- Babai punonte si taksist. Nuk kisha para. Vishja fanella dhe pan- 

tallona doku. Njohja me të (Xhuniorin), ishte diçka e madhe për mua. 
Shkonim gjithandej, njerëzit e dinin se kush ishte ai e kush ishte i ati; 
nuk kishte njeri që nuk kishte dëgjuar për familjen Gambino. Njerëzit 
e zakonshëm na trajtonin ndryshe. Kur shkoja në restorante, nuk pris- 
ja. Kur shkoja në spektakle, më gjenin vendet më të mira. Rrobat i 
prisja te rrobaqepësit më të mirë; këmishët i porosisja te rrobaqepësia e 
Dejvid Nadlerit, në Bruklin. Vishnim kostume të bëra me porosi. Na 
konsideronin si njerëz të famshëm. Nuk isha mësuar me këtë lloj jete. 

Kështu, Alite, për të jetuar këtë jetë të re, duhej të hiqte dorë nga 
shumë gjëra të së kaluarës. Në fillim ai ishte entuziast, madje i lumtur, 
që i ishte futur kësaj rruge. Vetëm më vonë do ta kuptonte se ç’jetë 
ishte kjo në të vërtetë. Gotët e shfrytëzonin për interesat e tyre. Për ta 
shpjeguar me terma të thjeshtë të rrugës, në gjyqin e Xhunior Gotit ai 
iu drejtua jurisë me fjalët: “Mënyra e vetme për ta kuptuar këtë është: 
unë isha prostituta, ndërsa ai ishte tutori”. 

Sot, Alite kujton gjëra të atëhershme, të cilat vetë pranoi t’i bënte 
dhe ndihet keq. Jo për vrasjet dhe dhunën sepse ato ai i kishte në gjak, 
ishin pjesë të imazhit që ai donte të projektonte për veten. Kjo ishte 
bota ku jetonte. Kushdo e dinte se dhuna ishte pjesë e jetës së tij. Kur 
merresh me drogë, kur ke të bësh me përbindësha, kur drejton trafiqe 
të paligjshme ose kur mashtron dhe kërcënon njerëz në botën e krimit, 
mund të bëhesh i pasur ose mund ta pësosh. Ishte një botë si ajo e Uilli 
Lomanit 8 , një botë vetëshkatërruese. Alite e pranon se ka qenë “i egër” 
dhe me anë të dhunës ka mbaruar shumë punë. 

Gjërat e rëndomta, rastet kur është përdorur “dhuna e panevo- 
jshme”, e mundojnë akoma. 

- Mendoja se isha nga ata të fortët me zemër të madhe, - thotë ai. 

Kishte edhe një furnizues tjetër, një djalë nga lagjja, nga i cili Alite 
blinte një çerek kilogram kokainë. Pasi u lidhën me Kellin, ky djalë 
nuk u hynte më në punë. 


Uilli Loman (VVillie Loman) është personazhi kryesor i dramës së Artur 
Millerit "Vdekja e një agjenti shitjesh" ("Death of a Salesman"). 

- Ishte djalë i mirë, nuk ishte i dhunshëm, edhe pse merrej me 
trafik droge, - kujton Alite ndërsa tregon historinë nga banka e dësh- 
mitarit. — Ishim rritur bashkë. Ishte shok me time motër. Një ditë 
Xhuniori më tha: “Ta grabisim!” 

Sipas Alites, ata e grabitën. Vetë Alite pranon se e ngriti ai kurthin. 
Do të shkonte në apartamentin e tij gjoja për të blerë kokainë. Aparta- 
menti ndodhej në rrugën “83”, pranë shëtitores “Xhamajka”. Alite hyri 
i pari dhe la derën hapur. Disa minuta më pas u ngjitën Xhuniori dhe 
një pjesëtar i bandës. Hynë brenda me forcë duke kërcënuar me armë. 
Djalin e goditën me pistoletë në kokë. Alite u shtri në dysheme dhe, 
siç e kishin planifikuar, Xhuniori i dha një shqelm fytyrës. Iu nxi syri. 
Me anë të kësaj manovre, djali do të bindej se Alite nuk kishte gisht në 
këtë grabitje. Morën një çerek kilogram kokainë. Më pas, Alite e ndau, 
e paketoi dhe e shpërndau. Ai me Gotin ndanë fitimin, që në këtë rast 
ishte 100 për qind. Alite e bëri këtë veprim, por humbi një mik. 

Por në organizatën e Gotit, shokët ishin si pjesë këmbimi që për- 
doreshin e më pas hiqeshin qafe si pa të keq. 

Anxhelo Ruxhero e kishte pasur shok për kokë Gotin që në fëmi- 
jëri, e megjithatë Goti e nxori nga skena sikur të ishte një njeri i kotë. 
Ruxhero dhe Goti e kishin nisur veprimtarinë kriminale duke rrëm- 
byer kamionë. Më pas, Ruxhero e kishte prezantuar me Delakroçen, 
duke e ndihmuar të bëhej anëtar i familjes Gambino. Por Gotit i 
interesonte më shumë perceptimi i publikut, në media dhe në botën 
e krimit. Anxhelo Ruxhero ishte regjistruar nga FBI-ja duke folur 
për biznesin e heroinës në një duzinë kasetash. Nuk kishte shumë 
rëndësi që ishin regjistruar vëllai i Gotit, Xhini, dhe Xhon Karnelia, 
ndonëse edhe këta të fundit ishin të inkriminuar në këtë çështje po 
aq sa Ruxhero. Goti do të bënte shembull Ruxheron. Kështu ia shpër- 
bleu mikut më të mirë. Donte njerëz të tjerë për të drejtuar punët e 
organizatës. 

-1 duhej një kokë turku, - tregon Alite. - Në vend që ta ndihmon- 
te, e ndëshkoi, jo sepse merrej me drogë, por sepse tani që e kishin 

përgjuar, përbënte rrezik. Goti kishte vënë pasuri përrallore nga biz- 
nesi i drogës, por askush nuk duhej ta dinte këtë gjë. Në fillim e besoja 
vërtet se Xhuniori dhe motra e tij, Viki, besonin se babai i tyre nuk 
përfshihej në biznesin e drogës. Të gjithë pjesëtarët e bandës e dinin 
fare mirë se ç’bënte Goti. Në fund, ai ia futi Ruxheros. 

Ruxhero po vdiste nga kanceri kur Goti e dëboi nga organizata 
dhe urdhëroi që askush të mos shoqërohej me të. Madje për ca kohë 
mendoi edhe ta vriste. Alite nuk mund ta besonte se Ruxhero po për- 
fundonte në këtë mënyrë. Pavarësisht nga urdhri i bosit, ai u takua 
shpesh me Ruxheron. Nuk mund ta harronte lehtë se Anxhelo e kishte 
ndihmuar pas incidentit në “Arena”. Ishte mirënjohës ndaj tij. 

- Më çoi fjalë se donte të më takonte, - thotë Alite. - Jetonte te 
shtëpia e nënës së tij në Hauard Biç. Kishin vendosur një krevat në 
dhomën e ndenjjes. Me serum po merrte morfinë dhe lloj-Iloj antibi- 
otikësh. Ishte tretur i tëri. Kur fliste, më dukej sikur e kishte fytin të 
bllokuar. Por prapë mbetej kockë e fortë. Dhe ishte shumë i acaruar. 

Në takimin e parë, Ruxhero i kërkoi Alites ta ndihmonte për 
mbledhjen e ca borxheve. Edhe pasi mblodhi paratë nga të gjithë 
borxhlinjtë, Alite vazhdoi ta vizitonte. Askush nuk duhej të takohej 
me Ruxheron, të cilin Goti e kishte quajtur “trafikant e gojëmadh që 
nuk e heq nga goja fjalën heroinë ”. Gjatë këtyre takimeve, Ruxhero e 
paralajmëroi Aliten në lidhje me pabesinë e Gotëve. 

- Nuk janë njerëz të mirë, - i pat thënë ai. — Nuk shohin përtej hun- 
dës së tyre. Çfarë bosi është Xhoni? Ai nuk kontrollon dot të shoqen, e 
jo më të drejtojë një organizatë. Ai është ndyrësirë! Edhe Xhuniori, fi- 
jani im qelbanik, është akoma më i keq. Shkëputu sa më parë prej tyre! 

Ruxhero nuk mund ta kuptonte se pse e kishin mënjanuar në atë 
mënyrë. Ai po vdiste nga kanceri në mëlçi. I tha Alites se kishte qenë i 
gatshëm të pranonte fajin për çështjen e heroinës. Më pas këputi ca të 
shara për Gotin, i cili donte gjithmonë përqindjen e tij nga biznesi i her- 
oinës, por asnjëherë nuk ekspozohej, duke pretenduar se vepronte me 
duar të pastra. I tregoi se Goti kishte vendosur ta dërgonte Xhuniorin 

në një shkollë ushtarake më qëllim që të mësohej me disiplinën. Me 
urdhër të Gotit, Ruxhero do të paguante tarifat e shkollimit. 

Në fakt, Xhuniori filloi Akademinë Ushtarake të Nju Jorkut, një 
shkollë private me konvikt në Kornuoll-on-Hadson, rreth nëntëdhjetë 
kilometra nga Nju Jork Siti. Nuk arriti të diplomohej. Në atë kohë, 
shkollimi dhe konvikti kushtonin më shumë se njëzet mijë dollarë në 
vit. Shpenzimet paguheshin nga fitimet e Ruxheros nga biznesi i hero- 
inës. Goti nuk pagoi asnjë kacidhe. Ruxhero i tha përsëri se Gotët nuk 
ishin njerëz të mirë. Ai e kishte prezantuar Gotin me bosët e mëdhenj 
të mafies dhe për këtë meritonte njëfarë respekti. 

- Të paktën të më kishte pyetur, - tha Ruxhero qetësisht duke 
përsëritur se do ta kishte pranuar fajin pas përgjimeve të FBI-së. - 
Kanceri po më merr jetën, kështu që burgun nuk do ta kisha problem. 
Do të kishte qenë e udhës që Xhon Goti të bisedonte me mua para- 
prakisht, në vend që të më zbonte si të isha një qen. 

Gotët prisnin besnikëri nga të tjerët. Harronin se miqësia është 
reciproke. Ruxhero po e përforconte këtë perceptim. Por Alite nuk 
kishte ndër mend të shkëputej nga bota e krimit. Ishte bërë pjesë e saj 
dhe, për të qenë i sinqertë, vilte fitime të mëdha. Kishte njëfarë për- 
parësie. E dinte se ishte më i zgjuar dhe më trim se Xhuniori. Gjithash- 
tu, kishte filluar të kuptonte se kush ishte në të vërtetë Xhon Goti. 
Ajo çka i interesonte tani Alites ishte të përfitonte sa më shumë nga 
mbështetja prej organizatës mafioze. Dhe ç’ishte më e rëndësishmja, 
duhej të mbijetonte. 

Disa muaj pasi u bë bos i organizatës, Goti kërkoi të takohej me 
Aliten. Do t’i caktonte një detyrë. Xho Galo, një nga personat që 
kishte punuar gjithë jetën për organizatën, vazhdonte të ishte këshill- 
tar 9 . Ishte ngritur në këtë detyrë pas vdekjes së Albert Anastasias (i cili 
nuk ka lidhje me autorin e këtij libri) dhe që atëherë kishte shërbyer në 

9 Sipas terminologjisë së mafies, një person i tillë (consigliere) këshillon bosin 
dhe e përfaqëson atë në takime të rëndësishme brenda familjes dhe me 
familje të tjera kriminale. 

administratat e Karlo Gambinos dhe Pol Kastejanos. Pra, Galo kishte 
një jetë të tërë që merrej me punët e familjes. Kishte arritur të depër- 
tonte edhe në administratën e Gotit, pasi kishte mbikëqyrur takimet 
në të cilat kapot vendosën të zgjidhnin bosin e ri, pas vrasjes së Pol 
Kastejanos. 

Galo nuk kishte qenë pjesë e komplotit për eliminimin e Kaste- 
janos, por ishte aq i mprehtë sa për të kuptuar se kush e kishte hequr 
qafe. Gravano do të dëshmonte më vonë se Galo kishte paralajmëruar 
të gjithë kapot që të mos diskutonin çështje të brendshme të familjes 
Gambino me asnjë pjesëtar të familjeve të tjera dhe të mos flisnin për 
vrasjen. Nëse dikush pyeste, përgjigjja që do të jepnin ishte se Galo 
dhe të tjerë po përpiqeshin të zbulonin se kush ishte fajtori, dhe të 
gjithë kapot kishin rënë dakord për bosin e ardhshëm. 

Pas disa muajsh, bosi i ri vendosi që Galo duhej të hiqte dorë nga 
posti i tij në hierarkinë e familjes. Frenk DeÇiko, i cili kishte ndihmuar 
në vrasjen e Kastejanos, ishte tanimë zëvendësi i Gotit. Xhaxhai i tij 
do të zinte vendin e Galos në postin e këshilltarit. 

Goti i tha Alites që të shkonte te Galo dhe t’i tregonte për vendi- 
min e marrë nga bosi i ri. 

- Unë nuk isha as anëtar i mafies, - thotë Alite, - dhe Goti po më 
dërgonte t’i jepja një lajm të tillë Galos, një nga njerëzit më të sprovuar 
në botën e krimit. Duhej t’i thosha se koha e tij kishte perënduar. Kjo 
ishte mungesë respekti. Shkova dhe bisedova me Galon, i cili ishte një 
zotëri i vërtetë. 

Alite besonte se Galos nuk do t’i pëlqente mënyra e komunikimit 
të këtij vendimi dhe ndihej në siklet se ishte ai që po e njoftonte. 

- Më pa drejt e në sy dhe më tha: “Mos u shqetëso, djalosh!” - ku- 
jton Alite. 

Galo dha dorëheqjen pa bërë fjalë. Goti po forconte pozitat brenda 
organizatës. 

Paraja vërshonte lumë. Tani Goti po merrte përqindje nga biznesi 
i gjithkujt, jo vetëm prej pjesëtarëve të bandës së tij. Kështu funk- 




48 XHORXH ANASTASIA 


siononin financat në botën e krimit. Pjesa më e madhe e të ardhurave 
shkonin në xhepin e bosit. Nuk kishte rregulla të përcaktuara në lidhje 
me mbajtjen e llogarive. Siç do t’i shpjegonte më vonë Alite një jurie, 
Xhunior Goti duhej të merrte gjysmën e fitimit, por shpesh Alite do 
ta mashtronte me shifrat, pasi Xhuniori nuk merrte vesh nga matem- 
atika. 

- I thosha se po i jepja gjysmën, por në fakt për vete mbaja më 
shumë, - do të shpjegonte ai vite më vonë përpara një jurie federale. 
— Në këtë mënyrë funksiononte jeta e rrugës. Të gjithë e bënin. Ne e 
mashtronim njëri-tjetrin. E tillë ishte ajo jetë. Bazohej te pabesia. 

Alite e dinte se edhe djemtë që punonin për të, e gënjenin. Kjo ishte 
situata. Askush nuk mund ta ndryshonte. Andej nga mesi i viteve ’80, 
kjo gjë nuk i bënte më përshtypje askujt. Vinin aq shumë para nga 
tregtia e drogës, skemat mashtruese dhe grabitjet sa askujt nuk i binte 
në mendje të ankohej. 

- Për sa kohë që Xhuniori merrte hisen e vet, - tregon Alite, - çdo 
gjë shkonte mirë. Nëse shuma ishte e madhe, ai asnjëherë nuk bënte 
pyetje. Kishte raste që fitimi shkonte në njëqind mijë dollarë. Unë i 
thosha se nga shitja e fundit kishim fituar tetëdhjetë mijë. Ai mbetej i 
kënaqur kur i jepja dyzet mijë. Për vete mbaja gjashtëdhjetë. Një gjë e 
tillë ndodhte shpesh. 

Alite mendonte se meritonte pjesën më të madhe të fitimit sepse ai 
vetë po rrezikonte. Ai dëshmoi se Xhuniori bëri një marrëveshje tjetër 
me dikë që merrej me para të falsifikuara. Sipas Alites, ata paguan 
dymbëdhjetë centë për çdo dollar të falsifikuar. Morën gjithsej rreth 
treqind mijë dollarë. Për të shtuar fitimin, Alite me Xhuniorin ven- 
dosën të përfshinin një pjesë të dollarëve të falsifikuar në një shumë që 
do të paguanin për të blerë kokainë nga një grup kolumbianësh. 

Alite dëshmoi se ai e kishte kurdisur ujdinë nëpërmjet një kontakti 
të tij. Xhuniori dhe një bashkëpunëtor tjetër prisnin në një makinë 
ndërsa Alite dhe një djalosh i quajtur Vini, një shok tjetër i Xhuniorit, 
shkuan në një shtëpi në rrugën “118”, pranë bulevardit “Rokuei”. 

Alite kishte futur dy pistoleta në rripin e mesit - njërën në ije, tjetrën 
nga pas. Vini, trupmadh, rreth 120 kg, ishte gjithashtu i armatosur. 

- Ai duhej të më ruante krahët ndërkohë që unë bëja marrëvesh- 
jen, - tregon Alite. - Do të blinim dy kilogramë për tetëdhjetë mijë 
dollarë. Shumica e parave ishin të falsifikuara, por kisha futur edhe 
disa kartëmonedha origjinale. Paratë false ishin të një cilësie të mirë, 
por më mirë të kishte ca të vërteta në rast se ndonjë kolumbian i zgjuar 
bënte ndonjë kontroll të paparashikuar. 

Ndërsa bisedonin për çmimin, tre kolumbianë qëndronin në 
kuzhinë. Një tjetër rrinte te dera në dhomën e pasme. Të gjithë ishin 
të armatosur. Më pas, ata filluan të numëronin paratë, ndërsa Alite 
ekzaminonte cilësinë e kokainës. Në atë pikë, Vinin e zuri paniku dhe 
tha: “Unë po pres jashtë”. 

Alite nuk mund t’u besonte veshëve. 

- Ky ishte një prej shokëve të Xhuniorit që duhej të më ruante 
krahët. E ç’bëri dhjaksi? Më braktisi duke më lënë në mes të rrezikut. 

Kolumbianët vështruan njëri-tjetrin. Alite vetëm sa tundi kokën 
dhe i tha Vinit: “Vazhdo! Do të vij pas pak”. 

Po turfullonte nga inati, por nuk donte të binte në sy. Kishte dy pis- 
toleta. Ata ishin katër veta. Secili prej tyre ishte i armatosur. Ai vendosi 
të vazhdonte lojën duke ekzaminuar kokainën. Kolumbianët mbaruan 
numërimin. Më në fund marrëveshja u mbyll. 

Teksa po dilte nga shtëpia, djersa po i kullonte çurg nga shpina. 
Alite pa se Vini ishte larguar me makinën e tij. Më poshtë rrugës, 
Xhuniori priste në një makinë tjetër me një djalë të quajtur Xheri. 

- Vrapova drejt makinës dhe u hodha në ndenjësen e pasme, - tre- 
gon ai. - Sa hyra, u thashë: “Do ta vras atë Vinin e ndyrë.” 

Të nesërmen, Alite doli për të bërë pikërisht këtë gjë. 

- Xhuniori i kishte dërguar fjalë Vinit që të na priste diku, - tregon 
Alite. —Shkuam në shtëpinë e një shoku, ku na priste Vini. E morëm 
me vete në makinë. Vinit i kishte hyrë frika. Iu bind Xhuniorit, i cili i 
tha të ulej në timon dhe t’i jepte makinës. 

Alite u ul në ndenjësen e pasme. Xhuniori zuri vend përpara. 
Shkuan drejt Hauard Biçit, gjë që nuk ishte e pazakontë. Teksa ma- 
kina vazhdonte përpara, Xhuniori u përpoq ta qetësonte Vinin. I fliste 
me një ton të qetë e pajtues. 

- Çfarë ndodhi atje? - e pyeti. - Përse u largove? 

Vini dha një përgjigje të pamenduar. Alite e vuri re se Vini ishte 
tepër i tensionuar. Shikonte vazhdimisht në pasqyrë duke kontrolluar 
veprimet e Alites. Ironikisht, Alite dëshmoi se atë ditë armën e kishte 
Xhuniori. 

- Doja t’i fusja plumbin kokës, - tregon Alite, - por mendoj se 
Xhuniori e dinte fare mirë se unë do ta vrisja. Nuk isha fort i sigurt 
nëse Xhuniori kishte guxim për të qëlluar. I ramë vërdallë për nja 
gjysmë ore dhe përfunduam pranë kryqëzimit mes rrugës “164” dhe 
Hauard Biçit. Kjo ishte një zonë moçalore. 

Alite do t’i tregonte një jurie federale se “ky ishte një vend ku qenë 
vrarë shumë persona dhe ku më pas hidheshin trupat e pajetë”. 

Edhe Vini e dinte kaq gjë. Kur Xhuniori i tha të ndalonte për një 
minutë, Vini ngadalësoi makinën, por, në vend që të frenonte, hapi 
derën dhe doli me nxitim. 

Makina ndaloi. Alite dëshmoi se Xhuniori nxori një pistoletë të 
kalibrit 25 mm dhe qëlloi një herë. 

- Dëgjova që Vini rënkoi, - tregon Alite, - por vazhdoi të vraponte. 
Nuk u duk më në lagje. 

KAPITULLI 4 


tt 

dhëtimi me tren nga Amsterdami në Paris zgjat pak më 
' shumë se tri orë. Treni ndalon vetëm në Bruksel dhe stacioni 
i fundit është Gar dy Nord, në Qytetin e Dritave. Është një udhëtim i 
rehatshëm dhe i këndshëm. Gjatë pjesës më të madhe të rrugës, treni 
kalon nëpër fshatra që shtrihen mbi kodrina të gjelbra. Të zë syri pa- 
fundësisht ferma dhe vreshta të mirëmbajtur. 

Alite mori trenin me bashkëshorten e tij, Klaudian. Ishte viti 2003. 
Në atë kohë ishte në arrati dhe e kishin lënë të takoheshin në Europë. 
Përdorte pasaportë false. Kishte tetë identitete të ndryshme që vërte- 
toheshin nga dokumente përkatëse që i kishte blerë në tregun e zi të 
Senegalit. Paratë që shpenzonte në këto udhëtime, ia dërgonin shokët 
nga Amerika në qytete të ndryshme të Europës. Paratë kanalizoheshin 
shpesh nëpërmjet bankave kanadeze; këtë sistem Alite e kishte ngritur 
që përpara se të largohej. Edhe Klaudia i kishte sjellë ca para. E kishte 
organizuar këtë udhëtim, pasi dëshironte të kalonte ca kohë me të, si 
dhe t’i shpjegonte se pse ndodhej në arrati. Donte t’i tregonte asaj se ai 
kujdesej për të gjithë; për dy djemtë e tyre, për djalin dhe vajzën nga 
martesa e parë me Karolën dhe për prindërit dhe gjyshërit e tij. Donte 
që të gjithë ta dinin se ai ishte mirë. Po mundohej të zgjidhte proble- 
met e krijuara dhe të mbijetonte mes rreziqeve që i kanoseshin, duke 
iu shmangur gangsterëve që donin ta vrisnin dhe autoriteteve federale 
që donin ta burgosnin. 

Në këtë udhëtim me tren, Alite filloi të analizonte me vete se ku 
gjendej dhe ku po shkonte. Nuk ishte çështje gjeografike, por ekzis- 
tenciale. Nuk e kishte humbur sensin e ironisë edhe në atë gjendje. 
Ç’kuptim kishte e gjithë kjo histori? Atje, në atë kabinë të rehatshme 
të klasit të parë, ulur ngjitur me Klaudian, filloi të rrëmonte në men- 
djen e tij gjëra që nuk i kishte menduar më parë. Atje i bëri vetes pyet- 
jen thelbësore: si arriti gjer në këtë pikë? 

Përgjigjja ishte e thjeshtë: Alite ishte produkt i mjedisit të tij; ishte 
rritur në një lagje të varfër të Kuinsit, ku mafia ishte një institucion. 
Ishte tunduar nga pasuria, statusi dhe pushteti që mishëronte ai insti- 
tucion. Nëse do të ishte i sinqertë me veten, duhej të pranonte se ai vetë 
kishte bërë zgjedhjet që e kishin çuar në atë gjendje, ulur në atë tren, 
me një emër të rremë, duke u ruajtur nga ndonjë plumb kriminelësh 
ose distinktiv policësh. Por kishte kuptuar një gjë: sa më shumë larg- 
ohej nga Nju Jorku dhe Gotët, aq më të lehtë e kishte për t’i analizuar 
ngjarjet me ftohtësi dhe sinqeritet. 

Ishte njëri prej katër fëmijëve me prindër shqiptaro-amerikanë, të 
cilët u vendosën në Udhevën në vitet ‘60. Babai i tij, Methju, ishte një 
taksist, i cili ishte shumë i dhënë pas kumarit. E ëma, Delva, punonte 
si sekretare. Gjyshërit e tij, emigrantë shqiptarë, jetonin me familjen 
e tij që përbëhej nga vëllai i madh, Xhimi, dhe dy motrat: Denisa, tre 
vjet më e madhe dhe Maria, një vit më e vogël. 

Xhoni ishte një vit më i vogël se Xhimi. Gjatë fëmijërisë, Xhoni 
ishte më i pakët në trup dhe nuk ishte shumë sportiv në krahasim me 
Xhimin. Ndonëse babai mendonte se Xhimi do të kishte rezultate të 
mira në sport, në fakt, gjatë shkollës së mesme Xhoni shkëlqeu në be- 
jsboll dhe fitoi një bursë studimi në Universitetin e Tampës. 

Teksa fëmijët rriteshin, babai i nxiste që të merreshin me sport. 
Nuk e vriste shumë mendjen për ecurinë në mësime. Ai vetë i kishte 
braktisur studimet në shkollën e mesme. Por sportin e kishte në zemër. 
Ua futi në gjak të dy djemve dëshirën për t’u stërvitur, për t’u prakti- 
kuar dhe për të mos u mposhtur kurrë. Bejsbolli dhe boksi ishin dy 

sportet e preferuara. Shumë shpejt Xhimi u lodh dhe u bezdis nga 
rutina e përditshme rraskapitëse e stërvitjes pas orëve të mësimit, kurse 
me Xhonin ndodhi e kundërta. 

Sporti të mëson shumë gjëra rreth jetës; kjo ishte motoja që Meth- 
ju Alite përçoi te djemtë e tij. Sporti kishte të bënte me përgatitjen 
e vazhdueshme dhe shfrytëzimin e mundësive. Kishte të bënte me 
gatishmërinë, sepse në fushën e bejsbollit apo në ringun e boksit 
asnjëherë nuk i dihej se kur shfaqej mundësia e shumëpritur. Duhej të 
shfrytëzohej ajo mundësi, sepse mund të mos i jepej më. E tillë ishte 
edhe jeta. Methju Alite mund të mos kishte pasuri dhe status, por ai 
e dinte se të bëheshe një njeri me vlera kërkonte mund e djersë. Këtë 
mendësi donte ta përçonte edhe te djemtë e tij. 

Sporti do t’ia jepte atë mësim të vyer. 

Po ashtu edhe rruga. 

Xhon Alite kujton një ditë në moshën tetëvjeçare, kur tek po kthe- 
hej nga shkolla, i ranë në qafë dy djem dhjetëvjeçarë. Ata po qëndronin 
në një qoshe rruge pranë shtëpisë së tij dhe po pinin cigare. Ishin tipa 
arrakatë, që kishin braktisur shkollën. I kërkuan para. Xhoni u tha se 
nuk kishte, gjë që ishte e vërtetë. Megjithatë, ata e goditën me grushte, 
e kontrolluan me forcë dhe më në fund e lanë të largohej. Në të ikur, 
njëri prej djemve hodhi drejtXhonit një bisht cigareje që i ra në ballë. 

Xhoni vrapoi për në shtëpi. I tregoi të atit se çfarë i kishte ngjarë. 

- Po ti, e gjuajte? - e pyeti Methju Alite. 

Xhoni uli sytë, duke lënë të kuptohej se nuk kishte guxuar t’u 
kundërvihej. 

Babai ia ngriti kokën dhe e pa drejt e në sy. 

- Do të shkosh tani atje ku janë ata çunat! - e urdhëroi. - Futja me 
grusht në fytyrë atij që të hodhi bishtin e cigares! 

Alite hezitoi. Filloi të argumentonte, duke i thënë të atit se ata ishin 
më të mëdhenj dhe më të fortë. Për më tepër, ata ishin dy. Babai i tha 
të merrte me vete kushëririn e tij, Gregorin, që ishte gjithashtu dhjetë 
vjeç. Gregori jetonte në anën tjetër të rrugës. 

- Thuaji të vijë me ty! - i tha. - Me të do të jetë një duel i pastër. 

Para se Alite të nisej, babai i tij shtoi: 

- Nëse e toleron këtë situatë kësaj here, do të ndodhë përsëri. Të 
gjithë do të mendojnë se je qullac. 

Alite veproi siç i tha i ati. Qëlloi i pari duke e goditur atë rrugaçin 
drejt e në fytyrë. Pasi e mori veten, ai iu kthye duke e rrahur keqas 
tetëvjeçarin Xhon Alite. Sherri përfundoi vetëm sepse djali më i madh 
u lodh së godituri. Alite dhe kushëriri i tij mezi u kthyen në shtëpi. 
Kur i thanë babait të tij se ç’kishte ndodhur, Methju buzëqeshi. 

- Bëtë veprimin e duhur. Jam krenar për ju të dy, - tha ai. - Ata 
djem shohin se kush i ka frikë dhe u bien në qafë. Tani të gjithë e dinë 
se ju nuk jeni nga ata tipa që hapin rrugë lehtë. 

Pas një jave, Alite po kthehej përsëri nga shkolla dhe u kryqëzua 
rrugës me ata të dy dhjetëvjeçarët. Djali, të cilit Alite i kishte gjuajtur 
me grusht, buzëqeshi dhe i tha: 

- Or çun, nëse provoj të t’i marr paratë me forcë, ta mban të ndesh- 
emi përsëri? 

- Gati jam, - i tha Alite. 

Djali qeshi dhe i hodhi krahun miqësisht mbi sup Alites. Vështroi 
nga shoku i vet dhe tha: 

- Më pëlqen ky djali i vogël. Ka guxim. 

Ky kujtim i erdhi në mendje ndërsa treni çante me shpejtësi nga Holan- 
da për në Francë. Babai i tij kishte pasur të drejtë. Ti vetë duhet t’u bësh 
ballë situatave të vështira. Askush tjetër nuk të ndihmon. I zoti e nxjerr 
gomarin nga balta. Por, falë Methju Alites, Xhoni krijoi idenë e parë për 
botën e krimit të organizuar. Dhe Xhon Alite nuk e harroi lehtë këtë gjë. 

- Babai kishte një kushëri që, së bashku me Çarli Luçianon, një 
nga të fortët e familjes Gambino, menaxhonte një sallë pokeri, - tre- 
gon ai. - Loja fillonte në dhjetë të darkës dhe mund të mbaronte në 
gjashtë të mëngjesit. Ata luanin në dhomën e pasme të një garazhi në 
Bronks. Kishte net kur unë me vëllanë shkonim atje me babanë. Sa më 
pëlqente ai vend! 

Dhoma mbushej me tymin e purove. Në sfond dëgjohej kërcit- 
ja e pullave, shushurima e letrave teksa shkartiseshin, të qeshurat e 
fituesve dhe ofshamat apo ulërimat e humbësve. Shumica e lojtarëve 
ishin gangsterë. 

- Babai na prezantonte me krenari me të gjithë kumarxhinjtë, - 
tregon Alite. - I binte rreth e qark dhomës përpara se të ulej në tavo- 
linë. Ne i shkonim pas dhe qëndronim në një dhomë tjetër që në fakt 
ishte një kuzhinë e vogël ku kishte pije freskuese, akullore dhe pa- 
tatina. Ndodhte shpesh që ata që fitonin, na thërrisnin dhe na jep- 
nin ndonjë “bakshish”. Mund të na zgjatnin ndonjë kartëmonedhë 
njëzetdollarëshe. Ishte shumë e madhe për ne. Qëllonte që dikush na 
jepte njëqind dollarë. Na dukej e pabesueshme. Mbeteshim pa fjalë 
nga gëzimi. 

Nëse e merrte vesh për paratë, Methju Alite u thoshte djemve t’i 
kthenin, gjë që e indinjonte gangsterin bamirës. Në shumicën e ras- 
teve, Methju Alite tërhiqej dhe fëmijët përfitonin paratë. Ndonjëherë 
nuk i ecte fati, e në ato raste, djemtë ktheheshin në shtëpi me më 
shumë para sesa babai. 

Por për Xhon Aliten e gjithë kjo histori nuk lidhej me paratë, por 
me botën e krimit. Ai magjepsej nga burrat në atë dhomë, tipa me 
emra si AI Shkurtabiqi, Vito, Plaku Frenk, Xheku i Madh apo Zijoshi. 
Ata visheshin me shije dhe silleshin sikur nuk e vrisnin mendjen për 
njeri mbi tokë. Mbi të gjitha, Xhon Alite, asokohe tetëvjeçar, mund 
të nuhaste diçka të veçantë tek ata njerëz: ata kishin siguri në vetvete 
dhe një ndjesi sikur i përkisnin një bote të rëndësishme e të fuqishme. 

Alites do t’i duheshin vite për të kuptuar se gjithçka ishte një fasa- 
dë, se nderi dhe besnikëria, shoqëria dhe vëllazëria që gangsterët pre- 
dikonin, ishin të pabaza, krejt të pakuptimta. Teksa udhëtonte dre- 
jt Parisit, e gjithë kjo botë i qartësohej edhe më shumë. Por, në atë 
moshë të vogël, sa herë që largohej nga dhoma e pasme e atij garazhi në 
Bronks, Xhon Alite kishte një mendim të ngulitur në kokë — ai donte 
të bëhej si ata burrat që luanin poker. 

Kur ishte në shkollë të mesme, punonte pasditeve në lokalin “Dick’s 
Deli”, që ndodhej në kryqëzimin mes rrugës “79” dhe shëtitores “Xha- 
majka”. Në anën tjetër të rrugës ishte një klub gangsterësh në pronësi 
të familjes kriminale Lukeze. Dy apo tre tipa vinin çdo ditë nga klubi 
përballë për të telefonuar nga pjesa e pasme e restorantit. Në atë kohë, 
Alite ishte bërë aq i zgjuar sa të kuptonte se ç’ndodhte. Ata lidheshin 
me kumarxhinj, të cilët vinin baste përmes telefonit. Herë pas here 
shfaqej dikush që linte një zarf për tipat që rrinin në klubin matanë 
rrugës. Alites iu ngarkua detyra të çonte zarfin në klub. 

Alite ndiqte gjimnazin “Franklin K. Lein” në Kuins; ishte e njëjta 
shkollë që kishte ndjekur edhe Xhon Goti. Ky i fundit e la shkollën në 
vitin e dytë. Bënte shumë mungesa. Edhe kur shkonte në shkollë, u 
binte në qafë nxënësve të tjerë. 

Alite nuk ishte ndonjë nxënës shembullor, por kishte nota të mira 
dhe ishte lojtar i shkëlqyer bejsbolli, një mbrojtës i dytë që godiste 
shumë mirë. Për katër vjet ishte pjesë e skuadrës së shkollës; në vit të 
tretë dhe të katërt ishte kapiten i ekipit. Ndërkohë, ai vazhdonte të 
punonte në restorant sa herë që kishte kohë të lirë. Aty filloi të dëgjonte 
për aktivitetin kriminal të njerëzve si Xhon Goti. Aty mori mësimet e 
para për pushtetin e mafies. 

- Në lagje kishim një burrë që e thërrisnin Pat Antikuari, - tregon 
Alite. - Ishte pjesë e një grupi kriminal. Kishte një dyqan antikuarësh 
në shëtitoren “Xhamajka”, ku shiste kryesisht mallra të vjedhura. Një 
ditë, ai erdhi në restorantin ku punoja. Po bisedoja me ca shokët e mi 
që kishin ardhur të më takonin. Një prej tyre tregoi një barsoletë dhe 
unë fillova të qeshja me të madhe. Ndërkohë, Pat Antikuari mendoi se 
po qeshja me të. Ishte paksa i çmendur ai. 

Filloi t’i bërtiste Alites duke e kërcënuar se do ta vriste. Rastisi që 
një prej djemve të klubit përballë ishte në restorant. Ai ndërhyri duke 
i thënë Pat Antikuarit se Alite ishte shoku i tij dhe djemve të tjerë në 
klub dhe se duhej ta linte me aq. 

Alite mendoi se kjo zënkë mbaroi me kaq. Të nesërmen, pasi 

mbaroi stërvitjen te një palestër e vogël pranë restorantit, po qëndronte 
në një qoshe rruge kur Pat Antikuari i ndaloi te këmbët kamionin e tij 
të vjetër e të ndryshkur, u hodh në tokë dhe tundi në ajër një pistoletë. 
Alite u largua me shpejtësi ndërsa krimineli i krisur qëlloi në drejtim 
të tij katër apo pesë herë. Asnjë e shtënë nuk e zuri. U fut me vrap 
në një rrugicë të ngushtë. E dinte se kamioni nuk mund të futej aty. 
Pastaj i ra përqark për të shkuar në shtëpi. Pas dy orësh, Pat Antikuari 
qëndronte jashtë shtëpisë së Alites duke tundur një armë më të madhe, 
të cilën gjyshja dhe motra e Alites do ta quanin më vonë mitraloz. 

Antikuari tundte armën dhe ulërinte: “Xhon Alite! Xhon Alite! Ku 
je futur? Përse nuk del jashtë e ta shohësh se kush jam unë?” 

Gjyshja dhe motra e Alites dolën në verandë. Ato filluan t’i bër- 
tisnin Antikuarit, duke i thënë se do t’i telefononin policisë. Anti- 
kuari, ish-i dënuar, i cili nuk duhej të mbante armë, u largua. Por 
Alite nuk e la motrën që t’i telefononte policisë. Ai mori në telefon 
ish-trajnerin e tij, Albert Ruxhianon. 

Ruxhiano e kishte trajnuar Aliten me ekipin e dymbëdhjetë- 
vjeçarëve dhe tani stërviteshin ndonjëherë bashkë në palestrën e vogël 
pranë restorantit. Babai i tij, Entoni Ruxhiano, një nga kapot e familjes 
kriminale Gambino, kontrollonte lagjen. Çdokush që kishte ndonjë 
problem, i drejtohej atij. 

- Në lagjen tonë ai ishte si presidenti i Shteteve të Bashkuara, - 
do t’i tregonte Alite më vonë një jurie federale. - Kush kishte ndonjë 
problem, shkonte tek ai, nuk shkonte në polici. Kështu bëra edhe unë. 

Pasi Alite i qau hallin, duke ia shpjeguar fije për pe se ç’kishte 
ngjarë, Albert Ruxhiano tha se do të fliste me të atin. Pas pak minu- 
tash, ai e mori Aliten në telefon dhe i tha: “Mos u shqetëso. Do të 
merremi ne me këtë punë”. 

Të nesërmen e njoftuan se Ruxhianot kishin folur me Pat Anti- 
kuarin, i cili nuk do t’i binte më në qafë Alites. Mirëpo, vetëm pas dy 
ditësh, Alite ia dha përsëri vrapit, pasi i krisuri, sapo e pa në rrugë, hapi 
zjarr. Sapo arriti në shtëpi, Alite i telefonoi Albert Ruxhianos, i cili tha 

se nuk mund t’u besonte veshëve. E dinte se i ati nuk do ta toleronte 
këtë mungesë të theksuar respekti. I tha Alites të takoheshin në barin 
“Finish Lain”, që frekuentohej nga shumë mafiozë. 

Alite arriti i pari. Teksa po priste, Xhunior Goti dhe disa të tjerë 
hynë brenda. Alite e kishte takuar Xhuniorin disa herë rastësisht. Aso- 
kohe e njihnin njëri-tjetrin, por nuk ishin shokë. Nuk kishin filluar 
ende të bënin biznes së bashku. 

Në atë kohë, Xhuniori ishte në shkollën ushtarake, por çdokush e 
dinte origjinën e tij. Babai i tij, ashtu si Entoni Ruxhiano, ishte kapo 
në familjen Gambino. Xhuniori e pyeti se çfarë po bënte Alite në atë 
bar. Ai i shpjegoi se ndodhej aty për t’u takuar me Albert Ruxhianon. 
Nuk kishte ndër mend t’i tregonte detajet e ngjarjes. Biseduan për nja 
dhjetë minuta. Muhabet sporti dhe fjalë rrugësh. Më pas, te dera u 
shfaq Ruxhiano, i cili ia bëri me shenjë Alites të afrohej. 

Ruxhiano i zgjati dorën. U ulën në një tavolinë në qoshe të barit. 
Por, përpara se të hapte bisedën rreth Pat Antikuarit, ai e pyeti Aliten 
se çfarë e lidhte me Xhunior Gotin. A e njihte? Kishte ndonjë punë me 
të? Gjëra të kësaj natyre. 

Pasi Alite i tregoi se thjesht përshëndeteshin dhe nuk ishin shokë, 
Ruxhiano i tha që të mos afrohej shumë me njerëz si ai. 

- Po të jap një këshillë, miku im, - i tha Alberti. — Mos u merr me 
atë njeri! Dëgjon? Eshtë i poshtër, llafazan, poterexhi. E gënjen mend- 
ja se është i fortë. Askush nuk e do. Askush nuk e respekton. Mbaj 
mend një gjë prej meje! Askush nuk ka për ta vlerësuar atë njeri. Eshtë 
fëlliqësirë. 

Alite nuk dinte ç’të bënte. Përse po e paralajmëronte Alberti? Kush 
përmendte emrin e Gotit në lagje, i hapnin rrugën. Për këtë arsye nuk 
arrinte ta kuptonte se ku donte të dilte Alberti. Gjithsesi, ai vetëm sa 
tundi kokën në shenjë pohimi dhe i tha se fjalët e tij do t’i mbante vath 
në vesh. Ishte hera e parë që dikush po e paralajmëronte për Gotët, por 
nuk do të ishte e fundit. 

Ruxhiano ndryshoi temë menjëherë duke u hedhur te problemi i 

Alites. I tha që të nesërmen mbrëma të shkonte në një vend publik me 
disa shokë. Fillimisht Alite nuk e kuptoi. Ruxhiano tundi kokën dhe 
buzëqeshi. 

- Është e rëndësishme që të kesh një alibi, - i tha ish-trajneri. 

Ishte planifikuar të kapnin Pat Antikuarin. Ta rrihnin ose ta vrisnin. 

Vrasja ishte mundësia më e mirë, sepse Antikuari kishte vepruar si i 
çmendur dhe sepse kishte shpërfillur urdhrin e Entoni Ruxhianos për 
ta lënë të qetë Aliten. Por dikush duhej ta kishte njoftuar Antikuarin. 
Ai u zhduk. Të nesërmen në mbrëmje, disa prej cubave të Entoni 
Ruxhianos rrëmbyen thjeshtrin e Antikuarit, një djalë njëzetvjeçar që 
endej gjithmonë në lagje. 

- E çuan në tarracën e një ndërtese dhe e hodhën prej andej, - tre- 
gon Alite. - Ai mbijetoi, por iu thye shpina, krahu, të dyja këmbët 
dhe ndrydhi qafën. Ishte në gjendje të rëndë. Një vit të tërë e kaloi në 
spital. 

Ky incident e trazoi Aliten. Nga njëra anë, ai përjetoi një ndjesi të 
çuditshme krenarie pasi Ruxhiano dhe familja e tij - mafia - e kishin 
ndihmuar duke i shpëtuar jetën. Ishte diçka që çdokush në lagje do ta 
merrte vesh. E nga kjo gjë ai do të fitonte njëfarë statusi dhe respekti. 

Nga ana tjetër, Alite nuk mund të justifikonte atë çka i kishte ngjarë 
thjeshtrit të Antikuarit. Ai nuk i kishte rënë në qafë Alites; e kishte 
pësuar më kot për shkak të njerkut të tij kokëshkretë. Megjithatë, në 
këtë mes kishte diçka rreth mafies që Alite nuk po arrinte ta kuptonte. 
Nuk bëhej fjalë për nder dhe besnikëri. Këto ishin thjesht fjalë boshe. 
Gjithçka kishte të bënte me pushtetin absolut. Ky ishte qëllimi i ma- 
fies. Dhe mafia ishte e gatshme për të bërë gjithçka që të kishte pushtet 
absolut. 

Ndërsa treni uturinte përmes fshatrave francezë, Alites iu kujtuan 
sërish lojërat me letra në Bronks. Një mëngjes, teksa po ktheheshin në 
shtëpi, ai e kishte pyetur babanë se cilët ishin ata njerëz. 

Methju Alite u përpoq t’i shpjegonte vogëlushit se ata burra ishin 
pjesë e një bote tjetër. Ishte e vështirë që një tetëvjeçar ta kuptonte këtë, 

por Xhon Alite mbante mend diçka që i kishte thënë babai. “Kurrë 
mos u kërko nder atyre njerëzve! Sepse, nëse u kërkon një nder dhe ata 
ta bëjnë, atëherë do t’u mbetesh borxhli. Këtë duan ata. E atëherë të 
trajtojnë si pronën e tyre”. 

Pikërisht kjo gjë i ndodhi pas incidentit me Pat Antikuarin, por 
sporti pothuajse e shpëtoi. Ngaqë ishte lojtar i mirë bejsbolli, ai fitoi 
një bursë studimi në Universitetin e Tampës. Dhe atë shtator, teksa i 
ati po fluturonte nga gëzimi, ai u largua nga Kuinsi për t’u vendosur 
në Florida. Pas një semestri në jug, ai dëmtoi bërrylin gjatë sezonit të 
vjeshtës. U kthye në shtëpi dhe u operua, por vazhdonte të kishte pro- 
bleme. Sa herë që hidhte topin e bejsbollit, ndiente një dhimbje therëse 
nga bërryli deri në shpatull. 

Karriera e tij si lojtar bejsbolli u mbyll shpejt. U regjistrua në Ko- 
legjin e Kuinsit, ndërkohë që kishte bërë emër në lagje. E ruajti formën 
e mirë sportive duke u stërvitur rregullisht në palestrën pranë shtëpisë, 
ku zuri miqësi me disa djem që i kishte njohur që fëmijë: Billi Estrema, 
që punonte si mbledhës fajdesh në bandën e Lukezes; Patsi Andria- 
no që ishte kushëri i Alites dhe punonte për Çiro Peronen, kapon e 
familjes gjenoveze; dhe Miki Merlo që kishte qenë pjesë e bandës “79” 
kur kishin qenë adoleshentë. 

Bandës i vunë këtë emër për shkak se djemtë qëndronin në kry- 
qëzimin mes rrugës “79” dhe shëtitores “Xhamajka”. Xhon Geberti, 
Xhorxh Groso dhe Kevin Boneri kishin qenë gjithashtu pjesë e këtij 
grupi. Alite i njihte të gjithë, por nuk ishte shoqëruar më parë me ta. 
Tani po bëhej pjesë e grupit të tyre. 

Merlo drejtonte një rrjet të vogël për shitjen e drogës, por kishte 
plane të mëdha. Estrema dhe Andriano ishin gjithashtu ambiciozë. 
Ata i flisnin Alites për ngritjen e një biznesi, për krijimin e një organi- 
zate të vogël dhe për fitimet që do të nxirrnin. Organizuan disa vjedhje 
dhe zhvatje të dhunshme. Fundja, kjo ishte teoria e tyre për t’u bërë 
gangsterë. Alite pati një rol të papërfillshëm në këto veprime, gjë që në 
fakt mund t’i ketë shpëtuar jetën. 

Pas tre muajsh, Estrema, Andriano dhe Merlo u gjetën të vdekur. 
(I biri i Andrianos, që gjithashtu quhej Patsi, do të bëhej më vonë, në 
moshën e adoleshencës, pjesëtar i bandës së Alites.) 

Estremën e kishin qëlluar në kokë; trupin ia gjetën në një kontejner 
plehrash. Një natë, Andriano u ngrit të hapte derën dhe e qëlluan në 
fytyrë me një pushkë gjahu. Pasi u plandos përdhe, e qëlluan përsëri 
pas koke. Gjeti vdekjen në vend. Edhe Merlon e vranë me pushkë gja- 
hu. Rrugëve qarkullonin fjalë se Merlon e vranë për t’u hakmarrë për 
vjedhjen e një trafikanti droge, për të cilin dyshohej se e kishte futur 
në grackë. 

Motivet për vrasjet e Estremës dhe Andrianos nuk u qartësuan 
kurrë. Nga e gjithë kjo histori e dhunshme, Alite kuptoi se sipërmarrja 
individuale nuk mirëpritej në këtë lloj biznesi. Lidhjet kishin shumë 
rëndësi. Jeta jote varej nga njerëz me pushtet. 

Kjo ide iu përforcua më shumë kur i dashuri i atëhershëm i motrës 
së tij, i kërkoi ndihmë. Ai me një shok të vetin kishin shitur sasi të 
vogla kokaine në lagje. Disa tipa të lidhur me mafien u kishin kërkuar 
taksën e rrugës. Ishte një zhvatje tipike mafioze. 

- I dashuri i motrës sime më kërkoi të takoja shokun tim, Albert 
Ruxhianon, - tregon Alite. - Dhe kështu bëra. 

Pasi Alite i tregoi se çfarë kishte ngjarë, Ruxhiano gati sa nuk i 
kërkoi ndjesë. Nuk e kishte ditur se ata ishin shokë të Alites. Më pas 
i tha: “Dëgjo miku im! Edhe ti mund të fitosh lehtë ca para. Nuk do 
t’i tregoj askujt. Thuaju atyre djemve të të paguajnë njëqind dollarë 
në javë ngaqë ti do t’u zgjidhësh problemet në rrugë. Nuk kanë pse të 
shqetësohen më. Merrem unë me këto punë”. 

Ishin para të fituara pa mund, kështu që Alite e shfrytëzoi këtë 
mundësi. Përsëri, lidhja e tij me Ruxhianon i kishte sjellë përfitim. 
Ndihej i mbrojtur në lagje dhe shitja e drogës ishte një mundësi për të 
bërë ca para. Në këtë kohë, ai filloi të shiste kokainë për hesap të vet. 

E ruante drogën nën krevat. Në dhomën e gjumit ndante dhe 
paketonte produktin përpara se ta shiste në rrugë. Nuk ishte ndonjë 

fitim i madh, por të paktën fitonte nja dyqind dollarë çdo javë. 

Ndërkohë, kishte krijuar një lidhje tjetër. Ky ishte Soni DiX- 
horxhio, i cili punonte për Anxhelo Ruxheron. Ky i fundit e kishte 
përfshirë Xhon Gotin në punët e mafies. Të dy vepronin nën om- 
brellën e Anielo Delakroçes, numri dy i familjes kriminale Gambino. 
Alite i kishte dëgjuar këta emra, por mendonte se ishte e pamundur të 
krijonte lidhje me figura të tilla. 

Ai ishte akoma një çunak njëzetvjeçar, ëndrra e të cilit për t’u bërë 
lojtar profesionist bejsbolli sapo ishte shuar. Por mendonte se kishte 
mundësi të ecte përpara në jetë me mënyra të tjera. Mund të përfshi- 
hej në botën e mafies dhe do të bënte ç’ishte e mundur që të mos e 
humbte këtë mundësi. Sidoqoftë, babai i tij kishte ide të tjera për të 
birin. Ai gjeti drogë dhe një pistoletë nën krevatin e Xhonit. Kështu, 
Methju Alite vendosi ta dërgonte të birin të jetonte me xhaxhanë e tij 
në Kaliforni. 

- Qëndrova atje për një vit, - tregon Alite. - Jetoja në Valencia dhe 
u regjistrova në kolegjin “Kanions”. 

Kjo ishte mundësia e dytë për të mbaruar kolegjin, por sërish nuk 
funksionoi. Alite bëri sherr me një burrë në një lokal. Doli që ky ishte 
një polic jashtë orarit të punës. Pas incidentit i ngritën kurth, por ai 
i nguli thikën njërit prej agresorëve. Alite u arrestua dhe u akuzua 
për sulm ndaj personit. Megjithatë, u shpall i pafajshëm. Shpëtoi paq. 
Gjyqtari e urdhëroi të kthehej në shtëpi, të largohej nga Kalifornia dhe 
të mos shkelte më kurrë aty. 

Në verën e vitit 1983, një vit pasi qe vendosur në Kaliforni, Alite 
u kthye në Kuins, në lagjen e tij të vjetër. Filloi sërish të shiste drogë 
me shokë të fëmijërisë dhe disa tipa që hiqeshin si gangsterë. Pak kohë 
pasi u kthye, Geberti i mundësoi takimin me Xhunior Gotin, me të 
cilin filloi një biznes droge dhe një marrëdhënie personale që do t’i 
ndryshonte jetën përgjithmonë. 

Ndërsa treni u fut në stacionin Gar dy Nord të Parisit, Alite vuri 
re se hipën një numër i madh policësh. Ata filluan të merrnin në py- 


RREGULLAT E GOTIT 63 


etje pasagjerët, duke u kushtuar interes të veçantë atij dhe së shoqes. 

- Flisja pak frëngjisht e ata dinin pak anglisht, - tregon ai. - Unë 
kisha një pasaportë të falsifikuar. Nuk e dija se kë po kërkonin. Gjithse- 
si, nuk ishte radha ime. Na lanë të iknim. 

Vetëm pas tetëmbëdhjetë muajsh, pasi kishte ndaluar në disa 
vende, Aliten do ta arrestonin në Brazil. Teksa doli nga treni atë ditë 
në Paris, në vitin 2003, Xhon Alite mendoi se do ta kalonte të gjithë 
jetën në arrati. 



KAPITULLI 5 


TT 

atër muaj pas atentatit ndaj Pol Kastejanos, u vra num- 
ri dy i organizatës, krahu i djathtë i Xhon Gotit, Frenk 
DeÇiko. Një bombë e vendosur në makinën e tij shpërtheu sapo ai 
hapi derën. 

Shpërthimi shkaktoi një krater në mes të rrugës dhe theu dritaret 
e shtëpive dhe dyqaneve në rrugën “86”, në zonën e Bensohërtit, në 
Bruklin. Trupi i DeÇikos u bë copa-copa. Një gangster tjetër që e 
shoqëronte, u plagos rëndë. 

Personi që kishte vendosur bombën, kishte dashur të vriste Xhon 
Gotin. Plani nuk shkoi sipas parashikimit. 

Mendohej se atë të dielXhon Goti do të merrte pjesë në një mbledh- 
je në Klubin e Veteranëve dhe Miqve, një vendtakim mafiozësh në 
rrugën “86”, pranë shëtitores së katërmbëdhjetë. Pak përpara se të 
nisej, Goti e anuloi pjesëmarrjen e tij. Në mendje kishte gjëra më të 
rëndësishme. I ishte rrëzuar akuza për sulm ndaj personit në një gjykatë 
shtetërore, por i ishte ngritur një padi për mashtrim. Parashikohej që 
gjyqi të fillonte më vonë, po atë vit. Autoritetet federale po përgatitesh- 
in gjithashtu për të nxjerrë prova të reja për gjyqin e shumëpërfolur 
të Kupolës së Mafies, në të cilin ishin paditur pesë krerët e familjeve 
kriminale. Kastejano dhe Delakroçe ishin në listën paraprake të njëm- 
bëdhjetë të akuzuarve. Sigurisht që ata nuk mund të gjykoheshin tani, 
pasi kishin vdekur, por kjo çështje ishte një tregues i qartë në lidhje 

me çfarë po ndodhte në atë kohë në botën e krimit të organizuar. 

Goti kishte marrë drejtimin e familjes më të madhe mafioze të Nju 
Jorkut, në të njëjtën kohë kur prokurori Rudolf Xhuliani kishte nisur 
ngritjen e akuzave ndaj grupeve kriminale me qëllim që të krijonte një 
reputacion të mirë dhe më pas një karrierë politike të suksesshme. Më 
në fund, agjentët federalë kishin kuptuar se si ta përdornin statutin e 
RICO-s (ligj kundër veprimtarisë së organizatave kriminale), të cilin 
e kishte hartuar një dekadë më parë miku i famshëm i Bobi Kenedit, 
Robert Bleiku. Tani ndjekjet penale po orientoheshin drejt sipërmarr- 
jeve kriminale dhe krimeve që bëheshin për zhvillimin e mëtejshëm 
të këtyre sipërmarrjeve. Krerët e familjeve mund të shpalleshin fajtorë 
për çdo “akt të presupozuar” që citohej në aktakuzën e bazuar në ligjin 
RICO. Çështja kundër Kupolës së Mafies kishte 151 akuza. 

Kuptohet që këto nuk ishin ditë të mira për mafien amerikane. 
Goti kishte arritur të kapte majat shumë shpejt, por ndërkohë duhej 
të tregohej vigjilent, duke u ruajtur si nga agjentët federalë ashtu edhe 
nga kundërshtarët e tij brenda mafies. Familja gjenoveze nuk do ta 
falte aq lehtë për vrasjen e Kastejanos. Dikush duhej të jepte Ilogari për 
atë çka i ndodhi Kastejanos. 

DeÇiko mund të ishte viktima e parë e kësaj hakmarrjeje, por 
Xhon Goti ishte objektivi parësor. 

Gjithkush e dinte se tentativa e vrasjes me bombë ishte hakmarr- 
je për atentatin ndaj Kastejanos, por në fillim askush nuk mund të 
thoshte me siguri se kush e kishte kryer. Goti dhe Gravano, i cili 
zëvendësoi DeÇikon si numri dy i organizatës, hidhnin dyshime se 
vrasja ishte organizuar nga një grup kriminelesh sicilianë që kryenin 
veprimtarinë e tyre në Nju Jork dhe kishin qenë miq të Kastejanos. 

Sicilianët i përdornin shpesh bombat. Për më tepër, çdokush e 
dinte se përdorimi i eksplozivëve binte ndesh me rregullat e mafiozëve 
amerikanë. Kishte shumë mundësi të plagoseshin kalimtarë të rastit. 
Dhe në fakt, bomba që vrau DeÇikon, kishte plagosur një grua që 
po shkonte në ditëlindjen e së ëmës, në një shtëpi në anën tjetër të 

rrugës ku ishte parkuar makina “Buik Elektra” e DeÇikos. Gruaja 
pësoi dëmtime të lehta. 

Sipas Alites, Goti kishte qëndrime kontradiktore. Në atë kohë Alite 
e kalonte gjithë ditën me Xhuniorin dhe takohej me Gotin të paktën 
dy herë në javë. Netëve të së mërkurave, të gjithë duhej të mblidheshin 
në “Ravenite”, një sallë lojërash në rrugën “Mulberry”, në Italinë e 
Yogël, të cilën, pas vdekjes së Delakroçes, e kishte në pronësi Goti. 
Gjithashtu, të shtunave në mbrëmje, të gjithë duhej të paraqiteshin në 
klubin e gjuetisë dhe peshkimit “Berxhin”, në Kuins. 

Alite vëzhgonte dhe dëgjonte ndërkohë që përpiqej të mësonte sa 
më shumë. E dinte se tani e ardhmja e tij varej nga këta njerëz. Edhe 
ai, në atë kohë rishtar në këtë biznes, mund të dallonte defekte në qën- 
drimet e Gotit. Nga njëra anë, Goti kishte shkelur rregullin kryesor të 
mafies amerikane duke vrarë bosin pa miratimin e Kupolës. Nga ana 
tjetër, ai po ndiqte të njëjtat rregulla për të zbuluar se kush e kishte 
vrarë bashkëpunëtorin e tij më të ngushtë, Frenk DeÇikon. 

Më vonë doli fjala se përgjegjës për shpërthimin me bombë ishin 
pjesëtarë të familjes kriminale gjenoveze dhe jo ca sicilianë të çmen- 
dur. Disa anëtarë të organizatës Lukeze, ishin gjithashtu pjesë e sul- 
mit, së bashku me Deni Marinon, një kapo në familjen Gambino, i cili 
drejtonte një fraksion që i ishte kundërvënë Gotit. 

- Ishim sërish në gjendje gatishmërie, - tregon Alite. - Megjithatë, 
në atë kohë, askush nuk e dinte se atentatorët kishin synuar të elimi- 
nonin Xhonin. 


Rregullat e Xhon Gotit për lidershipin: anëtarët dhe 
hashkëpunëtorë të tjerë të familjes kriminale nuk lejohen të 
flasin në medie. Ndalohet dhënia e intervistave dhe dalja në 
televizion. 


Edhe pse mund të ishte treguar naiv në qëndrimet e tij, Goti ishte 
aq i mençur sa të kundërpërgjigjej menjëherë sapo mësoi se kush kishte 

qenë objektivi parësor. Në vend që të strukej në ndonjë godinë të blin- 
duar, ai nxitoi të vihej në qendër të vëmendjes. Askush nuk ishte lejuar 
deri atëherë të fliste në medie, por ai njihte disa reporterë, si gazetari in- 
vestigativ shumë i vlerësuar, Xhon Miller, për të cilin kishte preferencë 
të veçantë. Nuk jepte intervista të gjata, por kishte gjithmonë në majë 
të gjuhës një batutë ose një thumbim kur hynte apo dilte nga gjykata 
ose kur u përgjigjej gazetarëve në lokale, në restorant apo në rrugë. 

Filloi të përfshihej gjithashtu gjithnjë e më shumë në veprim- 
tari të komunitetit. Organizonte barbekju çdo 4 Korrik apo festa të 
ndryshme, gjatë të cilave hidhnin fishekzjarrë që ndriçonin qiellin e 
Kuinsit. Të gjitha këto manovra ishin pjesë e fushatës së tij për t’u 
ekspozuar sa më shumë publikisht. Kjo strategji mund të shpjegohet 
në dy plane: ky ishte temperamenti i Gotit, i cili po tregohej origjinal 
apo ishte siç thoshte Alite, që të gjitha këto i bënte për të krijuar një 
mekanizëm mbrojtës. 

- Ai mendonte se kishte më pak gjasa që ta godisnin nëse mediati- 
zohej si personazh dhe nëse rrethohej nga shumë njerëz të pafajshëm, 
- thotë Alite. — Ishte një lëvizje finoke. 

Ashtu siç po vepronte, nëse do të kishte një publicist me vete gjatë 
gjithë kohës, Gotit do t’i shkonte puna fjollë. Gjatë katër viteve në 
vijim, teksa Alite ndiqte i mahnitur lojën e tij, Xhon Goti prezantohej 
si shëmbëlltyra e mafies amerikane. Ishte gangsteri më i famshëm në 
vend, një figurë pothuajse emblematike që nuk ishte parë në Amerikë 
që në kohën e A1 Kapones. 

Ndërsa hetuesit tundnin kokat të mërzitur kur shihnin kapa- 
daillëkun dhe arrogancën e tij dhe padrinot e vjetër përuleshin njëri 
pas tjetrit para pushtetit të tij, ata që e njihnin kulturën italiane, e 
kuptonin fare mirë sjelljen e Xhon Gotit. Ashtu si Kapone, Goti e 
kishte origjinën nga Napoli, jo nga Sicilia. MashkuIIi tipik napolitan 
është si një këndes që i pëlqen të krekoset dhe dëshiron që të gjithë ta 
marrin vesh këtë gjë. 

“Facia una bella figura” është një shprehje italiane që e përshkruan 

këtë sjellje. Fjalë për fjalë përkthehet “të lësh përshtypje të mirë”, por 
në të vërtetë nënkupton se, ndërkohë që është e rëndësishme të jesh i 
suksesshëm, është po aq e rëndësishme të kesh një paraqitje të mirë. 
Kjo është antiteza e mënyrës siciliane të të vepruarit në errësirë apo 
qëndrimit në hije. Kjo traditë siciliane lartësonte sekretin mbi gjithçka 
tjetër dhe për breza me radhë ishte standardi i paracaktuar për çdo 
veprimtari mafioze. 

Në shtator, gjashtë muaj pas vrasjes së DeÇikos, Goti doli në kop- 
ertinën e revistës “Time”. Në atë kohë gjykohej për vrasje dhe mash- 
trim. Kopertina, një vepër artistike e bërë nga Endi Uorhol, paraqiste 
një Xhon Goti simpatik, me kokë të rrumbullakët dhe me flokë të 
rregulluar me kujdes. Kishte veshur një xhaketë të zezë kostumi, dop- 
iopetë. Me duar mbërthente një nga kopsat e xhaketës. Nën mëngën 
e këmishës që dilte poshtë xhaketës, i dukej kyçi me orën e dorës. 
Kishte veshur një këmishë të bardhë me jakë të gjerë dhe kishte vënë 
një kollare të errët. 

Tani emri i Gotit përmendej në faqet e gazetave që merreshin me 
thashetheme për njerëzit e famshëm, po aq shpesh sa në edicionet e 
lajmeve të përditshme. Shfaqjet e tij në klube dhe restorante rapor- 
toheshin rregullisht. Sipas një reportazhi, një përpjekje e qartë për 
ta bërë sa më njerëzore figurën e vrazhdë të një bosi të mafies, Goti 
shkonte herë pas here te “Rexhina”, një klub nate në Manhatan, i ndje- 
kur nga shpura e tij. Një nga puthadorët e tij do t’i linte një bakshish 
të majmë prej njëqind dollarësh pianistit sa herë që ky i fundit luante 
këngën e preferuar të Gotit, “Heroi”. E gjitha kjo ishte pjesë e krijimit 
të legjendës. Sigurisht që atëherë nuk kishte Facebook dhe Twitter. 
Vetëm Zoti e di se si do të funksiononte makineria e publicitetit nëse 
mediet sociale do të kishin qenë aktive që në atë kohë. 

Goti e adhuronte fotografinë e kopertinës së revistës “Time”. E 
kishte futur në një kornizë dhe e kishte varur në klubin e tij (Një kopje 
me kornizë e kopertinës është tashmë e disponueshme në eBay. Çmimi 
i kërkuar? Rreth dyqind dollarë.) Më pas, gjatë administrimit të tij të 

dhunshëm e të përgjakshëm si bos i familjes mafioze Gambino, ai do 
të dilte në faqet e para të revistës “People”, suplementit “New York 
Times Magazine” dhe revistës “New York”. 

I madhi Xhek Njufilld, në një nekrologji të shkruar në revistën 
“New York”, pas vdekjes së Gotit në vitin 2002, e përshkroi në këtë 
mënyrë: “Xhon Goti ishte një don që sillej si divë. E adhuronte veten 
dhe e barazonte egon e tij me gjithçka që përfaqësonte Cosa Nostra. 
Ishte një atavizëm i keqbërësve të parë narcistë dhe magjepsës - Bagsi 
Sigëll dhe A1 Kapone — të cilët nuk e kishin sensin e masës dhe vuanin 
nga varësia prej publicitetit.” 

Ky ishte një gjykim i saktë, por ndodhi pas dënimit të tij. Në vitin 
1986, Goti sapo kishte filluar të lartësonte imazhin e tij. Libri i parë 
i shkruar rreth tij, nga Xheri Kapisi dhe Xhin Mastejn, u titullua 
me vend “Gangsteri i adhuruar”. Ky ishte Goti për ata që e njihnin 
nga jashtë. Alite shihte një Goti tjetër, dikë që ilustrohet fare mirë në 
përshkrimin e Njufilldit. 

- Kaloja shumë kohë në shtëpinë e tyre, - tregon Alite. — Ndonjëherë 
më zinte gjumi në divan. Shihja e dëgjoja shumë gjëra që njerëzit nuk 
i çonin ndër mend. 

Alite tregon se Xhon Goti “vishej si mos më keq”. “Doni elegant” 
vishej si Stiv Martin në spektaklin e të shtunave “Djemtë e çmendur 
dhe të tërbuar”. Pasi u bë bos, tregon Alite, rrobat ia zgjidhte një bash- 
këpunëtor i tij, me nofkën Bobi i Dhjamosur. Në atë kohë, Gotit ia 
mbante xhepi të blinte kostume që kushtonin dy mijë dollarë apo kë- 
pucë lëkure italiane që kushtonin pesëqind dollarë, por ai nuk merrte 
vesh nga moda e nuk dinte si t’i kombinonte. 

- Ishte detyra e Bobit të Dhjamosur të merrej me veshjen e Gotit, 
- tregon Alite. 

Dinamika e familjes Goti e habiste gjithashtu Aliten. Kishte dëgjuar 
nga Xhuniori se kishin probleme në shtëpi. Por, duke qenë brenda 
shtëpisë së tyre, një vilë e thjeshtë dykatëshe në Hauard Biç, të Kuinsit, 
ai krijoi një ide më të qartë për mënyrën se si sillej secili prej tyre. 

Qëllonte të dëgjonte ulërimat e Viktoria Gotit që nuk mbeste pas 
të shoqit sa i përket të sharave. Zakonisht zënka mbaronte me një për- 
plasje dere. As Goti e as i biri nuk ishin mendjehapur në lidhje me rolin 
e grave në shoqëri. Alite, ndonëse edhe vetë nuk ishte aq mendjehapur 
në këtë drejtim, çuditej gjithsesi nga qëndrimet e tyre të dhunshme. 

Në vitin 1984, kur Alite filloi të miqësohej me Gotët, Xhuniori 
shoqërohej me një vajzë të quajtur Kim Albaneze, me të cilën do të 
martohej më vonë. Një ditë, Alite dhe Xhuniori po kalonin përballë 
shtëpisë së Albanezes, kur një makinë tjetër me dy djem ndaloi aty 
pranë. Alite dhe Xhuniori kishin ecur në këmbë mes bllokut të ndër- 
tesave dhe po flisnin me një djalosh të lagjes. Djemtë në makinë po 
thërrisnin në drejtim të shtëpisë. Njëri prej tyre fliste në formë flirtimi. 
Xhuniori u tërbua. Nisi të ulërinte, por ata ndezën makinën dhe u 
larguan me të shpejtë. 

Xhuniori ishte i bindur se ata kishin ardhur për të gjuajtur Kimin. 
Në fakt, ata kishin dashur të takonin motrën e Kimit, Dinën, por 
kjo nuk kishte rëndësi. Xhuniori kishte njohur njërin prej djemve. Ai 
quhej Xhin Foster. I tha Alites që t’i jepte një dru të mirë. 

- Nuk e kisha marrë akoma veten nga sherri në “Kështjellën e 
bardhë”, - tregon Alite. - Nuk isha në formë. Më tha që ta rrihja atë 
djalin. E përse? Por kështu ishte gatuar ai. Kjo ishte mënyra e të atit 
për t’i zgjidhur problemet. 

Alite nuk e kishte me qejf të rrihte njeri. Për çudinë e tij, për shkak 
se ishte vonuar në rrahjen e atij djali, e thirri vetë Xhon Goti për t’i 
tërhequr veshin. 

- A të ka thënë im bir të bësh diçka? — e pyeti Goti plot zemërim, 
pasi e thirri në klubin “Berxhin”. — Ke ndonjë problem? 

Alite, që do ta ritregonte këtë histori nga banka e dëshmitarit, hapi 
fjalë në lagje se po kërkonte Xhin Fosterin. Një pasdite, ai ishte me 
Xhon O’Keinin në Rokuei Biç, kur papritur iu afrua Fosteri. 

- Në dorë kisha një karrige të palosshme, - tregon Alite. — E merr- 
ja gjithmonë me vete në plazh. Nuk e kisha marrë veten akoma nga 

sherri i fundit. Kisha filluar të mbaja një tub të vogël që e fusja në 
karrigen e palosshme. Po zbrisja shkallët që të çonin drejt detit, kur ky 
tipi u afrua drejt meje. 

- Ti je Xhon Alite? — pyeti ai. 

Alite pohoi me kokë. 

- Unë jam Xhin Foster. Më thanë që më ke kërkuar, apo jo? 

Me të dëgjuar këto fjalë, Alite hodhi në tokë karrigen dhe e goditi 
rrufeshëm Fosterin në kokë me tubin metalik. Fosteri ra përdhe. Alite 
vazhdoi ta qëllonte. Rreth tyre u mblodh një turmë njerëzish. Disa 
prej tyre ishin shokë të Fosterit. Të tjerë, thotë Alite, “ishin njerëz që u 
afruan për të ndihmuar viktimën”. 

Teksa disa prej tyre po bëheshin gati të ndihmonin Fosterin, Alite i 
zgjati O’Keinit çelësat e makinës dhe i tha ta sillte sa më shpejt. Në atë 
kohë, O’Keini ishte vetëm shtatëmbëdhjetë vjeç. Nuk kishte patentë 
dhe mezi e ngiste. 

- Mos bëj llafe! Sill shpejt makinën! - i bërtiti Alite. 

Alite tregon se u përball me gjashtë apo shtatë djem që kishin 
ardhur në ndihmë të Fosterit. Ndërkohë, ky i fundit rënkonte i shtrirë 
në rërë. I dilte gjak nga një plagë në kokë. Disa brinjë i kishte të thyera 
dhe njëra prej mushkërive ishte dëmtuar rëndë. Një djalë trupmadh po 
u jepte zemër të tjerëve. 

- Çfarë prisni? T’i biem! — tha ai. 

Alite tregon se futi dorën në tutat sportive, nxori një pistoletë të 
tipit “Derinxher” dhe ia drejtoi atij trupmadhit që donte ta godiste. 

Dikush nga turma qeshi. 

- Nuk është armë e vërtetë, - tha djali që qeshi. 

Alite ia drejtoi atij. 

- Dëshiron ta provosh? — pyeti. — E kam seriozisht. Do të të ikë 
koka, shkërdhatë! 

Me të dëgjuar këto fjalë, njerëzit u sprapsën. Ndërkohë, O’Keini 
solli makinën dhe kaloi në ndenjësen e pasagjerit. Alite hodhi karrigen 
e plazhit në ndenjësen e pasme, hipi në makinë dhe u largua. Kur i 

tregoi Xhuniorit se ç’kishte ndodhur, Alite kujton se Xhuniori kishte 
buzëqeshur. Alite nuk do ta kuptonte kurrë logjikën e Xhuniorit. Fos- 
teri kishte ardhur për të gjuajtur Dinën, jo Kimin. Kur Xhuniori e 
dinte këtë, përse duhej rrahur Fosteri? 

- Ai dukej shumë i gëzuar se Fosteri kishte ngrënë dru, - thotë 
Alite. - Akoma nuk e kuptoj arsyen. Ja çfarë tipi ishte. Donte vetëm të 
jepte urdhra. Vetë nuk bënte asgjë. I pëlqente roli i kapos. 

Në atë kohë, duke marrë parasysh fitimet e mëdha që nxirrte nga 
trafiku i drogës, Alite nuk e kishte problem t’i bindej. 

Por të qenët pranë familjes i dha mundësinë për të parë nga afër 
se si jetonin Gotët. Shumë skena që ndodhnin në atë familje, ishin të 
shëmtuara. 

Një herë, Alite flinte në divan kur Xhon Goti nisi t’i bërtiste të bir- 
it. Në fakt ishte një refren i përsëritur shpesh. Babai e mësonte të birin 
se si të vepronte, si t’i trajtonte njerëzit, por në të vërtetë e mësonte si 
t’i përdorte ata. 

- Të dhjefsha të gjithë shokët e tu! - i bërtiti Xhon Goti Xhuniorit. 
- Në asnjë moment nuk duhet të harrojnë se ti je bosi i tyre. Ata duhet 
të kenë frikë prej teje. Shfrytëzoji sa të mundesh! Kur të mos të hyjnë 
më në punë, hidhi në plehra, lëri në baltë, vriti, bëj çfarë të duash. E 
kupton, more kastravec? 

Në atë çast, ai pa se Alite ishte shtrirë në divan. 

- Si po ia kalon, djalosh? - e pyeti ai. 

Vazhdoi fjalimin e tij të zhurmshëm duke i thënë Xhuniorit se 
djemtë me të cilët shoqërohej, ishin “drogaxhinj” e “plehra” dhe se 
kishte ardhur koha që ai ta kuptonte këtë dhe të tregohej më i zgjuar. 

- Nuk i bënte aspak përshtypje se unë gjendesha aty dhe se isha një 
prej atyre çunave, - tregon Alite. - Ose ndoshta unë duhej të supozoja 
se nuk u përkisja atyre kategorive që përmendte ai. Goti nuk dinte t’i 
vinte fre gojës. Fliste pa pushim. 

Personi i vetëm në atë shtëpi, që i kthente fjalën, ishte gruaja e tij, 
Viktoria. Alite thotë se zënkat e tyre ishin duele verbale klasike që u 

nxirrnin në pah anët më negative njerëzore. Viktoria Goti kishte të 
njëjtin temperament me të shoqin, por me një ndryshim. Ajo ishte 
gjysmë italiane, gjysmë ruse hebraike. Agresiviteti i saj e kishte burim- 
in nga ky trung i përzier familjar. Ishte e zgjuar dhe e sertë, por mund 
të tregohej edhe e ligë, edhe hakmarrëse. 

Kur Goti merrej gjithë kohës me punë kriminale përpara se të ngri- 
hej në detyrë, ajo mbante familjen. Ata kishin pesë fëmijë, dy vajza dhe 
tre djem: Anxhela, Viki, Xhoni, Frenki dhe Piteri. 

Ndërsa ngjiste shkallët e karrierës kriminale, Goti përfundoi dy 
herë në burg. Herën e parë u dënua për rrëmbimin e disa kamionëve në 
fund të viteve ’60, ndërsa herën e dytë kaloi ca kohë brenda për tenta- 
tivë për vrasje në vitin 1975. Bënte pjesë në një grup kriminelësh (edhe 
Anxhelo Ruxhero ishte i përfshirë) të cilëve u ishte dhënë detyra të 
vrisnin Xhejms MekBratnin, një pjesëtar i bandës famëkeqe irlandeze 
të quajtur “Uestis”, që ushtronte veprimtarinë në zonën perëndimore 
të Manhatanit. Dyshohej se MekBratni kishte orkestruar rrëmbimin 
dhe vrasjen e nipit të Karlo Gambinos, në atë kohë bosi i organizatës. 

MekBratni ishte ulur në restorantin “Snoopy’s Bar & Grill” në 
Stejtën Ajlënd në maj 1973, kur i dolën tre burra përpara. E qëlluan 
duke e lënë të vdekur në vend. Goti ia doli të mos paditej për vrasje 
të shkallës së parë dhe u dënua me katër vjet. Kur doli nga burgu, u 
prezantua zyrtarisht në gjirin e familjes kriminale. 

Gotët ishin vendosur në Hauard Biç dhe jetonin në një lagje të 
thjeshtë të shtresës së mesme. Goti ishte një anëtar i thjeshtë e më pas 
u bë kapoja i bandës që vepronte në Kuins. Por të shumtë janë ata që 
thonë se brenda shtëpisë shefe kishte gruan. 

Më 18 mars 1980, familja u trondit kur Frenki dymbëdhjetëvjeçar 
u godit për vdekje ndërsa ngiste një motoçikletë në lagje. Dëshmitarët 
pohuan se djaloshi kishte dashur të merrte kthesën për t’u futur në një 
rrugë tjetër ndërsa i jepte motoçikletës mes dy makinave. Një fqinj,Xhon 
Favara, tek po kthehej me makinë nga puna, tha se dielli i kishte rënë 
në sy dhe nuk e kishte vënë re Frenki Gotin që po i jepte motoçikletës. 

Ishte një aksident. 

Është e lehtë të imagjinohet pikëllimi i Xhon dhe Viktoria Gotit. 
Çdo prind që ka humbur një fëmijë, ka përjetuar trishtim, zemërim 
dhe hidhërim të tillë. Por çfarë mund të thuhet për një çift që dhimbjen 
e shndërron në tërbim dhe që, sipas të dhënave nga agjencitë ligjvënëse 
dhe organizatat kriminale, kërkon të gjejë prehje përmes hakmarrjes? 

Në Hauard Biç u përhapën fjalë se Favara, edhe ai baba dhe bash- 
këshort, përballej me një problem serioz. Një ditë, Viktoria Goti e 
kërcënoi Favarën. Të afërmit e këshilluan të zhvendosej nga ajo lagje. 

Nëverëneatijviti,Favaraenxorishtëpinënëshitje.Porishteshumëvonë. 
Më 25 korrik, Xhon dhe Viktoria Goti u larguan për të kaluar pushimet 
në Florida. Pas tri ditësh, Favara u rrëmbye nga katër burra në afërsi të 
një restoranti në Kuins. Që atë ditë nuk është dëgjuar më kurrë për të. 

- Më kanë thënë se ia kishin copëtuar trupin, - tregon Alite. - 
Gotët donin të hakmerreshin. Nuk e kuptova asnjëherë këtë gjë. Në 
fakt, Frenki kishte përdorur motoçikletën e Kevin MekMahonit. Ishte 
faji i Kevinit. Por Xhon Goti nuk fajësonte Kevinin sepse ata fitonin 
shumë para së bashku. Kevini ishte pjesë e rrjetit të drogës. Çdokush 
që gjendej përqark Gotëve, i shërbente një qëllimi. Dhe, për sa kohë 
që bëje diçka për ta, nuk futeshe te njerëzit që duheshin ndëshkuar. 
Favara ishte thjesht një fqinj. Ai nuk ishte më shumë fajtor sesa Kevin 
MekMahoni për vrasjen e Frenki Gotit. Por Kevini ishte një vegël e 
Xhon Gotit për të fituar para. Kjo ishte e gjitha. 

Kur filloi të bashkëpunonte, Alite u pyet nga FBI-ja në lidhje me 
vrasjen e Favarës. Ai tha se Xhuniori i kishte treguar se babai i tij 
kishte urdhëruar vrasjen me qëllim që të lehtësonte dhimbjen e gruas 
së tij, Viktorias. 

“Viktoria Goti jo vetëm që fajësonte Favarrën,” thuhej në raport, 
“por ishte xhindosur ngaqë Favarra nuk i kërkoi falje familjes dhe nuk 
mori pjesë apo nuk dërgoi lule në ceremoninë mortore apo në varrim.” 
(Raporti i FBI-së që përmblidhte komentet e Alites, e kishte shkruar 
gabim emrin e Favarës, duke i shtuar një r.” 

Vite më vonë, prokurorët, gjatë hetimit të Çarls Karnelias, do të 
paraqisnin prova që tregonin se Karnelia ishte pjesë e grupit kriminal 
që vrau Favarën, dhe se ai e kishte hedhur trupin e të ndjerit në një 
fuçi me acid. 

Në një mënyrë të çuditshme dhe anormale, zhdukja dhe vrasja e 
Xhon Favarës i dha Gotit status në disa qarqe të botës së krimit. Ishte 
përçuar mesazhi: “Nuk duhet të ngatërrohesh me Xhon Gotin! Shihni 
se çfarë i ndodhi atij të gjorit që goditi djalin e tij.” 

Sapo u bë bos i familjes kriminale, Goti ishte edhe më i vetëdi- 
jshëm për imazhin e tij dhe perceptimin e publikut për të. Asnjeri nuk 
lejohej të vishej më mirë sesa ai, kur dilnin të gjithë bashkë. Kur di- 
kush i afrohej grupit në një bar apo restorant, ai duhej të përshëndeste 
Gotin në fillim dhe pastaj mund të fliste me personin që e lidhte puna. 
Kur Goti udhëtonte me makinë, dikush tjetër duhej ta ngiste. Ai ulej 
në ndenjësen e përparme. Të tjerët zinin vend prapa. Këto ishin disa 
nga pikat e protokollit. 

Alite po mësohej me mënyrat e sjelljes së gangsterëve. Edhe pse nuk 
i zbatonte rigorozisht, atij i kërkohej t’i ndiqte këto rregulla formale 
ndërsa vepronte në botën e krimit si bashkëpunëtor i familjes mafioze 
Gambino. 

Një rregull tjetër ishte se gratë duhej të silleshin sipas normave të 
caktuara në publik. Sjellja e një gruaje reflektonte drejtpërdrejt pushte- 
tin e burrit. Sipas kodit të mafies, nëse një burrë nuk mund të nënsh- 
tronte bashkëshorten, si mund të përballej me çështje më të rëndë- 
sishme? 


Rregullat e Xhon Gotit për lidershipin: bashkëshortet dhe të 
dashurat duhet të demonstrojnë përulësi. Ato nuk duhet të 
flasin në publik dhe nuk duhet të bien në sy. 


Gruaja e Gotit bënte përjashtim nga ky rregull. Ajo e thoshte troç atë 
që mendonte dhe i shprehte opinionet e saj pa doreza. As që mun- 

dohej t’i fshihte. Xhon Goti mund të ishte bosi i familjes më të madhe 
kriminale në Nju Jork, por Viktoria Goti kishte autoritet të plotë në 
shtëpi. Teksa shkonte herë pas here në atë shtëpi, Alite kishte filluar të 
kuptonte dinamikën e asaj familjeje. Ndryshe nga të gjithë pjesëtarët 
e bandës që dridheshin përpara Xhon Gotit (shumica e të cilëve ishin 
kriminelë të regjur), Viktoria Goti nuk ishte aspak e frikësuar dhe ia 
plaste të shoqit në fytyrë kur nuk ishte e kënaqur me ndonjë gjë. 

Ky ishte një fenomen që pati ndikim edhe në familje të tjera krimi- 
nale. Kishte raste që Alite e admironte sjelljen e saj. Atij i pëlqenin 
gratë që nuk ishin të përulura përpara burrave dhe që kishin një qën- 
drim personal. 

Gratë janë gjithmonë më praktike dhe kanë më shumë nuhatje në 
lidhje me funksionimin e botës. Gangsterët parapëlqejnë të mburren, 
të lënë përshtypje të mirë dhe të demonstrojnë se sa të fortë janë. 
Ndoshta kjo lidhet me testosteronin. 

Në një botë ku vdekja është pjesë e përditshme e një ekuacioni, 
shpesh gratë janë më realiste. 

Qarkullon një histori e shumëpërfolur në lidhje me një grup krim- 
inal në Filadelfia. Ka të bëjë me përgjigjen e së bijës së një gangsteri, e 
cila regjistrohet pa dijeninë e saj nga FBI-ja. Vëllai i saj ishte plagosur, 
ndërsa shoku i tij ishte vrarë. 

- Për çfarë po rrezikojnë? - pyet ajo teksa agjentët federalë përgjo- 
nin. E atëherë ajo i përgjigjet pyetjes së vet. - Burg ose arkivol. 

Në një rast tjetër në Filadelfia, dy gra ishin ulur një ditë në një 
restorant, pasi bashkëshortët e tyre u shpallën fajtorë për vrasje dhe 
mashtrim. Çështja ishte hapur pas dëshmisë së Ron Prevites, një ish- 
polic i Filadelfias që ishte bërë mafioz (sipas rregullave të vjetra, një 
polic nuk mund të bëhej mafioz, por kohët kanë ndryshuar). Previte 
bashkëpunoi me FBI-në për një vit. 

Për ish-bashkëpunëtorët e tij mafiozë, Previte ishte spiun dhe 
maskara - etiketime që klani i Gotit i përdor tani për Aliten. Por gratë 
që ishin ulur në restorant për të ngrënë drekë, kishin tjetër mendim. 

Burrat e tyre ishin dënuar dhe po i dërgonin në një burg federal ku 
do të qëndronin shumë vjet. Nga ana tjetër, Previte ishte i lirë. Ashtu 
si Alite, ai nuk zgjodhi të përfshihej në Programin për Mbrojtjen e 
Dëshmitarëve. Për bashkëshortet, çështja ishte shumë e thjeshtë. 

- Ai fitoi, ndërsa ne humbëm, - thanë ato. 

Me kaq mbyllej historia. 

Bashkëshortet dhe bijat kanë shpesh një perspektivë të ndryshme 
për gangsterët që i kanë të afërm. Alite ka përmendur shpesh se ai be- 
sonte se Viki Goti tregohet e sinqertë kur ngre në qiell të atin, duke e 
përshkruar si një njeri të nderit dhe të fjalës. 

Alite pranon se ky është qëndrimi i një bije të mbërthyer nga dashu- 
ria dhe emocioni. Ajo nuk e njihte aq mirë të atin. Emocioni mund ta 
deformojë realitetin. 

E vërteta është se ish-gruaja e gangsterit nga Filadelfia e dinte 
shumë mirë se i shoqi kishte kryer dy vrasje. Madje besonte se ai 
kishte planifikuar ta vriste edhe atë, kështu që ajo kërkoi divorcin dhe 
pranoi të bëhej dëshmitare në krah të drejtësisë. Ndërsa jetonte nën 
mbikëqyrjen e agjentëve federalë, ajo ra në dashuri dhe u martua me 
njërin prej tyre. 

Vite më vonë e pyetën se cili ishte dallimi ndërmjet policëve dhe 
gangsterëve. 

U përgjigj rrufeshëm: “Policët kanë distinktivë”. 

Eshtë një botë e dominuar nga burrat. Gratë nuk janë pjesë e saj, 
por shpesh e kuptojnë më mirë. Ajo çka dëshmoi Alite në shtëpinë e 
Gotëve në Efauard Biç e mbronte këtë tezë. 

Në këtë kohë, Gotit po i printe fati më shumë në sallën e gjyqit sesa 
në dhomën e gjumit. Në disa çështje që tërhoqën vëmendjen e publi- 
kut, ai doli fitues kundër bashkisë dhe autoriteteve federale. Pas këtyre 
gjyqeve ai mori nofkën tjetër “Doni i pafajshëm”. 

Së pari u akuzua për sulm ndaj personit. Çështja u mbyll shpejt 
pasi viktima nuk mund të identifikonte personat që e kishin goditur. 
Dëshmitari, një mekanik frigoriferësh, i cili dyshohej se ishte rrahur 

dhe plaçkitur nga Goti dhe një bashkëpunëtor i tij gjatë një sherri për 
parkim makine jashtë një lokali në vitin 1984, më vonë identifikoi me 
gisht të dy personat në një dëshmi përpara një jurie popullore 10 . Në 
kohën kur çështja u dërgua në gjyq, në fillim të vitit 1986, Nju Jorku 
e njihte tashmë Xhon Gotin e vërtetë. 

Goti e përdori publicitetin si avantazh për përfitime ligjore. Tani 
viktima ishte një dëshmitar ngurrues; ai tha se nuk mund të identi- 
fikonte se kush e kishte rrahur. Gjyqtari rrëzoi akuzat. Të nesërmen 
gazeta e Nju Jorkut “Daily News” doli me një titull bombastik dhe një 
përshkrim të përsosur të asaj çka kishte ndodhur. “I FORGOTTI” 
ishte titulli me germa të mëdha në faqen e parë të gazetës. 

Ajo formë e frikësimit të dëshmitarit ishte rezultat i famës së Gotit. 
Ai fitoi edhe dy gjyqe të tjera: në vitin 1987 për mashtrim dhe në vitin 
1990 për vrasje. Në të dy rastet, do t’u bëhej presion anëtarëve të jurisë, 
tregon Alite. 

- Sa herë që bëhej një gjyq, ne përpiqeshim të korruptonim jurinë, 
- thotë Alite. - E bëmë në dy gjyqet e para ku Xhin Goti dhe Xhon 
Karnelia akuzoheshin për trafik droge. Juritë dolën në konkluzionin se 
e kishin të pamundur të merrnin një vendim. Ata u dënuan në një gjyq 
të tretë. Të njëjtën gjë bëmë edhe për gjyqet e Xhonit. 

Alite luajti një rol të vogël. Merrej me mbikëqyrjen e anëtarëve të 
jurisë. I identifikonte dhe i ndiqte çdo ditë pasi dilnin nga gjykata. 

- Më çonin fjalë se kur do të dilnin nga gjykata anëtarët e jurisë. 
Ose mund të futesha në sallën e gjyqit dhe vëzhgoja, - tregon ai. - Më 
pas njoftoja me radio dikë tjetër që priste në parking. Nëse dallonin 
ndonjërin që e kishim identifikuar, ata do ta ndiqnin deri në shtëpi. 

Pasi zbulonin adresën, vendosnin se në ç’mënyrë do t’i qaseshin. 
Mos kishte ndonjë fqinj që mund të ishte pjesë e rrjetit dhe mund të 


Juria popullore është trup juridik i autorizuar për të kryer procedime zyrtare 
në lidhje me vepra të mundshme kriminale dhe për të përcaktuar nëse duhet 
të ngrihen akuza penale. Një juri e tillë, në SHBA përbëhet zakonisht nga 12 
deri 23 qytetarë. 


10 

tregohej i gatshëm për t’i bërë ndonjë ofertë anëtarit të jurisë? Apo mos 
duheshin përdorur metoda si kërcënimi, frikësimi apo dhuna? 

- Mund të korruptoheshin duke marrë ryshfet. Në rast të kundërt 
duheshin kërcënuar, - tregon Alite. — Pikësëpari ishte e rëndësishme 
që ta dinin se kishim dijeni për vendin ku banonin dhe donim që të 
vepronin sipas interesit tonë. 

Zakonisht ata binin në kurthin tonë. 

Alite kishte dëshmuar gjithçka. Media e quante Gotin “Doni i pa- 
fajshëm”, sepse prokuroria rezultonte e paaftë në ngritjen e akuzave që 
do ta prangosnin. Ashtu si shumë gjëra rreth personalitetit të Gotit, 
edhe kjo nofkë ishte një imazh i krijuar nga media dhe nuk bazohej 
në realitet. Akuzat rrëzoheshin sepse Goti dhe bashkëpunëtorët e tij 
manipulonin sistemin, jo sepse ai ishte i pafajshëm, jo sepse ai dhe 
avokatët e tij kishin bindur jurinë me anë të provave e dëshmive se 
prokuroria kishte ngritur akuza të rreme. Gjithsesi, rezultatet e këtyre 
gjyqeve ndihmuan në konsolidimin e imazhit të Gotit si një bos i pam- 
poshtur dhe i famshëm i mafies. 

Për më tepër, e gjitha kjo ndodhi menjëherë pas fitores së au- 
toriteteve federale në gjyqin kundër Kupolës së Mafies. 

Ky gjyq u zhvillua në nëntor të vitit 1986. Krerët e të gjitha familjeve 
kriminale të Nju Jorkut u dënuan. Toni Salerno nga familja gjenoveze, 
Karmine Persiko dhe Entoni Koralo nga organizata Lukeze, kryesonin 
listën e tetë bosëve mafiozë që përfunduan pas hekurave të burgut. 

Ndërkohë, Xhon Goti vishte kostume dymijëdollarëshe dhe 
frekuentonte klubin “Rexhina”. 


KAPITULLI 6 


N dërsa Xhon Goti konsolidonte pozitën e tij pas vrasjes së 
Kastejanos, eliminimit të DeÇikos, dënimeve të anëtarëve të 
Kupolës së Mafies dhe rrëzimit të akuzave ndaj tij, Xhon Alite depër- 
tonte gjithnjë e më shumë në organizatën mafioze. 

Pavarësisht nga paralajmërimet që i kishin bërë në lidhje me 
Xhuniorin, Alite vazhdoi ta thellonte marrëdhënien me të. Me anë 
të kësaj marrëdhënieje, ai mund të përfshihej në punët e organizatës. 
Shkonte thuajse çdo ditë në klubin e Xhuniorit në kryqëzimin e rrugës 
“113” me shëtitoren “Liria”, dhe herë pas here do të kalonte te klubet 
“Berxhin” dhe “Ravenite”. Përveç përfshirjes në trafikun e drogës, e 
kishte bindur Xhuniorin se mund të fitonin shumë para duke u marrë 
me baste sportive. Alite e njihte mirë biznesin e vënies së basteve. Ishte 
rritur me kumarxhinj. Ishte gjithashtu “i çmendur pas sportit”, siç e 
përshkruante veten. Nuk linte pa parë asnjë ndeshje futbolli, bejsbolli 
apo basketbolli. 

Vënia e basteve ka qenë gjithmonë një nga bizneset më të lakmuara 
të krimit të organizuar. Teksa lotaritë shtetërore kanë reduktuar vlerën 
e fitimeve, bastet sportive vazhdojnë të lulëzojnë. Është një biznes i 
ligjshëm në një formë të caktuar në vetëm katër shtete. Nevada është 
shteti ku ka më shumë sallone bastesh të ligjshme. 

Në këto pika të paligjshme pranohen baste për çdo lloj sporti, por 
parësor mbetet futbolli amerikan. Sezoni i basteve arrin kulmin me 

ndeshjen finale (Super Bowl). Është vlerësuar se për këtë finale rreth 
dyqind milionë njerëz anekënd botës vënë bast rreth pesë miliardë 
dollarë çdo vit. Vetëm në Las Vegas, për këtë ndeshje, luhen mesatarisht 
nëntëdhjetë milionë dollarë. Rreth dy miliardë vihen bast në faqe të 
ligjshme interneti. Pjesa tjetër përfundon te bizneset e paligjshme të 
vënies së basteve që drejtohen kryesisht nga mafia. Nëse bëjmë pak 
aritmetikë, bëhet fjalë për shumë para. Dhe fitohet shumë lehtë, “pa 
bagazh”, siç i thonë në gjuhën e gangsterëve, pa dhunë, pa infiltrim, pa 
informatorë, gjëra që janë të zakonshme në biznesin e drogës. 

Paratë mund të fitohen lehtësisht nga organizatorët e zgjuar të 
basteve. Edhe sikur juridiksione të tjera ta legalizojnë kumarin, ka pak 
gjasa që konkurrenca të nxjerrë jashtë loje veprimtaritë e paligjshme 
të drejtuara nga mafia. Sallonet e ligjshme në kazino apo në internet, 
nuk të mundësojnë vënien e bastit me kredit apo në mirëbesim. Këtë 
mund ta bësh vetëm në bizneset e mafies. Një kumarxhi i sëmurë, që 
kërkon ta përjetojë lojën, ka nevojë të dijë se ai mund të vërë bast edhe 
nëse nuk ka më para në xhep apo edhe kur kartat e tij të kreditit kanë 
kaluar limitin. Ai ka nevojë të dijë gjithashtu se, nëse humbet gjithçka 
një të shtunë pasdite në ndeshjet e orës një, ngre telefonin dhe vë baste 
të tjera përpara se të fillojnë ndeshjet e orës katër. Këto janë shërbime 
që i ofrojnë vetëm pikat e basteve që administrohen nga gangsterët. 

Dhe kur një lojtar i pafat mbytet në borxhe, ekonomia e botës së 
krimit ka instrumente “shpëtuese” për këtë kategori njerëzish. Për të 
dalë nga kriza u ofrohen kredi specifike, ose shkurt, fajde. 

- Nuk ka fitim më të mirë sesa paraja që fitohet nga fajdet, - tha 
njëherë një ish-gangster teksa shpjegonte biznesin e fajdeve. Ai kishte 
lidhje me një pikë të paligjshme bastesh. Sa herë që bastexhinjtë mbe- 
teshin pa para, i dërgonin te fajdexhinjtë. 

- Le të themi që dikush kërkon 10.000 dollarë, - shpjegonte ai. 
- Unë ia jap atij këtë shumë me një interes tre për qind. Ai paguan 
borxhin te pika e basteve dhe pastaj mbetet borxhli tek unë. Fajdeja 
jepet për dhjetë javë. Kjo do të thotë se çdo javë ai do të më paguajë një 

interes prej 300 dollarësh. Në fund të dhjetë javëve ka paguar 3.000 
dollarë, por akoma ka borxh edhe 10,000 dollarë. Në këtë pikë, ose 
paguan të gjithë borxhin, ose ia shtyjmë fajden për dhjetë javë të tjera. 
Çfarë do të bëjë? Ne jemi të fortët. Nëse nuk paguan, do ta pësojë. Veç 
kësaj, i del nami i keq dhe nuk mund të vërë më baste. Ndonjëherë, 
për një kumarxhi kjo është gjë më e keqe sesa një grusht në fytyrë ose 
një këmbë e thyer. 

Huaja prej 10.000 dollarësh për një vit arrin në 15.600 dollarë së 
bashku me interesat. Pra, kumarxhiu do të paguajë 300 dollarë në 
javë. Dhe shuma prej 15.600 dollarësh - ose një pjesë e saj - do të jepet 
sërish në formë fajdeje. As kompanitë e kartave të kreditit, me interesat 
e tyre të ekzagjeruara, nuk kapin fitime të tilla. 

- Nuk ka biznes më fitimprurës, - përsëriti ish-gangsteri. 

Alite e dinte se si funksiononin këto mekanizma. Kishte parë se 
si xhaxhai i tij merrej me biznesin e ndërlikuar të basteve. E kishte 
ndjekur këtë aktivitet që në moshën e adoleshencës kur punonte në 
restorantin “Dick’s Deli”. E dinte, pra, se mund të fitonte shumë para 
dhe, nëse i futej këtij biznesi me Xhuniorin, do të ishte i mbrojtur nga 
mashtruesit që gjuajnë organizatorët e basteve në nivele të ulëta. 

- Një organizator bastesh, - thotë Alite - përballet me lloj-lloj 
njerëzish. Kur nuk luajnë me paratë e tyre, ata përpiqen të përfitojnë 
nga sistemi. Në këtë rast, kjo konsiderohet vjedhje. Dhe në fund ata 
e pësojnë. 

Alite dhe Xhuniori hapën një pikë bastesh brenda një klubi në 
rrugën “113”. Instaluan disa linja telefoni dhe punësuan dy apo tre 
djem. Biznesi shkonte mirë. Kishin fitime të pakta, por të vazh- 
dueshme. Çdo javë shtoheshin klientët. Pas disa javësh, Xhuniori e 
mori Aliten të flisnin me Gotin e madh. Ky ishte një biznes — ndryshe 
nga trafiku i drogës - për të cilin mund të flisnin haptas. Xhuniori 
donte të mburrej përpara të atit se ishte një njeri i përgjegjshëm, se 
edhe ai mund të hapte një biznes të vetin, se ishte praktik dhe i zgjuar 
- dy atribute për të cilat Goti mendonte se i mungonin të birit. 

- Një nga arsyet se pse Xhon Goti donte që unë të shoqërohesha 
me të birin ishte se e njihja jetën e rrugës, - tregon Alite. — Më vonë, 
njerëzit do të thoshin se ne ishim shokë të ngushtë dhe ishte e vër- 
tetë. Për ca kohë ishim shokë të ngushtë. Por në të vërtetë, unë isha si 
dadoja i tij. I rrija pranë që të mos e lejoja të futej në telashe dhe për ta 
mbrojtur nëse i ndodhte të ngatërrohej me njeri. 

Gotit i pëlqeu ideja e biznesit të basteve që kishin hapur Xhuniori 
me Aliten. Për t’i ndihmuar që ta zgjeronin këtë aktivitet, u tha atyre 
të bëheshin ortakë me Uilli Boi Xhonsonin, një prej bashkëpunëtorëve 
të tij më të afërt. 


Rregullat e Xhon Gotit për lidershipin: sa herë që është e 
mundur përdorni nofka poshtëruese për njerëzit që i keni nën 
vete! Në këtë mënyrë përcaktohet se kush drejton dhe kush 
duhet të nënshtrohet. 


Uilli Boi e kryente veprimtarinë e tij në Bruklin. Ashtu si Alite, 
edhe ai nuk mund të bëhej anëtar me të drejta të plota i familjes ma- 
fioze. Nuk kishte prejardhje plotësisht italiane. Nënën e kishte ita- 
lo-amerikane, ndërsa babai i tij e kishte origjinën nga indianët e Amer- 
ikës. Për këtë arsye i kishin ngjitur nofkën “Gjysmak”. Ishte një term 
që Goti e të tjerët e përdorin për të nënçmuar Xhonsonin, i cili ishte 
180 cm i gjatë dhe peshonte thuajse 130 kg. Askush nuk guxonte të 
ngatërrohej me të. Ai kishte biznese fitimprurëse. Goti e kishte për 
zemër pasi i duheshin njerëz si Xhonsoni për të mbaruar punët e tij. 
Gjithsesi, e tallte sa herë t’i shkrepej. 

Në këtë mënyrë i menaxhonte Goti punët e veta; ishte një arro- 
gancë që ndoshta e kishte burimin te pasiguria e tij. Të dy, babë e bir, 
e kishin zakon të talleshin me njerëzit pranë tyre. Nofkat ishin një 
mënyrë për të përcaktuar hierarkinë. 

Xhuniorit i pëlqente të tallej me njerëzit, por askush nuk bënte 
shaka me të. Sipas Alites, Viki Goti e quante vëllanë “pulitësi”; ajo 

i kishte thënë Alites se e kuptonte menjëherë kur Xhuniori gënjente. 
Nëse thoshte diçka të pavërtetë, do të puliste sytë gjatë të folurit. 

- Ai e dinte këtë, por, pavarësisht se shtrëngohej, e kishte të pamun- 
dur të mos i puliste sytë, - tregon Alite. 

Disa prej djemve që punonin për Aliten, e quanin Xhuniorin 
“Urkel”, karagjozi në seritë komike “Familja ka rëndësi”. Xhunio- 
ri, truplidhur dhe me kraharor të mbushur ngaqë merrej me ngritje 
peshash, i kishte këmbët si kunja shkrepëseje dhe e kishte zakon të 
vishte tuta me shtrat të lartë. 

- Ndonjëherë shfaqej me këpucë të zeza dhe kostum sportiv, - thotë 
Alite. - Kur vishej kështu dhe vinte syzet, dukej tamam si Urkeli. Por, 
sigurisht, askush nuk guxonte t’ia thoshte në sy. 

Alite e kuptonte se pse disa prej djemve që punonin për të, talleshin 
me Xhuniorin, por zakonisht bënte sikur nuk i dëgjonte. E kishte 
mendjen te biznesi. Xhuniorin e kishte ortak dhe nuk kishte pse ta 
rrezikonte këtë marrëdhënie fitimprurëse. 

Uilli Boi Xhonsoni i tha Alites dhe Xhuniorit se duhej të regjistronin 
gjithçka. Uilli Boi do të merrte pesëdhjetë për qind nga biznesi i tyre. Pas 
kësaj marrëveshjeje, atyre iu krijua mundësia për të pasur akses për koefi- 
cientët më të fundit të basteve dhe kishin mbështetje financiare për të pran- 
uar edhe baste me shuma të mëdha. Ajo që nuk u pëlqente ishte se Uilli Boi 
do të merrte gjysmën e fitimit çdo të martë. Nëse një kumarxhi vononte 
pagesat, nuk gjendej ose thoshte se nuk kishte më para për të shlyer hum- 
bjet, me këtë punë duhej të merreshin Alite dheXhuniori. Uilli Boi donte 
të gjitha paratë që i takonin. Dhe, përderisa Uilli Boi punonte për Gotin, 
Alite supozonte se një pjesë e mirë e atij fitimi shkonte në llogari të Gotit. 

Xhonsoni kishte një klub në shëtitoren “U”, në Bruklin. Drejtonte 
bandën e vet dhe i raportonte drejtpërdrejt Gotit. Në njëfarë mënyre, 
ai kishte atë lloj lidhjeje që po krijonte Alite me Xhuniorin. Kur po 
shkonte te klubi i Xhonsonit për të diskutuar për ortakërinë e propo- 
zuar nga Goti, Alite mësoi diçka tjetër për Uilli Boin. Ai fshihte Mark 
Kaputon në apartamentin e tij, në Bruklin. 

Mark Kaputo kishte marrë përsipër fajin për vrasjen e Deni Silvës 
te “Dhelpra e Argjendtë”. Ndonëse Xhuniori nuk e dinte, Kaputo dhe 
Alite ishin rritur në të njëjtën lagje dhe në fillore kishin qenë shokë 
klase. Gjatë rrugës për në Bruklin, tregon Alite, Xhuniori i tregoi më 
shumë detaje për vrasjen e Silvas. U mburr përsëri duke përshkruar se 
si i kishte ngulur thikën dhe se si e kishte lëshuar përdhe. Tha gjithash- 
tu se babai i tij i kishte dhënë ryshfet një polici që drejtonte hetimin 
dhe se, në bazë të raporteve paraprake policore, ishte identifikuar Mark 
Kaputo, jo Xhunior Goti, si i dyshuar për veprën në fjalë. Kaputo i 
fshihej policisë derisa çështja të mbyllej. Uilli Boi Xhonsoni, i cili ishte 
një figurë atërore për Kaputon, e mbante të fshehur në shtëpinë e tij. 

Xhuniori tallej duke e quajtur Markun budalla të dhjamosur dhe 
duke hedhur dyshime për marrëdhënien mes Uilli Boit dhe Kaputos. 

- Ndoshta janë pederastë, - thoshte ai. 

Xhuniorit nuk i pëlqente mënyra se si po trajtohej çështja e Silvas. E 
kuptonte, pranonte ai, se babai po përpiqej ta mbronte, por pyeste shpesh 
veten nëse sipas rregullave të botës së krimit, kjo ishte zgjidhja e duhur. 

- Si do të fitoj respektin e të tjerëve nëse babai fsheh veprimet e 
mia? — e kishte pyetur Xhuniori Aliten. 

Alite u çudit për dy gjëra. Xhuniori donte të njihej si vrasës. Sil- 
va kishte vdekur dhe Xhuniori donte që njerëzit t’ia njihnin këtë 
meritë. Xhuniori tha se Silva kishte ofenduar atë dhe miqtë e tij atë 
natë në barin “Dhelpra e argjendtë” dhe e kishte paguar me jetë. Lë- 
vdohej gjithashtu duke thënë se të vrisje dikë me thikë ishte diçka “më 
burrërore”, sepse ishte një reagim që ndodhte papritur. 

Mark Kaputo, i cili ishte një prej djemve që kishte qenë atje kur 
ndodhi sherri, i tregoi më vonë Alites se nuk kishte asnjë arsye për 
të vrarë Silvën. Kaputo tha se ai me të tjerët po “fitonin” në sherrin e 
madh që kishte plasur në klub atë natë dhe nuk kishte se pse të vdiste 
njeri. Kaputo vuajti pasojat e asaj ngjarjeje. Dikush duhej ta merrte 
fajin përsipër. Ky fat i ra Markut. Në këtë mënyrë vepronin Gotët. 
Çdokush tjetër ishte i pavlerë. 

Alite kujton fjalët e Xhuniorit për Markun: “Ai rob i trashë nuk 
mund të vrasë njeri”. 

Uilli Boi Xhonsoni ishte i mbytur në punë kur Xhuniori me Aliten 
kishin hyrë në klubin e tij. U shpjegoi se si do të funksiononte biz- 
nesi i përbashkët. Alite do të telefononte tri apo katër herë në ditë 
për të marrë koeficientet e përditësuara. “Lojtarët e mirë”, pat thënë 
Xhonsoni, “peshkojnë gjithandej dhe nëse vonoheni dhe gaboheni me 
gjysmë pike, mund të digjeni. Bëhet fjalë për shumë para. Mos harroni 
për asnjë moment se ky është biznes i pamëshirshëm. Duhet të treg- 
oheni të mençur. Të mos jua hajë qeni shkopin”. Shkurt, me bastet 
mund të fitohej shumë para. 

Alite kishte respekt për Xhonsonin. I pëlqente mënyra se si sillej. 
Ishte fjalëpakë dhe i drejtpërdrejtë. E vlerësonte gjithashtu sepse po ku- 
jdesej për Mark Kaputon, shokun e tij të fëmijërisë. Xhonsoni i mori të 
dy në apartamentin ku fshihej Marku. Xhuniori u habit pa masë kur 
pa dy shokët e vjetër që përqafoheshin, qeshnin dhe flisnin për kohët 
e bukura që kishin kaluar në lagje. U soll vërdallë për pak kohë, pastaj 
u mërzit dhe i kërkoi Xhonsonit që dikush ta çonte në Kuins. Alite do 
të qëndronte edhe ca me Markun. 

Me mbështetjen e Xhonsonit, biznesi i basteve lulëzoi. 

Një nga klientët e tyre të parë me shumë para ishte një djalë i qua- 
jtur Xho DeLuka, i cili vinte baste për tre apo katër ndeshje bejsbolli 
në ditë dhe luante tre apo katër mijë dollarë për çdo ndeshje. Prej tij 
fitonin shumë para. Alite ishte kureshtar të dinte se nga i gjente DeLu- 
ka gjithë ato para, ndaj donte ta njihte më mirë. E ftoi për një pije në 
klubin në rrugën “113”. 

DeLuka nuk ishte nga ata tipat që kishte përfytyruar Alite. Ishte 
një djalë i gjatë, elegant, te të njëzetat, me mustaqe të holla. Buzëqeshte 
shpejt, por me njëfarë nervozizmi. Pas një bisede të përgjithshme, Alite 
u fut drejt e në temë. Donte që DeLuka t’i mësonte rregullat themelore 
të lojës. I tregoi se biznesi i tij respektohej dhe deri më tani gjërat 
kishin shkuar për mrekulli. Në fakt, DeLuka paguante kur humb- 

te, kështu që nuk kishin pasur ndonjë problem me të. Në këtë pikë, 
ai kishte fituar rreth gjashtë apo shtatë mijë dollarë. Por Alite ishte 
kureshtar për burimin e të ardhurave të tij. 

- E ke problem të të pyes se me çfarë merresh? — e pyeti Alite. 

- Jam menaxher pajisjesh për “Met”-sat n , - tha ai. - Punoj në sta- 
diumin “Shea” 12 . 

Alite, që e adhuronte lojën e bejsbollit, mbeti pa fjalë. 

- Ej, plako, fantastike fare! - tha ai i mahnitur. Pastaj heshti për një 
moment. - Por si ia del të vësh shuma të mëdha në baste me atë lloj 
rroge? Po sikur të të ecë ters? Si do t’ia bësh? 

DeLuka nuk u përgjigj menjëherë. Dukej sikur po hezitonte të 
thoshte atë çfarë kishte në mendje. Më në fund i tregoi Alites se nuk 
vinte baste me paratë e tij. I tha se vinte baste për lojtarët e “Mets”-ave. 
Ata merrnin vesh nga kjo punë. DeLuka i tha Alites se ata nuk vinin 
asnjëherë baste për ndeshjet që luanin vetë. 

Alite, që u besoi fjalëve të DeLukës, ishte i gëzuar. Atë nuk e 
shqetësonte etika e futbollistëve bastexhinj. Sipas tij, Pit Rouzi nuk 
duhej pezulluar për vënie bastesh gjatë kohës që luante dhe menaxhon- 
te “Sinsinati Reds”. Nga këndvështrimi i Alites, rëndësi kishte ajo çfarë 
bëje në fushë. Nëse DeLuka thoshte të vërtetën, bëhej fjalë për një 
lumë parash që nuk shteronte kurrë. Futbollistët ishin shumë të pasur. 
Kishte dëgjuar se sportistë dhe njerëz të famshëm të televizionit luanin 
qindra mijëra dollarë për një ndeshje. 

- Kujdes! -i tha Alite DeLukës. - Mund të vësh baste sa të duash, 
por duhet të jesh i përpiktë në shlyerjen e borxheve. Nëse gjërat shko- 
jnë keq, të vihemi pas. Mos e harro këtë! Të ngjitemi e nuk të shqitemi 
derisa të të gjejmë. 

Dhe kështu do të ndodhte. 

- E quanim “Xho Bejsbolli”, - deklaroi Alite përpara një jurie fede- 


11 Bëhet fjalë për skuadrën e bejsbollit New York Mets. 

12 "Shea" quhet stadiumi ku luan skuadra New York Mets. 

rale teksa tregonte historinë e DeLukës dhe hidhte dyshim për vënie 
bastesh nga lojtarët e “Mets”-ave. - Në fakt, ishte një bastexhi i mba- 
ruar. Askush nuk mund të fitojë kur luan në atë mënyrë. Në kumar, 
nëse nuk ke sensin e masës, nuk del kurrë i fituar. 

Më vonë DeLuka do të mohonte se kishte vënë baste për ndonjë 
futbollist. Lojtari i njohur i “Mets”-ave, Kith Hernandez do të për- 
mendej në reportazhet e medies pasi Alite filloi të bashkëpunonte 
me autoritetet federale. DeLuka këmbënguli se Hernandezi thjesht e 
kishte ndihmuar një herë duke i dhënë ca para borxh dhe se nuk bëhej 
fjalë për vënie bastesh. 

Pak kohë më pas, Alite i dha një të rrahur DeLukës kur ky i fun- 
dit nuk pagoi në kohë rreth pesëdhjetë mijë dollarë. Më vonë, Alite 
dhe Xhuniori do të shkonin në shtëpinë e DeLukas, i cili banonte me 
prindërit. Nëna dhe babai i tij ranë dakord se do të merrnin hua për të 
shlyer borxhin. Alite tregon se atyre iu desh të merrnin një kredi tjetër 
për shtëpinë. Ishte më mirë sesa të merrnin hua nga një fajdexhi. 

DeLuka ishte një ndër klientët e shumtë që hëngrën dajak për 
shkak të mospagimit në kohë të borxheve. Një tjetër ishte një djalë 
i quajtur Patsi Katalano. Por kjo nuk ishte një situatë shumë e lehtë 
për t’u zgjidhur. Ai u kishte borxh gjashtë mijë dollarë dhe nuk po 
paguante. Babai i tij, i quajtur gjithashtu Patsi, ishte një anëtar i mafies 
dhe merrej me trafikun e heroinës. Djaloshi i thoshte gjithkujt që i 
binte në qafë: “Shko e bisedo me tim atë”! 

Në fakt, Patsi i kishte borxh Roni Trukios, një gangster tjetër i 
familjes Gambino. Kishte mbivendosje të shpeshta në biznesin e 
basteve. Alites iu kërkua që të merrte borxhin me hir apo me pahir. 
Ai i çoi fjalë Katalanos të takoheshin te pabi “PM” në Kuins. Më parë 
i kishte thënë që kishte ndër mend ta ndihmonte, pasi ai mund t’ia 
përgjysmonte borxhin. 

Kur Katalano arriti në pab, negociatat morën një kthesë të papritur. 

- E lidha pas një karrigeje dhe fillova t’i hidhja gaz të lëngshëm. I 
thosha se do t’i vija flakën, - tregon Alite. - dhe atij i hyri frika në palcë. 

Alite nuk kishte ndër mend të vazhdonte më tej nëse nuk merrte 
miratim ngaXhuniori. Kështu, ndërsa e la Katalanon të lidhur pas një 
karrigeje në dhomën e pasme të pabit, u nis për në klubin “Berxhin” 
ku duhej të ishte Xhuniori. Por ky nuk ndodhej aty. Takoi Xhin Go- 
tin. Pasi i tregoi për situatën e krijuar dhe i kërkoi një këshillë, Xhin 
Goti buzëqeshi. Ai me ortakun e tij, Xhon Karnelian, kishin pasur 
mosmarrëveshje me babanë e Katalanos në biznesin e heroinës. Ishte 
një konflikt për territor dhe sigurisht për para. Xhin Goti mendoi se 
me një gur mund të vriste dy zogj. I tha Alites t’i jepte një dru të mirë 
Patsi Katalanos, por të mos e vriste. 

Kur u kthye në pab, Alite bëri saktësisht atë që i kishin thënë. Mori 
një shkop bejsbolli dhe e goditi disa herë Katalanon e pambrojtur, i 
cili përfundoi me hundë të thyer, frakturë në zgavër të syrit, të çara e 
plagë në pjesë të tjera të trupit. E la pabin rrëmujë e plot gjak. Të birit i 
dha një mesazh për të atin. “Thuaji babait se Xhin Goti është në pritje 
të reagimit tënd”! 

Pas dy ditësh, Alite shkoi përsëri në “Berxhin”, ku e pritën me 
thirrje, lëvdata dhe përqafime. Patsi Katalano kishte shlyer plotësisht 
borxhin dhe i ati kishte sheshuar mosmarrëveshjet me Xhin Gotin e 
Xhon Karnelian për sa i përket konfliktit për heroinën. 

- Të lumtë, djalosh! - i tha Xhin Goti Alites. 

Alite po fitonte reputacion. Tani kapot mendonin se mund të 
kishin besim tek ai. Atij i pëlqente kjo gjë. Krenohej kur mendonte se 
do të fitonte po atë status që kishin gangsterët që rrinin te “Berxhini” 
dhe “Ravenite”. Mbushej me gëzim kur hynte në ato klube dhe më të 
mëdhenjtë e njihnin dhe e respektonin. Besonte se e kishte merituar 
respektin e tyre. Madje kjo gjë e kënaqte po aq sa paratë që fitonte. 

Vlerësohej shumë edhe nga Uilli Boi Xhonsoni, të cilit i kishte lënë 
përshtypje të mirë puna që bënte Alite në biznesin e basteve. Uilli Boi 
e kishte për zemër edhe për faktin se Alite e vizitonte rregullisht Mark 
Kaputon. I çonte ushqim, para dhe, nganjëherë, edhe ndonjë prostitutë. 

- Shkoja në shëtitoren “Hillsaid” në Kuins, - tregon Alite. — Atje 

silleshin vërdallë shumë prostituta. Shumë prej tyre më njihnin për 
shkak të biznesit tonë të kokainës. Kur parkoja aty “Korvetën” time, 
ato afroheshin për të biseduar. 

Herë pas here, Alite merrte me vete ndonjërën nga vajzat në apar- 
tamentin ku fshihej Kaputo. 

- Herën e parë, unë me Billi Boin ishim në dhomën ngjitur dhe Marku 
nuk po vinte dot në qejf, - kujton Alite duke qeshur. - Prostituta erdhi 
në dhomën ku qëndronim ne dhe më hodhi një vështrim sikur donte të 
thoshte: “Ç’qenka ky klient i çuditshëm?” Por Marku nukhezitoi më dhe 
që nga ajo ditë lumturohej kur kishte vizita të kësaj natyre. 

Alite thotë se Marku i ishte shumë mirënjohës. 

Por jo gjithkush ishte i kënaqur nga lidhjet e Alites me prostitutat. 

Për ca kohë, Alite me Roni Trukion u morën me biznesin e prosti- 
tucionit. Kishin një apartament dhe punësuan disa prostituta, të cilat 
u shërbenin klientëve të zgjedhur në bazë të orareve. 

- Nuk bëmë shumë para, - shpjegon Alite, - sepse Roni dhe gangsterë të 
tjerë shkonin shpesh me vajzat. Më duhej t’i paguaja nga fitimet që nxirrnim. 

Gruaja e Trukios mori vesh se Alite kishte organizuar një festë në 
apartamentin në kryqëzimin mes rrugëve “91” dhe “101”, ku ishin 
ftuar shumë prej djemve. 

- Të gjithë i kishim parkuar makinat përgjatë bllokut të ndërte- 
save, - tregon Alite. — “Korveta” ime, “Linkolni” i Ronit dhe makinat 
e djemve të tjerë. Gruaja e Ronit ia behu me makinën e vet. Ishte diku 
nga mesi i natës apo orët e para të mëngjesit. Kishim festuar gjithë 
natën. Çfarë feste - me alkool, kokainë, femra! Aty po ndodhte çdo 
gjë e çmendur që të pillte mendja. Papritur dëgjova një zhurmë e cila u 
përsërit disa herë. Nxora kokën në dritare dhe pashë gruan e Ronit që 
po përplaste makinën e saj me të gjitha makinat e tjera. 

Alite kishte vrapuar teposhtë shkallëve. 

- Doja të arrija te “Korveta” ime përpara se ajo ta godiste, - tregon 
ai. - Ajo filloi të bërtiste: “Ku është ai shkërdhata, Xhon Alite?” Hipa 
te makina ime dhe ika me shpejtësi që andej. 

Disa ditë më pas, Alite e mbylli bordelin. Ishte një biznes i dështu- 
ar. Nëse dëshiron të menaxhosh një biznes fitimprurës, nuk duhet ta 
provosh vetë mallin. Organizatorët e basteve nuk duhet të vënë vetë 
baste. Trafikantët e drogës nuk duhet të thithin kokainë. Dhe nëse do 
të bëhesh tutor, nuk mund të jesh njëherazi edhe klient prostitutash. 

Nga ana tjetër, administrimi i një pike bastesh dukej se ishte bizne- 
si i përkryer për Aliten. Në këtë kohë u forcua edhe më shumë miqësia 
me Uilli Boi Xhonsonin. Ata shkonin shumë mirë. Disa muaj pasi 
kishin hapur biznesin e përbashkët, ndërsa Alite po pinte diçka në 
klubin në shëtitoren “U”, Uilli Boi Xhonsoni i kërkoi të dilnin jashtë e 
të bënin nja dy hapa. Uilli Boi e hapi bisedën duke e falënderuar Aliten 
që i kishte qëndruar pranë Mark Kaputos. I tha se Markun e kishte si 
djalin e tij. Më pas, heshti për disa sekonda dhe shtoi: 

- Dua të të jap një këshillë. Të njëjtën këshillë do t’ia jepja edhe Mar- 
kut nëse do të ishte në pozitën tënde. Mendoj se duhet të shkëputesh 
menjëherë nga kjo lloj jete dhe të merresh me diçka tjetër, - vazhdoi 
Xhonsoni. - Por, nëse e ke vendosur të merresh me kësi punësh, mbaji 
sytë hapur dhe gojën mbyllur! Mos harro se nuk ke shokë të vërtetë. 
Asnjë prej nesh nuk ka. Përballemi vetëm me konkurrentë xhelozë. 

Uilli Boi ishte pesëdhjetë vjeç dhe ishte marrë me punë të pista që 
në moshën e adoleshencës. Tashmë ishte tepër vonë që ai të kthehej 
në rrugë të mbarë. Kishin ndodhur shumë gjëra gjatë këtyre viteve. 
Ai i tha edhe një herë tjetër Alites se, nëse tregohej i zgjuar, ishte ende 
në kohë të hiqte dorë nga ajo jetë, por nëse e kishte ndarë mendjen të 
ishte pjesë e rrjetit, mund të vinte kur të donte për t’u këshilluar me të. 

Xhonsoni i tregoi se kishte punuar në varësinë e Entoni Ruxhia- 
nos, kapos që e kishte ndihmuar Aliten të zgjidhte konfliktin me Pat 
Antikuarin. “Ruxhiano ishte një zotëri i vërtetë”, tha ai. Më pas, duke 
qeshur, i tregoi Alites një vrajë në pjesën e pasme të kokës. E kishte 
qëlluar Entoni. Kur ishin të rinj, ata kishin qenë pjesë të bandave 
kundërshtare. Por ajo histori u harrua kur të dy u përfshinë në organi- 
zatën Gambino. Pasi Entoni u dënua me burg, Xhon Goti i zuri vendin. 

- Xhoni është ndryshe, - tha Xhonsoni për Gotin, me të cilin ishte 
përplasur gjithashtu në moshë të re. - Ai do ta ketë me çdo kusht diç- 
ka, kur i teket. Asgjë tjetër nuk ka rëndësi. Është shembulli tipik i një 
makuti. E di që Xhuniorin e ke ortak dhe shpresoj të mos më keqkup- 
tosh, por ai është i poshtër. Të gjithë ne e tolerojmë sepse është djali i 
Xhonit. Kështu funksionon kjo lloj bote. 

Xhonsoni e përshkruante Xhon Gotin si një kumarxhi të regjur që 
nuk shlyente borxhet. Shumica e anëtarëve të familjeve të tjera krimi- 
nale të qytetit nuk e honepsnin. Kështu ka qenë edhe përpara vrasjes 
së Kastejanos, i pat thënë ai. 

- Mëso të mos i japësh gojës! Sekretet mos ia trego njeriu, - e 
këshilloi Xhonsoni. — Në këtë mënyrë do të mbijetosh. Fodullëku, pa- 
raja dhe besnikëria, janë iluzione. Në fund përfundon duke paguar më 
shumë sesa ke fituar dhe, ç’është më e keqja, paguan me gjëra që janë 
më të vlefshme sesa paratë. 

Ata i ranë rreth e përqark bllokut të pallateve dhe më në fund u 
gjendën përpara portës së klubit në shëtitoren “U”. Uilli Boi buzëqeshi. 

- Ej, mos harro! Kjo bisedë nuk është bërë kurrë mes nesh, - i tha ai. 

Ndonëse Alite nuk e dinte në atë kohë, Xhonsoni kishte qenë infor- 

mator i FBI-së për shumë vjet. Kjo gjë u përfol për herë të parë në vitin 
1987 gjatë seancës dëgjimore paraprake të gjyqit të Gotit. Uilli Boi 
ishte njëri prej të pandehurve. Një prokurore pa përvojë dhe me zell të 
tepruar, që quhej Dajan Xhakalone, kishte nxjerrë emrin e Xhonsonit 
për ta detyruar që të bashkëpunonte. Xhakalone ishte përplasur me 
agjentë të FBI-së, të cilët kishin hetuar çështjen në fjalë dhe përpiqej 
t’i tregonte botës se ishte më e guximshme sesa agjentët. Këta të fundit 
i ishin lutur të mos e përmendte publikisht emrin e Uilli Boit, por ajo 
kishte vepruar me kokën e vet. 

Siç mund të merret me mend, Xhakalone, për të fituar lavdi për 
veten e saj, ia bëri gropën Uilli Boit. 

Xhonsoni kishte marrë garanci nga FBI-ja se emri i tij do të mbetej 
sekret dhe nuk do të pyetej asnjëherë në bankën e dëshmitarëve. 

Kjo marrëveshje ishte bërë që prej njëzet vjetësh. Xhakalone, duke u 
përpjekur me çdo kusht të ngrinte akuza, e shkeli këtë marrëveshje. 
Gjithsesi, Xhonsoni nuk e pranoi pretendimin e prokurores dhe dekla- 
roi publikisht se nuk ishte informator. Doli në gjyq me Gotin dhe të 
tjerë. Pasi të gjithë u shpallën të pafajshëm, ai nuk u përfshi më në 
punët e familjes kriminale. 

Alites i thanë se Goti i kishte premtuar Xhonsonit se prej tij nuk 
do t’i vinte asgjë e keqe, por e kishin mënjanuar nga skena. Për shkak 
se Xhonsoni vazhdoi të jetonte në Bruklin dhe shkonte çdo ditë të 
punonte në një kantier ndërtimi, dukej se Uilli Boi i kishte besuar 
fjalës së bosit të tij. 

Pak kohë më pas, mëngjesin e 29 gushtit të vitit 1988, Uilli Boi 
Xhonsoni sapo kishte dalë nga apartamenti i tij për të shkuar në punë. 
Dy burra e kishin pritur pranë makinës. Shtinë në drejtim të tij. 
Xhonsoni tentoi të largohej, por ata e ndoqën në rrugë duke e qëlluar 
edhe disa herë të tjera. 

Sipas raportimeve në shtyp, Xhonsoni kishte të paktën gjashtë 
plumba në kokë. Dy plumba të tjerë i kishte në shpinë dhe nga një në 
secilën kofshë. Tetëmbëdhjetë gëzhoja u gjetën në skenën e krimit në 
rrugën “Rois”, pranë shëtitores “N”, jo shumë larg nga apartamenti ku 
ai jetonte me të shoqen. 

Pavarësisht premtimit të Gotit, nuk kishte shumë dyshime se vrasja 
ishte urdhëruar pas përhapjes së lajmit se Xhonsoni kishte qenë informator 
i FBI-së. Sipas një burimi federal, i cituar në gazetën “New York Times”, 
mjaftonte e shtëna e parë në kokë për ta vrarë, por me plumbat e tjerë ishte 
synuar të përcillej mesazhi se në këtë mënyrë përfundojnë spiunët. 

Tomas Pitera, me nofkën “Tomi Karateja”, anëtar i familjes krimi- 
nale Bonano, u identifikua më vonë si një nga vrasësit. Eliminimi i 
Xhonsonit ishte kryer për t’i bërë një “favor” Xhon Gotit. 

Ndërsa ndodhnin këto ngjarje, Alite nuk i dinte hollësitë. Më vonë, 
tregon ai, Xhuniori mburrej se ditën e vrasjes kishte kaluar me makinë 
pranë skenës së krimit. Kur mori vesh se Xhonsonin e kishin vrarë, 

Alites i erdhi në mend biseda e tyre gjatë shëtitjes në shëtitoren “U”. 

E kujton akoma atë bisedë pasi e ka të regjistruar në kokë fjalë për 
fjalë. Nga ajo bisedë e paharrueshme me Xhonsonin, Alites i kishin 
bërë më shumë përshtypje fjalët: “Mos harro se nuk ke shokë të vërtetë. 
Asnjë prej nesh nuk ka.” 



KAPITULLI 7 


D roga sillte të ardhurat më të mëdha në organizatën e Gotit, 
pavarësisht nga ajo që pretendonte ai. Sot e kësaj dite, pasi 
gjithçka ka dalë sheshit, Alites i duket ironike, ndërsa as Xhon Goti 
e as i biri nuk janë dënuar për trafik droge. Megjithatë, nëse besohen 
provat dhe dëshmitarët e prokurorisë, të dy ata kanë bërë një mal me 
para nga biznesi i drogës, por bënë ç’ishte e mundur ta shkëpusnin 
veten nga ata që bënin punën në terren. 

Xhon Goti braktisi miqtë dhe bashkëpunëtorët e vjetër, të cilët u 
akuzuan për trafik droge, edhe pse ai kishte fituar miliona dollarë nga 
puna e tyre. Alite dhe të tjerë që dëshmuan kundër Xhon Gotit në 
gjyqin e tij në Manhatan, deklaruan se Xhuniori vepronte në të njëjtën 
mënyrë. Ashtu si i ati, edhe ai ishte i gatshëm të linte në baltë çdokënd 
që ishte akuzuar, edhe pse mund të kishte përfituar shuma të mëdha 
parash prej tij. 

Shembulli më i goditur ishte mënyra se si u soll Xhon Goti me 
Anxhelo Ruxheron. Mark Reiteri do të ishte viktima e radhës. Të dy 
bënë qindra mijëra dollarë për bosin e mafies. Prapëseprapë, ai as që 
denjoi t’i ndihmonte kur ata kishin nevojë për të. 


Rregullat e Xhon Gotit për lidershipin: traiiku i drogës është i 
ndaluar dhe i ndëshkueshëm me vdekje. (Çdo anëtar apo hash- 
këpunëtor që merret me drogë, duhet t’i ndajë fitimet me hosin.) 

Reiteri thirrej “Mark Çifuti” nga Goti dhe njerëzit e tij. Ishte një 
tjetër nga ato nofkat që Goti i përdorte për të poshtëruar dhe tallur 
vartësit. Në fakt, Reiteri ishte nga ata tipa që nuk e vrisnin shumë 
mendjen për kësi gjërash. Drejtonte një trafik të madh, dinte të luante 
mirë në skenën e madhe dhe kishte vite që furnizonte Nju Jorkun me 
heroinë. E jetonte jetën në kuptimin e plotë të fjalës. Kishte një shtëpi 
në Long Ajlënd, ku jetonte me të shoqen dhe dy djemtë. Por mbante 
edhe një apartament luksoz në Manhatan dhe një vilë në Izrael. Kishte 
një “Xhaguar”, një “Harli” dhe një motoskaf. 

Një nga bashkëpunëtoret e tij ishte Telma Granti, për të cilën 
agjentët federalë besonin se drejtonte biznesin e drogës pasi Liroi Barnsi 
u burgos, në vitin 1977. Barnsi, një nga trafikantët më të mëdhenj të 
qytetit, dëshmoi kundër Reiterit në gjyqin e vitit 1988. 

- Kam qenë disa herë me Xhon Gotin në apartamentin luksoz të 
Reiterit, që ndodhej në kryqëzimin e rrugës “58” dhe shëtitores së 
dytë. Unë kisha shok Greg Reiterin, të birin e Markut, - tregon Alite. 
- Por njihja edhe babanë e tij. Njëherë, kur shkuam atje, ai hapi një va- 
lixhe plot me para dhe i dha Gotit njëqind mijë dollarë. Po ia jepte në 
formë dhurate, si bakshish. Nuk ishte as pjesë nga hisja që Goti merrte 
rregullisht. Kështu ishte Mark Reiteri, dinte se si t’ia bënte qejfin vetes. 

Reiteri i tregoi Alites se si duhej shijuar jeta. I tha që nëse bënte 
para, të mos hezitonte për t’i shpenzuar. Të bënte udhëtime, të shi- 
hte botën, të mos ishte dritëshkurtër. Nuk e thoshte shkoqur, por me 
nënkuptim. Alite e kuptonte se ku donte të dilte. Xhon Goti mburrej 
kur shkonte me pushime në Plorida. Ndërkohë, Mark Reiteri merrte 
avion privat për në Paris. Nga pamja dukej si aktori Rei Liota dhe 
jetonte si personazh filmash - rroba të shtrenjta, makina të bukura dhe 
darka në restorantet më të mira. 

- Thoshte shpesh: “Mos u bëj si këta teveqelët që rrinë gjithë ditën 
në klub duke luajtur letra! Dil nga guaska dhe mendo se si të kënaqesh! 

Ishte një këshillë e çuditshme që ia ofronte dikush që trafikonte 
heroinë. Fundja, ishte një mësim i mirë për jetën që donte të bënte Alite. 

- Ishte një njeri i rafinuar, - tregon Alite. - Mua dhe Gregun na 
mësoi se si të visheshim, ku t’i blinim rrobat, si të silleshim. Ishte një 
zotëri i vërtetë, ose të paktën të krijonte përshtypjen se ishte i tillë. 
Femrat linin kokën pas tij. Ai shoqërohej me modele dhe aktore — 
njëra më e bukur se tjetra. Mendoj se e dinte që Goti dhe i biri ishin 
maskarenj, por i kishte zënë rrota bishtin. I duhej të merrej me ta. Nuk 
kishte zgjedhje tjetër. Ishte zhytur thellë në rrjetin e drogës dhe tani 
nuk mund të tërhiqej më. 

Edhe Reiteri nuk mund të bëhej anëtar me të drejta të plota, por 
kishte status më të lartë nga shumë prej gangsterëve që njihte Alite. 
Nëse shtrojmë pyetjen se cili do të ishte idhulli i Alites në botën e 
krimit, ky do të ishte pa dyshim Mark Çifuti - jo Xhon Goti apo 
Xhuniori. 

Në vitin 1987, gjithçka shkoi si mos më keq. Reiterit i doli emri 
në çështjen e Xhin Gotit, Anxhelo Ruxheros dhe Xhon Karnelias. U 
lirua me kusht në qershor të vitit 1987, kur filloi gjyqi. Pasi u informua 
se një prej njerëzve të tij po bashkëpunonte me drejtësinë, mori arra- 
tinë. Akuzohej edhe në dy çështje të tjera për trafik droge. 

- Unë me djalin e tij, Gregun, shkuam ta takonim në Florida, - 
tregon Alite. - I çuam ca para. Gregu u kthye në Nju Jork, ndërsa 
unë qëndrova me të për ca kohë. Pastaj të dy shkuam në Kaliforni. 
Ndenjëm në një hotel në Beverli Hills. Më pas do ta bëja disa herë 
rrugën Nju Jork - Los Anxhelos. Marku përpiqej të lidhej me disa 
njerëz të rëndësishëm. Donte t’u maste pulsin. Në këtë mënyrë do të 
kuptonte se sa të rënda ishin akuzat kundër tij, si edhe të përcaktonte 
alternativat që i mbeteshin për të shpëtuar. 

Alite tregon se i kishte thënë Reiterit të mos tërhiqte vëmendjen, 
por një gjë e tillë nuk ishte pjesë e natyrës së tij. 

- Yazhdonte të dilte me femra të bukura, të frekuentonte resto- 
rantet më të mira, të jetonte jetën sipas stilit të vet, - tregon Alite 
duke tundur kokën i habitur. - Ishte në arrati, por nuk e ndryshonte 
mënyrën e jetesës. 

Reiteri po planifikonte të largohej nga vendi. Për këtë po mundohej 
të gjente një rrugëzgjidhje. Pikërisht në atë kohë e arrestuan në Los 
Anxhelos dhe e çuan në Nju Jork. 

- Në Nju Jork u kishte telefonuar disa personave, të cilëve u be- 
sonte, - tregon Alite. - Njëri prej tyre e futi në kurth. 

Në fund, Mark Reiteri u dënua me tetëdhjetë vjet burg. Atëherë 
ishte rreth të pesëdhjetave. Dënimi ishte i barasvlershëm me burgim 
të përjetshëm. Alite ishte me Xhon Gotin, kur këtij të fundit i hipën 
xhindet. Filloi të shante bashkëpunëtorin e tij në trafikun e heroinës. E 
quante “tregtar droge i mjerë që di vetëm të hapë telashe”. Pas dënim- 
it të Reiterit, Goti e shau përsëri duke e quajtur “çifut batakçi” dhe 
“trafikant i ndyrë”. Kur gjatë gjyqeve të të shoqit bashkëshortja e Re- 
iterit, Doloresi, u ankua në shtyp për taktikat abuzive të autoriteteve 
federale, Gotët, babë e bir, e sulmuan ashpër për shkak se ishte shpre- 
hur publikisht. 

Për ta ajo ishte “lavire” dhe “qelbësirë”. Duhej ta qepte gojën. Alite 
tundi kokën në heshtje teksa çoi në mend Yiktorian, bashkëshorten 
e sertë, kokëshkretë, llafazane dhe të patakt të Xhon Gotit, si edhe 
Vikin, të bijën po aq arrogante. Çka e shqetësonte më shumë Aliten, 
ishte mënyra se si Xhon Goti e denigronte pa të keq Mark Reiterin. 

- Me siguri që përmes Reiterit, Goti kishte fituar miliona, - thotë 
Alite. - Pasi u arrestua, Reiteri nuk bashkëpunoi me prokurorinë, pranoi 
burgun. Në atë kohë, ai mund ta kishte varrosur Gotin, por nuk e bëri. 

Alite beson se Goti shante e çirrej qëllimisht. Kujton se si Goti i 
bërtiste me të madhe Salvatore Gravanos, ngaqë ky i fundit kishte 
kryer ca akte dhune që zakonisht bëheshin me urdhër të vetë Gotit. 

- Druhej gjithmonë se mos i kishin vënë aparat përgjimi, - tregon 
Alite. - Kështu, duke mos i miratuar veprimet e Mark Reiterit apo 
Gravanos, ai implikonte bashkëpunëtorët e tij në këto krime - në rast 
se agjentët e FBI-së po dëgjonin. Ishte një mënyrë të thëni: “Nuk e 
bëra unë. Këta e kanë fajin.” Bënte spiunllëk në mënyrë të tërthortë. 

Në familjen mafioze Gambino, që e drejtonte Goti, besnikëria ishte 

një koncept i njëanshëm. Edhe i biri vepronte në të njëjtën mënyrë me 
pjesëtarët e bandës së tij. 

Vrasja e parë që kreu Alite për familjen Gambino, lidhej me bizne- 
sin e drogës. Viktima ishte Xhorxh Groso, kunati i Xhoni Gebertit. 
Të dy këta, Alite i kishte njohur që fëmijë. Kishte bashkëpunuar me ta 
në biznesin e drogës. Pas incidentit me xhamajkianët dhe të shtënave 
nga makina, Alite nuk i besoi më kurrë Gebertit. Groso nuk ishte më 
i mirë. Që të dy i shpërfillnin rregullat e rrugës dhe asnjëri nuk dinte 
ta mbante gojën mbyllur. Të dy do të përfundonin të vrarë. Groso e 
kishte radhën i pari. 

Xhuniori mori vesh se Groso përdorte emrin e Gotit për të forcuar 
pozitat e veta. U thoshte të gjithëve se bashkëpunonte me Gotët. Me 
këtë nënkuptonte se Gotët përfitonin nga biznesi i tij i drogës. Alite 
e dinte se kjo gjë ishte e vërtetë. Groso dhe Geberti duhej medoemos 
t’u paguanin Gotëve një pjesë të fitimit dhe të gjithë e dinin këtë. Por 
Alite e dinte gjithashtu se, nëse dikush fliste për këtë ujdi dhe mburrej 
për të, hapeshin probleme. 

- U thoshte njerëzve: “Unë punoj për Xhon Gotin”, - tregon Alite. 
- Kjo ishte e palejueshme. Dëgjuam për këtë gjë dhe e takuam. Ai e 
mohoi. Pranoi vetëm se thoshte se ishte shok i Xhunior Gotit. Unë nuk 
e besoja. Po ashtu edhe Xhuniori. Gjithsesi, Xhuniori e paralajmëroi 
që emri “Goti” të mos përmendej përsëri. 

Por me sa dukej Grosos i kishte marrë koka erë. Xhuniori dhe 
Alite morën vesh se ai vazhdonte të përdorte emrin e Gotit. Gjithash- 
tu kishte filluar të drogohej - tymoste hashash, thithte kokainë apo 
injektonte heroinë. 

- Xhuniori filloi të shqetësohej, pasi Groso mund të bëhej spiun, - 
tregon Alite. — Nuk kishim asgjë konkrete, por këta tipa binin lehtë 
në rrjetën e agjentëve federalë. Sa herë dëgjon për ndonjë trafikant që 
merr drogë, e para gjë që të vjen në mendje është: “Ai është i dobët. 
Kur drogohet, nuk është më i vetëdijshëm për atë që bën. Nuk mund 
ta përballojë më këtë punë.” 

Në atë kohë, Alite kishte bandën e vet dhe mezi priste rastin të binte 
në sy. Ishte përfshirë deri në njëfarë shkalle në një vrasje të mëparshme. 
Frenk Boçia ishte vrarë në një klub të Kuinsit nga Entoni Ruxhiano 
dhe Dominik Piconia. Alite kishte qenë pjesë e planit, por nuk ishte 
gjendur në skenën e krimit. 

Shumica e njerëzve mendonin se Boçia, që njihej si tip kokëkri- 
sur, ishte vrarë sepse kishte gjuajtur me shuplakë gruan e tij, Fransina 
Ruxhianon, motrën e Entoni Ruxhianos. Më pas kishte ndërhyrë nëna 
e Fransinës, e cila kishte pësuar të njëjtin fat. Alite, i cili ishte njeri i 
afërt me Ruxhianot, ishte i gatshëm të përfshihej në vrasjen e Boçiës. 
Më vonë, mësoi arsyen e vërtetë të vrasjes. Boçia kishte treguar mun- 
gesë respekti dhe arrogancë ndaj Xhoxho Korozos, një anëtar i familjes 
Gambino. 

- Për këtë arsye u miratua vrasja e tij, - thotë Alite. - Ato shuplakat 
ishin një justifikim për ta vrarë, por Korozot, Xhoxho dhe vëllai i tij 
Niki, e donin të vdekur për arsyet e tyre personale. 

Në atë kohë, Alite po ngjitej në qarqet më të larta të organizatës 
dhe ishte në gjendje të krijonte një perspektivë më të qartë për lojën 
dhe lojtarët e përfshirë. Gjërat nuk ishin gjithmonë ashtu si dukeshin. 
Dhe ndonjëherë kjo gjë bëhej me dashje. Xhuniori kishte përcaktu- 
ar një hierarki të re. Në një takim, nga fundi i vitit 1987, në klubin 
“Miqtë tanë” Xhuniori deklaroi përpara të gjithëve se që nga ai mo- 
ment, përpara se të vepronin, pjesëtarët e bandës duhej të bisedonin 
me Aliten. Shtoi se, çfarëdo t’i thoshin atij, duhej t’ia përcillnin edhe 
Alites. Kështu do të veprohej tani e tutje. 

- Xhuniori po promovohej dhe donte të krijonte një filtër mes tij 
dhe disa prej djemve, - kujton Alite. - I ati ia kishte përsëritur gjith- 
monë: “Shoqërohesh me shumë plehra.” Kështu, në këtë takim, ai tha: 
“Për çdo gjë që do të bëni, duhet të pyesni më parë Xhon Aliten”. 

Alites i pëlqenin pushteti dhe statusi. Më vonë do të rrëfente përpara 
një jurie se drejtonte një bandë të përbërë nga dhjetëra gangsterë, të cilët 
ishin të përfshirë në botën e krimit, si dhe kontrollonte shpërndarjen e 

kokainës në Kuins, disapjesë të Bruklinit dhe disalagje të LongAjlëndit. 

Xhuniori ia përsëriste herë pas here Alites se, për shkak se nuk 
mund të bëhej anëtar me të drejta të plota, ai mund të htonte status 
ashtu si Xhimi Bërku apo Xho Uotsi - figura të njohura në botën e 
krimit. Ishin krerë bandash dhe realizonin operacionet e tyre. Ishin si 
kapo, ndoshta një shkallë më lart. Por nuk ishin anëtarë me të drejta të 
plota të mafies. Bërku punonte për familjen kriminale Lukeze, ndërsa 
Uotsi ishte bashkëpunëtor i Gotit. 

Xhimi Fisniku (kështu e thërrisnin ndryshe Xhimi Bërkun) u por- 
tretizua nga Robert de Niro në filmin e njohur “Djem të mbarë” 13 . Ai 
ishte organizatori i vjedhjes së bujshme të kompanisë “Lufthansa” në 
vitin 1978. 

Këtë rrugë synonte të ndiqte Alite. Në atë kohë nuk e mendonte 
gjatë. Bërku do të dënohej në vitin 1996, ndërsa Uotsi aktualisht është 
burgosur për trembëdhjetë vjet pasi u shpall fajtor në vitin 2011 për 
vrasje. Mendja e Alites ishte përqendruar në gjëra të tilla si statusi, 
pasuria, pushteti dhe influenca që kishin Bërku dhe Uotsi. Këtë gjë 
dëshironte dhe pothuajse e arriti. 

Xhimi Fisniku pati gjithashtu një rol, ndonëse në prapaskenë, në 
vrasjen e parë në të cilën Alite u përfshi drejtpërdrejt. Alite kishte 
shok Frenki Bërkun, të birin e Xhimi Fisnikut. Gotët nuk donin të 
merreshin me njerëz të tillë, por Alite nuk ia vuri veshin Xhuniorit kur 
ky i fundit i tha të mos shoqërohej me Frenkin. 

Përsëritej refreni i vazhdueshëm. “Ata janë vetëm ca morracakë që 
merren me drogë. Mos u përziej me njerëz të tillë”! 

Alite shoqërohej me Frenki Bërkun në bare e klube të ndryshme 
ku nuk shkonte Xhuniori. Një natë, Frenku i tha se babai i tij i kishte 
çuar fjalë nga burgu për të marrë një borxh të vjetër, dhe se ai, Frenku, 
e kishte lënë të takohej me dy tipa në Bruklin për të biseduar për shly- 
erjen e parave. I kërkoi Alites të shkonin së bashku. 


13 


Titulli i filmit në anglisht: "Goodfellas". 

- Frenku më tha se ata i detyroheshin babait të tij disa qindra mi- 
jëra dollarë, - e ritregon Alite këtë histori disa vjet më vonë. - Hipëm 
në makinë për të takuar këta tipat. E kishim lënë të takoheshim në 
bulevardin “Linden”, në Bruklin. Ishte natë. Sapo ndaluam, dy burra 
dolën nga një makinë tjetër dhe po afroheshin drejt nesh. Ne dolëm 
nga makina jonë. Me ta ishte edhe një burrë tjetër që qëndronte pas 
timonit në makinën e tyre. 

Alite kujton se dy burrat ishin latinë. Nuk kishte dijeni për de- 
tajet e borxhit. Vuri re se, në vend që të binin në ujdi, ata u konflik- 
tuan. Dëgjoheshin britma e kërcënime. Alite pranon se bëri detyrën 
shoqërore. Nxori armën dhe nisi të qëllonte. Fundja, për çfarë kishte 
shkuar aty? 

- Nxora pistoletën dhe nisa të bërtas, - tregon ai. - Frenku bëri të 
njëjtën gjë. Ne qëlluam. Ata ranë përdhe. Ai që qëndronte pas timonit, 
nuk lëvizte. Mendoj se ai duhet t’i ketë futur në kurth. Me sa duket, 
kjo ishte loja e Frenkut. Ai kishte shkuar me mendimin për t’i vrarë. 
Por nuk mund ta them me siguri. U futëm në makinën tonë dhe u 
kthyem në Kuins. Paskëtaj, nuk dëgjova më për atë histori. 

Pas disa muajsh, Frenk Bërku u zu në një bar me një djalë nga 
lagjja, që e quanin Tito. Gjatë sherrit, Tito kishte nxjerrë papritmas 
pistoletën dhe e kishte qëlluar Frenkin, duke e lënë të vdekur në 
vend. 

- Tito kishte në pronësi një berberhane në rrugën “101”, pranë klu- 
bit tonë, - tregon Alite. — Ai me të vëllanë shoqëroheshin me shumë 
njerëz. Vëllai kishte ikur në Itali, pasi ishte përfshirë në një vrasje. 

Pasi dëgjoi se ç’i kishte ngjarë Frenki Bërkut, Alite shkoi të takojë 
Titon. 

-1 thashë: “Bën mirë të ikësh sa më parë që këtu! Mund të jem unë 
njëri prej atyre që do të dërgojnë për të të hequr qafe.” 

E dija se Xhimi Bërku do të lidhej me Lukezët, të cilët do të 
urdhëronin vrasjen e Titos. 

Berberi i tha Alites se nuk kishin ndër mend të lëvizte nga Kuinsi. 

- Rrinte ulur në karrigen e berberit me duart pas kokës, - kujton 
Alite. - Dukej sikur po priste vdekjen. 

Pas disa ditësh, dy persona të armatosur hynë në berberhane dhe e 
qëlluan Titon në kokë dhe në trup. Vdiq në atë karrige. 

Vdekja ishte bërë pjesë e botës kriminale të Alites. Me kalimin e 
viteve, aq shumë persona që njihte, u gjetën të vdekur, sa ai me shokët 
e tij filluan ta quanin Udhevënin, lagjen e Kuinsit ku ata qenë rritur, 
Streha e Vdekjes 14 . Vite më vonë, i mbyllur në burg, Alite bëri një listë 
të atyre që qenë vrarë ose kishin vdekur nga mbidoza. Në atë listë 
kishte më shumë se njëqind emra. 

Alite e di mirë se mund të kishte qenë njëri prej tyre. 

Por në fund të viteve ’80, ai ishte ende i ri dhe i rrëmbyer. Mendonte 
se asgjë nuk mund ta ndalte. I dukej vetja i pamposhtur. Ishte gjithash- 
tu shumë i pasur. Së bashku me Xhuniorin dhe bandën e tyre, ata 
fitonin më shumë se një milion dollarë në muaj nga biznesi i kokainës, 
ka pohuar ai nga banka e dëshmitarit. Bashkëpunëtorët më të afërt 
paguheshin njëzet ose tridhjetë mijë dollarë në muaj. Shpërndarësit 
merrnin nga pesë deri në dhjetë mijë dollarë në muaj. Alite deklaroi 
përpara jurisë se ai me Xhuniorin fusnin në xhep rreth njëqind mijë 
dollarë në muaj, ndonëse pjesa e tij ishte zakonisht disi më e madhe, 
sepse ai e ngatërronte Xhuniorin me Ilogaritë. Xhuniori nuk u kush- 
tonte shumë vëmendje shifrave, ngaqë verbohej sa herë që Alite i tund- 
te përpara syve një tufë me kartëmonedha. 

Por jo gjithkush e gëlltiste lehtë suksesin e tij. 

Një pasdite, Alite po ecte përgjatë shëtitores “Xhamajka”. Ndodhej 
jo shumë larg apartamentit të tij. Për fat, me bisht të syrit pa një 
“Linkoln” që lëvizte ngadalë pranë tij. Makina frenoi. Ktheu kokën 
pikërisht në momentin që Xhon Geberti po nxirrte pistoletën. 

Kur Alite ia futi vrapit, u dëgjuan tre të shtëna. Ai u fut me vrull në 

14 Është një lojë fjalësh. Udhevën (VVoodhaven) mund të përkthehet Streha 
e Drunjtë. Bazuar në kontekstin e botës së krimit, Alite me shokët e tij 
Udhevënin e quajtën Streha e Vdekjes (Death Haven). 

apartamentin e tij, ku mori pistoletën. Më pas u nis të takonteXhuniorin. 
Këto qenë kohë të trazuara për familjen Goti. Agjentët federalë kishin 
zbuluar një plan tjetër të familjes gjenoveze për të vrarë Gotin. 

Luis Mana, një kapo i rrjetit të Nju Xhersit nën varësinë e orga- 
nizatës gjenoveze, ishte regjistruar ndërsa thurte planin për vrasjen e 
Gotit. FBI-ja kishte instaluar pajisje përgjimi në restorantin “Kase- 
la” në Nju Xhersi, ku qëndronte zakonisht Mana. Agjentët federalë 
përgjonin një dhomë të pasme të restorantit, të cilën Mana e përdorte 
si zyrë. Përgjonin gjithashtu edhe tualetin e grave, sepse ishin infor- 
muar se aty Mana bënte bisedat më të rëndësishme. Objektiva të këtij 
atentati qenë Goti dhe vëllai i tij, Xhini. Kështu, agjentët e FBI-së, 
që merreshin me këtë çështje, paralajmëruan Gotin. Ai kishte qeshur 
gjoja për të mos u dhënë shumë rëndësi fjalëve të agjentëve, por e gjithë 
familja u vu menjëherë në gjendje gatishmërie: të jeni të kujdesshëm 
me personat që bashkëpunoni dhe raportoni rregullisht çdo veprim! 
Informoni bosin tuaj për ndonjë lëvizje të pazakontë! 

Këto udhëzime ndiqte edhe Alite, kur shkoi të takonte Xhuniorin, 
i cili jetonte akoma me prindërit në kryqëzimin mes rrugës “58” dhe 
shëtitores “160”, në Flauard Biç. I tregoi Xhuniorit për pritën që i 
kishte ngritur Geberti dhe i kërkoi leje për ta vrarë. 

Sipas Alites, Xhuniori donte të bisedonte fillimisht me Gebertin. 
I tha Alites të merrte makinën dhe të dy u nisën drejt apartamentit të 
Gebertit. 

- Po turfulloja nga inati, - tregon Alite. - Nuk doja të shkoja. Pra- 
nia e Xhuniorit më bënte të ndihesha i viktimizuar. Dukej sikur kisha 
vrapuar te Xhuniori, i cili do të më mbronte. Nuk ishte e vërtetë. Sa 
poshtë kisha rënë! 

Alite nuk lëvizi nga makina, ndërsa Xhuniori bisedoi me Gebertin. 
Kur doli, i tha Alites se gjithçka ishte sqaruar dhe nuk do të ndodhte 
përsëri. 

- Xhunior, e kupton se ç’po thua? - e pyeti Alite. - Ai deshi të më 
vriste. Do ta heq qafe medoemos. 

Xhuniori i tha se nuk ishte momenti i duhur për ta vrarë. Do ta 
hiqnin qafe pasi të qetësoheshin gjakrat. Më pas, sipas dëshmisë së 
Alites, ata e kishin vrarë vërtet. 

Geberti u përpoq të mos fuste më hundët në punët e Alites, por pas disa 
javësh të dy u kryqëzuan në shëtitoren “Xhamajka”. Filluan të shaheshin e 
të shtyheshin. Kësaj here nuk nxorën armët, ndonëse mezi u përmbajtën. 
Xhuniori u takua sërish me Gebertin. Sipas Alites, ai refuzoi përsëri lejen 
për ta qëruar Gebertin. Pak kohë më pas, Geberti mori arratinë. 

Dyshohej për një përdhunim, ndaj u zhduk. Fshihej në Bruklin 
dhe nuk vinte më në Kuins. Në këtë mënyrë, Xhuniori e kishte më të 
thjeshtë për të shpërfillur kërkesën e Alites për të vrarë Gebertin. Alite 
besonte se Geberti vazhdonte t’i jepte rregullisht Xhuniorit një pjesë 
nga fitimet e tij në trafikun e drogës. Kështu, Xhuniori nuk donte të 
eliminonte një burim të mirë të ardhurash. Alite do të dëshmonte se 
Xhuniori i kishte thënë se Geberti ishte në listën e zezë dhe se do ta 
vrisnin së shpejti, por nuk ishte momenti i duhur për ta hequr qafe. 

Nga ana tjetër, Xhorxh Groso nuk ishte një burim i mirë fitimi. 
Donin ta bënin shembull. Ishte një mënyrë për t’ua bërë të ditur të 
gjithëve se, kush përdorte emrin e Gotit në biznesin e drogës, ndësh- 
kohej me dënim kapital. 

RreguIIat qenë të thjeshta, thotë Alite. 

- Gjithkush e dinte se, nëse kapeshe duke tregtuar drogë, do të elimi- 
noheshe, - thotë ai. - Një herë, kur takova Gotin, ai më tha: “E di se ç’po 
bën, por po bëj një sy qorr e një vesh shurdh. Nëse të kapin, je i vdekur.” 

Ajo çfarë nuk thuhej, por që Alite e kuptonte qartë, ishte se Xhunio- 
ri nuk donte të implikohej në çështjet e drogës. Po qe se kapej duke u 
marrë me drogë, fajin do ta mbante Alite, ndërsa Xhuniori do të dilte 
i larë. Por një tip si Xhorxh Groso nuk arrinte ta kuptonte kaq gjë. 
Vazhdonte ta përmendte gjithandej emrin e Gotit. Alite dëshmoi se 
për këtë arsye Xhuniori e donte të vdekur. Sipas Alites, fakti se Groso 
gjendej atje, kur Geberti i ngriti kurth Alites, ishte një arsye më shumë 
për të vendosur eliminimin e Grosos. 

Alite tregoi në gjykatë se mori miratimin dhe nisi të planifikonte 
vrasjen e Grosos. 

Ashtu si në rastin e Gebertit, ata do të shtireshin sikur çdo gjë 
shkonte mirë dhe më pas do ta godisnin atëherë kur Groso nuk e 
priste. Alite dëshmoi se rekrutoi disa djem që bënin pjesë në bandën 
e tij: njëri prej tyre ishte Fil Baroni, një ish-detektiv i policisë së Nju 
Jorkut; një djalë tjetër i quajtur Xhoi Di; dhe dy djem që donin të 
përfshiheshin në punët e gangsterëve. Dukej sikur ata po e bënin këtë 
punë për qejf. 

Fillimisht do ta ndiqnin Groson për të mësuar rutinën e tij. Ai 
e kishte zakon të shkonte në orët e vona të natës në tavernën “Kali i 
bardhë”. Një natë të hëne, rreth një javë përpara Krishtlindjes së vitit 
1988, Alite dhe të tjerët po pinin kur Groso hyri brenda. Një ndeshje 
futbolli shfaqej në të gjithë televizorët përqark barit. Alite ia bëri me 
shenjë dhe Groso u afrua. 

- Dyshoi në fillim, por, duke parë se të gjithë u treguan miqësorë, u 
ndie rehat, - tregon Alite. - Po na qeraste me pije. I kisha thënë bana- 
kierit që më parë që mua të ma mbushte gotën me ujë. Të gjithë të tjerët 
porosisnin vodka. Pinim, qeshnim, bënim shaka. Tregonim histori të 
fëmijërisë. Të gjithë po deheshin dhe e vura re se Groso ishte i qetë. 

Kur mbaroi ndeshja e futbollit, Alite propozoi që të gjithë të shko- 
nin në klubin “Lozha ekzekutive”, pranë aeroportit “LaGuardia”, që 
ishte i hapur deri në orët e para të mëngjesit. Në fillim, Groso tha se 
donte të kthehej në shtëpi, por të tjerët e bindën që të shkonte me ta. 

Alite, Baroni dhe Groso u futën në makinën që do ta ngiste Xhoi Di. 

Teksa Groso po matej të futej në sediljen e pasme, Alite i tha duke 
buzëqeshur: 

- Jo. Jo. Ti ulu përpara. 

Alite dhe Baroni u ulën pas. Alite ishte ulur pas Grosos. Dëshmoi 
se të tjerët i ndiqnin me një makinë tjetër. 

- Makina tjetër do të bllokonte qarkullimin në rast se plani nuk 
shkonte sipas parashikimit, - tha Alite teksa detajonte vrasjen nga ban- 

ka e dëshmitarit. - Fillimisht patëm menduar të ndalonim pranë një 
parku në rrugën “88”, në shëtitoren “Atlantik”. Unë do të thosha se 
duhej të zbrisja për të urinuar. Sa të ndalonte makina, do ta qëlloja dhe 
do ta hidhnim trupin atje. 

Por Alite thotë se çoi ndër mend se fëmijët që do të luanin në park 
të nesërmen, do të shihnin një kufomë. Atë nuk e shqetësonte fakti se 
trupi do të zbulohej. Në fakt, Alite tregoi para jurisë se Xhuniori kishte 
theksuar se trupi duhej hedhur në një ambient të hapur në mënyrë që 
kjo vrasje të shërbente si paralajmërim për këdo që keqpërdorte ose 
abuzonte me emrin e Gotit. 

- Mos e varrosni! - u kishte thënë Xhuniori. — Mos e fusni në ujë! 
Mos e fshihni! fdidheni në mes të rrugës në mënyrë që njerëzit ta 
marrin vesh se ju e bëtë këtë vrasje. 

Alite nuk donte që një grup fëmijësh të shihnin një kufomë të 
përçudnuar. Ishte një kod moral i çuditshëm, një kod që Alite e kishte 
të vështirë ta pranonte, ndonëse ishte pjesë e organizatës së Gotëve. 
Alite e kuptonte se kishte një mënyrë të drejtë dhe një mënyrë të gabuar 
në lidhje me veprimet që ndërmerrte në jetë. U bind se nuk kishte pse 
ta hidhte trupin e pajetë në atë park. 

Prandaj, në vend që të ndalonin pranë parkut, vazhduan rrugën 
drejt aeroportit “LaGuardia”. Ngadalësuan te një dalje e autostradës, 
në shëtitoren “Xhuëll”. Aty Alite nxori pistoletën dhe qëlloi tri herë në 
pjesën e pasme të kokës së Grosos. 

Më pas, pështyu mbi trupin e pajetë të Grosos, duke e quajtur 
“maskara” dhe “bir kurve”. 

Të tjerët morën kufomën dhe e lanë te ca kangjella. Alite e hodhi 
armën në një liqen aty pranë. Më pas u kthyen në restorantin “Eskjuair” 
në Kuins, ku hëngrën darkë. Alite e kujton ende se çfarë porositi atë natë. 

- Një hamburger me shumë djathë, - thotë ai. - Ashtu më pëlqente. 
Piva dhe një koka-kola. 

Përpara se të niseshin për në shtëpi, Alite urdhëroi Xhoi Dinë të lante 
e të pastronte makinën. Më pas i tha të mos e përdorte më atë makinë. 

-1 thashë se do të bënte mirë ta shiste, - tregon Alite. 

Të nesërmen në mëngjes, Alite u nis drejt klubit “Berxhin”, ku 
takoi Xhuniorin dhe i tregoi se gjërat kishin shkuar sipas planit. Të 
dy u futën në një qendër estetike ngjitur me klubin. Në fakt, ata të dy 
shkonin shpesh aty, pasi u pëlqente të dukeshin të hijshëm dhe ishin 
meraklinj për thonjtë. 

Këto ishin në fakt detaje që u përdorën nga mbrojtja për ta portret- 
izuar Aliten si një vrasës gjakftohtë dhe të pamëshirshëm. Disa minuta 
pas vrasjes së Xhorxh Grosos, Alite qe ulur për të ngrënë hamburg- 
er. Më pak se pesë orë më pas, ndërsa kufoma e Grosos ishte ende e 
ngrohtë, ai bënte manikyr në një sallon bukurie. 

Ndërsa pastronin thonjtë, aty hyri Xhin Goti. Xhuniori filloi t’i 
tregonte se çfarë kishte ndodhur. Xhaxhai i tij u acarua pa masë dhe e 
mori Xhuniorin jashtë duke e shtyrë. 

- Ai i bërtiti: “Ore trap, mos je çmendur që flet hapur për një gjë 
të tillë?” - kujton Alite. - Gotët jetonin me idenë se agjentët federalë 
kishin vendosur përgjues gjithandej. Ne shkonim shpesh te qendra es- 
tetike ngjitur me “Berxhinin”, ndaj Xhini mendonte se edhe aty mund 
të kishin instaluar përgjues. 

Kur u kthye, Xhuniori i tregoi Alites se çfarë i kishte thënë 
xhaxhai. Tha gjithashtu se Xhin Goti donte të sigurohej se gjithçka 
kishte ndodhur ashtu siç e kishte përshkruar Alite. 

- Xhuniori donte të shkonim me makinë te dalja e autostradës ku 
gjendej kufoma, - tregon Alite. - Kam parë shumë filma. E di se vrasësi 
nuk duhet të kthehet te skena e krimit, por Xhuniori këmbëngulte. 

U futën në “Korvetën” e Alites dhe morën rrugën drejt aeroportit. 
Sa u afruan te skena e krimit, gjithë zona gëlonte nga policia. Kishte 
disa patrulla policie. Kur kaluan pranë një ambulance, Xhuniori shi- 
hte gjithë kureshtje. Po transportonin trupin e pajetë të Grosos. 

- Sikur nuk më duket mirë ai djalë, - citon Alite fjalët e Xhuniorit 
që tallej me të vdekurin. 

Alite vazhdonte të ngiste makinën duke parë vetëm përpara. 

Kjo vrasje e pasuroi rezymenë e Alites në botën e krimit. Tani ai 
konsiderohej si dikush që kishte bërë një punë të pastër, si dikush që 
mund të përshkruhej si “i zoti për kësi gjërash”. Por kjo vrasje ndihmoi 
më shumë Xhunior Gotin. 

Katër ditë pasi u zbulua trupi i Grosos, Xhunior Goti u pranua zyr- 
tarisht si anëtar i familjes kriminale Gambino. Një prokuror federal 
do ta përshkruante anëtarësimin e Xhuniorit si “hapi i parë i ngritjes 
së një rrugaçi gjakatar e të dhunshëm në rangun e një krimineli të 
sprovuar dhe më pas në liderin e familjes Gambino”. 

Epiteti “i sprovuar” mund të ketë qenë paksa i ekzagjeruar, por një 
gjë ishte e qartë: Xhuniori ishte tashmë anëtar i mafies. 

Ceremonia u zhvillua natën e Krishtlindjes, në një apartament në 
rrugën “Malbëri”, pranë klubit “Ravenite”. Salvatore Gravano, i cili 
tashmë ishte promovuar në pozicionin e zëvendësbosit, drejtoi cere- 
moninë. Xhon Goti nuk mori pjesë, por foli më pas në festën që u 
zhvillua në klub. 

- Ata menduan se nuk do të dukej e drejtë nëse vetë Goti do të dre- 
jtonte ceremoninë e anëtarësimit të të birit, - tregon Alite. 

Majkëll DiLeonardo dhe dy persona të tjerë u pranuan gjithashtu si 
anëtarë të familjes, po atë natë. Më vonë, DiLeonardo, ashtu si Alite, 
do të bëhej dëshmitar i drejtësisë dhe do të jepte detaje në lidhje me 
funksionimin e familjes kriminale të drejtuar nga Goti. Por kjo do të 
ndodhte pas shumë vitesh. Atë natë Krishtlindjesh, Gotët, babë e bir, 
kishin kapur majat. 

Ishte një botë e bazuar në imazh dhe perceptim. Ngritja e Xhuniorit 
në hierarki lidhej me nepotizmin në botën e krimit. Ndërkohë që Alite 
mendonte se po e përdorte Xhuniorin për të përparuar në familjen 
kriminale, në fakt po ndodhte e kundërta: Xhuniori po e përdorte 
atë. Atë natë, në të gjithë Amerikën, komunitetet italo-amerikane, bij 
e bija të emigrantëve, po kremtonin festën e Shtatë Peshqve 15 dhe më 


15 


Festa e Shtatë Peshqve është një festë italo-amerikane e kremtuar në prag të 

pas do të merrnin pjesë në Meshën e Mesnatës. Nga ana tjetër, Gotët 
po zotoheshin për besnikëri ndaj një institucioni që e konsideronin më 
të shenjtë sesa Kisha Katolike. 

Më vonë, Viki Goti do të shkruante rreth anëtarësimit zyrtar të 
të vëllait në mafie, në librin e saj “Familja ime”, ku do të theksonte se 
vëllai i saj e lidhte ceremoninë me diçka të tillë si Kalorësit e Tavolinës 
së Rrumbullakët 16 . Ajo vetë e krahasonte babanë, vëllanë dhe bash- 
këpunëtorët e tyre me Robin Hudin dhe bandën e tij, të cilët vidhnin 
të pasurit dhe ndihmonin të varfrit. Megjithatë, autorja në fjalë pra- 
non se një pjesë e parave të grabitura përfundonte në xhepat e babait 
dhe vëllait të saj. 


16 


Krishtlindjes me peshk dhe prodhime të tjera deti. 

Sipas legjendës së mbretit Artur, Tavolina e Rrumbullakët ishte tavolina e 
famshme rreth së cilës mblidheshin ai me kalorësit e tij 

mazhi i Robin Hudit ishte pjesërisht i saktë. Gotët kishin grabitur 
JLshumë njerëz. Xhon Goti e kishte filluar karrierën duke vjedhur 
kamionë. Për këtë arsye, mendësinë e një plaçkitësi e aplikonte pothu- 
ajse në çdo gjë. Ishte një mënyrë e lehtë dhe e shpejtë për të fituar para. 
Thjesht i merrje dikujt atë për të cilën kishte nevojë. Kjo ishte metoda 
që ndoqi edhe kur u bë bos i familjes kriminale. 

Nga ana tjetër, Xhuniori nuk e nisi me vjedhje kamionësh. Ai gjur- 
monte njerëzit nga të cilët merrte më shumë shpërblim. 

- Mund të them se duhet të kemi grabitur me forcë mbi njëzet 
trafikantë droge, - tregon Alite. - Disa prej tyre ishin xhepshpuar, ash- 
tu si ai djali që e goditëm në kokë me pistoletë. Por herë të tjera kemi 
zhvatur shuma të konsiderueshme. 

Një nga grabitjet më të mëdha e bënë në Upër Ist Said të Manha- 
tanit. Një trafikant droge i quajtur Hantër Adams zotëronte një apar- 
tament në një ndërtesë shumëkatëshe. Përveçse kishte portier gjatë 
njëzet e katër orëve, pallati i tij kishte edhe shumë kamera sigurie. 
Kohë më vonë, Alite do të dëshmonte se kishte qenë Majkëll Reiteri, 
një nga djemtë e Mark Reiterit, ai që ia kishte futur në kokë këtë ide. 
Alite ia tregoi Xhuniorit dhe më pas nisi planifikimin. 

Reiteri ishte informuar se Adamsi do të shkonte me pushime në 
Florida. Alite priti pak ditë e më pas telefonoi kompleksin e aparta- 
menteve duke u shtirur si Adamsi. I tha njërit prej personelit të sigurisë 

se gjatë kohës që do të ishte në Florida, do të ndërronte tapetin e 
shtëpisë. I tha se do të vinin dy punëtorë, të cilët duhej t’i linin të 
hynin brenda në apartament. Shtoi se u besonte këtyre punëtorëve dhe 
nuk kishte nevojë për t’i vëzhguar teksa do të hiqnin tapetin e vjetër 
dhe do të vinin të riun. “Do t’u them që t’ju respektojnë”, i kishte 
thënë Alite rojës së apartamentit, duke u shtirur si Adamsi e duke 
nënkuptuar një bakshish të majmë. 

- Mbaj mend se ai mori pesëqind dollarë, gjë që e bëri të dyshonte. 
Por futi paratë në xhep pa bërë zë dhe i lejoi të hynin brenda. 

Për këtë vjedhje, Alite kishte zgjedhur Majk Finertin dhe Pati 
DiPipën. Të dy i kishte shokë të vjetër të lagjes. DiPipa ishte vëllai 
i bashkëshortes së tij të ardhshme, me të cilën do të kishte dy fëmijë. 

- U ngjitën me ashensorin e shërbimit, - tregon ai. - Kishin vënë 
kapele. Njëri mbante në krahë një tapet të vjetër që e kishin mbësht- 
jellë që të dukej si i ri, ndërsa tjetri shtynte një karrocë dore në të cilën 
kishte vënë një valixhe për mjetet e punës. Dukeshin si dy marangozë 
me përvojë. 

Kaluan disa orë në apartament që të dukej sikur po ndërronin ta- 
petin. Në fakt, fillimisht gjetën kasafortën e Adamsit, e çmontuan nga 
muri dhe e vendosën në karrocë. Më pas, e mbuluan kasafortën me ta- 
petin e vjetër dhe dolën qetësisht nga ndërtesa. Pasi e hapën kasafortën, 
i thanë Alites që brenda kishte njëqind e gjashtëdhjetë mijë dollarë. 

- Ndoshta ka pasur më shumë, - thotë Alite duke përsëritur këtë 
histori që e kishte treguar gjithashtu përpara një jurie federale gjatë 
gjyqit të Xhuniorit në vitin 2009. - Është pjesë e biznesit të rrugës ... 
Të gjithë përpiqen t’ia fusin njëri-tjetrit. Ndoshta kanë marrë tridh- 
jetë, dyzet apo pesëdhjetë mijë dollarë përpara se të më thoshin se në 
kasafortë kishte vetëm njëqind e gjashtëdhjetë mijë dollarë. 

Duke e njohur Xhuniorin, Finerti dhe DiPipa donin që të siguro- 
nin një thelë të mirë, sipas Alites. Xhuniorit i kishte dalë nami se për 
vete merrte pjesën e luanit sa herë që mblidhte ndonjë shpërblim të 
kësaj natyre. 

Në këtë rast, thotë Alite, ai me Xhuniorin ndanë mes tyre njëqind 
mijë dollarë, ndërsa Finerti dhe DiPipa, që kishin bërë gjithë punën 
dhe kishin rrezikuar jetën, morën gjashtëdhjetë mijë dollarë; një pjesë 
të kësaj shume, ata do t’ia jepnin Majk Reiterit, i cili kishte hedhur 
idenë. Ky ishte realiteti ekonomik i botës kriminale të Gotëve. Gjith- 
kush e dinte. Në biseda me njëri-tjetrin njerëzit ankoheshin, shpjegon 
Alite, por askush nuk fliste hapur. 

- Ishte një diktaturë mizore, - shprehet ai. 


Rregullat e Xhon Gotit për lidershipin: mbaji vartësit gjithmonë 
në tension dhe në pritje. Në këtë mënyrë u kujton atyre se kush 
komandon, pa u lodhur me fjalë. 

Xhuniori e drejtonte bandën e tij ashtu siç bënte edhe i ati me 
familjen kriminale. I shkonte mendja të organizonte një takim dhe 
shfaqej një orë me vonesë. Donte thjesht që njerëzit ta prisnin. Shkonte 
të luante me letra, ndërsa djemtë që e shoqëronin, duhej të prisnin me 
orë të tëra derisa të mbaronte lojën. Për më tepër, kërkonte një hise nga 
fitimi i gjithkujt. 

Dhe kërkonte gjithnjë e më shumë. Ndonjëherë Alite ndërhynte për 
të parandaluar abuzimin e Xhuniorit në ndarjen e parave. Nuk e bënte 
shpesh. E vetmja mënyrë që përdornin ai dhe të tjerët për të mashtru- 
ar Xhuniorin, ishte ndryshimi i shifrave, domethënë ta gënjenin rreth 
fitimit real. 

Gjithsesi, në shumë raste, kjo ishte e pamundur. Pasi u bë anëtar i 
mafies, Xhuniori rrallëherë u përfshi drejtpërdrejt në vjedhje, por, sipas 
Alites, atij i pëlqente të ishte i pranishëm gjatë zhvillimit të ngjarjeve. 
Alite kujton se Xhuniori pozicionohej në një distancë të caktuar, ulur në 
makinë, ndoshta duke përdorur një radiomarrëse ose duke mbikëqyrur 
zonën. Alite beson se kjo ishte mënyra që përdorte Xhuniori për t’u sig- 
uruar se grabitja kishte ndodhur. Duke qëndruar në distancë, e kishte 
më të lehtë për t’ia mbathur nëse gjërat nuk shkonin sipas planit. 

Vjedhja e Xhon Kellit, një trafikant tjetër me emër, u realizua sipas 
planit, por kohë më pas, Alite përfundoi në burg. Në bazë të dëshmisë 
së Alites, Xhon Kelli ishte vëllai i Toni Kellit, nga i cili Alite, Xhuniori 
dhe Kevin Boneri blinin kokainë, pasi Boneri u “bind” të ndryshonte 
furnizues. 

Në fakt, siç rrëfeu Alite përpara një jurie, Xhon Kelli ishte burimi 
i kokainës që ata blinin. 

- Ai qarkullonte pesëdhjetë deri në njëqind kilogram në muaj, - 
thotë Alite. - Xhuniori donte t’i vinte gjobë. Mendonte t’i merrte dy 
mijë dollarë për kilogram. 

Ishte një taksë tipike që Xhuniori e vinte kudo ku mund t’i lëshon- 
te tentakulat e tij. Por Xhon Kelli mendoi se kishte pozita të fuqishme, 
ndaj e shpërfilli kërkesën e Xhuniorit. Në fakt, tregon Alite, mesazhi 
që erdhi nga Xhon Kelli ishte: “Ik ore pirdhu!” 

- Unë vetë shkova ta takoja, - thotë Alite. - Nuk doja të arrinim 
deri në atë pikë sa ta vidhnim, prandaj i thashë: “Xhon, jepi ca para! 
Më mirë të kemi paqe.” Por ai nuk kishte ndër mend të paguante. 

Në këto raste, një lojtar me pak influencë, si Xhorxh Groso, do të 
vritej kur shfaqte qëndrim të tillë, por Kelli kishte shumë para. Ishte 
më mirë t’i merrje paratë sesa ta vrisje. 

- Në këtë kohë, nga fundi i viteve ’80, nuk prekja më kokainë me 
dorë, - tregon Alite. - Kisha caktuar disa persona që të merreshin me 
këtë punë. Ata bënin shpërndarjen, mblidhnin paratë, copëtonin pro- 
duktin e kështu me radhë. Paraja vërshonte lumë, por në këtë biznes 
kishte të tjerë që fitonin më shumë. U hodh ideja të fusnim në kurth 
Xhon Kellin. Do të shtireshim sikur do të blinim prej tij e më pas do 
ta grabisnim. 

Kith Pelegrino, që ishte njëri prej bashkëpunëtorëve kryesorë të 
Alites në këtë biznes, i kërkoi Xhon Kellit pesë kilogramë kokainë. 

- Kjo ishte ideja e Xhuniorit, - tregon Alite. - E dija se Kelli nuk do 
të vinte me pesë kilogramë. Ishte shumë i zgjuar dhe shumë paranojak. 
Do të na shiste pesë kilogram, por do ta ndante mallin në tre pjesë. 

Dy kilogramë këtë javë, dy kilogramë javën tjetër, dhe një kilogram 
më pas. Kështu funksiononte kjo lloj tregtie. Kelli erdhi në shtëpinë 
e nënës së Pelegrinos, pranë rrugës “87” dhe shëtitores “103”, - vazh- 
don ai. - Kishte sjellë vetëm dy kilogramë kokainë. Pelegrino pagoi 
tetëdhjetë mijë dollarë. Kelli i futi paratë në një çantë dhe, pasi doli 
nga shtëpia, e vuri çantën në bagazhin e makinës. Gjashtë palë sy po e 
ndiqnin teksa po largohej. 

Alite dhe Xhuniori e vëzhgonin nga një makinë. Fil Baroni, ish-de- 
tektivi i policisë së Nju Jorkut, dhe një djalë i quajtur Frenki, ishin në 
një makinë tjetër. Dy bashkëpunëtorë të tjerë prisnin sinjalin nga një 
makinë e tretë. Në varësi të kthesës që do të merrte Kelli, njëra prej 
atyre dy makinave do t’i priste rrugën. 

Baroni kishte siguruar distinktivë për të gjithë. Ata do të hiqeshin 
si policë dhe do t’i merrnin paratë. Kelli mori kthesën në pozicionin 
ku ishte makina e Baronit. Brenda një minute, Kelli u gjend i bllokuar. 
Baroni dhe Frenki nxorën distinktivët. Kellit dhe së dashurës së tij, 
që ndodhej në ndenjësen e pasagjerit, iu kërkua të dilnin nga maki- 
na. “Policët” kontrolluan brenda automjetit dhe më pas në bagazh. 
Morën çantën me vete dhe lanë Kellin me të dashurën në trotuar. Alite 
i tregoi jurisë se paratë iu kthyen Xhuniorit dhe pasi Pelegrino paketoi 
dhe shiti dy kilogramët e kokainës, banda ndau një fitim 100 për qind. 

Alite tregon se ai me Xhuniorin morën rreth tridhjetë mijë, ndërsa 
të tjerët ndanë mes tyre pjesën tjetër. Disa vjet më vonë, pasi paratë 
kishin shteruar, Alite, Xhuniori dhe disa djem të tjerë po kalonin një 
pasdite vere në plazhin e Fajër Ajlëndit, kur befas aty u shfaq Xhon Kelli. 
Të gjithë e përshëndetën. Kelli njohu Frenkin, njërin prej “policëve” 
që e kishin grabitur. E kishte harruar atë histori duke menduar se e 
kishin zhvatur dy detektivë batakçinj. Tani po mësonte të vërtetën. 

- E dinte se me Xhuniorin nuk ia dilte dot, - tregon Alite. - Kështu, 
më telefonoi një ditë dhe më kërcënoi mua dhe Kith Pelegrinon. 

Pas disa vjetësh, Kelli nuk do ta harronte atë kërcënim. Për pasojë, 
Alite do të përfundonte në burg. 

Natyrisht, jo të gjitha grabitjet shkuan sipas planit apo siguruan 
paratë e parashikuara. 

Alite dëshmoi se në fund të vitit 1987 Xhuniori e dërgoi në Flori- 
da për të ndjekur një pistë që ia kishte treguar një kushëri, një djalë i 
quajtur Xhon DiXhorxhio, vëllai i Soni DiXhorxhios. Ishin kushërinj 
nga nëna. Xhuniori i tha se kushëriri i tij po ndihmonte një grua, e cila 
keqtrajtohej nga i shoqi. Ky i fundit ishte mjek. Sipas saj, mjeku kishte 
një milion dollarë të fshehur në shtëpi. DiXhorxhio donte që Alite të 
vidhte paratë dhe t’i jepte doktorit një dru të mirë. 

- Bobi Borielo kishte dy tipa të fortë spanjollë që punonin me të në 
atë kohë, - thotë Alite. - U tha atyre të më shoqëronin mua në Florida 
për këtë punë. 

Bobi, një gangster trupmadh, 115 kg, 190 cm, ishte një nga shokët 
më të ngushtë të Xhuniorit. Ai do të ishte shoqëruesi i parë i dhëndrit 
në martesën e Xhuniorit, pas disa vjetësh. 

- Bobi më ka pëlqyer gjithmonë, - tregon Alite. — Ishte tip i 
dhunshëm kur ia donte puna, por thellë-thellë ishte njeri zemërbardhë. 
Ishte dhe shumë shakaxhi. Por nuk dinte se si të fitonte para. Kishte 
një nip që ishte kalorës në garat me kuaj. Njëherë, të tre, unë, Bobi dhe 
Xhuniori, shkuam në Delauer për të ndjekur garat. 

Nipi i tregoi xhaxha Bobit se për cilët kuaj të vinte bast. Bobi ia 
kaloi informacionin Alites dhe Xhuniorit. Të tre vumë para për kuajt 
e sugjeruar. 

- Po ndiqnim garat me bashkëshorten e kalorësit, e cila ishte 
shtatzënë në atë kohë, - tregon Alite. - Yumë bast për disa gara, por 
nuk po na ecte dhe aq. Fillova të bluaja me vete se po harxhonim 
paratë, pasi informacionet po na dilnin të gabuara. 

Për garën e pestë të asaj dite, nipi e kishte njoftuar xhaxhanë për tre 
kuajt që do të dilnin të parët. I tha të vinte bast të trefishtë. 

- Këtë bast vumë, - tregon Alite. - Me sa më kujtohet vumë nja 
dy mijë dollarë për të tre kuajt. Nëse dilnin sipas renditjes, mund të 
fitonim rreth njëqind mijë, ndoshta edhe më shumë. Po e ndiqnim 

garën dhe pamë që këta tre kuaj ishin të parët. Filluam të lëshonim 
britma gëzimi. Kryesisht Bobi, pasi ai nuk kishte shumë para. 

Papritur Alite vuri re se një kalë tjetër po i parakalonte. Ishte kali 
që kalëronte nipi i Bobit. 

- Nuk më besohet, - shpërtheu ai. — Kali i nipit tim na prishi 
bastin e trefishtë. Ne humbëm. Bobi ulërinte nga zemërimi dhe iku 
t’i zbrazej nipit të tij. Humbëm rreth dy mijë dollarë, por unë me 
Xhuniorin filluam të qeshnim. Bobi bërtiste: “Do ta vras me duart e 
mia!” Njerëzit përreth mendonin se ky ishte një kumarxhi i acaruar 
që kishte humbur shumë para, gjë që ishte e vërtetë. Nuk e dinin se 
si qëndronte puna. Bashkëshortja e kalorësit nisi të qante. U shkrimë 
së qeshuri gjatë gjithë rrugës së kthimit, ndonëse Bobi rrinte hundë 
e buzë. Nuk kishte mundur ta kapte nipin. Me siguri do ta rrihte. 
Kushedi ku ishte fshehur. Nuk e kuptova se ç’ndodhi atë ditë. Ndoshta 
nipin e Bobit e kishte zënë paniku. Mund të kishim fituar shumë para, 
nëse do t’ia kishte mbajtur frerët kalit të tij. 

Vjedhja në Florida ishte një fiasko tjetër. 

- DiXhorxhio më priti në aeroport, - tregon Alite. — Djemtë e 
Bobit kishin ardhur me një avion tjetër. DiXhorxhio duhej të kishte 
mbledhur të gjitha informacionet e mundshme. Të paktën të dinte 
nëse shtëpia kishte sistem sigurie apo sa ishte shuma e parave. Gjithash- 
tu, duhej të na kishte gjetur një makinë dhe disa armë. Kishte vetëm 
një lodër që dukej si armë e vërtetë. Asgjë tjetër. 

I çoi me makinën e vet deri te shtëpia e doktorit në Fort Lodërdeil, 
e cila ndodhej përpara një stacioni policie. 

- Djemve të Bobit iu duk e pamundur, ndaj donin të largoheshin, 
por unë u thashë: “Bëmë gjithë këtë rrugë. Le të futemi!” - thotë Alite 
ndërsa e tregonte këtë histori përpara një jurie federale në Manhatan. 

Tha se kishte trokitur në derë. Sapo doktori hapi derën, Alite e 
goditi me grusht aq fort sa ai ra përdhe pa ndjenja. Ai me dy spanjollët 
u futën brenda, e mbështollën doktorin me një qilim, i mbyllën gojën 
me shirit ngjitës dhe filluan të kontrollonin shtëpinë. 

Prisnin të gjenin një kasafortë me një milion dollarë. 

Gjetën rreth tre mijë dollarë në sirtarin e njërës prej dhomave të 
gjumit. Nuk kishte kasafortë gjëkundi. 

- I hodhëm ujë doktorit që të vinte në vete, - thotë Alite. - I hoqa 
ngjitësen nga goja. E pyetëm se ku i kishte futur paratë. 

I shtrirë në dysheme, me kokën që i dilte nga tapeti i mbështjellë, 
doktori nisi të shante të shoqen. Ajo ishte lidhur me një trafikant 
droge, tha doktori. Kjo ishte mënyra e saj për ta ndëshkuar. Ai nuk 
kishte para. Gjithçka ishte sajuar nga e shoqja. 

Alite që e kishte idenë se ç’mund të bënin gratë hakmarrëse, men- 
doi se doktori nuk po gënjente. Duke ditur se si vepronin Gotët, ai 
i besoi doktorit. DiXhorxhion e konsideronte pjesë të familjes Goti. 
Kushëriri i Xhuniorit, mendonte Alite, ndoshta ishte lidhur me këtë 
gruan dhe donte t’i tregonte asaj se kishte influencë dhe lidhje të 
shumta. Ishte një shembull tjetër i njerëzve aspak realistë. Për ta bota 
ishte perceptim. I binte që Alite të mbante një barrë të rëndë edhe për 
degën tjetër të familjes. 

Alite dhe dy djemtë e Bobit u larguan duke e lënë doktorin të 
mbështjellë me qilim në sallonin e shtëpisë. U nisën menjëherë për 
në aeroport dhe morën avionin e parë për në Nju Jork. Alite u tha dy 
djemve të Bobit të ndanin mes tyre tre mijë dollarët që kishin gjetur 
në shtëpi. 

Kjo shumë nuk mbulonte as shpenzimet e rrugës. 

Yjedhja e Pol Silversit rezultoi disi më fitimprurëse. Alite e grabiti 
dy herë. 

Kjo histori, të cilën Alite e tregoi gjithashtu përpara jurisë federale 
në Manhatan, ka të bëjë me mashtrimet e përditshme e të rëndomta 
që janë pjesë e botës së krimit. Burrat e nderit mund të shfaqen në 
televizion si personazhe të adhuruar filmash me gangsterë, por Alite 
njohu shumë pak prej tyre në Kuins apo Manhatan. 

Silversi ishte një shpërndarës droge, të cilin Xhuniori e kishte njohur 
që në fëmijëri. Kishin njëfarë shoqërie. Kur iu fut biznesit të drogës, Sil- 



RREGULLAT E GOTIT 181 


versi u lidh me Tomi Stabilen, i cili punonte për organizatën Lukeze. Sil- 
versi i jepte çdo javë Stabiles një pjesë të fitimit të tij. Stabile ishte si kom- 
pani sigurimi për Silversin, por Xhuniori nuk donte t’ia dinte. Në bazë 
të dëshmisë së Alites, Xhuniori urdhëroi Aliten që të grabiste Silversin. 

Silversi kishte një apartament në bulevardin “Kuins”. Alite bëri 
marrëveshje për blerjen e një sasie droge, por u shfaq përpara Silversit 
me armë, në vend të parave. 

- Mos e bëj këtë, Xhon, - tha Silversi i tmerruar. 

- Merru vesh me atë, - i tha Alite teksa po dilte me një kilogram ko- 
kainë dhe disa mijë dollarë. Silversi e dinte se Alite e kishte fjalën për 
Xhuniorin. I tregoi gjithçka Stabiles, gjë që dihej. Ky i fundit kërkoi të 
takohej me Xhuniorin. 

Ishte një takim mes dy gangsterësh. Në këtë mënyrë tipike zgjidhesh- 
in mosmarrëveshje të tilla. Xhuniori mori me vete Aliten në takimin 
që do të zhvillohej te një parkim në shëtitoren “Atlantik”, pranë rrugës 
“86”, që ishte në pronësi të Stabiles. Negociatat nuk zgjatën shumë dhe 
përfunduan miqësisht. Pol Silversi do ta pësonte sërish. 

Stabile tha se Silversi i paguante dyqind deri në treqind doharë në 
javë. Alite ndiqte bisedën dhe mënyrën se si negocionin Gotët. Sipas 
Alites, Xhuniori i ofroi Stabiles pesë mijë dollarë, pjesë e shumës së 
vjedhjes së parë dhe i tha se ata kishin ndër mend ta grabisnin përsëri 
Silversin. Stabile do të fitonte sërish një pjesë të plaçkës. Duhej t’i 
thoshte Silversit se mosmarrëveshjet ishin sheshuar dhe gjëra të tiha 
nuk do të ndodhnin më. 

Pas pak javësh, Alite tha se u kthye në apartamentin e Silversit për 
një blerje tjetër. Sapo doli nga ashensori, Alite u përball me të dashurën 
e Silversit. 

- Më vjen keq, - i tha ajo Alites, - por duhet të të kontrolloj për 
armë. 

Alite hapi krahët teksa vajza tërheqëse filloi ta prekte. I kaloi duart 
mbi ijë dhe sipër kofshëve. I ngriti fundet e pantallonave për të parë 
nëse kishte revole të futur në këllëf, te kyçet e këmbëve. 

Alite buzëqeshi. Hodhi sytë poshtë belit të tij dhe i tha vajzës: 

- Do të më kontrollosh edhe te topet? 

Ajo qeshi dhe tha: 

- Nuk është e nevojshme. 

Gaboi. Duhej të kishte kontrolluar edhe aty. 

Sapo hyri në apartament, Alite nxori armën. Kishte veshur mbathje 
të forta, nga ato që mbajnë sportistët. Përsëri Silveri tha: “Mos e bëj 
këtë, Xhon!” Alite e pa me përbuzje, psherëtiu dhe doli me paratë dhe 
kokainën që vlente rreth shtatëdhjetë e pesë mijë dollarë. Stabile mori 
10 për qind. Alite dhe Xhuniori ndanë pjesën tjetër. 

- Xhuniori ishte i fiksuar pas parave, - tregon Alite. - Për të miqësia 
nuk kishte rëndësi. Mund të kishe qenë shok i tij për shumë vjet dhe ai 
prapëseprapë të zhvaste. Nuk i bënte përshtypje. Kjo ishte natyra e tij, 
edhe e babait të tij. Një kokë kishin ata. 

Pas disa vjetësh, Alite do të realizonte një grabitje më fitimprurëse, 
megjithëse Xhuniori do të mbetej i pakënaqur nga rezultati. Duke 
u hequr si policë, Alite, Baroni dhe Pelegrino u futën me forcë në 
një apartament në pronësi të Denis Hariganit, një trafikanti tjetër të 
madh. 

Ata kishin distinktivë. Por me sa duket, këtë herë distinktivët nuk 
qenë të nevojshëm. 

- Pasi shkallmuam derën, e dashura e Hariganit, e cila ishte në 
dush, doli andej me një peshqir, - kujton Alite. - Quhej Klodina. 
Nuk e njoha, por ajo më njohu. Ishte pronare e një qendre estetike 
ku punonte e dashura ime, Klaudia. Shoqërohej gjithashtu me Luis 
Paçelën, i cili ishte një prej krerëve të familjes kriminale Lukeze. 

Alite vështroi gruan. Në njërën dorë kishte pistoletën, në tjetrën 
mbante distinktivin. 

- Xhon, ti qenke? - tha ajo. - Unë e di që ti nuk je polic. 

Gjithsesi, Harigani nuk kishte nga t’ia mbante. Alite dhe bash- 

këpunëtorët e tij dolën prej andej me njëqind e njëzet mijë dollarë. 
Përpara se t’ia çonin paratë Xhuniorit, Alite mori gjysmën dhe ia dha 

Greg Reiterit. Ky ia çoi paratë nënës së tij, Doloresit, gruas së Mark Çi- 
futit, i cili ndodhej në burg. Gregu, i cili ishte shok i ngushtë i Alites, 
para disa muajsh qe përfshirë në një marrëveshje droge me Hariganin 
dhe Silversin në Meksikë. Marrëveshja nuk shkoi sipas parashikimit. 
Dikush i kishte futur në kurth dhe ua grabitën të gjitha paratë. Pjesa e 
Greg Reiterit ishte pikërisht gjashtëdhjetë e pesë mijë dollarë, para që 
ia kishte marrë së ëmës, pa dijeninë e saj. Kishte parashikuar se do të 
dilte me fitim dhe do t’i kthente nënës më shumë para nga ç’i kishte 
“marrë hua”, por i humbi të gjitha. 

Me një pjesë të parave të vjedhura prej Hariganit, Alite plotësoi 
shumën e Dolores Reiterit. Pjesën tjetër ia dha Xhuniorit. 

- Filloi të bërtiste, - tregon Alite, - por unë nuk doja t’ia dija. 

Ishte hera e parë që Alite e sfidonte haptazi Xhunior Gotin. Ata 

ishin ende ortakë dhe ai ishte ende personi që i zgjidhte Xhuniorit 
problemet në rrugë, por marrëdhënia e tyre kishte filluar të ndryshon- 
te. Alite filloi të kuptonte rolin e tij në organizatë, vendin që zinte në 
botën e Xhuniorit dhe, në një shkallë më të ulët, edhe në botën e Xhon 
Gotit. Të dy Gotët ia kishin nevojën, ose më saktë, e përdornin. Për sa 
kohë që ai do të bënte detyrën, gjërat do të shkonin mirë. Por, nëse nuk 
ua përmbushte kërkesat, atëherë nuk do të ishte më i vlefshëm për ta. 
Kjo ishte një mënyrë jetese në botën e krimit. Ishte njëlloj sikur të ecje 
mbi një litar të tendosur, deklaroi ai përpara një jurie federale. 

- Një hap të gabuar të hidhje, mund të haje plumbin kokës. Një hap 
të gabuar të hidhje, mund të dënoheshe me burgim të përjetshëm. Të 
gjithë ne mendonim se qemë më të mençurit e botës. Gënjenim veten. 
Ne vetëm vrisnim dhe lëndonim të tjerët. 

Në këtë kohë, reputacioni i Alites në rrugë, i gërshetuar me lidhjen e 
tij me Gotët, i kishte dhënë pushtet dhe status. Ishte shumë i guximshëm 
dhe i dhunshëm në sytë e shumë personave me të cilët bashkëpunonte. 
Karakteri i tij i veçantë e ndihmoi të mbetej gjallë. Ky karakter ishte 
formuar nga mësimet që i kishte dhënë babai i tij. Nuk e harronte se i ati 
i kishte thënë të mos sprapsej kurrë, përndryshe do të dështonte. 

- Nuk ngacmoja njeri kot, - tregon ai. - Nëse ndonjë shok kishte 
ndonjë problem, do t’i gjendesha pranë. Ata e dinin se nuk do t’i lija 
në baltë. 

Xho O’Keini, i cili i kishte dalë krah gjatë sherrit në “Kështjellën 
e bardhë”, i telefonoi një natë nga klubi “Ballk Hed”, në Bruklin, ku 
gjendej me të dashurën. Tre djem që po pinin aty, i kishin rënë në qafë. 

- Po nisem. Yij shpejt, - i tha Alite. 

Bari ishte në pjesën e përparme, ndërsa pista e kërcimit dhe vendi 
ku rrinte dixhei, ishin nga pas. Alite u drejtua nga pista që ishte plot 
me njerëz. Pa O’Keinin dhe e pyeti për djemtë që e kishin ngacmuar. 
Njëri prej tyre po kërcente me një vajzë. 

Alite iu afrua dhe mes zhurmës së muzikës e pyeti: 

- Çfarë problemi ke me shokun tim ti? 

Ai i tha Alites t’i zhdukej nga sytë. Alite nxori pistoletën dhe e 
qëlloi në ije. Kur po binte, Alite i ra me shqelm në fytyrë. E dashura 
e tij nisi të ulërinte dhe njerëzit përreth filluan të kuptonin se çfarë 
kishte ndodhur. Alite doli qetësisht nga bari dhe u drejtua për nga 
makina. Pas tij dëgjoi ca hapa, u kthye dhe pa dy djemtë e tjerë që 
vraponin drejt tij. Nuk mund t’u besonte syve. 

- I thashë njërit prej tyre: “Të ka ikur truri?” E qëllova pa u men- 
duar dy herë. Ai ra përdhe. Tjetri ia mbathi. 

Alite vazhdoi të ecte. Nuk hipi në makinën e tij. Nga një dyqan 
aty pranë i telefonoi Kith Pelegrinos, të cilit i tha që të vinte ta merrte. 

- Nukhipa në makinën time sepse dikush mund të shënonte targën, 
- tregon ai. — E lashë aty deri të nesërmen. Asnjeri në bar nuk më kishte 
identifikuar. Quhej histori e mbaruar. Në atë kohë nuk shqetësohesha 
fare. Mendoja se isha djalë me norma. Nuk filloja asnjëherë sherre më 
kot. Por nëse ndonjë prej shokëve të mi ishte në telashe, atëherë trego- 
hesha i papërmbajtur. Ky ishte qëndrimi im: nëse do të lëndosh dikë, 
bëje fërtele. Përndryshe, do ta pësosh. 

Nuk kishte rëndësi se më kë mund të përballej. Alite ishte vetëm 
175 cm i gjatë. Edhe kur merrej me boks dhe ishte në gjendje të mirë 

fizike, nuk peshonte më shumë se 80 kg. Nuk ishte çështje madhësie. 

- Një natë isha në shtëpi, duke fjetur, - tregon ai. - Në atë kohë 
jetoja akoma në bodrumin e shtëpisë së prindërve. Ra zilja e telefonit. 
Ishte shoku im, Xhoi Mejthis. Ishte një djalë i sinqertë. Ndodhej në 
barin “Old bradhër In” në shëtitoren “Xhamajka”, disa blloqe larg 
shtëpisë sime. 

Tre motoristë kishin ardhur në bar atë natë dhe po shkaktonin pro- 
bleme. Banakieri i kishte kërcënuar se do t’i telefononte policisë. Mo- 
toristët e kishin kapur pastaj me Mejthisin. Me zinxhirë dhe shkopinj 
bejsbolli në duar, e prisnin të dilte kur të mbyllej bari. 

Alite u vesh, mori me vete një shkop bejsbolli dhe u nis drejt shë- 
titores “Xhamajka”. 

- Hyra në bar dhe i thashë Xhoi Mejthisit: “Eja, të ikim bashkë në 
shtëpi!”, - tregon Alite. - Kur dolëm jashtë, motoristët qenë akoma aty. 
Njëri prej tyre m’u drejtua mua: “Shih punën tënde! Mos i fut hundët! 
Nuk kemi gjë me ty!”, 

Befas, Alite e goditi në kokë me shkopin e bejsbollit. I ra aq fort 
sa motoristi u përplas përtokë dhe humbi ndjenjat. Pastaj iu kthye të 
dytit, ndërkohë që Mejthisi dhe një djalë tjetër, Keni Nikoli, iu turrën 
të tretit. Në mes të sherrit, pa dashje Alite goditi në kokë Nikolin, të 
cilin e dërgoi në një spital të largët, në Long Ajlënd. 

- Nuk doja të shkoja në një spital të zonës sepse mund të na kapte 
policia, - thotë ai. 

Pas disa ditësh, Alites i thanë se rreth dhjetë motoristë kishin py- 
etur disa herë për të te bari ku qe bërë sherri dhe po e kërkonin. Alite 
kishte disa shokë që bënin pjesë në grupin “Engjëjt e Ferrit” 17 dhe 
shkoi t’i takonte në klubin e tyre. Pyeti për motoristët me të cilët kishte 
bërë sherr. I thanë se ata bënin pjesë në një grup tjetër motoristësh që 
mblidheshin në një bar në afërsi të Kju Gardensit. 


17 


"Engjëjt e Ferrit" (Hells Angels Motorcycle Club) është një grupim 
motoristësh, anëtarët e të cilit ngasin kryesisht Harley-Davidson. 

- Çfarë dreq bande motoristësh mund të krijohet në një vend si Kju 
Gardensi? — pyeti ai me mllef. Mori emrin e njërit prej liderëve dhe i 
treguan se ku gjendej bari i tyre. Mori me vete një pistoletë dhe një 
thikë. I tha Majk Finertit ta shoqëronte. 

-1 thashë Majkut të qëndronte te dera dhe të mbante ndezur maki- 
nën, - tha ai, - por ai nuk pranoi dhe u fut brenda me mua. 

Alites i kishin thënë të kërkonte një djalë të quajtur Brajan, i cili 
ishte lideri i grupit. Brajani ishte ulur pranë një bilardoje, në një stol, 
dhe kofshët i kishte ngjitur me një vajzë. 

- Më thanë se më ke kërkuar, - iu drejtua Alite. 

- Kush je ti? - e pyeti motoristi. 

- Xhon Alite. Dëgjova se më ke kërkuar. 

Teksa vajza u largua, Alite nxori thikën dhe ia nguli motoristit në 
kofshë. 

- Tani më gjete, - i tha. - Nëse më kërkon përsëri, do të të vras. 

Ndërsa djali ulërinte nga dhimbjet, ai me Finertin u larguan nga 

bari. 

Dhuna ishte pjesë e natyrës së Alites. Teksa në retrospektivë ana- 
lizon situatën, i ndihmuar edhe nga seancat javore me një terapist, 
ai pranon se ishte si një alkoolist. Ishte shumë i fiksuar pas dhunës. 
Ndonjëherë nuk e kuptonte arsyen. Pjesërisht kishte të bënte me mbi- 
jetesën, pjesërisht lidhej me reputacionin që donte të krijonte në botën 
e krimit. Mbi të gjitha, dhuna ishte pjesë e karakterit të tij antisocial e 
të paqëndrueshëm që edhe sot përpiqet ta kontrollojë. 

Në një bar tjetër ndodhi një incident që përshkruan saktë Aliten 
në atë kohë, një Alite që sillej në mënyrë të dhunshme e të shfrenuar. 
Bari në fjalë ishte në pronësi të dy policëve nga Nju Jorku, të cilët i 
lejonin djemtë e bandës së Alites të shisnin drogë në lokal. Një natë, 
Alite shkoi në bar, i veshur me kostum, kravatë dhe shall. Dy pronarët 
e lokalit filluan të talleshin me veshjen e tij. E quajtën edhe “djalë i 
bukur”. Njëri prej tyre zgjati dorën dhe e ngriti shallin mbi fytyrën 
e Alites. Ai nuk duroi më dhe reagoi menjëherë. E goditi të parin me 

grusht në nofull. Pastaj u përlesh me tjetrin. E shtriu në tokë dhe i 
binte pa pushim me grushte. Një shok i tyre, që edhe Alite e njihte, u 
përpoq të ndërhynte dhe ta qetësonte. 

- Xhon, çfarë po bën? Qetësohu! - bërtiste burri. 

Alite nxori pistoletën dhe e qëlloi në kraharor. 

Ishte një veprim i pakuptimtë. Krejtësisht i paarsyeshëm. Nuk e 
kontrollonte dot veten. 

Tani e pranon se ka vepruar gabim. Teksa tregon incidentin, kujton 
reagimin e dy policëve që kishin në pronësi lokalin. U shqetësuan se 
pas të shtënave do të niste një hetim, gjë që mund të sillte mbylljen 
e lokalit për ca kohë. Ndërkohë që viktima dergjej i gjakosur dhe 
rënkonte në dysheme, policët i bërtisnin Alites se kishte krijuar këtë 
gjullurdi që mund të shkaktonte mbylljen e biznesit. 

- U thashë dy djemve ta tërhiqnin zvarrë trupin deri në trotuar, - 
tregon ai. - Në këtë mënyrë do të dukej sikur atë e kishin qëlluar në 
rrugë. Kjo zgjidhje i kënaqi policët. 

Personi që u qëllua, mbijetoi, por incidenti përforcoi perceptimin 
se njerëzit duhej të mateshin mirë përpara se të flisnin me Xhon Aliten. 

- Njerëzit ma dinin kokën, - tha ai. — Kam qëlluar edhe kushëririn 
tim. 

Ky incident lindi gjithashtu pas një sherri në një lokal. Këtë herë 
ndodhi në një klub të Alites, në Ozon Park. Dyprej bashkëpunëtorëve 
të tij qenë grindur me dikë që më pas u mor vesh se ishte një polic 
jashtë orarit të punës. Njëri prej tyre i qëlloi policit. U arrestuan dhe u 
paditën për sulm ndaj personit. Polici mbijetoi. 

Alite kishte një kushëri që administronte klubin. Rastisi që kushëri- 
ri ishte fqinj me policin. I kishin shtëpitë ngjitur. Alite i dha kushëririt 
gjashtëdhjetë mijë dollarë për ta korruptuar policin, i cili, pas disa 
ditësh, deklaroi se nuk ishte në gjendje të identifikonte personat që 
kishin shtënë. Çështja u mbyll. 

Disa vjet më vonë, polici, nëpërmjet disa lidhjeve që kishte me 
familjen gjenoveze, u ankua se nuk e kishin paguar. Xhuniori dhe 

Çarls Karnelia i kërkuan Alites ta zgjidhte këtë problem. Alite shkoi të 
takonte kushëririn e tij, Nikin, për të cilin gjithkush dyshonte se kishte 
futur në xhep të vet gjashtëdhjetë mijë dollarë. 

- Filloi të më fyente, - tregon Alite. - Gruaja e tij po i thoshte të 
mbante gojën, por ai vazhdonte të bërtiste. Më hipi inati. E godita disa 
herë me tytën e pistoletës, por ai nuk ndalonte. 

Pastaj Alite e qëlloi kushëririn në ijë dhe në këmbë, që më vonë ia 
prenë pas një ndërhyrjeje kirurgjikale. 

Avokati mbrojtës i Xhunior Gotit do të vinte në dukje plagosjen e 
kushëririt dhe sherrin në lokal për një të prekur të shallit, kur e mori 
në pyetje Aliten në bankën e dëshmitarëve gjatë gjyqit të vitit 2009. 
Alite nuk u mundua t’i fshihte faktet. E pranonte se kush kishte qenë 
dhe këtë e deklaroi edhe përpara jurisë. Gotët e mbanin afër pikërisht 
për shkak se ishte i tillë. 


KAPITULLI 9 


N ë vitin 2003, gjatë kohës që ishte në arrati, Alite shkoi tri herë 
në Shqipëri. Në secilën prej këtyre vizitave iu krijua mundë- 
sia për të pushuar dhe për t’u njohur me të afërmit e tij. Kishte një 
xhaxha që administronte një hotel në Tiranë. Pjesa më e madhe e të 
afërmve, halla, xhaxhallarë dhe kushërinj, jetonin në fshat. 

Nuk pati probleme me udhëtimin. Shkoi në Bari, një port italian 
në brigjet e Adriatikut, dhe më pas mori tragetin për në Shqipëri. Të 
afërmit e pritën krahëhapur. Shumica e tyre nuk ishin në dijeni të 
namit të tij të keq. Ai u prezantua si Xhoni nga Amerika, njëfarë spor- 
tisti, pavarësisht se nuk ishte në kulmin e tij. 

- U trajnova për ca kohë me ekipin olimpik të boksit të Shqipërisë, 
- tregon ai. - Isha akoma në formë dhe u thashë atyre se kisha qenë 
boksier në Amerikë. Kur bëhet fjalë për boksin, nuk mund të gënjesh. 
Po u fute në ring, duhet të tregosh forcat. E panë se unë isha i fami- 
Ijarizuar me këtë sport. 

Alite u lidh gjithashtu me gangsterë shqiptarë, një grup kriminelësh 
të rrezikshëm, të cilët, ndryshe nga shumë prej të afërmve të tij, kishin 
dijeni ose u informuan shpejt për të kaluarën e tij. 

- Këta tipa jetonin në vila të mëdha, - thotë ai. - Në të vërtetë 
ishin si kështjella me porta të mëdha dhe mure të larta. Këta kriminelë 
jetonin nën masa të rrepta sigurie. Nuk e kishin për gjë të vrisnin 
çdokënd që u prishte punë. 

Gangsterët shqiptarë, të organizuar në klane, janë ndër protago- 
nistët kryesorë në trafikun e drogës, armëve dhe prostitucionit, tek- 
sa furnizojnë me heroinë, armë dhe vajza nga Europa Lindore, botën 
kriminale në Itali, Francë dhe Spanjë. 

- Një natë ftova disa prej këtyre djemve në restorantin e xhaxhait, - 
tregon Alite. - Ai u acarua pa masë. Pas darkës më tha: “Mos i sill më 
ata lloj njerëzish në restorantin tim!” Atje është një botë krejt ndryshe. 
Shumë e ngjashme me Kubën. Nuk ke se si ta shtysh kohën dhe ka 
Iloj-lloj problemesh. Nuk kishte energji. Dritat iknin e vinin. Por fem- 
rat ishin të bukura. Yisheshin hijshëm, ishin shumë seksi. Vetëm se 
duhej të tregoheshe i kujdesshëm. Baballarët dhe vëllezërit e tyre të 
vrasin po i ngacmove. Është e vështirë t’i shtiesh në dorë ... Nejse, 
duhej të ikja prej andej. 

Alite kishte qenë gjithmonë një tip i adhuruar nga femrat. Gjatë 
kohës që ishte në arrati, do të lidhej me femra të bukura në çdo qytet 
ku do të qëndronte: Paris, Amsterdam, Barcelonë, Havanë dhe Rio. 

Në fakt, kur më në fund u vendos në Kopakabana në Rio, filloi të 
shoqërohej me një mësuese, e cila e prezantoi me rrethin e saj shoqëror, 
gjë që e ndihmoi të ambientohej me vendbanimin e ri. 

Në Shtetet e Bashkuara, kishte ish-bashkëshorten me të cilën kishte 
dy fëmijë, gruan e dytë me të cilën kishte dy fëmijë të tjerë, dhe disa 
të dashura me të cilat i ruante kontaktet. Xhon Alite ishte i dhënë pas 
femrave. Në të shumtën e rasteve, ishin ato që e gjuanin të parat. 

Teksa kujton të kaluarën, kupton se arroganca e tij prej ma- 
fiozi shkatërroi apo dëmtoi shumë lidhje që mund të kishin qenë të 
shkëlqyera. Kjo gjë ndikoi gjithashtu negativisht në raportin e tij me 
fëmijët. Sot po mundohet ende, por jo gjithmonë ia del mbanë, të 
rindërtojë marrëdhëniet me Xhimin dhe Çelsin — të cilët i ka me gru- 
an e parë, Karolën. Në retrospektivë, është e lehtë të thuash se shpesh 
ishte një horr që shfrytëzoi situata të caktuara dhe se, ashtu si Gotët, 
edhe ai i përdori njerëzit. Të thuash se ka gabuar dhe se, nëse i jepet 
një mundësi e dytë, do të jetë tjetër njeri, kjo nuk e ndryshon realitetin. 

Alite nuk e gënjen veten në lidhje me atë që ka qenë ose atë që ka bërë 
në të shkuarën. Gjithsesi, po përpiqet që fëmijët, tashmë të rritur, të 
kuptojnë se ka vepruar gabim dhe se duhen gjetur mënyrat e duhura 
për të trajtuar problemet. 

Por, gjatë kohës që fitonte vazhdimisht terren në organizatën Gam- 
bino, Alite jetonte momentin. Nuk mendonte shumë gjatë. Dhuna, 
seksi dhe arroganca qenë pjesë të asaj bote kriminale. Tani është i 
gatshëm ta pranojë se ishte “një njeri i dhunshëm”. 

Shthurja seksuale ishte gjithashtu pjesë e atij imazhi. Seksi ishte 
pjesë e stilit të jetesës. Besnikëria bashkëshortore ishte gjë e rrallë në 
botën e krimit. Në ambientin që vepronte Alite, marrëdhëniet sek- 
suale vetëm me një femër interpretoheshin si shenjë dobësie. Thuajse 
të gjithë i tradhtonin bashkëshortet dhe kishin edhe një të dashur të 
qëndrueshme. Më pas do ta tradhtonin këtë të dashur me një tjetër. 

- Këto janë gjëra tipike për gangsterët, - do të tregonte më vonë 
përpara një jurie federale. - Të gjithë kështu vepronim. Kishim gra në 
shtëpi. Kishim të dashura. E më pas dashnoret pasonin njëra-tjetrën. 
Kështu ndodhte. 


Rregullat e Xhon Gotit për lidershipin: çdo anëtar apo 
bashkëpunëtor e ka kategorikisht të ndaluar të ketë 
marrëdhënie seksuale me bashkëshorten, të dashurën apo hijën 
e ndonjë anëtari tjetër të organizatës. 


Alite do të ishte përballë dilemës së zbatimit të rregullit të mafies në 
lidhje me “marrëdhëniet e ndaluara”, pak kohë pasi nisi të bënte biznes 
me Xhuniorin, në vitin 1983, ose për të qenë më të saktë, pasi takoi 
motrën e Xhuniorit, Vikin. 

Ajo ishte vajza e dytë e familjes. Motra më e madhe quhej Anxhela. 
E zgjuar, e hedhur dhe simpatike, Viki Goti, në atë kohë njëzetedy- 
vjeçare, quhej princesha e llastuar dhe ekstravagante e mafies. Alite e 
pranonte se ajo i përkiste një sëre tjetër, ndaj nuk i shkonte në mend 

se mund të kishte ndonjë shans me të. Por, një sërë ngjarjesh që vër- 
titen rreth Viki Gotit dhe të dashurit e më vonë bashkëshortit të 
saj, Karmine Anjelos, i nxorën probleme që sollën ftohjen e tij me 
Xhuniorin dhe të atin. 

Kur dëshmoi kundër Xhuniorit në gjyqin e vitit 2009, tabloidet 
ishin të mbushura me thashetheme për lidhjen e Alites me Viki Go- 
tin. Ajo mohoi të kishte kryer marrëdhënie seksuale me Aliten. Ai 
dëshmoi se ata të dy kishin “ndjenja” për njëri-tjetrin përpara dhe pas 
martesës së saj me Anjelon. Sot, ai thotë se e “zbuti” historinë e tyre 
kur dëshmoi. Pranon se me Viki Gotin ndodhi një tërheqje fatale, të 
cilën ai u përpoq vazhdimisht ta shmangte. 

Kur iu përgjigj gazetarëve kureshtarë, Viki Goti tha se nuk kishte 
ndodhur asgjë mes saj dhe Alites. Madje, ajo e ka quajtur Aliten “një 
gënjeshtar të ndyrë”, duke pohuar se ai kishte rënë në dashuri me të, 
por ajo e kishte refuzuar. Ka pohuar gjithashtu se i është nënshtru- 
ar testit të makinës të së vërtetës që ka provuar se ajo nuk ka kryer 
marrëdhënie seksuale me të. 

Versioni i Alites është i ndryshëm, por thotë se nuk ka kuptim që 
të shtjellohet saktësisht se çfarë ka ndodhur në të vërtetë. Jeta e tij në 
organizatën e Gotëve ishte e ndërlikuar dhe e rrezikshme. Viki Goti 
ishte vetëm një pjesë e vogël e një problemi shumë më të madh. Ai e 
pranon se Viki Goti ishte tërheqëse. Gjithsesi, shton se, duke qenë se 
ajo ishte e bija e bosit, lidhja me të mund ta çonte drejt dënimit me 
vdekje. 

Nuk kishte rëndësi se Xhon Goti kishte gjithmonë një të dashur në 
krah dhe në atë kohë shoqërohej me mbesën e Anielo Delakroçes. Nuk 
kishte rëndësi se Xhuniori, edhe pasi u martua, i vihej pas çdo gruaje 
që i dilte përpara. Rregullat nuk qenë vënë për t’u zbatuar nga Gotët. 

Alite tregon se po rrinte në klubin në kryqëzimin mes rrugës “113” 
dhe shëtitores “Liria”, kur Viki Goti u shfaq te dera. Ishte viti 1984. 
Ajo kërkonte të vëllanë. Xhuniori nuk ndodhej aty. Alite e pyeti nëse 
mund t’i vinte në ndihmë. Fillimisht ajo tha “jo”. 

- Buzën e kishte të ënjtur, - kujton ai. - Pavarësisht se kishte vënë 
syze të errëta dielli, i dukej edhe syri i nxirë. 

Nuk u desh shumë mend që Alite të kuptonte se çfarë kishte 
ndodhur apo ta shtynte Vikin t’i tregonte detaje. Anjelo, i dashuri i saj, 
e kishte goditur me shpullë ... përsëri. Kjo ndodhi pak muaj përpara se 
ata të martoheshin. Alite i tha Vikit se ai mund t’i tregonte vëllait apo 
babait të saj, por atë e zuri paniku. 

- Mos e bëj! - iu lut ajo. - Ata do ta vrasin. 

Viki Goti ishte lidhur me Anjelon që në shkollë të mesme. Anjelo 
kishte në pronësi një kompani që merrej me shitjen e vinçave, dhe i 
pëlqente të fliste si i fortë. Alite thotë se ai ishte thjesht një mburra- 
cak. Viki kishte kaluar ca kohë në kolegj, por e kishte lënë. Tani qenë 
fejuar. Kur erdhi në klub atë pasdite, Alite e dinte tashmë se Anjelo e 
kishte zakon të ushtronte dhunë ndaj saj. Në fakt, Goti e kishte rra- 
hur njëherë Anjelon, pasi ky e kishte goditur Vikin. Kishte qenë një 
paralajmërim. Për këtë arsye, Viki e dinte se Anjelon do ta vrisnin nëse 
Alite i tregonte të atit se ç’kishte ngjarë. 

Viki Goti e ka mohuar këtë histori, por një informator i bandës, Pi- 
ter Zukaro, një vrasës i dënuar, dëshmoi në një gjyq, ndër të tjera, se ai 
kishte marrë pjesë në rrahjen e Anjelos, me urdhër të Xhon Gotit. Viki 
Goti, në një artikull që shkroi për gazetën “Daily News” në vitin 2009, 
u referohet Zukaros dhe Alites si “lakenj gënjeshtarë”. Ajo shtonte se 
babai i saj e përbuzte Aliten dhe “sjelljen e tij të neveritshme”. 

Alite thotë se, pasi Viki iu qa atij, ai shkoi të takonte Anjelon dhe 
i tha: “Nëse i them Xhuniorit apo babait të saj, do të të bëjnë copash. 
Mos guxo ta prekësh më me dorë!”. 

- Ti shih punën tënde! - u përgjigj Anjelo. 

Alite ishte në pozitë të vështirë, e cila u komplikua edhe më tej kur 
u bënë plane për martesën. Alite tregon se Viki filloi të vinte shpesh në 
klub, ku kalonte kohë me të. Ajo do t’i kërkonte babait të saj që Alite 
ta shoqëronte me makinë gjatë përgatitjeve për dasmën. 

Ekzistonte një kod në botën e krimit që në atë kohë zbatohej me 

përpikëri. Secili kishte nga një pajisje sinjalizuese. Nëse vinte mesazhi 
numerik “911-98”, kuptohej që ishte një situatë emergjente dhe secili 
duhej të paraqitej sa më parë në klubin në kryqëzimin mes rrugës “101” 
dhe shëtitores “98”. Nëse mesazhi ishte “911-98-38”, atëherë duhej të 
merrje me vete një armë. Alite mori një nga mesazhet “911-98” dhe 
nxitoi drejt klubit. Atje gjeti Xhon Gotin. Kur Alite mbërriti, nuk foli. 
Priste se ç’do të thoshte shefi. Më në fund, Alite pyeti se si ishte puna. 

Goti dukej i hutuar. 

- Mora një mesazh, - tha Alite. 

- Ah, po, - ia ktheu Goti. - Ime bijë dëshiron të marrë fustanin e 
martesës. Dua që ta shoqërosh. 

- Kjo është urgjenca? - pyeti Alite. 

- Ajo donte që të shkonte me ty, - tha Goti. - Shoqëroje! 

Alite do ta shoqëronte disa herë Vikin teksa merrej me përgatitjet 
e dasmës. Gjatë këtyre udhëtimeve, tregon Alite, ajo i kapte krahët, i 
fërkonte shpatullat, i buzëqeshte dhe flirtonte me të. Kur ai tregohej i 
tërhequr, ajo do ta përqeshte duke i thënë gjëra të tilla si: “Çfarë prob- 
lemi ke? Ke frikë nga im vëlla? Ke frikë nga Karmine?” 

I vetmi person të cilit Alite i frikësohej në atë kohë ishte babai i saj, 
por nuk ia thoshte dot Vikit këtë gjë. Mundohej të mbrohej, siç bën një 
boksier për të shmangur goditjet. Përpiqej të mos mbeteshin vetëm. 
Ndihej në trysni të vazhdueshme. Kishte hallin të ruante pozicionin 
në familjen kriminale dhe të ndiqte rregullat. Mund të përballej me 
rreziqet e rrugës, por e kishte të vështirë ta menaxhonte situatën me të 
bijën e bosit. 

Alite i thoshte vetes se nuk ishte aq i marrë sa të lidhej me Vikin. E 
dinte se mund të përfundonte i vdekur. Kjo lojë kishte rregulla. E dinte 
se këto rregulla shpesh shkeleshin. Ishte në dijeni të tradhtive bren- 
da familjes kriminale. Mjaftonte që dikush t’i thoshte Gotit se Alite 
shkonte me vajzën e tij dhe ai ishte i mbaruar. Nuk kishte rëndësi në 
ishte e vërtetë apo jo. Në qoftë se Goti e besonte, Aliten do ta thërrisnin 
një ditë në klub dhe mund ta zhduknin nga faqja e dheut. E dinte se 

sa i paqëndrueshëm dhe i pamëshirshëm mund të ishte bosi i mafies. 

Ishte një situatë e makthshme. Për ca kohë, ai mendonte se kjo gjë 
do t’i ndodhte vërtet. 

Një pasdite, Alites i thanë të shkonte në “Ravenite” pasi e kërkonte 
vetë Goti. Vriste mendjen nëse dikush e kishte parë me Vikin dhe 
kishte njoftuar të atin. Mezi i tërhoqi këmbët drejt klubit. 

- Ime bijë dëshiron që të vish në dasmën e saj, - tha Goti. 

Alite u befasua. E dinte se nuk kishte zgjedhje tjetër. Megjithatë u 
përpoq të refuzonte duke thënë se ai ndihej i nderuar, por nuk ishte 
pjesë e familjes dhe nuk ishte shumë i afërt me nusen apo me dhëndrin. 
Më në fund i tha se pjesëmarrja e tij do të ishte disi e papërshtatshme. 

- Ore ti, - iu drejtua Goti, - nuk po të pyes, po të urdhëroj. 

Rituali ishte spektakolar. Alite ishte njëri prej rreth njëzet sho- 

qëruesve të dhëndrit. Ja ku ishte edhe Viki e veshur me të bardha. 
Motra e saj, Anxhela, e veshur me të kuqe, ishte shoqëruese nderi. 
Kishte edhe tri vajza të vogla që mbanin lulet, edhe këto të veshura me 
të kuqe. Pjesëmarrësit e tjerë ishin burra, të gjithë me smoking të zi, të 
gjithë për të nderuar princeshën e mafies. 

- Nuk kishte gra të tjera, - thotë Alite. - Ajo nuk donte që ndonjëra 
ta eklipsonte shkëlqimin e saj. 

Viki mbërriti në kishën “Porta e parajsës së Shën Mërisë”, në Ozon 
Park, me një makinë “Bentli” të bardhë. Babai i saj kishte veshur një 
smoking të prerë enkas për këtë rast. Në librin e saj, ajo do të pohonte 
se babai i kishte thënë se mund ta anulonte martesën edhe pasi kisha 
qe mbushur plot, edhe pasi qenë ftuar një mijë persona për të marrë 
pjesë në festën që do të zhvillohej atë natë në një hotel luksoz në Long 
Ajlënd. 

- Do ta festojmë dasmën tënde ditën e Krishtlindjes, - i kishte thënë 
i ati. 

Ajo nuk pranoi dhe u martua më 9 dhjetor 1984. 

Alite tregon se ajo u përpoq ta ngacmonte duke iu ngjitur pas trupit 
edhe gjatë dasmës, ndërkohë që ai e ndihmonte të merrte disa dhurata 

dhe t’i fuste ato në një dhomë të rezervuar për këtë qëllim. Ajo ka 
deklaruar se Alite i qe afruar asaj dhe se ajo i kishte refuzuar ngac- 
mimet e tij. Në tablonë e madhe të ngjarjeve, mund të quhet histori 
dytësore nëse ata patën ndonjë lloj marrëdhënieje përpara, gjatë apo 
pas martesës. Kjo histori, në telenovelën e Gotëve, është një kapitull 
tjetër që thekson mosfunksionimin e asaj familjeje. 

Yiki me bashkëshortin e saj shkuan në Las Vegas për të kaluar 
muajin e mjaltit. U akomoduan në hotelin “Mirazh”. Një ditë pas 
dasmës, Xhuniori i telefonoi Alites. 

- Bëhu gati! - tha ai. - Do të shkojmë në Las Vegas. 

Goti kishte dhënë urdhër që Xhuniori me Aliten të niseshin për në 
Las Vegas. Kishte thënë se për arsye sigurie ata do të bëheshin trupro- 
jat e çiftit. Alites i thanë se Viki kishte kërkuar specifikisht praninë 
e tij. Me sa duket ajo ishte e mërzitur dhe e përmalluar për shtëpinë. 
Babai i saj ishte i gatshëm t’ia plotësonte dëshirat. Alite mendonte se 
arsyeja e vërtetë e dërgimit të tij dhe Xhuniorit në Las Vegas ishte frika 
se mos Anjelo i rrihte të bijën. Ditët në Las Vegas ishin të qeta, por të 
kushtueshme. 

- Luanim bixhoz, - tregon Alite. — Xhuniori ishte fans i “Kaubo- 
jsve” të Dallasit. Ata luanin kundër “Majamit”. Secili prej nesh vuri 
bast dhjetë mijë dollarë për fitoren e “Dallasit”. Lfumbëm. Më pas, me 
sa mbaj mend, humbëm edhe nja tridhjetë mijë të tjera duke luajtur 
njëzetenjësh dhe me zare. 

Përpara se të merrnin avionin e kthimit, do të linin edhe paratë e 
fundit në makinat me monedha. 

Alite tha se marrëdhënia e tij me Vikin vazhdoi edhe pas martesës 
së saj dhe në fund, shpuri në konfrontimin e tij me Anjelon. Por, në 
mesin e viteve ’80, po ndodhnin aq shumë gjëra, po fitohej aq shumë 
para, kishte aq shumë dinamikë në botën e krimit, sa askush nuk i 
kushtoi vëmendje lidhjes së tyre. 

- Në gjyq deklarova se ne kishim ndjenja për njëri-tjetrin, por nuk 
jam i sigurt nëse kjo është e vërtetë. Ajo ndoshta shtirej, teksa shihte 

se mund t’ia hidhte pa u diktuar. Në të njëjtën mënyrë, më përdorën 
edhe babai dhe vëllai i saj, por për arsye të ndryshme. Unë thjesht 
përpiqesha të mbijetoja. 

Në atë kohë, tregon Alite, ai vendosi të krijonte distancë me atë lloj 
çmendurie - që ishte jeta me Gotët. Investoi një pjesë të parave që kishte 
fituar nga trafiku i drogës, bastet dhe vjedhjet në blerjen e pronave 
të patundshme. Paratë nuk i kishte në bankë, por kishte mundë- 
si t’i qarkullonte. Ai me Xhuniorin i linin paratë tek ortakët e tyre. 

- Ata nuk guxonin të na mashtronin, - thotë ai. - E dinin se do t’i 
vrisnim nëse e bënin. 

Në disa raste, le të themi, mund të merrte deri në gjysmë milion 
dollarë. Nëse kishte nevojë për para, mund të shkonte te njëri prej 
tyre dhe t’i kërkonte një pjesë. Vendosi gjithashtu se do të bënte një 
veprim me mend nëse do të investonte një pjesë të parave në prona të 
patundshme. Bleu dy pallate në Kuins dhe dy të tjera në Prinston të 
Nju Xhersit. Më pas bleu një kompleks tjetër në Sauth Bransuik, pranë 
Prinstonit, dhe një apartament në Manhatanin e Poshtëm, jo larg nga 
Qendra Botërore e Tregtisë. 

Dëshironte gjithashtu një vend ku të mund të largohej nga rutina 
e përditshme e lagjes. Ishte lidhur me një grua nga Nju Xhersi, me të 
cilën shoqërohej shpeshherë. Ajo me të shoqin po divorcoheshin dhe 
donin të shisnin pronën e tyre në Vorhiz, ndanë autostradës “73”, e 
cila shtrihej në një sipërfaqe prej pesëmbëdhjetë akrash. Brenda kësaj 
prone kishte tri shtëpi. Alite pagoi rreth gjashtëqind mijë dollarë për 
këtë pronë dhe atje u shpërngulën e fejuara e tij dhe pjesëtarët e tjerë 
të familjes. Në njërën prej tyre u vendosën prindërit dhe në të dytën 
gjyshja. Ai me bashkëshorten e tij të ardhshme u akomoduan në 
shtëpinë më të madhe. Disa vjet më vonë, në vitin 1994, ai do të blinte 
një shtëpi tjetër, këtë herë në rrugën “Brik”, në një zonë rezidenciale 
në Çerri Hill. 

Pronat në jug të Xhersit gjendeshin më pak se dy orë me maki- 
në nga qyteti. Për dikë që ishte rritur në një lagje të Kuinsit, me të 


138 XHORXH ANASTASIA 


afërm që jetonin në kat të dytë dhe në anën tjetër të rrugës, zotërimi 
i pronave në Vorhiz dhe Çerri Hill ishte një hap i madh. Fitohej një 
status tjetër, që mund të mos ketë pasur shumë kuptim për Gotët, por 
jo për familjen e Alites. Donte të tregonte gjithashtu përpara familjes - 
babait, nënës, gjyshes, vëllait dhe motrave - se po bënte diçka të hairit 
për veten e tij, se ishte i suksesshëm. 

Alite akoma tërbohet pasi ka njerëz që mendojnë se atë e “përzuri” 
Xhuniori nga Kuinsi. Konflikti mes tyre dhe kërcënimet për vdekje 
do të ndodhnin disa vjet më pas. Këto prona ai i bleu në vitin 1987. 
Atëherë kërkonte t’i investonte paratë dhe blerja e disa pronave ishte 
një lëvizje e zgjuar. 

- Askush nuk më zboi nga lagjja, - thotë ai. - Atje kaloja pjesën 
më të madhe të ditës. Thjesht e kisha për mbarë të akomodohesha në 
një vend tjetër. 

Ditën e Shën Valentinit, në vitin 1989, në gjykatën e kontesë së 
Kuinsit, Xhon Alite lidhi kurorë me Karol Defgardin, të cilën e kishte 
pasur të dashur për shumë kohë. Xhuniori ishte shoqëruesi i parë i 
dhëndrit. Xhoni Ruxhero ishte dëshmitari tjetër. Ishte një ceremo- 
ni e thjeshtë, krejt e kundërt me ritualin spektakolar të Viki Gotit. 
Ngjashmëria e vetme ishte se asnjëra prej martesave nuk do të ishte 
jetëgjatë. 

- Ishim njohur që në moshë të re, - tregon ai. - E tradhtova Karolën 
përpara dhe pasi u martuam. 

Vendosën të martoheshin ditën e Shën Valentinit, jo për shkak të 
romancës që ndjell kjo festë, por sepse 14 shkurti ishte ditëlindja e 
Xhuniorit. Ky i fundit kishte propozuar këtë datë për të treguar res- 
pekt ndaj tij dhe Alite nuk ia prishi. Për të nuk kishte shumë rëndësi 
data. Ai me Karolën do të jetonin në Vorhiz. Pas disa javësh, ata u 
nisën për në Havai ku do të kalonin muajin e mjaltit. Nuk kishin 
mundur të shkonin menjëherë pas ceremonisë martesore. Gjatë kohës 
që do të qëndronin në Havai, në shtëpi do të kryheshin disa punime. 
Për këtë, Alite kishte rënë në ujdi me kontraktuesin e një kompanie 

ndërtimi. Kishte porositur vendosjen e një vaske, montimin e një an- 
tene satelitore mbi çati dhe instalimin e një sistemi elektronik sigurie 
në mënyrë që të kontrollohej kushdo që hynte nga autostrada “73” 
drejt pronës së tij. Shtëpia gjendej rreth shtatëqind metra nga autostra- 
da dhe instalimet elektrike duheshin bërë mes një terreni jo dhe aq të 
përshtatshëm. Ky sistem ishte i nevojshëm për sigurinë e familjes. Alite 
i dha dymbëdhjetë mijë dollarë kontraktuesit, i cili i premtoi se gjithë 
puna do të mbaronte përpara se ai të kthehej nga pushimet. 

Ndërkohë që ishte në Havai, i kontrollonte çdo ditë mesazhet tele- 
fonike të shtëpisë. Një ditë, një shok i tij kishte lënë një mesazh që e 
çoroditi. I thoshte se kishte ndaluar pranë shtëpisë për ta takuar, por 
nuk kishte dashur ta bezdiste. Kishte parë nga dritarja e dhomës së 
gjumit dhe kish parë dikë, për të cilin mendoi se ishte Alite dhe ishte 
duke bërë dashuri me një grua. 

Alite i telefonoi shokut të tij për të kuptuar më mirë se për çfarë e 
kishte fjalën. 

- Kishte menduar se isha në shtrat me time shoqe, - tregon Alite. - 
Në fakt kishte qenë kontraktuesi me dashnoren e tij. Ishte i martuar, 
por e kishte sjellë dashnoren në shtëpinë time dhe kishin bërë seks në 
krevatin tim. 

Kur Alite me Karolën u kthyen në shtëpi, asnjë punë nuk ishte 
mbaruar. I tha së shoqes të telefononte kontraktuesin. Do t’i thoshte 
se kishte dhe dy mijë dollarë për të marrë dhe se Alite do të shkonte 
në Florida për një javë. Kur të kthehej, gjithë puna duhej të kishte 
përfunduar. 

Kontraktuesi erdhi të nesërmen për të marrë shumën shtesë. Në 
vend që të merrte paratë, hëngri një dru të mirë. 

- I thashë: “Kujton se mund të më bësh për budalla. Ta rregulloj 
unë qejfin!” 

Pas këtyre fjalëve, Alite e zhveshi kontraktuesin dhe e goditi disa 
herë me një tub hekuri. I theu brinjët, nofullën dhe njërin krah. Më 
pas e hodhi në një liqen të vogël që ndodhej brenda pronës së tij. 

- I bija me tytën e pistoletës, - thotë Alite, - për të mos e lënë të 
dilte nga uji. Bënte shumë ftohtë. 

Në fund e mori kontraktuesin, e lidhi - ashtu lakuriq siç ishte - 
dhe e futi në garazh. 

Jashtë garazhit, disa qen rojë të racës “Rotvailer” vërtiteshin rreth 
e qark. 

- Dola për të ngrënë darkë, - tregon Alite. - Atë e lashë në garazh. 
Kisha harruar hapur dritaren e pasme. Me sa duket, kishte arritur të 
zgjidhej. Ishte hedhur nga dritarja dhe kishte vrapuar lakuriq përmes 
pyllit. Policët e kishin gjetur në autostradën “73”. 

Policët morën kallëzimin e kontraktuesit. Përpara se ta arrestonin, 
ata kontaktuan hetuesit e krimit të organizuar, të cilët u përpoqën ta 
fusnin në kurth duke e përgjuar. Sipas këtij operacioni, kontraktuesi 
do t’i telefononte Alites dhe do tavërtiste muhabetin në atë mënyrë që 
ai ta pranonte se ç’kishte bërë. Hetuesit shpresonin gjithashtu se Alite 
do të mburrej për lidhjet e tij mafioze. 

- Përpara se të ndodhte kjo gjë, më telefonoi dashnorja e kon- 
traktuesit për të më paralajmëruar, - tregon Alite. - Më tregoi se do 
të më përgjonin. Ma tha këtë sepse ai e kishte mashtruar. I premtonte 
vazhdimisht se do ta linte të shoqen, por nuk e bënte. Në këtë mënyrë, 
ajo mendonte se do të hakmerrej ndaj tij. 

Biseda telefonike u përgjua, por nuk e inkriminoi Aliten. Gjithsesi 
u ngritën akuza pas kallëzimit të bërë nga kontraktuesi dukshëm i 
rrahur, i lënduar dhe i terrorizuar. Çështja do të zgjaste për më shumë 
se një vit derisa u arrit një marrëveshje për pranimin e fajësisë dhe Alite 
kaloi ca kohë pas hekurave. 

Ndonëse tashmë rezidenca e tij e përhershme ishte në Vorhiz të Nju 
Xhersit, Alite kalonte thuajse çdo ditë dhe pjesën më të madhe të netëve 
në Kuins. Menjëherë pas kthimit nga Havai, për nder të Alites, Xhuniori 
organizoi një festë të madhe në “Altadona”, një restorant në bulevardin 
“Kros Bei”. Ishte një festë e vonshme beqarie, që zhvillohej pas mar- 
tesës dhe muajit të mjaltit. Merrnin pjesë rreth njëzet veta që pinin e 

bënin qejf, ndërsa bashkëshortet dhe të dashurat i kishin lënë në shtëpi. 

Në këtë kohë, Alite frekuentonte rregullisht pabin “PM” në kryqëzimin 
mes shëtitores “101” dhe rrugës “84”. Ishte miqësuar me Roni Trukion, një 
prej bashkëpunëtorëve të familjes kriminale, me të cilin kishte adminis- 
truar për ca kohë bordelin. Alite dhe Trukio kujtonin shpesh duke qeshur 
incidentin kur gruaja e Trukios, e tërbuar nga inati, kishte përplasur ma- 
kinën e saj me shumë të tjera të parkuara përpara bordelit. Pinin shpesh në 
këtë pab, të cilin Trukio e kishte në bashkëpronësi. 

Në moshë të vogël, Trukio kishte pësuar një aksident me makinë. 
Për pasojë, krahun e djathtë e kishte të paralizuar. Për këtë arsye i 
kishin ngjitur nofkën “Roni me një krah”. Edhe me një krah, ai kishte 
arritur të ngjitej në hierarkinë e familjes kriminale. Xhon Gotin e 
kishte pasur shok fëmijërie. Trukio ishte zyrtarizuar si anëtar i familjes 
në vitin 1990. Më vonë do të bëhej edhe kapo. 

Ndërkohë, Trukio u bë gjithashtu ortak me Aliten në disa biznese 
që ai me Xhuniorin kishin hapur në Tampa. Gjatë muajit të mjaltit, 
përmes një të njohuri, Alite qe lidhur me një shok të vjetër të kolegjit, 
një djalë i quajtur Tim Donovan, i cili merrej me biznesin e parkingut. 
Alite tregon se Donovani kishte dëshirë të përfshihej në punë të pista 
dhe e ftoi në Bregun Lindor. Alite e vizitoi Donovanin dhe i pëlqeu 
terreni. Ai me Xhuniorin dhe Trukion krijuan një bazë të fortë në 
Tampa. Alite insiston se bizneset e atjeshme — një shërbim parkimi, 
një dyqan xhamash, një restorant dhe një klub nate - ishin të ligjshme, 
edhe pse financoheshin nga para që buronin nga droga dhe kumari. 

- Për ca kohë ime motër dhe bashkëshorti i saj jetuan në Tampa 
dhe menaxhonin bizneset, - thotë Alite. - Por ata nuk ndenjën gjatë. 

Bizneset në Tampa lulëzuan dhe sollën shumë të ardhura. Por pra- 
nia e disa të fortëve nga Nju Jorku në një qytet të Floridës, veçanërisht 
gangsterë të lidhur me emrin famëkeq të Gotit, nuk kaloi pa u vënë re 
nga organet e zbatimit të ligjit. Zyra e prokurorit dhe FBI-së hapën një 
çështje penale kundër Xhuniorit, Alites, Trukios dhe disa prej bash- 
këpunëtorëve të tyre. Donovani do të dëshmonte për prokurorinë e 

Tampës, në cilësinë e dëshmitarit, se Alite, Trukio dhe të tjerë e kishin 
kërcënuar dhe i kishin marrë biznesin e parkimit. 

Fillimisht Alite nuk kishte dijeni se kishte probleme në Florida. 
Kishte probleme më imediate në Nju Jork. Siç do të rrëfente më vonë 
përpara një jurie, një pasdite Alite qe ulur në pabin “PM”, kur Karmine 
Anjelo dhe katër burra të tjerë, të gjithë të armatosur, u afruan në drej- 
tim të tij. Shpura e Anjelos përbëhej nga vëllai i tij, Miki, një gangster 
i quajtur Anxhelo Kasteli, një djalë i ri që Alite e njihte si Entoni, dhe 
një tjetër i quajtur Riki Red. 

- Nuk ishin të fortë. Ishin drogaxhinj të mbaruar, - tregon Alite. 
— Me këta lloj tipash shoqërohej Karmine. Shumicën e kohës ishin të 
mpirë nga droga. Më vonë, dy prej tyre më thanë se nuk e kishin idenë 
se çfarë po planifikonte Karmine. 

Ata kishin dëgjuar për Aliten. E njihnin nga reputacioni që kishte 
krijuar. Para pak javësh, në një kryqëzim, ai kishte qëlluar dy djem që 
kishin vjedhur disa prej shpërndarësve të drogës që punonin për llo- 
gari të tij në barin “Flait 116”. 

- Më telefonuan se kishte pasur një problem, - tregon Alite. — Po 
dilja nga shtëpia. Kisha veshur kostum e kollare. Do të shkoja me Toni 
Kellin dhe një djalë tjetër në “Metro 700”, një klub shumë i këndshëm. 
Ata më morën me makinë. Kisha marrë me vete një qese plehrash ku 
kisha futur një automatik me karikator që mbante pesëdhjetë fishekë. 
Ata nuk dinin gjë. U thashë: “Do të ndalojmë diku për pak.” 

Ndaluan te një bllok përpara barit “Flait 116”, ku rrinin ata tipat. 
I kishin thënë se ata vërtiteshin në rrugën përpara barit. Alite doli 
nga makina, mori automatikun dhe lëshoi një breshëri. Të gjithë ia 
mbathën. Alite tregon se iu vu pas njërit për të cilin dyshohej se kishte 
vjedhur shpërndarësit që punonin për të. 

- E kapa për fyti, - tregon Alite. - Njihja vëllanë e tij. I thashë: “Po 
ta fal jetën vetëm sepse njoh vëllanë tënd. Shpëtove paq kësaj here, por, 
nëse ti apo shokët e tu u bini në qafë çunave të mi, do të kthehem e do 
të të vras. More vesh?” 

Pastaj Alite e futi automatikun në qesen e plehrave dhe u kthye në 
makinë, ku e priste Kelli. 

- Mirë je? — e pyeti Kelli. 

- Nuk ka gjë, - ia ktheu Alite. - Ikim. 

- Ku të ikim? — e pyeti Kelli. 

- Në “Metro 700”, - tha Alite. — Por më parë kthehemi pak në 
shtëpinë time sa të lë këtë, - shtoi ai duke bërë me shenjë nga qesja dhe 
arma brenda saj. 

Duke iu rikthyer një teme që e përsërit shpesh teksa rrëfen historinë 
e tij, Alite thotë se ai nuk hapte kurrë i pari sherre, nuk i binte kujt në 
qafë kot. Por, nëse kishte ndonjë problem, nuk hezitonte të vepronte 
dhe pranon se ndonjëherë e ka tepruar me reagimet e tij. Ai shprehet 
se besonte se, nëse i futej diçkaje, duhej ta çonte deri në fund. Në fakt, 
shpeshherë i ka kaluar caqet. 

Ata tipat që shoqëronin Karmine Anjelon e dinin se Alites i kishte 
dalë nami si njeri i dhunshëm, kur hynë atë pasdite në pabin “PM”. Në 
atë kohë, Anjelo ishte një anëtar i mafies - shembull tjetër nepotizmi 
brenda organizatës së Gotëve. Ky rang i jepte atij status dhe në hierar- 
kinë e familjes ai qëndronte mbi Aliten. 

Konfrontimi ishte një lëvizje tipike e Anjelos, sipas Alites. Ai bënte 
shumë zhurmë dhe kapardisej, por asnjë veprim konkret. 

- Karmine nuk kishte këllqe, por përpiqej të hiqej si i fortë, - dësh- 
moi Alite në lidhje me incidentin. — Më doli ballë për ballë. Nëse 
donin të më vrisnin, nëse pesë burra të armatosur kishin ardhur për të 
qëlluar, nuk kishte kohë për fjalë. Do të më kishin vrarë. 

Duke parë qëndrimin e tyre, Alite hodhi sytë drejt Anjelos dhe 
futi dorën pas, duke u shtirur sikur do të nxirrte një pistoletë. Roni 
Trukio, ulur më tutje, pretendoi gjithashtu se kishte armë me vete. 
Duke ndjekur këtë skenë, një djalosh i quajtur Mondo, shok i Alites, 
doli me nxitim nga dera e pasme dhe solli një pistoletë që Alite e kishte 
fshehur në një apartament aty pranë. 

Anjelo iu afrua Alites dhe i tha duke pëshpëritur: 

- Bashkë kemi një hesap për të larë. 

- Ashtu është, - ia ktheu Alite. 

Armiqësia mes Alites dhe Anjelos ishte ndezur përpara se vinçieri 
trupmadh të bëhej dhëndër në shtëpinë e Gotëve. Ata urreheshin prej 
kohësh. Kjo antipati kishte vazhduar gjatë viteve ndërsa secili prej tyre 
ishte ngjitur në hierarkinë mafioze. Alite e dinte mirë se Anjelo ishte 
një shkallë më lart në këtë hierarki, por kjo nuk ishte arsye për t’i 
hapur rrugë. 

- Unë me Karminen dolëm jashtë së bashku, - tregon Alite. — Duke 
dalë, Mondo më dha pistoletën, një nëntëmilimetërshe. Përjashta, 
Karmine më goditi në kokë me dorezën e armës. 

Alite deshi të kundërvepronte, por hezitoi. Vazhdonte të ndiqte 
rregullat e botës së krimit. Dhe në atë botë, nëse godisje një anëtar të 
mafies, mund të dënoheshe me vdekje. 

- Ishte një situatë që me zor e përtypa, - tregon ai. -1 dija rregullat, 
por mendoj se më mirë ta kisha qëlluar. Në atë kohë nuk i frikësohesha 
as atij, as Xhuniorit. Në mendje m’u fiksua Xhon Goti. Ai ishte bosi 
i mafies dhe ky ishte dhëndri i tij. Kjo është arsyeja se pse nuk reago- 
va. Ndërkohë që unë me Karminen po i ulërinim njëri-tjetrit, pashë 
Xhuniorin që po parkonte makinën. Viki ishte ulur pranë tij. Pasi 
parkoi, ai doli nga makina. Viki qëndronte pas tij. 

Me sa dukej, e dinin se diçka kishte ndodhur. Alite ua sqaroi ngjar- 
jen. Ai i tha Xhuniorit se donte ta vriste Anjelon. 

- Ti as nuk e prek dot, - iu përgjigj Xhuniori duke u futur mes të dyve. 

Ishte si skena e Xhoni Gebertit, por sigurisht me më shumë dra- 

matizëm. Kësaj here bëhej fjalë për një njeri të afërm. Edhe pse Anjelo 
ishte burracak dhe i rrihte të motrën, ai mbetej pjesë e familjes. Xhon 
Alite nuk ishte si Anjelo. 

- Në këtë pikë kuptova se nuk kisha vend në atë familje, - thotë 
Alite. - Atëherë e kuptova vërtet. Xhuniori lejonte këtë copë idioti të 
më drejtonte mua pistoletën, të vinte me katër tipa për të më vrarë dhe 
më ndalonte ta ndëshkoja sepse e kishte kunat... E kuptova. Ata ishin 


RREGULLAT E GOTIT 145 


pjesë e një familjeje. Unë nuk bëja pjesë në atë familje. Për ta unë isha 
thjesht një tip i rëndomtë që përdoresha për të lënduar njerëz dhe për 
të bërë para. Kaq vleja. 

Kështu funksiononte familja Goti. Ata ishin të parët. Të tjerët nuk 
kishin rëndësi. 

Disa muaj më vonë, po atë vit, Anxhelo Ruxhero vdiq nga kanceri. 
Atë e kishin mënjanuar nga skena, duke e konsideruar persona non 
grata për thuajse katër vjet. Vetë ish-shoku i tij i ngushtë, Xhon Goti, 
kishte vendosur largimin e tij nga organizata. Në fakt, Goti nuk dëshi- 
ronte të merrte pjesë në varrimin e Ruxheros, por Salvatore Gravano 
e bindi të shkonte. 

Në varrim, Goti u shfaq i pikëlluar dhe i ngrysur, por të gjithë e di- 
nin se po aktronte. Ai ishte bosi dhe kishte ardhur këtu për të nderuar 
kujtimin e një vartësi. E kishte harruar shoqërinë. Ky ishte Xhon Goti. 
Kishte harruar që ndodhej në atë pozicion falë ndihmës së Ruxheros. 
Alite kishte filluar të kuptonte se si funksiononte kjo organizatë. Në 
fakt, ai po e përjetonte këtë gjë çdo ditë. Por nuk ishte ende i gatshëm 
që të shkëputej. 

Në fillim të vitit 1990, u zhduk Greg Reiteri. U përhap fjala se e 
kishin vrarë pas një mosmarrëveshjeje në tregtinë e drogës, por trupi i 
tij nuk u gjend. Askush nuk u padit për këtë vrasje, megjithëse kishte 
një të dyshuar. Alite dhe njerëzit rreth tij ishin të bindur se Reiterin e 
kishte eliminuar Tomi Pitera, vrasësi i Uilli Boi Xhonsonit. 

-1 kishte dalë nami se Pitera i copëtonte trupat, - tregon Alite. - I 
vriste njerëzit dhe pastaj i zhdukte kufomat. Na e mori mendja se kjo 
ishte vepër e tij. 

Reiteri dhe Pitera kishin qenë për ca kohë ortakë në biznesin e 
drogës. Pas zhdukjes së Reiterit pati një mosmarrëveshje për rreth 
njëzet mijë dollarë. Alite nuk e mësoi kurrë motivin e vrasjes, por 
dyshonte se mund të kishte gisht Denis Harigani, të cilin ata e kishin 
vjedhur para ca kohësh. Harigani dhe Pitera punonin së bashku në 
biznesin e drogës. Vëllai i Gregut, Majku, kishte ndihmuar në për- 

gatitjen e planit për vjedhjen. Nëse dikush vidhte Hariganin, kishte 
vjedhur edhe Piterën. 

Aktualisht, Tomi Pitera është dënuar me burgim të përjetshëm pasi 
u akuzua në vitin 1992, për gjashtë vrasje. Pitera i përkiste familjes 
Bonano, por shpesh kontraktohej edhe nga familje të tjera. Nuk ka 
dalë akoma në dritë nëse vrasja e Reiterit ishte vendosur nga mafia, apo 
ndodhi thjesht pas një konflikti mes trafikantësh. Për Aliten nuk kishte 
rëndësi se cili version ishte i vërtetë. Greg Reiteri kishte qenë shok i mirë. 
Pitera e kishte vrarë. Tani qarkullonin fjalë se Pitera i ishte qepur Alites. 

Disa muaj pasi u vendosën në jug të Xhersit, Alite mori një telefo- 
natë nga e shoqja. Karolën e kishte kapur paniku. I tha Alites se burra 
të armatosur lëviznin në pyllin pas shtëpisë. Alite u nis me shpejtësi, 
duke marrë një rrugë nga pas shtëpisë. Sapo u fut brenda, ai mori një 
automatik “Uzi” dhe një pistoletë. Në mes të errësirës doli në ndjekje 
të atyre që po i ngrinin kurth. 

- Flisnin spanjisht, - thotë ai teksa ritregon historinë e një shkëm- 
bimi zjarri që dukej si një film aksion. - I dëgjova të flisnin. Mendoj 
se ishin meksikanë. 

Duke iu afruar shtëpisë, ata kishin aktivizuar dy alarme përgjatë 
rrugës mes autostradës dhe shtëpisë ku ai jetonte me Karolën. Edhe 
qentë e kishin nuhatur praninë e tyre. 

- Ata qenë lidhur me zinxhirë, por lehnin pa pushim, - tregon ai. 

Alite doli pa bërë zhurmë nga dera e pasme, u fut në pyll dhe u ul 

në gjunjë derisa sytë t’i mësoheshin me errësirën. Më pas eci përpara. 

- E njihja terrenin më mirë se ata, gjë që më ndihmoi, - thotë ai. - Në 
fillim ata nuk e dinin se isha afruar aq shumë. Mendonin se gjendesha 
në shtëpi. Donin të më zinin pritë nëse dilja, ose planifikonin të sulmo- 
nin shtëpinë duke hapur zjarr. Vendosa që t’i sulmoja i pari. 

I qëlloi duke vrapuar drejt tyre. Filloi shkëmbimi i zjarrit nga të 
dyja palët. Disa herë Alite u fut mes shkurreve për t’u mbrojtur dhe 
doli sërish duke hapur zjarr. Eshtë i sigurt se ka qëlluar dy prej tyre, 
përpara se të gjithë t’ia mbathnin nga prona e tij. 

Të nesërmen, ai me një shok dolën për të vëzhguar zonën përreth. 

- Nuk gjetëm kufoma, por kishte gjak gjithandej, - tregon ai. - Isha 
i sigurt se i kishte dërguar Pitera. Ai bënte biznes me meksikanët. 

Alite thotë se u hodh dritë mbi dyshimet e tij disa ditë më pas, kur 
i çuan fjalë se Xhon Goti donte ta takonte te klubi “Ravenite”. Tomi 
Pitera kishte kërkuar të takoheshin. 

- Shkova atje pa e ditur se ç’më priste, - tregon Alite. - Pitera kishte 
vrarë Greg Reiterin, babai i të cilit kishte pasuruar Gotin dhe kishte 
pranuar burgun në vend që të depononte për të. Vetëm për këtë arsye, 
Pitera duhej të vritej. Por Goti nuk ishte i këtij mendimi. Ai tha se 
çfarë kishte ndodhur deri më tani, t’i mbetej së shkuarës. U vendos që 
konflikti të shuhej dhe të dy ne duhej të binim dakord. 

Por jashtë klubit, teksa secili po shkonte te makina e vet, Alite i tha 
Piterës se asgjë nuk kishte ndryshuar. 

- Ç’do të thuash? - pyeti Pitera. - Bosi tha që konflikti u zgjidh. 

- Asgjë nuk është zgjidhur, - ia ktheu Alite. - Një ditë do të të vras. 

Pitera u arrestua dhe u burgos përpara se Alite ta konkretizonte 

kërcënimin e tij. 

do biznes ka një person përgjegjës që duhet të monitorojë vi- 
jueshmërinë e punës. Disa prej këtyre personave janë liderë të 
zoterTë tjerët nuk dinë se si të udhëheqin, por e adhurojnë të qenët 
bos. Xhon Goti i përkiste grupit të dytë. Ai kontrollonte familjen më 
të madhe kriminale të Nju Jorkut, por e administronte atë si të ishte 
një bandë rrugaçësh që sorollateshin në Hauard Biç. 

Kërkonte respekt nga të tjerët, por asnjëherë nuk e vrau mendjen 
se si duhej fituar ai respekt. Donte që të gjithë vartësit ta pranonin 
pozicionin e tij në çdo hap të veprimtarisë së tyre. Këtë pranueshmëri 
e quante protokoll. Xhuniori e kishte theksuar këtë gjë që herën e 
parë që kishte takuar Aliten. Ishte një fenomen që Alite e vëzhgonte të 
përsëritej herë pas here, ndërsa Gotët ndërvepronin me njerëzit rreth 
tyre. 


Rregullat e Xhon Gotit për lidershipin: të jesh në dijeni 
gjithmonë për praninë e bosit në çdo mjedis publik apo social! 

Në çdo rreth shoqëror, ku ndodhen anëtarë të familjeve të tjera 
kriminale, sigurohu që ata të vijnë te ti për të të respektuar! T’u 
afrohesh i pari për t’i takuar është shenjë dobësie. 


- Në qoftë se futeshe në një dhomë, ku kishte një grup gangsterësh, 
të parin duhej të takoje personin me rangun më të lartë, - tregon Alite. 

- E puthje në të dyja faqet. Vetëm pas këtij rituali mund të përshën- 
detje të tjerët. Po të ishte Goti në dhomë, fillimisht duhej të shkoje 
detyrimisht tek ai. Sa herë që dilnim, duhej të visheshim hijshëm. Por 
asnjëherë më mirë sesa bosi. Më kujtohet se një herë duhej të ndryshoja 
xhaketën sepse ishte e njëjtë me atë që kishte veshur Goti. I thashë ve- 
tes: “Mos po sillemi gjë si vajza adoleshente?” Por kështu qenë gatuar ai 
me të birin. Sa herë që ata të thërrisnin, duhej të shkoje menjëherë. Të 
lije në mes çfarëdo gjëje me të cilën po merreshe. Nëse nuk ndodheshe 
në klub atë natë kur të gjithë duhej të takoheshin, i hapje vetes telashe. 
Fillimisht nuk mendoja se duhej të shkoja gjithmonë, por një herë, isha 
në shtëpi dhe ra dera. Ishte Xhin Goti që më ulëriu: 

- Ore ha pykë ti? Pse dreqin nuk ke shkuar në klub? Besoj se e di se 
duhet të shkosh menjëherë. 

Mbrëmjen e së shtunës, Xhon Goti e kishte zakon të mbante një 
fjalim gjatë darkës në klubin “Berxhin”. Të gjithë duhej të ishin të 
pranishëm. Disa prej djemve duhej të gatuanin në kuzhinën e klubit. 
Më pas, të gjithë uleshin për të ngrënë darkë - njëzet deri në njëzet e 
pesë persona, anëtarë dhe bashkëpunëtorë të familjes mafioze. Edhe 
gjatë darkës kishte rregulla. 

- Askush nuk fillonte të hante përpara se Goti të gëlltiste kafshatën 
e parë, - tregon Alite. E njëjta skenë përsëritej në një shkallë më të ulët 
gjatë mbrëmjeve të së martave në klubin “Miqtë tanë”. Këtu Xhuniori 
mblidhte bandën e tij. Ai do të mbante fjalimin e rastit dhe të gjithë të 
tjerët e kishin të detyrueshme pjesëmarrjen. 

- Duhej të isha atje medoemos, - thotë Alite. - Nuk pranoheshin 
justifikime të tilla si: “Jam i zënë. E kam lënë të darkoj me time shoqe. 
Im bir është me grip.” Në takimet e të martave, ushqimet silleshin nga 
pronari i restorantit “La Villa”. Pronari i paguante haraçin Xhuniorit 
duke na dërguar ushqime falas. 

Disa mund t’i shpërfillnin protokollet, por me përjashtime të 
rralla. Çarls Karnelia, me të cilin Alite do të krijonte një aleancë të 
paqëndrueshme, ishte një ndër personat që nuk vinte kurrë në të tilla 

takime. E konsideronin paksa të çmendur dhe të çekuilibruar. Për këtë 
arsye ishte i justifikuar. 

- Kishte një dërrasë mangët ai, - thotë Alite për Çarls Karnelian, 
vëllai i të cilit, Xhoni, ishte anëtar i mafies dhe bënte pjesë në rrjetin 
e heroinës së drejtuar nga Xhin Goti dhe Anxhelo Ruxhero. Karnelia 
- askush nuk e thërriste “Çarls” - u bë eventualisht një anëtar me të 
drejta të plota i familjes mafioze, por kjo ishte në të vërtetë një për- 
pjekje për ta mbajtur afër. Ishte vrasës i pashpirt dhe njeri krejtësisht i 
paqëndrueshëm. 

- Në njëfarë mënyre ai ndihej i mrekulluar kur vriste, - tregon Alite 
për vrasjet që kreu Karnelia. - Disa vrasin se ndihen të detyruar ta 
bëjnë atë gjë, ndërsa atij i pëlqente të vriste. 

Karnelia nuk lexonte shumë, por në shtëpi kishte libra anatomie 
me trupa të prerë dhe kufoma të hapura. Një herë e pyeti Aliten nëse 
donte të lexonte ndonjë prej tyre. Alite refuzoi me mirësjellje. Ai do të 
dëshmonte kundër Karnelias në vitin 2009, duke e fajësuar për disa 
ekzekutime mafioze, përfshirë vrasjen e Luis DiBonos. 

Vrasja e DiBonos u vendos nga Goti për një arsye të thjeshtë: ai nuk 
paraqitej në takime, edhe pasi e kishin lajmëruar. 

DiBono, një kontraktues ndërtimi 63-vjeçar, kishte shërbyer gjithë 
jetën për familjen Gambino dhe i sillte shumë të ardhura. Kur Kasteja- 
no qe gjallë, DiBono ishte përplasur me Gravanon në lidhje me një pro- 
jekt ndërtimi dhe kishte mbijetuar. Por tani Kastejano nuk rronte më 
dhe Gravano i mbante akoma mëri. Në atë kohë, kompania e DiBonos 
kishte fituar një projekt disa milionë dollarësh për mbrojtjen nga zjarri; 
ky projekt po zbatohej në Qendrën Botërore të Tregtisë. Me sa duket, 
ai do të fuste në xhep disa milionë dollarë nëpërmjet një skeme korrup- 
tive, pasi do të kryhej punë me cilësi të dobët. Gravano do t’i hidhte 
benzinë zjarrit. Nga ana tjetër, Gotit i hipnin xhindet sa herë që shihte 
dikë që fitonte më shumë sesa ai vetë. I dukej sikur i kishin hyrë në 
pjesë. E thirri DiBonon në një takim, por ai u justifikua se nuk mund 
të merrte pjesë. E thirri për herë të dytë; sërish DiBono nuk erdhi. 

Sipas Gotit u mbush kupa. Dha urdhër që ta vrisnin. 

Sipas prokurorëve federalë, Xhuniori e fitoi kontratën për vazhdi- 
min e punimeve. 

Në prill 1990, Xhuniori u martua me Kim Albanezen. Morën pjesë 
njerëz nga shoqëria e lartë dhe nga bota e krimit. Ceremonia e zhvillu- 
ar në hotelin “Helmsli Palas” ishte edhe më ekstravagante sesa ajo e 
Viki Gotit, gjashtë vjet më parë. 

Më vonë, autoritetet do të zbulonin një listë të të ftuarve që Xhunio- 
ri e mbante të fshehur. Në këtë listë pasqyrohej edhe shuma e parave 
që kishte dhënë gjithsecili. Shuma totale e ofruar nga 173 të ftuar - 
anëtarë dhe bashkëpunëtorë të njërës prej pesë familjeve kriminale të 
Nju Jorkut - ishte 348.700 dollarë. 

- Kaq para shumica e njerëzve nuk mund t’i kursejnë gjatë gjithë 
jetës, - do të deklaronte një prokuror përpara jurisë në gjyqin e 
Xhuniorit, në vitin 2009. Xhon Goti i bëri të birit një dhuratë edhe më 
mbresëlënëse. E promovoi në rangun e kapos, duke zhgënjyer shumë 
prej anëtarëve të vjetër të organizatës. 

- Shumë njerëz nuk e honepsnin Xhuniorin, - tregon Alite. - Pro- 
movimi i tij shkaktoi pakënaqësi në shumë qarqe. Të gjithë mendonin se 
ai nuk e meritonte atë pozicion. Por ishte bërë kapo për shkak të të atit. 

Dy muaj pas martesës, Alite dhe Bobi Borielo, i cili kishte qenë sho- 
qërues i parë i dhëndrit, dolën nga klubi “Miqtë tanë”, pasi Xhuniori u 
kërkoi të bënin nja dy hapa jashtë. Këto të ashtuquajtura shëtitje ishin 
një mënyrë tjetër e sajdisur nga babai i tij për t’u shmangur përgjimeve. 
Teksa po ecnin, do të dëshmonte Alite më vonë, Xhuniori pranoi se do 
të vazhdonte të zbatonte kontratën e DiBonos. Nuk e tha arsyen, por 
i tregoi Alites dhe Borielos se DiBono do të vritej. Të dy do të ishin 
pjesë e grupit që do të realizonte krimin. Ishte puna e tij e parë si kapo 
dhe donte që të bëhej pa probleme. 

- Në atë kohë, Bobi ishte përplasur me një gangster të quajtur Pres- 
ton Geritano, - tregon Alite. - Ishin zënë për ca para dhe Geritano 
kishte kërcënuar se do ta vriste. Geritano kishte lidhje me familjen 

gjenoveze. Bobi donte që Xhuniori të ma ngarkonte mua si detyrë 
eliminimin e Geritanos. Xhuniori nuk pranoi dhe u acarua. 

- Nuk kemi kohë për këto tani, - tha ai. — Do të merremi më vonë 
me këtë punë. Për momentin të përqendrohemi te DiBono. 

- U informuan se Luis DiBono kalonte shumë kohë në Atlantik 
Siti, - tregon Alite. - Në atë kohë unë jetoja në jug të Xhersit dhe shkoja 
shpesh në kazino. Xhuniori më kërkoi të inspektoja terrenin. Duhej të 
lokalizonim vendin ku shkonte DiBono dhe më pas t’i ngrinim kurth. 

Planifikimi vazhdoi përgjatë verës. Do të qëllonin Çarls Karnelia 
dhe Bobi Borielo. Alite nuk kishte zbuluar gjë në Atlantik Siti dhe 
andej nga shtatori Xhuniori i tha të mos merrej më me atë punë. 

- Më tha se e kishin lokalizuar dhe e kishin gjetur mënyrën se si do 
ta hiqnin qafe, - tregoi Alite përpara një jurie federale. 

Më 3 tetor të vitit 1990, trupi i pajetë i Luis DiBonos u gjet në 
“Kadillakun” e tij të parkuar në një garazh nëntokësor në Qendrën 
Botërore të Tregtisë. E kishin qëlluar tri herë. 

Kur e takoi Xhuniorin atë ditë, Alite nuk dinte gjë për vrasjen. 

- Më tha se duhej ta përgëzoja, - tregon ai. - E putha në të dyja 
faqet. Pastaj e pyeta: “Përse duhet të të përgëzoj?” Ai m’u përgjigj: 
“Sepse puna ime e parë si kapo shkoi shumë mirë.” Më pas më tha të 
lexoja gazetat. Atëherë mësova se DiBono kishte vdekur. 

Luis DiBono nuk ishte paraqitur në takime. Kishte shkelur pro- 
tokollin, gjë që e pagoi me jetë. 

Xhuniori i tha Alites se kjo vrasje do të shërbente si shembull për 
të tjerët. 

- Kur bëhet njoftimi, gjithkush duhet të vijë menjëherë, tha ai. Kur 
të urdhërojnë të bësh diçka, duhet bërë pa llafe. 

Alite e kuptonte konceptin, por tregon se vetë Xhuniori e shkelte 
shpesh protokollin. 

- Njëherë, kishim dalë dhe po pinim, - tregon ai. - Gjashtë prej 
nesh dhe disa vajza. Edhe në kësi situatash, Xhuniori do t’ia bënte të 
ditur gjithkujt se ai ishte bosi. Ishim ulur në tavolinë duke tymosur 

puro. Hodhi sytë drejt meje dhe më tha: “Më sill një taketuke!” Unë 
nuk lëviza vendit. Ai u acarua. Një prej djemve zgjati dorën te tavolina 
tjetër, mori një taketuke dhe ia vendosi përpara. 

U krijua një situatë e nderë. Të gjithë ishin të tensionuar. Por njërës 
prej vajzave në tavolinë ia dha truri të fliste hapur. 

- Xhunior, - tha ajo, - mjaft u mundove për të treguar se ti je më 
i rëndësishmi. Të njohim. Këtu nuk ke pse t’i lësh përshtypje askujt. 

Alite thotë se ajo vajzë u tregua më e guximshme se shumica e 
tipave që rrinin me Xhuniorin. 

- Ajo vajzë ia përplasi në fytyrë duke ia thënë troç atë që mendonte. 
Nuk ia kishte frikën askujt, - thotë ai. - Por kjo tregon se njerëzit e 
njihnin se kush ishte në të vërtetë. 

Më vonë, po atë natë, kur ishin vetëm, Xhuniori iu drejtua Alites 
paksa i tensionuar. 

- Ke ndonjë problem? - e pyeti. 

- Unë jam i qartë me veten. Nuk kam asnjë lloj problemi, - ia ktheu 
Alite. 

Çështja mbeti e pazgjidhur. Alite e dinte se Xhuniorin e hante 
meraku, por nuk donte të hapte debat. Nuk ishte akoma i gatshëm të 
shprehej haptazi, t’i thoshte Xhuniorit se ishte sjellë si idiot. Shumë 
njerëz po fillonin të mendonin në atë mënyrë, por ironikisht një vajzë 
kishte guxuar t’ia thoshte në sy. 

- Nëse do të më kishte thënë: “Hej Xhon, a mund të më sjellësh një 
taketuke?”, nuk do ta kisha problem të ngrihesha, - thotë Alite. - Të 
gjithë i dinin protokollet. Me sa duket vetëm Gotët i përdornin për 
të poshtëruar njerëzit. Dhe unë nuk kisha ndër mend t’i hapja rrugë. 

Një situatë e ngjashme ndodhi një natë kur Alite kishte dalë për 
darkë me Xhuniorin dhe Riçi Gotin, xhaxhanë e Xhuniorit. Ishin ulur 
në një tavolinë kur brenda hyri kushëriri i Alites, Patsi Andriano. Në 
atë kohë, Patsi shoqërohej me vajzën e Riçi Gotit, Danielën. 

Patsi erdhi te tavolina, e puthi Aliten në të dyja faqet, më pas puthi 
Riçi Gotin, dhe në fund Xhuniorin. Këtij i hipën xhindet. 

- Filloi t’i ulërinte duke i përmendur protokollin dhe respektin, - 
tregon Alite. - Ne u shtangëm nga habia. 

Më vonë, tregon Alite, kushëriri i tij, Patsi, e kishte kaluar me të 
qeshur. 

Ky ishte vetëm një shembull në lidhje me pozicionin e Xhuniorit në 
botën e krimit. Statusi i tij ishte ndërtuar duke u bazuar në nepotizëm 
dhe, ndonëse shumica e bashkëpunëtorëve të tij nuk e kishin dëgjuar 
asnjëherë fjalën “nepotizëm”, ata dinin ta shpjegonin konceptin. 

Xhuniori kishte titull, por kurrë nuk respektonte pjesëtarët e or- 
ganizatës. Dhe situata sa vinte e përkeqësohej. Në varësi të këndvësh- 
trimit tuaj, vrasja e DiBonos ishte triumfi i fundit ose gozhda e fundit 
në arkivolin e Xhon Gotit. “Don elegantit” po i vinte fundi. Kishte 
tregues që ai mund të ketë qenë në dijeni të situatës. Por, si gjithmonë, 
do të tregohej arrogant, gjë që do t’i prishte shumë punë. 

Në shkurt të vitit 1990, Goti doli i larë nga një çështje tjetër. U 
shpall i pafajshëm pas akuzave se kishte paguar anëtarë të bandës irlan- 
deze “Uestis” për të vrarë një zyrtar të sindikatës. U shfaq në shkallët 
e gjykatës me një pallto të shtrenjtë të veshur mbi kostum dhe kravatë, 
duke ngritur gishtin në shenjë triumfi. Kishte fituar përsëri. Në atë 
kohë, askush nuk e dinte se një prej anëtarëve të jurisë kishte marrë 
ryshfet. Në medie vazhdonin ta quanin “Doni i pafajshëm”. Asnjë prej 
akuzave nuk ishte provuar. 

Por, siç do të theksonte një prokuror mendjemprehtë në një dis- 
kutim rreth çështjeve të mafiozëve, “Ata mund të fitojnë gjithmonë, 
ndërsa ne duhet të fitojmë vetëm një herë”. 

Autoritetet federale ishin në mësymje. 

Disa muaj pas vrasjes së Kastejanos, në fillim të vitit 1986, Goti u 
kap nga një pajisje përgjuese e FBI-së duke parashtruar të ardhmen e 
organizatës së tij. 

- Ta dini se do ta kemi të vështirë me organet e zbatimit të ligjit, - 
thoshte ai në këtë regjistrim. - Nëse nuk arrijnë të na neutralizojnë... 
nëse nuk arrijnë të na pengojnë në veprimtarinë tonë për një apo dy 

vjet... Për kaq kohë kemi nevojë. Por nëse më lejojnë një vit të drejtoj 
organizatën pa më ndërhyrë, vetëm një vit, do të fuqizohemi aq shumë 
sa ata nuk do të na mposhtin asnjëherë. Edhe sikur të vdesim. Kjo do 
të jetë rrugëzgjidhja jonë. 

- Kjo është trashëgimia më e çmuar që mund të lini, - shprehet 
një bashkëpunëtor me të cilin Goti po fliste, ndërsa agjentët e FBI-së 
dëgjonin. 

Në fakt, Goti qëndroi pesë vjet në krye të organizatës. Struktura 
që la pas, ishte shumë më e çorganizuar sesa ajo që mori pas vrasjes së 
Kastejanos. 

Promovimi i të birit si kapo shihej si pjesë e mënyrës së menaxhimit 
të Gotit, që solli në fund edhe rrënimin e organizatës. Në mendjen e 
Gotit, kjo mënyrë duhet të ketë qenë një përpjekje për të ruajtur kon- 
trollin mbi familjen kriminale, teksa parashikonte se ç’do të ngjante 
më pas. Por, për pjesëtarët e organizatës, ky ishte thjesht një shembull 
tjetër i mosfunksionimit të strukturës; Xhuniori mbahej me pekule; 
në vend që ta meritonte, atij iu dha padrejtësisht një pozicion i rëndë- 
sishëm në hierarkinë e familjes. 

Xhuniori u përpoq ta mbante mirë me Aliten pavarësisht se di- 
vergjencat mes tyre po shtoheshin. Teksa shkumëzonte akoma nga 
inati në lidhje me sjelljen e Xhuniorit gjatë konfrontimit me Anjelon, 
Alite u lejua që t’i vihej pas Riki Redit, njërit prej djemve që kishin 
shoqëruar atë ditë Anjelon në pabin “PM”. 

- Meqë nuk më lejonte të vrisja kunatin e tij, pranoi që të shfry- 
hesha me Riki Redin, - do të tregonte më vonë Alite përpara një jurie 
federale. - Nuk e vriste mendjen për Riki Redin. Kjo ishte mënyra e 
tij për të më qetësuar mua dhe për t’u treguar të tjerëve se askush nuk 
mund t’u binte në qafë njerëzve të tij pavarësisht se ky mund të ishte 
kunati apo ndonjë i afërm tjetër. 

Pas disa ditësh, Alite me Xhuniorin e morën Riki Redin në ma- 
kinë. 

- Gotët kishin lidhje me pronarin e një kompanie limuzinash, - tre- 

gon Alite. — Kështu morëm një limuzinë dhe po vërtiteshim në Ozon 
Park. Dalluam Riki Redin që ecte në shëtitoren “Liria”. 

Limuzina ndaloi buzë trotuarit dhe Xhunior Goti ia bëri me shenjë 
Riki Redit të futej brenda. 

- Mendoi se Xhuniori donte të bisedonte me të, - thotë Alite. 

Riki Redi u ul në ndenjësen e pasme të limuzinës, ku tashmë 

kishin zënë vend Xhuniori me Aliten. Pasi biseduan për pak minuta, 
Alite shtypi butonin që bllokonte dyert e pasme. Paskëtaj, Riki Redi u 
sulmua brutalisht nga Xhuniori dhe Alite. Sipas dëshmisë së Alites, ata 
e goditën pareshtur me grushte e shqelma. Atij nuk i mbetej gjë tjetër 
veçse të mbulonte fytyrën me krahë, duke u përpjekur të shmangte 
goditjet. Shoferi i limuzinës nuk mori vesh gjë ose nuk e vriste men- 
djen se çfarë po ndodhte. Ai vazhdonte të ngiste makinën i qetë. 

- Në atë kohë, në limuzina kishte telefona me kordonë të gjatë, - 
tregon Alite. — Xhuniori mori kordonin e telefonit dhe e lidhi disa herë 
rreth qafës së Riki Redit. Gati sa nuk e mbytëm. Vazhdonim ta go- 
disnim. Shtypa butonin për të zhbllokuar dyert. Limuzina çante për- 
para me rreth nëntëdhjetë kilometra në orë. Në këtë kohë gjendeshim 
në bulevardin “Udhevën” në Hauard Biç dhe donim ta hidhnim nga 
makina. Kapej gjithandej për të mos rënë, por ne e godisnim dhe e 
shtynim. 

Me kordonin e telefonit akoma rreth qafës, Riki Redi ra nga limu- 
zina në autostradë. U zvarrit pas limuzinës për rreth treqind metra 
derisa kordoni u këput dhe u rrokullis disa herë në rrugë. 

Riki Redi mbijetoi, por incidenti përforcoi edhe më tej namin e 
Alites si një maniak i dhunshëm, të cilit gjithkush ia kishte frikën. 
Ishte ky reputacion, beson ai, që e ndihmoi të mbijetonte. 

Më 11 dhjetor 1990, vetëm pesë ditë nga përvjetori i pestë i vrasjes 
së Kastejanos, Xhon Goti u arrestua pas akuzave për vrasje dhe mash- 
trim. Çështja përfshinte edhe akuzën se ai kishte urdhëruar vrasjen 
e Pol Kastejanos për të marrë kontrollin e familjes kriminale. Frenk 
Lakasio, Salvatore Gravano dhe Tomi Gambino u paditën gjithashtu. 

Më vonë ata nuk do të përfshiheshin në këtë proces. Vrasje, mashtrim, 
zhvatje dhe korruptim i jurisë (ryshfeti i dhënë një anëtari të jurisë) 
ishin gjithashtu pjesë e njëmbëdhjetë akuzave. 

Aktakuza përfshinte vrasjet e Kastejanos dhe Tomi Bilotit jashtë 
restorantit “Sparks Steak House” në dhjetor 1985; vrasjen e kapos 
Robert DiBernardo, shpesh i përshkruar si mbreti i pornos në Amerikë, 
në korrik 1986; vrasjen e gangsterit Liborio Militos në mars 1988; dhe 
vrasjen e DiBonos në tetor 1990. 

Aktakuza përfshinte gjithashtu një padi për planin e vrasjes së Gae- 
tano Vastolas, një kapo në familjen kriminale DeKavalkante të Nju 
Xhersit. Goti kishte kaluar ca kohë në burg me Vastolën në vitin 1987. 
Vastola ishte në pritje të gjyqit për një çështje që lidhej me një vjedhje 
në Los Anxhelos. Nuk dihet me siguri, por Goti besonte se Vastola 
nuk do ta duronte burgun dhe do të bëhej informator. 

Plani për të vrarë Vastolën nuk u realizua, por nëse Goti ishte i 
shqetësuar për tradhtinë e bashkëpunëtorëve, ndoshta duhej të kishte 
hetuar njerëzit e tij më të afërt. Ai me Gravanon dhe Lokasion u 
arrestuan nga më shumë se një duzinë agjentë të FBI-së në “Ravenite”. 
Arrestimet u pasqyruan të nesërmen në faqet e para të gazetave. 

“‘DONI I PAFAJSHËM’ PADITET PËR VRASJEN E BOS- 
IT TË MAFIES” ishte titulli kryesor i gazetës “Washington Post”, 
ku përshkruhej “eleganca dhe pathyeshmëria” e Gotit. Theksohej 
gjithashtu se ai kishte fituar në katër gjyqe gjatë pesë viteve të fun- 
dit. Në artikull përfshihej gjithashtu një koment i prokurorit Endrju 
Moloni, i cili thoshte se “Goti është vrasës, jo hero folklorik.” 

Gotit, Gravanos dhe Lokasios iu mohua lirimi me kusht, pasi prokuro- 
ria kishte paraqitur vetëm një pjesë të dosjes. Sipas prokurorëve, kishte 
edhe shumë biseda të regjistruara fshehurazi, si dhe dëshmi nga informa- 
torë. Këto prova të reja, sipas prokurorëve, i fajësonin të pandehurit. 

Ndër të tjera, FBI-ja kishte përgjuar në një apartament sipër klubit 
“Ravenite”, ku Goti dhe bashkëpunëtorët e tij bisedonin shpesh, pasi be- 
sonin se aty ishin jashtë rrezes së përgjimit të FBI-së. Ndër informatorët 

ishte edhe Filip Leoneti, dikur numri dy i familjes mafioze të Filadelfias. 

Leoneti ishte nipi i bosit të mafies së Filadelfias, Nikodemo Skarfo, 
i cili nga baza e tij në Atlantik Siti u bë iniciator i fillimit të një prej 
periudhave më të dhunshme në historinë kriminale në Filadelfia dhe 
jug të Xhersit. Skarfo mori drejtimin e organizatës pas vrasjeve të 
bosëve të mafies, Anxhelo Bruno dhe Filip Testa (vrasja e të cilit për- 
mendet në këngën “Atlantik Siti” nga Brus Springstin). Ai ishte kreu i 
organizatës nga 1981-shi deri në 1988-ën. Gjatë kësaj periudhe u vranë 
të paktën njëzet e pesë anëtarë dhe bashkëpunëtorë të mafies dhe mbi 
njëzet të tjerë u paditën. Në një familje kriminale, e cila më parë kishte 
rreth shtatëdhjetë anëtarë, pasojat ishin shkatërrimtare. 

Skarfo dhe Goti ishin në shumë mënyra bosët e fundit që po mba- 
nin në këmbë mafien. Ata morën pushtetin përmes dhunës dhe mënyra 
e tyre e administrimit bazohej në pabesi, lakmi dhe mashtrim. I dënuar 
së bashku me nipin e tij dhe trembëdhjetë të pandehur të tjerë në vitin 
1988, Skarfo vazhdon të vuajë dënimin prej pesëdhjetë e pesë vjetësh. 
Mund të lirohet me kusht në vitin 2033, kur të jetë njëqind e tre vjeç. 

Nipi i tij simpatik u dënua me dyzet e pesë vjet, por vendosi të bash- 
këpunonte me drejtësinë. Leoneti dëshmoi në disa gjyqe të zhvilluara 
në qytete të ndryshme të Bregut Lindor. Dëshmoi gjithashtu përpara 
një jurie të madhe kundër Gotit, Gravanos dhe Lokasios. 

Ndër të tjera, Leoneti rrëfeu se në një takim ku kishte marrë pjesë 
edhe ai me Skarfon, Goti ishte mburrur se kishte vrarë Kastejanon. 
Leoneti pranoi përfshirjen e tij në dhjetë vrasje, por dha një koment 
tipik për një gangster, kur një avokat mbrojtës, duke i kujtuar his- 
torinë kriminale, e pyeti me sarkazëm nëse e dinte se ç’do të thoshte 
“i pamëshirshëm”. 

- Sigurisht që e di se ç’do të thotë “i pamëshirshëm”, - tha ai nga 
banka e dëshmitarit, i veshur si kryetar i një shoqërie studentore, me 
xhaketë sportive blu, pantallona të gjera të kuqërreme, dhe pulovër 
sipër një këmishe blu me kopsat mbërthyer. — Nuk më kujtohet të 
kem bërë ndonjë gjë të pamëshirshme, dhe për këtë jam i sigurt, 



160 XHORXH ANASIASIA 


përveçse kam vrarë njerëz. Kjo është jeta jonë. Me këtë punë merremi. 

I cilësuar si një nga dëshmitarët më të mirë mes shumë bash- 
këpunëtorëve të drejtësisë, që kishin bërë pjesë në mafien e Filadel- 
fias, përfundimisht Leonetit iu ul dënimi në pesë vjet, pesë muaj dhe 
pesë ditë. Ky mësim nuk shkoi në vesh të shurdhër nga të pandehurit 
përkrah Gotit, teksa atyre iu mohua lirimi me kusht. Mbetën të izolu- 
ar në burgun federal, ndërsa çështja po i afrohej ditës së gjyqit. 

Arrestimet shkaktuan tërmet në familjen Gambino, por, duke 
marrë parasysh se Goti e kishte zakon të shpallej i pafajshëm, askush 
nuk ishte ende i gatshëm të pranonte se epoka e tij kishte marrë fund. 
Ndërkohë, Goti jepte urdhra nga burgu dhe krijoi një komitet për t’u 
marrë me operacionet e përditshme. Vëllai i tij Piteri dhe djali i tij u 
bënë pjesë e hierarkisë së re. 

Alite nuk pati kohë për të menduar gjatë për këto arrestime, sepse 
në mars atë e futën në burg. Më në fund ishte ngritur akuza për rrah- 
jen dhe rrëmbimin e kontraktuesit të ndërtimit. Fillimisht, Alites i 
ishte ofruar një marrëveshje për pranimin e fajësisë, dhe dënimi mak- 
simal do të ishte shtatë vjet në një burg shtetëror. Mendoi se do të 
bënte dy apo tre vjet. 

- Kjo ishte marrëveshja që na ofroi prokuroria, - tregon Alite. - 
Fillimisht e pranuam, pastaj e refuzuam. Avokati im mori vesh se Bobi 
Bisaçia njihte dikë me rëndësi, i cili ndoshta mund të na ndihmonte. 

Bobi Bisaçia ishte një kapo i familjes kriminale Gambino që ve- 
pronte në veri të Xhersit. Të gjithë e dinin se kishte shumë njohje. 
Kishte vite që ishte përfshirë në botën e krimit dhe kishte lidhje me 
agjencitë e zbatimit të ligjit dhe qarqet e drejtësisë, sipas Alites, i cili 
thotë se asnjëherë nuk e mori vesh se për çfarë u negociua. 

- Si përfundim, unë u deklarova fajtor dhe u dënova me një vit 
burg, - thotë ai. - Bëra vetëm tre apo katër muaj. 

U dorëzua tek autoritet e burgut të Nju Xhersit në mars 1991, një 
ditë pasi Xhuniori dhe disa gangsterë të tjerë organizuan një festë me 
rastin e “largimit të tij të përkohshëm” në klubin “Miqtë tanë”. Nga 

fundi i festës sollën një kek mbi të cilin shfaqej karikatura e dy të bur- 
gosurve. Edhe një bashkëpunëtor tjetër i Xhuniorit do të futej në burg. 

Pas kësaj ceremonie do të fillonte një fazë e re në jetën e Alites. Do 
të kalonte ca kohë në burg dhe do ta mbante gojën mbyllur. Nuk e 
vriste mendjen për krimin; tanimë i kishte dalë për zot kësaj pune dhe 
po bënte gjënë e duhur. 

Gjithçka që po bënte ishte pjesë e jetës. 

Disa ditë pas burgosjes së Alites, Çarls Karnelia u pranua zyrtar- 
isht si anëtar i familjes kriminale. Alites i ishte kërkuar organizimi i 
ceremonisë që do të mbahej në bodrumin e shtëpisë, ku atëherë bash- 
këjetonte me Klaudia DiPipan, me të cilën më vonë do të martohej 
dhe do të kishte dy fëmijë. Kjo shtëpi u përkiste prindërve të DiPipas. 

Karnelia u pranua atë ditë si anëtar i mafies për shkak të rolit të tij në 
vrasjen e DiBonos. Tre presona të tjerë u pranuan gjithashtu si anëtarë të 
familjes në atë ceremoni që u mbikëqyr nga Xhunior Goti dhe anëtarë 
të tjerë të hierarkisë aktuale. Alite ishte ftuar të merrte pjesë, por aktu- 
alisht gjendej në burgun e kontesë së Kamdenit, në Nju Xhersi. 

Megjithatë, Alite kishte organizuar gjithçka paraprakisht. Kishte 
urdhëruar pastrimin e bodrumit, kishte ndryshuar datën që ishte ven- 
dosur më parë, dhe kishte vendosur në pika kyç pjesëtarë të ndryshëm 
të bandës që mbulonin një rreze prej katër blloqesh banimi përreth 
shtëpisë, me qëllim që të garantohej mbrojtja nga ndonjë aksion i 
mundshëm i policisë apo FBI-së. 

Xhoni, vëllai i Karnelias, ishte tashmë një anëtar i familjes dhe në 
këtë kohë gjendej në burg për përfshirjen në trafikun e heroinës me 
Xhin Gotin. Çarls Karnelia nuk ishte aq i mprehtë dhe i sofistikuar 
sa vëllai i tij. Sipas Alites, ai nuk ishte nga ata që dinte të fitonte para. 

Por ishte vrasës dhe kjo gjë kishte një vlerë të madhe në organizatë. 
Alite ndihej krenar se, ndonëse nuk mund të bëhej kurrë anëtar me të 
drejta të plota, atij i kishin besuar organizimin e ceremonisë. Në atë 
kohë, ai vazhdonte të ishte i magjepsur nga “bota e krimit”, edhe pse 
ndihej gjithnjë e më tepër i zhgënjyer nga lidershipi. 

Zhgënjimi do t’i shtohej teksa u ul me uniformën bojëportokalli 
dhe atletet e bardha pa lidhëza përpara autoriteteve të Nju Xhersit, 
në Kamden, një prej qyteteve më të varfra dhe më të dhunshme të 
Amerikës. 

Alite shpesh bënte shaka e thoshte se lagjja e Udhevënit në Kuins, 
ku ai qe rritur, ishte një prej zonave më të dhunshme të Nju Jorkut. 
Por Kuinsi mund të quhej parajsë përpara Kamdenit, ku trafikantët e 
drogës kontrollonin shumë prej rrugëve dhe madje mbanin peng po- 
pullatën e një qyteti prej tetëdhjetë mijë banorësh. 

Nga dritarja e burgut, Alite do të shihte dhunën e të burgosurve 
nga Kamdeni, të cilët e kishin bërë burgun si shtëpinë e tyre. Drogë, 
armë dhe para: kjo ishte bota kriminale e Kamdenit. 

Ai me bashkëpunëtorët e tij - Goti në krye të listës - përdornin 
shpesh një fjalor fyes dhe poshtërues për afrikano-amerikanët, duke i 
quajtur fundërrina. T’i thoshe dikujt se ai po “vepronte si një zezak” 
ishte një sharje e zakonshme. Kategoria e njerëzve që gjendeshin në 
atë burg, e përforcoi këtë stereotip në mendjen e tij. Por e vërteta ishte 
se njerëzit me të cilët Alite bashkëpunonte në Kuins, nuk ishin as- 
pak të ndryshëm. Ata operonin pas fasadës së krimit të organizuar, 
duke shfrytëzuar mitin e mafies për të justifikuar atë çka bënin, por 
veprimet dhe arroganca e tyre ishin të njëjta me ato të kriminelëve të 
Kamdenit. Kjo çështje nuk kishte aspak lidhje me ngjyrën e lëkurës. 
Kishte të bënte me lakminë, marrëzinë dhe dhunën e pakuptimtë. 

Një muaj pas burgosjes së Alites, u vra Bobi Borielo. 

Borielo, që kishte festuar ditëlindjen e tij të dyzeteshtatë vetëm dy 
javë më parë, ishte qëlluar shtatë herë jashtë shtëpisë së tij në Benson- 
hërst të Bruklinit. I kishin zënë pritë pranë makinës. Bashkëshortja e 
Borielos dhe dy fëmijët gjendeshin në shtëpi, kur ndodhi vrasja. 

Pati një reagim të menjëhershëm të botës së krimit, edhe nga Xhon 
Goti në burg, pasi Preston Geritano i kishte larë hesapet me Borielon. 
Miki DiLeonardo do të dëshmonte më vonë se Xhuniori ishte takuar 
me krerët e familjes kriminale gjenoveze dhe u kishte kërkuar vrasjen 

e Geritanos. I kishin thënë se do ta mbaronin ata këtë punë, gjë që nuk 
ndodhi kurrë. 

Kur Alite doli nga burgu, pas tre muajsh, debatoi për këtë me 
Xhuniorin. 

Ndodhi në korrik të vitit 1991. Alite e kujton saktë sepse ndodhej 
në spital me Klaudian, e cila sapo kishte lindur birin e tyre, Xhonin. 
Xhuniori dhe disa të tjerë erdhën për vizitë në spital, “por ajo nuk pra- 
noi që ata të hynin brenda në dhomë”, do t’i tregonte Alite një jurie. 

Klaudia DiPipa, më e mençur se Alite, nuk donte që bashkëshorti i 
saj të shoqërohej me njerëz të tillë si Xhunior Goti dhe larot që i shko- 
nin pas. Ajo e kuptonte realitetin dhe e dinte se me ata njerëz Xhoni 
nuk do të përfundonte mirë. 

Në spital, Alite u konfrontua me Xhuniorin në lidhje me vrasjen e 
Borielos. E pyeti se si po e zgjidhte këtë punë. 

- Ai njeri ishte shoqëruesi i parë i dhëndrit në dasmën tënde, - i tha 
Alite. 

I tha se fundja duhej ta zgjidhnin vetë këtë punë, se donte ta vriste 
Geritanon. Por Xhuniori ia ndryshoi mendjen. I tha se persona të tjerë 
do të merreshin posaçërisht me këtë punë. Alite e dinte se ai po fliste 
gjepura. Ishte një manovër tjetër tipike e Xhunior Gotit. 

Vrasja e Borielos, e kryer më 13 prill 1991, ishte një akt hakmarrje- 
je, por nuk kishte të bënte aspak me Geritanon. Borielo ishte një ndër 
atentatorët e dyshuar për vrasjen e Kastejanos. Frenk DeÇiko, edhe 
ai pjesëtar në vrasjen e Kastejanos, kishte vdekur pas një shpërthimi 
në makinë përpara pesë vjetësh. Nuk ishte rastësi që vrasja e Borielos 
ndodhi në përvjetorin e vdekjes së DeÇikos, më 13 prill 1986. 

Dëshmia e Entoni Kasos zbuloi detajet e këtij krimi disa vjet më 
vonë. Borielon e kishin vrarë Lukezet. Kaso, në atë kohë numri dy 
i familjes Lukeze, kishte urdhëruar vrasjen. Ashtu si me DeÇikon, 
eliminimi i Borielos ishte një mesazh për Xhon Gotin, se do të merrej 
hak për vrasjen e Kastejanos. 

Dikush duhej ta paguante me kokë; në mos vetë Goti, njerëzit më 

të afërt të tij. Disa muaj më parë, në nëntor 1990, ishte vrarë Eduard 
Lino, një bashkëpunëtor tjetër i familjes Gambino, të cilit i kishte dalë 
emri për vrasjen e Kastejanos. Linon e kishin qëlluar nëntë herë. Tru- 
pi iu gjet pas rrotave të “Mercedesit” të tij që kishte dalë jashtë rruge 
duke u futur mes ca shkurreve në Brajton Biç të Bruklinit. Edhe këtë 
vrasje e mori përsipër Kaso, i cili u tregoi autoriteteve se Lino ishte 
ekzekutuar nga detektivët e korruptuar të policisë së Nju Jorkut, Luis 
Epolito dhe Stifën Karakapa, dy të ashtuquajtur policë të mafies, që 
më vonë u dënuan për përfshirjen e tyre në disa vrasje të porositura 
nga mafia. 

Ndërsa gjendej pas hekurave, në Qendrën Ndëshkimore Metropol- 
itane, Goti nuk ishte në vijën e parë të frontit. Por ai kishte probleme 
më të mëdha. Teksa çështja avanconte, avokatëve mbrojtës iu dha ak- 
ses për të dëgjuar regjistrimet e PBI-së, mbi të cilat ishin ngritur aku- 
zat. Gravano mësoi se Goti e kishte sharë dhe e kishte poshtëruar. Për 
më tepër, ia kishte përmendur emrin si pjesëmarrës në disa vrasje. Kaq 
donte Salvatore Gravano. Në fillim të nëntorit të vitit 1991, ai pezulloi 
avokatin, mori një tjetër dhe bëri marrëveshje me prokurorinë duke 
rënë dakord për të bashkëpunuar. 

Ky veprim i Gravanos e shtoi tensionin brenda familjes kriminale 
Gambino. Tani Gravano përshkruhej si një bandit dhe vrasës që për- 
dorte dhunën për të mbushur xhepat. Ishte njeri i keq, i neveritshëm, i 
degjeneruar. Me këto informacione i ushqenin mediet Gotët. Impakti 
potencial i vendimit të Gravanos mund të hidhte në erë të gjithë botën 
që kishte ndërtuar Xhon Goti. 

Në një kontekst më të gjerë, vendimi i Gravanos ishte pjesë e një 
fryme që po përhapej në botën e krimit. Ishte një fenomen për t’u 
studiuar nga sociologët dhe antropologët urbanë. Kishte ardhur mo- 
menti i vdekjes së omerta-s 18 e bashkë me të edhe i mafies amerikane. 


18 


Omerta ishte kodi i heshtjes rreth aktiviteteve kriminale, i praktikuar nga 
mafia. 

Kushdo që u ka kushtuar vëmendje historive të atyre viteve, e ka 
nuhatur se po afrohej fundi i mafies. 

Mund të jepen argumente të arsyeshme se gangsterët e viteve ’20 
dhe ’30, të paktën disa prej tyre, besonin në konceptin e mafies si një 
shoqëri sekrete e përbërë nga burra që i karakterizonte nderi. Omer- 
ta, përkthehet “të jesh burrë”. Dhe një burrë, në atë botë, ishte në 
gjendje t’i zgjidhte problemet e veta, nuk kërkonte kurrë ndihmë tek 
autoritetet dhe nuk pranonte mbrojtje nga policia. Mafia, për dikë si 
Karlo Gambino në Nju Jork apo Anxhelo Bruno në Filadelfia, ishte 
vërtet një mënyre jetese. Ky ishte protokolli i vërtetë për t’u ndjekur. 

Pas dy brezash, personat që morën pushtetin, humbën lidhjet me 
traditat e vjetra dhe, ç’është më e rëndësishmja, ata që u rekrutuan 
prej tyre, u përfshinë në veprimtarinë e mafies thjesht për t’u pasuru- 
ar. Kështu, mafia nuk ishte më një mënyrë jetese, por një mënyrë për 
të fituar para. Dhe kur këta individë e panë veten ngushtë, teksa u 
përballën me akuza që ngriheshin nga dëshmitë e informatorëve dhe 
regjistrimet e përgjimeve, ata morën vendime si të ishin biznesmenë. 

Ata i bënë vetes pyetjen e thjeshtë: “Si të veproj që të kem sa më 
pak humbje?” 

Përgjigjja nuk kishte të bënte me omerta-n, por me mbijetesën. 

Salvatore Gravano po ndiqte thjesht gjurmët e Filip Leonetit dhe 
shumë të tjerëve që u bënë dëshmitarë të drejtësisë. Përfitimet e tyre: një 
dënim më i lehtë me burg dhe një jetë me një identitet të ri sipas Pro- 
gramit të Mbrojtjes së Dëshmitarëve - një shoqëri tjetër vërtet sekrete. 

Xhon Alite do të përballej me situata të tilla pas pesëmbëdhjetë 
vjetësh. Kur Gravano u vu në shërbim të drejtësisë, Alite ishte ende 
pjesë e organizatës. Ndihej i zhgënjyer nga Xhunior Goti dhe kishte 
arritur ta njihte Xhon Gotin e vërtetë. Megjithatë, Alite vazhdonte 
të ishte pjesë e botës së krimit, të fitonte shumë para dhe të ishte i 
gatshëm për të vrarë me qëllim që të ruante pozitat. 

N ë filmin “Kumbari” thuhet një batutë e famshme që shpesh ka- 
lon pa u vënë re; bëhet fjalë për batutën e Majkëllit kur takon 
Apolonian për herë të parë ndërsa shëtit nëpër fshatin sicilian. Truprojat 
e tij, dy vrasës me automatikë të varur mbi shpatulla, teksa ecin pranë tij, 
kuptojnë rrezikun ku Majkëlli e fut veten pa dashur, kur pyet për vajzën e 
bukur, më shumë greke sesa italiane, të cilën e kishte takuar gjatë shëtitjes. 

Njëri prej truprojave kupton se pronari i lokalit, të cilin e kanë 
pyetur për vajzën e bukur, në të vërtetë, është babai i vajzës në fjalë. 
Truproja i kërkon Majkëllit të mbarojë sa më shpejt pijen dhe të largo- 
het nga lokali. Sigurisht që Majkëlli refuzon dhe e lë veten në mëshirën 
e pronarit të lokalit, i cili së shpejti bëhet vjehrri i tij. 

Pasi vë re se Majkëlli ka rënë në dashuri, njëri prej truprojave për- 
dor një fjalë të urtë siciliane: “Në Sicili”, thotë ai, “gratë janë më të 
rrezikshme sesa armët”. 

Megjithëse nuk shprehet në mënyrë aq romantike, roli i femrave në 
botën e Xhon Alites dhe Xhunior Gotit ishte po aq i rrezikshëm dhe 
madje po aq vdekjeprurës. Situata e Alites me Viki Gotin është një nga 
shembujt e shumtë. Ai u përfshi edhe në një tjetër konflikt martesor, 
kur Xhon Goti, disa vjet më parë, i kërkoi të merrej me problemin e 
vajzës më të madhe, Anxhelës, e cila ishte ngatërruar me të shoqin, 
Luis Albanon. Në të vërtetë, vetë Goti kishte probleme, jo e bija. Ajo 
thjesht donte të divorcohej. 

Albano dhe Anxhela Goti kishin një djalë të vogël, të quajtur Fren- 
ki, ashtu si vëllai i saj, i cili kishte vdekur aksidentalisht. (Më vonë, 
Gotët do të hakmerreshin ndaj personit të përfshirë në këtë aksident, 
Xhon Favarës). Alite thotë se Albano kishte një dashnore dhe se ishte 
bashkëshort i pandershëm. 

Kur mësoi për tradhtinë bashkëshortore të Albanos, Xhon Goti u 
tërbua aq shumë sa donte ta vriste. Ky ishte reagimi i parë i Gotit. I 
tha Alites ta zhdukte Albanon, por ndërhyri e bija. Ajo i tha të atit se i 
kishte dhënë fund martesës. Ata do të ndaheshin, por sipas Alites ajo 
nuk donte që Albano të lëndohej fizikisht. 

Sigurisht që kishte mënyra të tjera për të shkaktuar dhimbje. Alite 
tregon se fillimisht ishte urdhëruar të shkonte te babai i Albanos, i 
cili kontrollonte biznesin e paligjshëm të fishekzjarrëve në Kuins dhe 
Bruklin. Xhon Goti kishte përqindje në atë biznes, ndaj Albano nuk 
kishte konkurrencë. Alites i thanë që t’ia bënte të ditur babait të Al- 
banos se tani e tutje ai nuk do të merrej më me këtë biznes. Për më 
tepër, duhej t’i paguante Gotit shumën e plotë - prej pesëdhjetë mijë 
dollarësh - që i kishte borxh. 

Alite tregon se u urdhërua gjithashtu ta paralajmëronte 
bashkëshortin e Anxhelës. Albano nuk do të prekej fizikisht, por do 
të mënjanohej nga skena, gjë që do të thoshte se nuk do të ishte më 
i mirëpritur në klubet, restorantet apo baret e gangsterëve. Iu përçua 
gjithashtu mesazhi se do të tregohej i mençur nëse zhvendosej në 
Florida me dashnoren e tij. Alite i tha Albanos se Goti “nuk donte t’ia 
shihte më surratin”. 

Albano ishte fajtor për diçka që ishte e zakonshme në atë botë. 
Edhe vetë Xhon Goti kishte dashnore, tregon Alite. Të qenët i martu- 
ar nuk përbënte pengesë për tradhti bashkëshortore. 

Xhon Goti e porositi Aliten se nuk donte që të merrej vesh gjë 
në lidhje me divorcin e Anxhelës. Alite thotë se gjithkush ishte në 
dijeni për atë që kishte ndodhur, por askush nuk fliste hapur. Tregon 
gjithashtu se Xhon Goti nuk merakosej për të mbrojtur vajzën e tij nga 

ndonjë tallje, por e kishte hallin se mos dilte i poshtëruar dhe budalla 
në sy të të tjerëve. 

Alite, i cili nuk ngurron të pranojë se ai vetë nuk ka qenë një bash- 
këshort ideal, shprehet se Gotët jetonin me dy standarde. Gangsterët 
kishin dashnore dhe bashkëshorte. Vetëm gratë duhej t’u përmbahesh- 
in premtimeve të martesës. Ndodhte pothuajse si me talebanët. Nga 
ana filozofike, disa burra do të ndiheshin rehat që gratë e tyre të mba- 
nin perçe apo të mbuloheshin me burka. 

Një gangster, tregon Alite, e ndalonte gruan t’u fliste kamerierëve 
kur hanin në restorant, një tjetër nuk e lejonte të vizitohej nga një dok- 
tor - vetëm doktoreshë. Sado e sëmurë të ishte, ajo duhej të vizitohej 
nga një doktoreshë. Njihte shumë nga këta gangsterë që acaroheshin 
nëse gratë e tyre vishnin rroba të hapura apo të ngushta, rroba që në 
fakt ishin pjesë e gardërobës së dashnoreve. Alite tregon një shembull 
më ekstrem të standardit të dyfishtë: autoritetet në Nju Xhersi janë 
akoma në kërkim të trupit të një gangsteri që u zhduk pasi filloi një 
marrëdhënie me gruan e një gangsteri tjetër. Ndërkohë, nuk kishte 
rëndësi që gangsteri i fyer e tradhtonte të shoqen me mbesën e viktimës. 

Burrat që shkonin me shumë femra, i detyronin bashkëshortet të 
ndiqnin një kod të rreptë sjelljeje; u telefononin në shtëpi gjatë ditës 
për t’i pyetur se çfarë po bënin, kë kishin takuar, me kë kishin bisedu- 
ar ose çfarë kishin veshur. Nga ana tjetër, grave u ndalohej t’u bënin 
burrave të tyre të njëjtat pyetje. Kështu silleshin shumë prej të fortëve 
në botën e krimit. 

Alite dhe shumë të tjerë ishin të vetëdijshëm për këto çështje sen- 
sitive dhe vepronin me maturi. Një herë, tregon ai, Xhuniori urdhëroi 
njërin prej bashkëpunëtorëve të blinte ca gjëra - pelena dhe artikuj 
të tjerë - që i nevojiteshin bashkëshortes së tij për foshnjën. Ai i bleu 
mallrat, por e zuri paniku teksa po i dorëzonte. 

- I ra ziles, i la mallrat në verandë dhe u largua nxitimthi përpara 
se Kimi të hapte derën në mënyrë që ajo të mos kishte asnjë kontakt 
me të, - thotë Alite, i cili, edhe tani pas njëzet vjetësh, tund kokën 

me habi kur mendon për ato marrëdhënie anormale dhe paranojake. 

Gotët, në çdo deklaratë publike që kanë bërë në lidhje me Aliten, 
këmbëngulin se ai i ka sajuar ose ekzagjeruar ngjarjet me qëllim që 
të krijohet një imazh i keq për ta dhe që ai vetë të duket më i mirë 
nga ç’ka qenë. Veçanërisht Xhuniori, ka mohuar ta ketë tradhtuar 
ndonjëherë të shoqen. Alite, i cili ka treguar shumë nga historitë e tij 
nën betim përpara jurive, thotë se ai nuk ka asnjë arsye për të gënjyer. 

Alite pranon se për sa i përket besnikërisë bashkëshortore, ai vetë 
nuk ndryshonte shumë nga Xhuniori. Kjo situatë kishte të bënte më 
shumë me stilin e jetesës sesa me moralin. Siç ka thënë shpeshherë, 
shumë prej gangsterëve dhe bashkëpunëtorëve të tyre, i tradhtonin 
bashkëshortet. Alite thotë se shumë të tjerë, duke përfshirë edhe veten, 
tradhtonin edhe dashnoret me ndonjë femër tjetër. Ky stil jetese prej 
maçoje, ishte tipik për një gangster. Ishte një sjellje prej adoleshenti, siç 
bëjnë donzhuanët e rëndomtë të lagjes që mburren se kanë shkuar me 
shumë femra. Shumë prej tipave me të cilët shoqërohej Alite, mbetën 
peng i mentalitetit të rrugës. 

Ishin të rritur, por silleshin si nxënës të këqij të shkollës së mesme. 
E kuptonin instinktivisht se ky ishte një imazh tërheqës për një kate- 
gori të caktuar femrash, prandaj edhe silleshin si të tillë. 

Në atë kohë, Xhunior Goti kishte akses në një prej rrjeteve më të 
mëdha të prostitucionit në Nju Jork Siti. Disa anëtarë të organizatës 
Gambino, një bandë nga Uestçesteri dhe një tjetër nga shëtitorja “Ar- 
tur” në Bronks, kishin shtrirë tentakulat në një “klub xhentëlmenësh” 
që u bë një nga vendet më të preferuara të qytetit. 

Klubi quhej “Scores”, që në shqip do të thotë “shënoj” dhe gje- 
neronte miliona dollarë si për mafien ashtu dhe për pronarët e tij të 
korruptuar. Emri ishte shumë i goditur. Një vegël e shkëlqyer mar- 
ketingu. Kjo fjalë lidhet me sportet, njerëzit e famshëm dhe sigurisht 
edhe me seksin. “A shënuat mbrëmë?”, ishte një pyetje që shoqërohej 
me shkelje syri, tundje koke dhe buzëqeshje tinëzare. 

Klubi frekuentohej nga gangsterë, njerëz që donin të binin në sy, 

pasanikë të Uoll Stritit, mashtrues profesionistë, njerëz të famshëm të 
veshur si transvestitë, lloj-lloj tipash të çuditshëm apo nëpunës zyrash 
me kollare të liruara, të cilët shpenzonin mijëra dollarë në javë për 
të kënaqur fantazinë kur në skenë shfaqeshin femra vetëm me tanga. 
Vajzat ishin të bukura. Kishte nga të gjitha format, madhësitë dhe 
ngjyrat. 

Në një kuptim tjetër, “Scores” ishte si një dyqan karamelesh për 
djemtë e rinj me pantallona të fryra nga eksitimi dhe portofola të 
mbushur me dollarë. Nuk ishte një biznes i komplikuar. Nga mesi i 
viteve ’90, “Scores”, që nisi si një bar ku ndiqje ndeshjet, u bë klubi 
numër një i xhentëlmenëve në Manhatan. Gjendej në anën lindore, 
vetëm një bllok më tutje nga apartamenti luksoz i Mark Reiterit. 
Dukej nga dritaret e Reiterit, tregon Alite. 

“Scores” u bë prototipi i industrisë milionadollarëshe, e ndërtuar 
mbi ekspozimin dhe vezullimin e gjokseve dhe prapanicave. Ishte si 
një minierë ari. Në vitet ’90, këto klube xhentëlmenësh ishin burime të 
jashtëzakonshme fitimi, ku paratë vërshonin lumë pas matrapazllëqeve 
financiare në UoII Strit. Ishin këto shpërdorime të financierëve më të 
paguar në vend ato që e çuan Amerikën në buzë të greminës ekono- 
mike. 

Po ata tipa që gjatë ditës nënshkruanin marrëveshje për fonde inves- 
timesh, gjatë natës i përdornin kartat e tyre të kreditit në llogari të kor- 
poratës për të kënaqur klientët me shishe shampanje dymijëdollarëshe 
dhe me kërcime erotike dyqinddollarëshe të striptisteve. “Scores” ishte 
gjithnjë plot me njerëz. Por gjatë fundjavave, zakonisht nga e enjtja 
deri të shtunën, nuk kishe ku të hidhje kokrrën e mollës. Gjashtëqind 
deri në shtatëqind klientë mbushnin barin, sallën kryesore dhe suitat 
ekskluzive të quajtura “Klubi i presidentit” dhe “Foleja e korbit”. 

Shpenzoheshin shuma të mëdha parash. 

Kishte sportistë profesionistë, aktorë të famshëm, politikanë, 
agjentë të bursës së Uoll Stritit. Të gjithë këta tundoheshin pas “Mekës 
së Gjinjve”, siç i referohej “Scores”-it gazeta “New York Post”. Hauard 

Sterni, emisioni radiofonik i të cilit në atë kohë kishte shumë po- 
pullaritet, ishte frekuentues i rregullt dhe shpesh i bënte reklamë klu- 
bit në transmetimet e tij. “Scores” ishte bari që duhej të frekuentohej 
nga çdo xhentëlmen i vërtetë. “Mjeshtrit e universit” të përshkuar nga 
Tom Uollfi 19 , matrapazët e vërtetë, vinin në klub me klientët, nego- 
cionin gjatë pirjes dhe firmosnin marrëveshje financiare duke shtrën- 
guar duart, teksa striptistet u përdridheshin në prehër. Çdo natë, ata 
harxhonin mijëra dollarë dhe nuk e prishnin terezinë. Fundja, ishin 
paratë e kompanisë. Ishin shpenzime në të mirë të biznesit. 

Gjatë ditës, korrnin miliona duke trilluar në botën financiare, gjatë 
natës shpenzonin dhjetëra mijëra duke gjuajtur vajza me gjokse prej 
silikoni. Asgjë nuk ishte e vërtetë, por nuk kishte rëndësi. 

Merrte përparësi momenti. 

Gjithçka kishte të bënte me paraqitjen, kalimin e kohës dhe luajt- 
jen e pjesës. 

Dhe “Scores”-i ishte vendi ideal për këto gjëra. Ishte si një kazino. 
Sapo futeshe brenda, ndalonte koha. Mund të bëheshe kushdo që të 
dëshiroje. Mjafton të kishe para. 

Kështu, administratori i një kompanie komunikimi me qendër në 
St.Luis erdhi një natë në “Scores” dhe pas disa kërcimeve në suitën 
“Klubi i Presidentit”, pagoi me kartën e tij të kreditit shumën prej 241 
mijë dollarësh. 

U ngritën padi kundër klubit, pasi kishte klientë që pretendo- 
nin se nuk kishin harxhuar aq shumë para. Duke shfrytëzuar këtë 
situatë, gazeta “Daily News”, në një artikull me titullin “TE FAL- 
IMENTOSH PËR EPSH”, raportonte: “Në dhomën me pasqyra, 
të mbushur me kumarxhinj e YlP-a, një njeri i dalldisur pas strip- 
tizmit kërkoi që dhjetë kërcimtare t’i kushtonin vëmendjen e duhur, 


Mjeshtrit e universit janë përshkuar në romanin "Zjarri i madh i kotësive" 
(në origjinal: "The Bonfire of the Vanities "), që është një vepër e shkrimtarit 
amerikan Tom Uollf (Tom VVolfe). Romani është një dramë rreth ambicies, 
racizmit, shtresëzimit social, politikës dhe lakmisë në Nju Jorkun e viteve '80. 

duke paguar tarifën marramendëse prej katër mijë dollarësh në orë.” 

Me sa duket, në këtë shumë nuk përfshiheshin bakshishet dhe 
pagesat për shërbime të tjera. 

Një biznesmen nga Bangladeshi ngriti padi të ngjashme pasi pre- 
tendonte se e kishin faturuar 129.626 dollarë nga karta e kreditit. 
Edhe kjo histori mbushi faqet e tabloideve. 

Përveç këtyre padive, kishte dhjetëra tipa që shpenzonin shuma 
astronomike dhe kurrë nuk e ngrinin zërin. “Scores” ishte për burra 
që donin të takonin femra të bukura - sigurisht, ata që kishin para. 
Ndoshta ishte më e lehtë sesa të ngacmoje ndonjë bukuroshe në bar. 
Aty nuk e vrisje mendjen për të gjetur batutat e duhura për të afruar 
një femër. Për më tepër, nuk kishte femra që nuk ishin të interesuara. 
Nuk shqetësoheshe për asgjë, sepse ato nuk të telefononin të nesërmen, 
nuk ishe i detyruar t’i çoje për darkë apo nuk dëgjoje për ndjenjat e 
tyre. 

“Scores” ishte një “vendtakim dashurie” pa komplikime. 

Ishte një version i mafies për filmin “Shtëpia e festave të tërbuara” 20 . 

Gangsterët “mburreshin” se ishin pronarë të “Scores”-it. Pronari i 
vërtetë ishte Majkëll Blatriçi. Ai me ortakun e tij do të akuzoheshin 
për një mashtrim prej disa milionë dollarësh në një çështje që kishte 
lidhje me “Fondin e Trashëgimisë” në Florida. Pasi ra në kurthin e 
agjentëve federalë, Blatriçi do të pranonte të bashkëpunonte me au- 
toritetet dhe do të hiqte dorë nga roli i tij në klub. 

Alite e kishte shok Blatriçin. E kishte ndihmuar për të zgjidhur një 
problem në Uestçester përpara se “Scores”-i të bëhej i famshëm. Alite 
shkonte mirë edhe me Stiv Serxhion, një bashkëpunëtor i mafies, i cili 
menaxhonte klubin. Krejt rastësisht, Blatriçi dhe Alite do të përfun- 
donin të dy në të njëjtin burg disa vjet më vonë, pasi bënë marrëveshje 
me autoritetet federale. 

Blatriçi fitonte aq shumë para me “Scores”-in, sa nuk e vriste men- 


20 


Titulli në origjinal: "Animal House". 

djen që mafia po e zhvaste. Ai me ortakun e tij bënin nga dhjetë deri 
në pesëmbëdhjetë milionë dollarë në vit dhe këto ishin vetëm shumat 
që deklaroheshin në regjistrat e llogarive. 

Në këto shuma nuk përfshiheshin paratë që nuk taksoheshin dhe 
pjesa që u takonte gangsterëve që mbulonin shërbimin e parkingut, 
rojat e sigurisë, gardërobën dhe kontrollin e stafit. Disa vjet më vonë, 
në një gjyq të tij, Xhunior Goti do ta pranonte fajësinë, duke pohuar se 
kishte marrë qindra mijëra dollarë nga pronarët e “Scores”-it. 

Alite thotë se nuk mori asnjëherë para nga të ardhurat e “Scores”-it, 
por ka shkuar herë pas here atje si klient. “Megjithatë”, thotë ai, “nuk 
e kam futur asnjëherë dorën në xhep. Më qerasnin. Isha gjithmonë një 
xhentëlmen”. 

Në Kuins, Alite zbuloi një tjetër skemë fitimprurëse të bazuar mbi 
frikën e kanosjen, për të cilën do të fliste më vonë përpara një jurie 
federale. Thotë se synonin të krijonin një sindikatë të rojeve të sigurisë 
së bareve dhe klubeve në të gjithë lagjen, në kuptimin e krimit të or- 
ganizuar. Kjo sindikatë do të përhapej deri në Manhatan dhe Long 
Ajlënd. 

- Fitoheshin shumë para, - thotë ai. 

Nga banka e dëshmitarit, Alite tregon se e filluan kur Xhunio- 
ri mori në pronësi klubin “Harbor”, një bar dhe restorant në Midëll 
Villixh, Kuins. Pronari i kishte borxh Xhuniorit dhe i dha klubin 
meqenëse nuk kishte para. 

- Caktuam rojë sigurie. Pastaj hapëm fjalë se do të punësonim roja 
edhe në vende të tjera. U thamë këtyre rojave se nëse dëshironin të 
punonin, duhej të na pyesnin ne për çdo gjë ... Nuk nevojitej ndonjë 
zgjuarsi e madhe për ta menaxhuar, - deklaroi Alite përpara një jurie 
federale në gjyqin e Xhuniorit, në vitin 2009. - Thjesht duhet të trego- 
hesh i fortë me qëllim që të të kenë frikë. Këtë gjë ne dinim ta bënim 
fare mirë. 

Matematika, thotë ai më pas, flet vetë. Një shef i rojave që paguhej 
njëqind dollarë në natë, do të merrte tani e tutje tetëdhjetë e pesë; pjesa 

e mbetur prej pesëmbëdhjetë dollarësh shkonte në xhepat e Xhuniorit 
dhe Alites. Një rojë sigurie që duhej të paguhej shtatëdhjetë e pesë 
dollarë, do të merrte tani e tutje gjashtëdhjetë e pesë; pjesa tjetër kup- 
tohet se ku përfundonte. 

- Duken si qindarka, - i tregon ai jurisë, - por kur bën mbledhjen, 
pasi kishim njëqind roja që punonin çdo natë, bëhet një shumë e kon- 
siderueshme që fitohej lehtësisht çdo muaj, çdo vit. Në këtë mënyrë ne 
po krijonim një sindikatë për shërbimin e rojave të sigurisë. 

Shumica e pronarëve të klubeve e pranuan paktin. 

- Nuk kishin zgjedhje tjetër, - thotë ai. - U thoshim se do ta 
merrnim ne përsipër këtë shërbim. Nëse donin të punonin, duhej të 
bashkëpunonin me ne. 

Pjesa më e madhe e pronarëve të bareve dhe restoranteve ranë da- 
kord me propozimin e tyre. Njëri prej tyre refuzoi dhe çdokush që nji- 
hte Xhuniorin dhe Aliten, e dinte se ç’do t’i ndodhte atij kokëshkreti. 

Në shëtitoren “Metropolitan” në Midëll Villixh, ishte klubi “Sting- 
ers”. E kishte njëfarë Vito Guxo, i cili ishte pjesëtar i familjes kriminale 
Kolombo. Ai kishte refuzuar të punësonte roja të dërguar nga Alite 
dhe Xhuniori. 

Në takimin që u bë në klub ai refuzoi kategorikisht. Xhuniori i tha 
Alites që “të tregohej paksa më bindës”. Alite i dha Guxos një mundësi. 

- I thashë se do të ndeshesha me të në rrugë, do të ishte një duel i 
ndershëm, - kujton Alite. - Nëse fitoja unë, rojat do t’i dërgonim ne. 
Nëse fitonte ai, do ta linim në punë të vet. 

Guxo nuk pranoi të ndeshej me Aliten. Këmbëngulte se nuk dëshi- 
ronte të bënte biznes me të dhe Xhuniorin. 

- Disa prej rojave që punonin te klubi i tij, ishin rekrutuar prej 
nesh te një klub tjetër me emrin “Avanti”, - tregon Alite. - U thamë të 
mos paraqiteshin në punë një të premte. Nëse dikush do të guxonte të 
shkonte, do t’i fusnim një plumb kokës. 

Atë natë, ai me Xhuniorin dhe disa të tjerë po rrinin te klubi i tyre 
“Miqtë tanë”. Alite dërgoi një bashkëpunëtor te klubi “Stingers” për 

të parë se ç’po ndodhte. Morën vesh se rojat kishin shkuar në punë. 

- Nuk vonohem, - i tha Alite Xhuniorit teksa mori për nga dera. — 
Do të merrem vetë me këtë punë. 

Alite dhe një bashkëpunëtor, hipën në “Korvetën” e tij. Majk Fin- 
erti i ndoqi me një makinë tjetër. Ndaluan përpara “Stingersit”. Alite 
doli nga “Korveta” dhe i tha shokut të ulej në vendin e shoferit dhe ta 
ngiste makinën deri te stacioni i karburantit në anën tjetër të rrugës. 

- Kisha hallin e targës, - thotë ai. 

Duke tundur një pistoletë të kalibrit 32, Alite eci drejt një prej 
rojave që qëndronte te porta dhe e pyeti: 

- Nuk e paske marrë vesh se sot nuk duhej të vije në punë? - dhe 
përpara se roja i hutuar të përgjigjej, Alite e qëlloi në këmbë. 

Tre roja të tjera dolën nga klubi duke vrapuar. Alite i qëlloi që të 
tre. Pastaj u fut brenda për të takuar Guxon. 

- Më thanë se kishte dalë nga dera e pasme, - tregon Alite. 

Teksa po dilte nga klubi, i zunë sytë menaxherin. E kapi nga flokët, 

i vuri pistoletën në kokë dhe i tha: 

- Herën tjetër do t’ju vras të dyve, ty dhe Guxon. 

Kështu e krijuan “sindikatën” e tyre Alite dhe Xhuniori. Pjesëtarë 
të saj qenë roja të dhjetëra klubeve brenda dhe përqark Nju Jorkut. 

- Në këtë listë, - i tregoi ai jurisë, - përfshiheshin klube si “Bedroks”, 
“Disizhëns”, “Etitjuds”, “Avanti”, “Suim”, “Northern Laits”, “Harbor”, 
“Kafe Iguana”, “Laimlait”. Këto më vijnë në mendje. Nëse mendoj më 
thellë, me siguri që ju them edhe shumë të tjerë. 

Alite tregon se, pas të shtënave te “Stingersi” atë natë, u kthye te 
klubi “Miqtë tanë”. Në mënyrë tipike, Xhuniori donte të shkonte me 
makinë te skena e ngjarjes për të parë se ç’po ndodhte. Xhuniorit i 
pëlqente të përjetonte emocionet e ngjarjeve, por nuk ishte dhe aq i 
predispozuar të merrte pjesë në aksion. Edhe tani po vepronte ashtu 
siç bëri pas vrasjes së Grosos. 

- E quanim Herman Piui 21 , - thotë Alite, teksa tregon për fiksimin 
e Xhuniorit për t’u kthyer në skenat e krimit. - Ishte si një tip që e ka- 
pin duke u masturbuar në kinema, duke parë film porno. Këtë raport 
kishte Xhuniori me të shtënat. I pëlqente të shikonte. 

U nisën me makinën e Xhuniorit për te “Stingersi”. Ndërsa kaluan 
klubin në shëtitoren “Metropolitan”, vunë re se vendi ishte mbushur 
me policë. 

- Kishte shtatë apo tetë makina policie dhe dy ambulanca, - thotë 
Alite. - Kishte njerëz gjithandej. 

Katër rojat e sigurisë mbijetuan. Alite nuk u padit. Por askush tjetër 
nuk guxoi të refuzonte më kur krijuan “sindikatën” për shërbimin e 
rojave. Sidoqoftë, veprimi i Alites kishte krijuar një konflikt me Guxon, 
i cili njihej si njeri i dhunshëm. Guxo mund të mos kishte pranuar të 
ndeshej me grushte, por kjo nuk donte të thoshte se ai i tutej luftimit. 
Ai ishte kreu i një bande kriminale në seksionin e Rixhudit në Kuins, 
që e kishte terrorizuar gjithë zonën. Ata merreshin me vjedhje bankash, 
grabitje me dhunë dhe vrasje. Agjentët federalë, që nisën të hetonin 
organizatën e Guxos në fund të viteve ’90, i referoheshin si “Grupi 
Xhanini”, sepse pjesëtarët e bandës mblidheshin në klubin “Xhanini”, 
në Rixhud. 

Pavarësisht nga suksesi në biznesin e rrugës, Alite e pranon me 
sinqeritet se ndihej “i dyzuar” në lidhje me marrëdhënien e tij me 
Xhuniorin, në fillim të viteve ‘90. Nga banka e dëshmitarit, ai tha 
se vazhdonte të kryente akte dhune për Xhunior Gotin, edhe pse e 
bezdiste shumë sjellja dhe arroganca e tij, si dhe mendonte se disa prej 
gjërave që i kërkohej të bënte, nuk kishin kuptim dhe nuk u shërbenin 
qëllimeve të tyre në botën e krimit. 

Rrëmbimi i një djaloshi, i cili me sa duket kishte përgojuar gruan 
e Xhuniorit, Kimin, ishte një nga këto raste. Problemi arriti pikën 

Heman Piui (Herman Peewee) është një personazh komik i krijuar dhe i 
portretizuar nga komediani amerikan Paul Reubens. 

kritike kur Xhuniori dhe djaloshi njëzetvjeçar që nuk i vinte fre gojës, 
kishin ngarë makinat paralelisht me njëri-tjetrin. Atë ditë Xhunio- 
ri hyri në klubin e rrugës “113” duke sharë e duke shfryrë për atë 
“shkërdhatë të dhjamosur”. I tha Alites se donte ta vriste. 

Ky djalosh ishte lidhur me Xhodi Albanezen, kunatën e Xhuniorit. Ky 
mund të ketë qenë një motiv më shumë për ta hequr qafe, mendon Alite. 

- Xhuniori donte të dukej gjithmonë i fortë dhe i dhunshëm përpa- 
ra pjesëtarëve të familjes së bashkëshortes, - thotë Alite. 

Urdhri për të vrarë të dashurin e Xhodi Albanezes e dëmtoi edhe 
më tej marrëdhënien e Alites me Xhunior Gotin. Ishte një veprim 
tipik i Gotëve, një ekspozim i pakuptimtë i kapadaillëkut që nuk i 
shërbente aspak qëllimeve të tyre në botën e krimit. 

Nuk kishte të bënte me biznesin; ishte një çështje qartësisht perso- 
nale. Për më tepër, thotë Alite, “ishte një marrëzi”. 

Rreth një vit para kësaj, Xhuniori dërgoi një bashkëpunëtor tjetër 
për t’u hakmarrë ndaj dikujt që e kishte shpërfillur. Ishte një gjest 
që mund të tolerohej. Hollësitë nuk janë të rëndësishme. Sidoqoftë, 
personi i ngarkuar për atë punë, nuk ia doli mbanë. Xhuniori ia nxori 
inatin atij. Urdhëroi ta rrihnin barbarisht dhe viktima përfundoi në 
urgjencë. 

Për këtë arsye, kësaj here Xhuniori vendosi që të merrej Alite me 
këtë detyrë të veçantë. E dinte se Alite ishte punëmbaruar. 

Djaloshi në fjalë kalonte kohë në një klub bulingu në bulevardin 
“Rokuei”. Alite, që e tregon incidentin me detaje nga banka e dësh- 
mitarit, tha se ishte urdhëruar ta rrëmbente dhe ta çonte në një klub 
gangsterësh në Stejtën Ajlënd, ku Xhuniori luante me letra. Atje do të 
vendosnin se si do ta vrisnin dhe ku do t’ia hidhnin trupin. 

Alite e gjeti djaloshin jashtë klubit të bulingut dhe i tha të futej në 
makinë. Me të ishte edhe Majk Finerti. Pasi djaloshi refuzoi, Alite iu 
drejtua qetësisht, por me një ton kërcënues: 

- Nëse nuk hipën në makinë, do të të qëlloj. Kështu do ta kem më 
të lehtë të të fus brenda. Zgjidh vetë! Nuk ke nga t’ia mbash! 

Djaloshi mendoi se ata do të bisedonin në makinë. Fillimisht 
morën rrugën për në Stejtën Ajlënd, por planet ndryshuan. Alites i 
thanë ta çonte djaloshin në një ndërtesë në rrugën “104”. Në bodrum, 
Xhuniori mbante pajisjet e stërvitjes. E përdorte dhe për të fshehur 
armë, por edhe për municione e para. 

- Një herë kishte lënë katërqind mijë dollarë, - tregon Alite. 

I thanë ta fuste djaloshin në bodrum. E uli në një karrige dhe e lidhi 
me një shirit ngjitës. Pas pak minutash shkuan Xhuniori me Xhodin. 
Teksa kujtonte këtë histori përpara një jurie, ai tha se Xhuniori iu dre- 
jtua Xhodit me fjalët: 

- E shikon të dashurin tënd? I ka ardhur ora të vdesë. 

Alite tregon se Xhuniori filloi ta godiste djaloshin e lidhur pas 
karriges. Djaloshi filloi të rënkonte. 

Sipas dëshmisë së Alites, Xhodi “tentoi të kundërshtonte ... por kur 
pashë fytyrën e saj, ajo ishte e tmerruar”. U largua ndërsa rrahja vazh- 
donte. Alite tha se ai dhe Pat DiPipa, që ishin urdhëruar të qëndronin 
aty, e rrihnin me radhë. 

Sipas Alites, Xhuniori vazhdonte të këmbëngulte që ta vrisnin. 
Alite tregon se Xhuniori i zgjati një pistoletë duke i thënë: 

- Vrite! 

Alite ia ktheu armën. 

- Vrite vetë, - i tha. 

Alite thotë se vrasja e djaloshit do të ishte e pakuptimtë, ndaj u 
përpoq ta bindte Xhuniorin. Ndër të tjera, shumë persona e dinin se 
ata e kishin rrëmbyer djaloshin nga klubi i bulingut. Argumentonte 
gjithashtu se nuk mund të vritej tjetri vetëm për një fyerje; “edhe të 
tjerë na kanë fyer, por nuk i kemi vrarë” dhe vrasja e këtij djaloshi për 
“diçka pa rëndësi” nuk i shërbente asnjë qëllimi. Tentoi gjithashtu ta 
prekte Xhuniorin, duke i thënë se vëllai i tij i ndjerë, Frenki, do të 
kishte tashmë të njëjtën moshë me atë djalosh dhe se nuk kishte arsye 
madhore për t’i shkaktuar familjes së djaloshit atë dhembje që kishte 
përjetuar familja e tij kur vdiq Frenki. 

Gjatë një pushimi mes goditjeve dhe argumenteve, Alite iu afrua 
djaloshit të gjakosur, i cili rënkonte dhe i pëshpëriti në vesh: 

- Mos reago! Mos e hap gojën! Çfarëdo të të thotë ai, ti qepe! Unë 
do të të rrah, por do të të çoj në spital. Të premtoj se nuk do të të vras... 
Do të rrihesh, por sonte nuk do të vdesësh. 

Djaloshi, emrin e të cilit Alite nuk e mësoi kurrë, hëngri një dru të 
mirë atë natë, por më në fund Xhuniori ra dakord që të mos e vrisnin. 
DiPipa dhe Finerti morën urdhër ta çonin në urgjencë dhe ta linin te 
dera. 

Alite nuk e pa më atë djalosh, por beson se i ka shpëtuar jetën. 

Personi tjetër, siç do të dëshmonte Alite përpara një jurie federale, 
që Xhuniori donte të vriste, ishte Brus Goterapi. Kësaj here, Alite nuk 
do të ngurronte për ta zbatuar urdhrin. 


KAPITULLI 12 


A lite dhe Xhuniori ishin informuar se Goterapi po shkaktonte 
probleme te “Jagermajsteri”, një bar në shëtitoren “Xhama- 
jka”, ku disa prej bashkëpunëtorëve të Alites shisnin kokainë. Goterapi 
ishte kunati i të ndjerit Xhorxh Groso dhe bashkëpunëtor i Xhoni 
Gebertit. Ata dhe tipat me të cilët shoqëroheshin, do të tregonte Alite 
përpara jurisë, ishin “si një klan i dhunshëm drogaxhinjsh, trafikan- 
tësh dhe hajdutësh”. Shpesh bëheshin dru me drogën e tyre. Por, vazh- 
don Alite, ata ishin edhe vrasës që kishin bërë emër në botën e krimit. 

Goterapi kishte grabitur shpërndarësit e kokainës dhe u kishte 
kërkuar para duke e kërcënuar pronarin e “Jagermajsterit”, edhe pse 
e dinte se shpërndarësit punonin për Aliten dhe pronari i barit ishte i 
lidhur me Xhunior Gotin. Pavarësisht nga kjo, Goterapi ishte mburrur 
para të gjithëve se nuk pyeste për njeri. Një natë, kishte nxjerrë armën 
dhe kishte qëlluar brenda në bar. I kishte kërkuar pronarit që t’i pa- 
guante rregullisht një gjobë javore. 

Ndryshe nga kunati i tij i ndjerë, Goterapi e kishte shfaqur haptas 
përçmimin për familjen mafioze. 

- Yafshin në djall Gotët! - kishte thënë ai. - Nuk ia kam frikën as 
Xhuniorit as Xhon Alites. 

Alite banonte në një prej apartamenteve të tij në Uispëring Uds, 
një zonë rezidenciale në Sauth Bransuik, Nju Xhersi, rreth tridhjetë 
minuta me makinë nga qyteti. “Rezidenca e tij e ligjshme” gjendej 

në kompleksin prej pesëmbëdhjetë akrash në Vorhiz, ku jetonte dhe 
bashkëshortja e tij Karola me djalin e tyre, Xhimin. Alite nuk jetonte 
më me Karolën dhe martesës së tyre po i vinte fundi. Ai kalonte kohë 
edhe me Klaudian, bashkëshorten e ardhshme, me të cilën kishin një 
djalë, Xhonin. Ishte një situatë e komplikuar, tregon ai. Asokohe Alite 
kishte mbaruar dënimin për sulm ndaj kontraktuesit, por ishte liruar 
me kusht. 

- Për arsye se isha liruar me kusht, duhej të jepja një adresë në kon- 
tenë e Kamdenit, - tregon ai. - Nuk jetoja me time shoqe, por duhej 
të kaloja ca kohë atje. 

Një natë, pavarësisht se marrëdhënia me Karolën ishte ftohur, 
ata përfunduan në shtrat bashkë. Pak kohë pas lirimit nga burgu, në 
verën e vitit 1991, Karola mbeti sërish shtatzënë. Do të sillte në jetë të 
vetmen vajzë të Alites, Çelsin. Kjo shtatzëni i shkaktoi probleme me 
Klaudian, me të cilën kishte planifikuar të niste një jetë të re. 

- Klaudia nuk pranonte të më fliste e as të dëgjonte justifikimet e 
mia, - tregon Alite. - Fjeta me Karolën vetëm një herë dhe ajo mbeti 
shtatzënë. Gjithçka u ndërlikua. Një problem më tepër për t’u zgjidhur. 
Jetoja në Xhersi, ndërsa gjatë ditës duhej të shkoja në Nju Jork për të 
administruar biznesin. Xhuniori po bëhej më arrogant e më parano- 
jak. Gjërat po shkonin si mos më keq në shumë drejtime. 

Vendimi i Salvatore Gravanos për të bashkëpunuar me drejtësinë 
kishte krijuar tension në organizatën Gambino. Ndonëse e shanin 
dhe ia kishin bërë benë, e vërteta ishte se të gjithë e kishin kuptuar 
se vendimi i tij do të dëmtonte rëndë familjen kriminale Gambino. 
Gjithkush e dinte se Gravano kishte qenë një nga bashkëpunëtorët më 
të ngushtë të Xhon Gotit, se kishte vrarë dhjetëra njerëz me urdhër të 
Gotit dhe se bashkë me të kishin vëzhguar vrasjen e Kastejanos. Gjëra 
të tilla u tregonte ai agjentëve federalë, ndonjëherë edhe duke e shtuar 
dozën e dramatizmit. Kur më në fund doli në bankën e dëshmitarit, 
u duk se Gravanos i pëlqente të ishte në qendër të vëmendjes. Duke 
mos qenë më nën hijen e Gotit, por duke marrë rolin e protagonis- 

tit, Gravano shfrytëzoi mundësinë për të krijuar imazhin e një vrasësi 
gjakftohtë, ndërkohë që ngulte këmbë se gjithçka e kishte bërë me 
urdhër të Gotit. 

- Sa herë që ai lehte, unë kafshoja, - deklaroi Gravano përpara jurisë. 

Alite thotë se Gravano ishte nga ata njerëz që kanë shumë fjalë dhe 

pak vepra. 

- A ka vrarë shumë njerëz? - pyet Alite dhe përgjigjet vetë. - Po. A 
i ka kryer me dorën e tij? Jo aq shumë sa thotë ai. 

Gjatë njëzet viteve në krah të Xhon Gotit, Alite vlerëson se Grava- 
no ka qëlluar nga tridhjetë deri në dyzet veta dhe ka rrahur me tuba 
dhe shkopinj bejsbolli afro një qind të tjerë. Sa nga këta kanë vdekur? 
Ai thotë se nuk e di me siguri, por pranon përfshirjen e tij në gjashtë 
vrasje. Ndoshta edhe më shumë. 

Vrasja e Goterapit ishte një ndër të paktat, në të cilën ai nuk e 
tërhoqi këmbëzën. 

Alite do t’i rrëfente jurisë në gjyqin e Xhuniorit në vitin 2009, se 
duke punuar nën urdhrat e Xhuniorit, ai pranoi se kishte organizuar 
grupin. Kishte bashkëpunuar me disa persona me të cilët shoqërohej 
në pabin “PM” të Roni Trukios. Për të qëlluar, Alite zgjodhi një tip të 
fortë me emrin Xhoni Bërk (nuk kishte lidhje farefisnore me Frenki 
Bërkun; ishte një bashkëpunëtor tjetër i Alites) dhe kunatin e tij, një 
djalë që Alite e njihte me nofkën “Mbreti”, pasi ishte pjesëtar i bandës 
“Mbretërit latinë” 22 . Edhe këtë herë, do të fusnin në kurth objektivin 
dhe pastaj do ta ekzekutonin. 

- Goterapi vazhdonte kërcënimet dhe ne i thamë pronarit të bënte 
pagesat e kërkuara. Në këtë mënyrë, Goterapi do të mendonte se e 
kishim ngrënë presionin, - shpjegon Alite. 

Gjoba e kërkuar nga Goterapi, disa qindra dollarë në javë, ishte si 
qindarka në krahasim me tregtinë që zhvillohej në atë bar. Nga ajo 


22 


"Mbretërit latinë" ("Latin kings") është një nga bandat më të mëdha dhe më 
të organizuara të latinëve në SHBA. 

tregti, Alite dhe Goti fitonin mijëra dollarë. Duhet thënë se “Jagerma- 
jsteri” ishte vetëm njëri nga “dyzet apo pesëdhjetë” lokalet ku shitej 
droga e Alites dhe Xhuniorit, do të dëshmonte ai përpara jurisë. Ky 
ishte një vend i mirë, ndonëse jo dhe aq fitimprurës sa lokale të tjera. 
Nga fundi i viteve ’80 dhe fillimi i viteve ’90, klubet “O’Brothers” dhe 
“White Horse” ishin vendet nga ku çdo vit gjeneroheshin miliona nga 
rrjeti i trafikut të kokainës. Në kohën e eliminimit të Goterapit, Alite 
vlerëson se vetëm në “Jagermajster” ata qarkullonin çdo muaj katër 
kilogramë kokainë “me qese” dhe katër të tjera “me peshë”. 

“Me qese” do të thoshte se kokaina ndahej në sasi të vogla, zakon- 
isht rreth një gram; çdo qese shitej rreth njëzet dollarë. Shitja me paki- 
cë ndonjëherë përfshinte sasi pak më të mëdha që njiheshin me termin 
“tetë topa”. Një top ishte një e teta e një onsi, ose 3.5 gramë kokainë. 

- Kështu shitej shpejt e shpejt, - tregon Alite për biznesin e drogës. 
— Ua ofronim klientëve si ta dëshironin. 

Nga ana tjetër, “me peshë” do të thoshte se kokaina shitej me sasi 
prej një çerek kilogram, një gjysmë kilogram ose një kilogram i plotë. 
Të ardhurat nga këto shitje kapnin shifrën prej dyqind e pesëdhjetë 
mijë dollarë në muaj, tregon Alite, përsëri duke theksuar se “Jagerma- 
jsteri” nuk ishte lokali më fitimprurës, por ishte një pikë e rëndësishme 
në rrjetin e drogës që kishin ngritur ai me Xhuniorin. 

Thjesht, Goterapi nuk ishte i prerë për këtë biznes. Përveçse kishte 
treguar mungesë respekti për familjen Goti, ai po ndikonte në largimin 
e klientëve të rregullt. Askush nuk kishte qejf të qëndronte në bar nëse 
shfaqej Goterapi i droguar që nxirrte pistoletën si pa të keq dhe, po 
t’ia thoshte truri, edhe mund ta shkrepte. Alite i tregoi jurisë se ai me 
Xhuniorin i kishin premtuar pronarit mbrojtje në këmbim të shpërn- 
darjes së drogës në bar. Së fundmi, tregon Alite, ekzistonte mundësia 
që Goterapi mund të vriste ndonjë pjesëtar të bandës. Mund të ishte 
Roni Trukio ose vetë Alite. 

Alite, që ishte përplasur më parë me Gebertin dhe Groson, me këtë 
të dytin i kishte larë hesapet, nuk duhej të ruhej se mos i vinte ndonjë 

plumb nga pas sa herë që hynte në “Jagermajster”. Po ashtu edhe Trukio. 

Më 20 nëntor 1991, Brus Goterapi u shfaq për të marrë haraçin e 
tij të zakonshëm në “Jagermajster”. Më pas filloi të pinte te banaku. 
Frenki Bërku dhe “Mbreti”, që ndodheshin aty qëllimisht, filluan të 
pinin me të. Ishte një kurth i ngjashëm me atë të Grosos. Të tre u 
bënë shokë atë natë dhe vendosën të kalonin ca kohë në një klub nate. 
Ndërsa shkonin drejt Rokuei Biçit, Goterapi tha se duhej të urinonte. 
Ndaluan makinën dhe e lanë të shkonte në anë të rrugës. Ndërkohë që 
urinonte, “Mbreti” e qëlloi dy herë mbrapa kokës. 

Askush nuk guxon të tregojë mungesë respekti ndaj Gotëve. Ky 
ishte mesazhi i përçuar kur të nesërmen u gjet kufoma e Goterapit. 
Vrasja e tij rriti egoizmin e Xhuniorit. Ndërkohë që babanë e kishte 
në burg, tani ishte ai kreu i familjes kriminale, përveçse ishte pjesë e 
komitetit drejtues të saj. Ai mund të konsiderohej si kreu i organizatës 
më të madhe kriminale në Nju Jork. Ishte më e madhja, por jo aq e 
sofistikuar dhe aq e fuqishme sa organizata gjenevoze. 

Ashtu si i ati, Xhuniori nuk arriti asnjëherë të kuptonte me- 
kanizmat që vinin në veprim funksionimin e suksesshëm të një 
familjeje kriminale. Nga ana tjetër, Vinsent Xhigante ishte mjeshtër 
në administrim. Bosi i familjes kriminale gjenoveze, i cili në atë kohë 
e kishte perfeksionuar sjelljen e tij prej të çmenduri, shihej shpesh në 
rrugën “Salivan”, në Grinuiç Villixh, me robdëshambër dhe pantofla. 
Gjatë ditës, ai ishte një mafioz i vjetër “i çmendur” që mërmëriste dhe 
pengohej rrugëve. Por, siç do të theksohej më vonë në një deklaratë të 
bërë nën betim, të FBI-së, gjatë natës bënte dush, rruhej dhe shkonte 
fshehurazi në apartamentin e dashnores së tij në Manhatan. Xhigante 
ishte një kriminel me mendje djallëzore, i cili dinte se si të manov- 
ronte me sistemin dhe se si të manipulonte bashkëpunëtorët. Ishte 
nxjerrë një urdhër brenda organizatës se askush nuk duhej ta shqip- 
tonte emrin e tij. Gangsterët që donin t’i referoheshin gjatë një bisede, 
mund të thoshin “ai tipi”, ndërkohë që fërkonin mjekrën. Vetëm në 
këtë rast kuptohej se flitej për Xhiganten. Kështu, nëse do të kishte 

pajisje përgjimi në dhomë, në regjistrim do të dëgjoheshin vetëm fjalët 
“ai tipi” dhe nuk do të kuptohej se për kë bëhej fjalë. 

Gjenovezet e kishin gjithashtu zakon të vendosnin dikë tjetër në 
krye, i cili hiqej si bos. Ishte një lojë tjetër që synonte të çorienton- 
te agjentët federalë dhe familjet e tjera kriminale të qytetit, të cilave 
gjenovezet nuk u besonin plotësisht. Xhigante, deklaronin hetuesit në 
atë kohë, shtirej si i çmendur, por ishte dinak si një dhelpër. Në fund, 
edhe ai do të vihej përpara drejtësisë, por nuk do të kishte fatin e 
“Donit të pafajshëm”. E vetmja gjë e përbashkët e të dyja organizatave 
ishte tendenca për dhunë. Por, edhe në këtë aspekt, familja kriminale 
gjenoveze dinte të tregohej më e matur. Thjesht e dinin se kur duhej 
përdorur dhuna. 

Nga ana tjetër, Xhunior Goti nuk e kishte haberin për këtë punë. 

Pak kohë përpara se të fillonte gjyqi i Xhon Gotit në gjykatën fede- 
rale të Bruklinit në dimrin e vitit 1992, Kërtis Sliua 23 , themelues i 
“Engjëjve mbrojtës” dhe drejtues i një programi radiofonik, i kishte 
nxjerrë bojën familjes Goti. “Pisllëqet e organizatës Gambino”, ishte 
një temë e zakonshme e emisioneve të tij. Mirëpo Xhuniorit i hipën 
xhindet. 

- Sliua i qepej Xhon Gotit në çdo program, - tregon Alite. - Një ditë 
po ecja me Xhuniorin, kur papritmas më tha: “Do ta vras këtë Sliuën.” 

Alite tha se nuk mund t’u besonte veshëve. 

- Mos je çmendur? - iu drejtua ai Xhuniorit. - Të ka ikur truri? 

- Askush nuk lejohet të përgojojë prijësin, - ia ktheu Xhuniori, duke 
iu referuar të atit me nofkën që e thërrisnin, pasi Xho Uotsi i kishte 
dhuruar një kokë të skalitur në dru të një luftëtari indian. Xhon Goti 
e adhuronte atë skulpturë dhe e vuri në klub. Që nga ajo ditë, të gjithë 
e thërrisnin “prijësi”. Ndryshe nga referenca fizike për Xhiganten kur 


Kërtis Sliua (Curtis Sliwa) është një aktivist kundër organizatave kriminale 
dhe personalitet mediatik. Ai është gjithashtu kreu i "Engjëjve Mbrojtës", 
një organizatë joqeveritare e përbërë nga vullnetarë që patrullojnë të 
paarmatosur në shumë qytete. 


23 

fërkohej mjekra, në regjistrimet e FBI-së nuk vihej asnjëherë në dyshim 
se për kë flitej kur përmendej “prijësi”. 

Alite thotë se u përpoq ta bindte Xhuniorin që të mos bënte ndonjë 
hap të gabuar në lidhje me Sliuën. Nuk ishte një veprim i zgjuar. Pikë- 
risht në këtë kohë, tregon Alite, Xhuniori filloi të shfaqte një sjellje 
edhe më arrogante. Dukej ashiqare se Xhuniorit i pëlqente të ishte 
bosi i të gjithë familjes. Kuptoi se mund të përfitonte nga dënimi dhe 
burgosja e të atit. 

- Mendonte se do të bëhej bosi i familjes dhe mezi e priste këtë gjë, 
- thotë Alite. - Nuk ma ha mendja se e vriste shumë mendjen se ç’do 
t’i ndodhte të atit. Nëse vriste Sliuën, njerëzit do të mendonin se ai nuk 
i toleronte ato që thuheshin për Xhon Gotin. 

Perceptimi kishte përparësi ndaj realitetit. Fundja, kjo ishte mënyra 
se si vepronin Gotët. 

- I thashë se edhe sikur Sliua të mos ishte i preferuar nga grupe 
të caktuara në medie, do të na sulmonin nga të gjitha anët, - tregon 
Alite. - I thashë se të vrisje një gazetar ishte njëlloj sikur të vrisje një 
prokuror. 

Xhuniori vendosi që Sliua të rrihej. Por, si shumëçka gjatë periudhës 
dritëshkurtër si pjesëtar i komitetit të familjes, gjërat nuk shkuan sipas 
planit. 

Edhe gjykimi i Xhon Gotit po shkonte si mos më keq. Dukej si- 
kur nuk kishte më kuptim nofka “Doni i pafajshëm”. Procedimi në 
gjykatën federale të Bruklinit mbulohej gjerësisht nga media; çdo ditë 
kishte artikuj në gazeta dhe reportazhe në televizione në lidhje me 
ecurinë e procesit. Organizata e Gotëve nisi kundërofensivën e saj 
publicitare, duke bindur njerëz të famshëm që të shfaqeshin në gjyq në 
mbështetje të Xhon Gotit. 

Majkëll DiLeonardo do të dëshmonte më vonë se kishte arritur 
të bindte disa prej këtyre mbështetësve, përfshirë edhe aktorët Miki 
Rurk, Xhon Amos dhe Entoni Kuin, për të marrë pjesë në seancat 
gjyqësore. Kjo ishte ideja e vetë Xhon Gotit, deklaroi DiLeonardo. 


188 XHORXH ANASTASIA 


- Ai donte që në sallën e gjyqit të kishte njerëz të famshëm, të cilët 
do t’u buzëqeshnin anëtarëve të jurisë, - tha DiLeonardo nga banka e 
dëshmitarit. 

Një tjetër ritual i çuditshëm ndodhte çdo mëngjes përpara se 
anëtarët e jurisë të zinin vend në gjykatën federale të Bruklinit. Çdo 
ditë, një grup prej pesë a gjashtë bashkëpunëtorësh të Gotit, me në 
krye Xheki D’Amikon, shkonin të parët dhe zinin vendet më të afërta 
nga tavolina e palës mbrojtëse. Goti, i cili ishte në paraburgim, sillej në 
sallën e gjyqit nga mareshalë federalë. Vishte kostume 1.500-dollarëshe 
të qepura. me porosi; flokët i rregullonte me kujdes; lëkura e lëmuar 
nuk i tregonte ende shenjat e qëndrimit në burg. Sapo Goti hynte 
në sallën e gjyqit, D’Amiko dhe shpura e tij ngriheshin menjëherë në 
këmbë si ushtarë të devotshëm. Qëndronin në këmbë teksa bosi i tyre 
u buzëqeshte dhe tundte kokën duke i përshëndetur. Pasi Goti zinte 
vend, puthadorët e mafies do të uleshin vetëm kur gjyqtari hynte në 
sallë. Në atë moment, ngriheshin të gjithë të pranishmit. 

Ngritja në këmbë ishte një shenjë respekti. Çdokush e kishte të 
detyrueshme të nderonte gjyqtarin. Vetëm disa duhej ta përmbushin 
këtë ritual edhe për “prijësin”. 


Rregullat e Xhon Gotit për lidershipin: asnjëherë mos hisedo për 
punën hrenda mureve të shtëpisë! FBI-ja ka “veshë” gjithandej. 
Nëse flet për punën në makinë, ngrije zërin e radios! Është më 
mirë që të bisedohet duke ecur në rrugë. 


Siç pritej, Goti me Lokasion përfunduan pas hekurave. Gravano 
rezultoi një dëshmitar shumë efektiv. Bisedat e regjistruara në fshe- 
htësi provuan pa asnjë dyshim se Goti ishte kreu i familjes kriminale 
dhe personi që drejtonte veprimtaritë kriminale, të cilat përbënin 
thelbin e aktakuzës. Avokatët mbrojtës nuk lanë gjë pa thënë për të 
vënë në dyshim besueshmërinë e Gravanos dhe motivet e tij për të 
dëshmuar, duke pretenduar - ashtu siç bëjnë me çdo dëshmitar të tillë 

- se prokuroria ka bërë pakt me djallin. Argumente të ngjashme do të 
ngriheshin edhe gjatë dëshmisë së Alites në vitin 2009. Por avokatët 
mbrojtës e kishin të pamundur të hidhnin poshtë regjistrimet, pasi 
ishin prova të pakundërshtueshme. Dhe, në këtë drejtim, Goti i kishte 
bërë gropën vetes. Gangsteri i famshëm që dominoi botën e krimit 
të Nju Jorkut për afro një dekadë, bosi i mafies që pëlqente të ishte 
në qendër të vëmendjes dhe kishte perfeksionuar batutat që media i 
adhuronte dhe padrinot e vjetër i urrenin, ia bëri vetes me fjalët e tij. 

Në këto regjistrime Goti fliste për ekzekutimin e një bashkëpunëto- 
ri që i kishte dalë kundër, për prerjen e kokës së një gangsteri tjetër të 
dyshuar për mashtrim në një biznes bastesh të organizatës Gambino 
dhe se si, (nëse do të kishte kohën e nevojshme), do të garantonte vazh- 
dimësinë e Cosa Nostra-s për tridhjetë vjet të tjerë. 

Juria dëgjoi gjithashtu se Goti, teksa bisedonte me një bash- 
këpunëtor, pranonte se ai ishte bërë objekt i një hetimi federal. 

- Nuk do të lënë gur pa lëvizur derisa të më rrasin brenda, - kishte 
thënë ai, - kështu që do të luftoj dhëmb për dhëmb deri në fund. 

Por, nëse përfundonte “në birucë”, ishte përgjuar të thoshte Goti, 
kishte caktuar tashmë një nga bashkëpunëtorët e afërt, i cili do të 
mbronte interesat e familjes kriminale. 

- E vlerësoj atë, - kishte thënë Goti për pasuesin e tij. - Nëse dëno- 
hem, do ta lë në krye të familjes. 

Në atë regjistrim Goti e kishte fjalën për Salvatore Gravanon. 

Sapo u mor vendimi për dënimin e Gotit, më 2 prill 1992, vërsh- 
uan sërish titujt bombastikë në faqet e para të gazetave, ashtu siç kishte 
ndodhur dy vjet më parë pas paditjes dhe arrestimit të tij. “XHON 
GOTI, FAJTOR MË NË FUND” ishte titulli i një editoriali të së 
nesërmes në “New York Times”, ku puna e prokurorisë vlerësohej si 
“një arritje e madhe, një shërbim për komunitetin dhe kombin”. 

Sliua ishte një nga analistët e shumtë që komentoi menjëherë për 
dënimin e Xhon Gotit. Kishte kohë që në emisionet e tij kritikonte 
ashpër Gotët, përfshirë edhe Vikin. Xhuniori vendosi se atij i duhej 

mbyllur goja. Me sa duket e kishte mbushur kupën kur gjatë një trans- 
metimi në kanalin radiofonik “WABC-AM” Sliua kishte hapur një 
shishe shampanjë për të festuar dënimin e Xhon Gotit. 

Një muaj pas dënimit, tre horra e goditën Sliuën me shkopinj bej- 
sbolli. Ishte përleshur me ta dhe nuk u tremb, por e vazhdoi fusha- 
tën demaskuese. Pas pak javësh, në bazë të dëshmisë së DiLeonardos, 
Xhuniori takoi këtë të fundit dhe disa gangsterë të tjerë në “Karuzel”, 
një restorant i vogël në bulevardin “Kros Bei” në Kuins. Gjatë këtij 
takimi, tregonte DiLeonardo, Xhuniori urdhëroi një “rrahje për spital”. 

- Bëjeni për spital, - kishte thënë Xhuniori tepër i acaruar me Sli- 
uën, teksa i jepte urdhër DiLeonardos dhe disa të tjerëve për ta rrahur 
atë “mizorisht, por pa e lënë të vdekur”. Ashtu si Alite më parë, DiLe- 
onardo kishte shprehur rezerva për sulmin ndaj një pjesëtari të medies, 
sidomos dikujt si Sliua, të cilin gazetarët e tjerë e quanin mburravec që 
synon të bjerë në sy. 

- Nëse merresh me gazetarët, - i kishte thënë DiLeonardo Xhuniorit, 
- i hap vetes telashe. Sliua është shumë i njohur. Ata do të na shpar- 
tallojnë. Të gjithë do të bëhemi objekt i sulmeve të tyre. 

Sliua, që në atë kohë banonte në Ist Villixh, çdo mëngjes shkonte 
me taksi në stacionin e radios. Mëngjesin e 19 qershorit, taksia ku 
kishte hipur, drejtohej nga gangsteri Xhoi DAnxhelo. Një gangster 
tjetër, Majkëll Janoti, ishte mbledhur kruspull te sedilja e pasagjerit, 
në krah të shoferit. Ata e kishin vjedhur taksinë. Sapo Sliua u ul në 
sediljen e pasme, dyert u mbyllën. Janoti u ngrit, nxori pistoletën dhe 
e qëlloi Sliuën në kofshë dhe ijë. Më vonë, DAnxhelo do të dëshmonte 
se ai ishte tronditur po aq sa Sliua. Sipas planit, ata duhej ta rrihnin 
gazetarin, deklaroi DAnxhelo, e jo ta qëllonin. 

Sliua, i cili më vonë do të dëshmonte për këtë incident në tre gjyqe 
të ndryshme, tha se u përpoq të dilte forcërisht nga taksia e vjedhur, 
pasi iu hodh në fyt Janotit të armatosur dhe kërceu jashtë nga dritarja 
e pasagjerit. 

DAnxhelo do të shpallej fajtor për sulmin. Janoti do të shfajësohej 

për këtë çështje, por do të dënohej për akuza të tjera. Në tre gjyqe, 
Xhuniori doli i pafajshëm pas akuzave të Sliuës. Ashtu si në gjyqet e 
mëparshme të të atit, kundër Xhuniorit rëndonin shumë akuza, por 
nuk u shpall fajtor. Alite ishte i mendimit se sulmet kundër Sliuës vër- 
tetonin atë çka ai kishte parashikuar. Xhunior Goti nuk dinte se si të 
drejtonte një familje kriminale dhe, nëse e linin në krye, të gjithë ata 
do të përfundonin të vdekur ose në burg. 

Pesë ditë pas incidentit me Sliuan, Xhon Goti u dënua me burgim 
të përjetshëm. Në seancën e fundit që u mbajt në gjykatën federale të 
Bruklinit, u mblodhën disa qindra mbështetës të Gotit. Pasi nuk u 
lejuan të futeshin brenda për shkak se salla ishte mbushur plot, ata u 
grumbulluan në rrugët jashtë gjykatës duke brohoritur me entuziazëm 
përXhon Gotin. Ishte një spektakël që pati jehonë të madhe mediatike. 

Ishte një inskenim krejt i pakuptimtë - një moment tjetër ku Gotët 
u vunë në qendër të vëmendjes së medieve. 

- Xhuniori dhe disa tipa të tjerë organizuan sulmin kundër Sliuës, - 
tregon Alite. - Unë për vete nuk doja të bëhesha pjesë e kësaj marrëzie. 

E ashtuquajtura protestë, zgjati dy a tri orë. U përmbysën disa ma- 
kina dhe për pasojë u bllokua trafiku. Seancat për dënimet e Gotit dhe 
Lokasios morën fund për rreth pesëmbëdhjetë minuta. Për të dy të 
pandehurit, gjyqtari Leo Glaser dha dënim të përjetshëm pa të drejtë 
për lirim me kusht. 

Goti refuzoi të komentonte. 

Lokasio, besnik gjer në fund, i tha gjyqtarit se ishte “i pafajshëm”, 
pastaj shtoi: 

- Mirë e pranoj, jam fajtor. Jam fajtor sepse jam një mik i mirë i 
Xhon Gotit. Nëse në këtë tokë do të kishte më shumë burra si Xhon 
Goti, do të jetonim në një vend më të mirë. 

Prokurori Endrju Maloni, zyra e të cilit e ndoqi penalisht çështjen, 
u përpoq të paraqiste perspektivën e vërtetë në lidhje me dënimin e 
Gotit, duke e përshkruar gjyqin si “vetëm një betejë më shumë” në 
fushatën kundër krimit të organizuar në Nju Jork. Deklaroi gjithashtu 

se “raportimi mediatik” kishte ndikuar në krijimin e mitit të Xhon 
Gotit dhe “kjo lloj propagande në medie” kishte nxitur demonstrimin 
që zhvillohej jashtë në rrugë. 

Avokatët e Gotit u shprehën se do ta çonin çështjen në Gjykatën 
e Apelit. 

Megjithatë, brenda organizatës Gambino, askush nuk e parashi- 
konte kthimin e Xhon Gotit. Ngrihej pyetja se kush do të merrte 
kreun. Ishte e qartë se Xhuniori mendonte se ai vetë ishte i prerë për 
atë rol. Por kishte shumë të tjerë që nuk ishin të këtij mendimi. Ata 
donin që Xhuniori të tërhiqej. Nëse refuzonte, e donin të vdekur. 

Iu kërkua Xhon Alites që të merrej me këtë punë. 


KAPITULLI 13 


■\r 

hon Goti mendonte se mund ta drejtonte familjen kriminale 
*nga burgu. Ndonëse diçka e tillë ishte bërë më parë nga bosë 
të tjerë me shkallë të ndryshme suksesi, kësaj radhe kjo gjë nuk ishte 
ide e mirë. 

Nikodemo Skarfo, i njohur ndryshe edhe si Niki i Vogël, ishte përp- 
jekur ta drejtonte nga burgu organizatën e tij në Filadelfia. Pasi u dënua 
për mashtrim dhe vrasje në vitin 1988, ai ia delegoi përgjegjësitë të birit. 
Nikodemo S. Skarfon e thërrisnin Xhunior Skarfo, edhe pse ai me të 
atin (ashtu si Gotët) kishin emra të dytë të ndryshëm. Gjithashtu, ashtu 
si Xhunior Goti, edhe Xhunior Skarfo nuk pëlqehej nga anëtarët e tjerë 
të familjes kriminale të Filadelfias. Babanë e tij e konsideronin një psiko- 
pat të dhunshëm që me anë të vrasjeve kishte marrë në dorë kontrollin e 
familjes. Dhuna kishte destabilizuar organizatën, e cila më parë admin- 
istrohej në mënyrë shumë efikase. Më shumë se njëzet anëtarë dhe bash- 
këpunëtorë qenë eliminuar gjatë drejtimit të përgjakshëm të Skarfos, 
që kishte filluar në vitin 1981. Për më tepër, mes kësaj gjakderdhjeje, 
organet ligjzbatuese kishin bërë punën e tyre. Kështu, një familje krimi- 
nale që dikur mburrej se përbëhej nga shtatëdhjetë anëtarë, kishte hum- 
bur tanimë gjysmën e tyre si pasojë e vrasjeve dhe burgosjeve. Organizata 
mafioze e Filadelfias ishte në një gjendje kaotike kur u dënua Skarfo. 

Që nga nata e Ffallouinit të vitit 1989, Skarfo nuk do të kishte më 
mundësi për ta drejtuar organizatën me anë të të birit. Xhunior Skarfo 

po darkonte në “Dante & Luixhi”, një restorant shumë i frekuentuar 
në zemër të jugut të Filadelfias. Aty, me një kushëri dhe një bash- 
këpunëtor, po shijonte një pjatë spageti me molusqe. 

Fillimisht askush nuk ia vuri veshin personit të maskuar që u fut në 
restorant me një çantë Fiallouini. Dukej si fëmijët që shkonin shtëpi 
më shtëpi për të marrë karamele. 

Por në këtë rast nuk bëhej fjalë për karamele. 

Personi me maskë u afrua te tavolina e Skarfos, nxori automatikun 
nga çanta dhe hapi zjarr. Skarfon e zunë gjashtë plumba. Vrasësi u 
largua me shpejtësi nga restoranti dhe u fut në një makinë që e priste 
në rrugën “10”. Klientët rreth e rrotull u shastisën. Gjithçka kishte 
ndodhur në pak sekonda. Teksa zbriste shkallët e restorantit, vrasësi 
hodhi armën. I shpëtoi nga dora apo e la me dashje? 

Vite më vonë, një informator do t’u tregonte autoriteteve federale 
se vrasësi e kishte hedhur qëllimisht armën. Cila ishte arsyeja? Ai e 
dinte se plaku Skafo e pëlqente shumë filmin “Kumbari”, veçanërisht 
skenën ku Majkëll Korleone hakmerret për vrasjen e të atit, duke ekze- 
kutuar një gangster rival dhe një polic, bashkëpunëtor të mafies, në një 
restorant italian në Bronks. Para se të largohet, Majkëlli hedh armën 
në dysheme, ashtu siç ishte udhëzuar nga gangsterët e vjetër që kishin 
organizuar vrasjen. 

Atentati ndaj Xhunior Skarfos (i cili mbijetoi) ishte njëfarë hom- 
azhi i përgjakshëm për filmin e njohur dhe ishte gjithashtu një mënyrë 
për t’i treguar bosit të mafies së Filadelfias se, koha e tij kishte perën- 
duar. (Askush nuk është akuzuar për tentativën për vrasje.) 

Pas këtij atentati mafioz, Skarfo u dha fund përpjekjeve për të kon- 
trolluar veprimtarinë e familjes kriminale nga burgu. Sipas dëshmive 
të Alites, Gotët u përpoqën të ndiqnin të njëjtën linjë, por sapo u 
mor vesh kjo gjë, doli në pah lakmia. Familja kriminale Gambino, që 
kishte krijuar Gotët, ishte e mbushur me makutë. 

Që në muajt e parë pas dënimit të Gotit filloi të flitej për një plan 
për të vrarë Xhuniorin, xhaxhanë e tij, Pitin, dhe Karmine Anjelon. 

Alite i njihte disa prej protagonistëve dhe kishte dëgjuar për të tjerët. 
Xhon Karnelia, i cili ishte dënuar me Xhin Gotin për trafik hero- 
ine, ishte njëri prej iniciatorëve. Niki Korozo, një kapo gangsterësh, 
e kishte miratuar gjithashtu këtë plan. Deni Marino, një kapo tjetër, 
mund të ketë qenë përfshirë, ose të paktën kishte dhënë miratimin e tij 
në heshtje, beson Alite. Çarls Karnelia, vëllai psikopat i Xhonit, ishte 
gjithashtu pjesë e planit. 

- Xhon Karnelia gjendej në burg dhe Gotët, fillimisht i ati e pastaj 
i biri, kishin përfituar prej tij, - tregon Alite. — Shumë njerëz i kishin 
mbetur borxh. Gotët shfrytëzuan momentin dhe i morën për vete 
paratë e Xhon Karnelias. U thoshin të gjithëve se kush i kishte para 
borxh Karnelias, duhej t’ua jepte atyre. Përsëritej e njëjta histori. Xhon 
Karnelia përçmohej teksa Gotët thoshin për të: “Në djall vaftë Xhon 
Karnelia! Nuk është gjë tjetër veçse një trafikant i ndyrë!” Nga njëra 
anë e shanin, nga ana tjetër ishin të gatshëm për të mbushur xhepat me 
paratë që Karnelia kishte fituar nga tregtia e drogës. 

Nga burgu, Xhon Karnelia i dërgoi fjalë të vëllait, Çarlsit, i cili 
kërkoi bashkëpunimin e Alites. 

- Çarlsi më tregoi se çfarë kishin ndër mend të bënin dhe më pyeti: 
“A do të merresh ti me atë gjysmë çifutin? - tregon Alite. Sa herë që 
dikush donte ta poshtëronte Xhuniorin, përmendte faktin se gjyshen 
nga e ëma e kishte ruse-hebraike. Për këtë arsye Xhuniorin ata e qua- 
nin gjysmë çifut. 

Alite shqyrtoi alternativat. Qëndrimi i tij ndaj Gotëve kishte 
ndryshuar. 

- Kur u përfshiva fillimisht në atë familje, isha i gatshëm në çdo 
moment të rrezikoja jetën për ta, - thotë ai. - Por, sa më shumë i njihja, 
aq më pak besoja në ato çka thoshin dhe bënin ata. 

Në botën e krimit duhej marrë gjithashtu në konsideratë edhe një 
vlerësim praktik. Ndërsa Xhon Goti ishte dënuar me burgim të për- 
jetshëm, familja po ndahej në dy fraksione. Cilën anë të mbante Alite? 
Xhuniori nuk ishte aq i zoti sa të administronte një organizatë krimi- 

nale. Kishte shumë mundësi që ai të përfundonte i vdekur ose në burg. 
Kështu, përpara Alites shtrohej pyetja: a donte ai të gremisej bashkë 
me Xhuniorin apo të bashkëpunonte me dikë tjetër? 

Alite pranoi të merrte pjesë në vrasjen e Xhuniorit. Disa javë më 
pas, ndërroi jetë vjehrra e Xhon Karnelias. Xhuniori hapi fjalë se 
askush nuk duhej të shkonte në ceremoninë mortore apo në varrim, 
por Alite nuk ia vuri veshin. Ai me katër apo pesë djem të bandës së tij 
i bënë familjes Karnelia nderimet e rastit. 

- Atë natë kishte stuhi dëbore, - kujton Alite. - Ndërkohë që 
gjendesha në varrim, më thanë se më kërkonin në telefon. Ngrita re- 
ceptorin dhe ishte Xhon Karnelia. Po fliste nga telefoni i një këshilltari 
të burgut. 

Telefonat e të dënuarve regjistroheshin në burgjet federale, por sig- 
urisht që telefonin e një nëpunësi nuk e përgjonte njeri. Xhon Karnelia 
e pyeti Aliten: 

- A do të merresh ti me Xhuniorin? 

- Sigurisht, - tha Alite. - Pa problem. 

Një nga ironitë më të mëdha ishte se për këtë vrasje Alite kishte 
ndër mend të përdorte armët e Xhunior Gotit. Më parë, Çarls Kar- 
nelia i kishte marrë Xhuniorit një pistoletë nëntëmilimetërshe, një au- 
tomatik “Uzi”, si edhe municione. 

- Xhuniori kishte blerë disa automatikë dhe Çarlsi i kishte marrë ca 
armë për të mbaruar një “punë”, - tregon Alite. - Të gjithë e dinin se 
Çarlsi ishte i çmendur dhe vrasës i pamëshirshëm. 

Çarls Karnelia ia dha armët Alites, i cili i fshehu në një sallon tat- 
uazhesh që ishte në pronësi të një shoku të tij. Fillimisht duhej krijuar 
ideja se Xhuniori nuk rrezikohej. Më pas ata do ta fusnin në kurth dhe 
do ta vrisnin, njësoj siç ishte vepruar me Groson dhe Goterapin. Alite 
dhe disa bashkëpunëtorë të tij kishin filluar të monitoronin lëvizjet 
e Xhuniorit. Mësuan se të premteve shkonte të darkonte tek i njëjti 
restorant. Alite planifikonte që të shfaqej aty dhe ta merrte me vete. 
I gjithë grupi ishte i gatshëm për aksion. Niki Korozo, tregon Alite, i 

urrente Gotët, babë e bir. Për këtë arsye, edhe ai e mbështeste planin e 
Alites. Gjithsesi, gjatë kohës së përgatitjeve, Korozo i tradhtoi. Vendosi 
t’i këmbejë plumbat me dollarë. 

- Niki Korozo dërgoi nipin e tij për të vizituar Xhon Gotin në 
burg. Do t’i çonte një mesazh, - thotë Alite. - Fjalët e Nikit për Gotin 
ishin: “Nuk mund ta mbrojmë Xhuniorin. Do ta fusin në kurth e do 
ta vrasin.” Xhon Goti e kuptoi menjëherë se çfarë po ndodhte dhe bëri 
një marrëveshje nga burgu. 

Alite beson se nga burgu, Goti ujdisi kalimin e disa qindra mi- 
jëra dollarëve në llogari të Niki Korozos. Ky shpërblim i dha fund 
përfshirjes së Korozos. Ky e kishte shfrytëzuar planin e vrasjes si një 
skemë për zhvatje parash. I kishte marrë para Gotit ashtu si ky i fun- 
dit kishte zhvatur dhjetëra të tjerë kur ishte kreu i familjes kriminale. 
Menjëherë pas tërheqjes së Korozos, Çarls Karnelia filloi të ankohej se 
gjendej “mes dy zjarresh” dhe u shit për dy groshë. 

- Ishte një vrasës i pashpirt, por mendërisht ishte shumë i dobët, - 
tregon Alite. - Nuk mund t’i varje shpresat te një njeri i tillë. Maje as 
vëllai i tij nuk e besonte. Goti urdhëroi Karmine Anjelon që t’i jepte 
Çarlsit një shpërblim të vazhdueshëm nga të ardhurat prej varrezës së 
makinave që ai kishte në pronësi. E paguanin shtatëqind e pesëdhjetë 
dollarë në javë. 

Sapo filloi të merrte pagesën javore, Çarls Karnelia i tha Alites se 
plani për vrasjen e Xhuniorit ishte anuluar. 

- Nuk bëhet, - i tha Alites. — Më kthe armët! 

- Nuk po të kuptoj. Si mund të anulohet? Ne kemi kohë që përga- 
titemi, - ia ktheu Alite. 

- Ndryshim plani, - tha Çarls Karnelia. 

Alite shtangu në vend. As që kishte ndër mend t’ia kthente armët. 

- Nuk t’i jap, - i foli ai me inat Karnelias. 

- M’i kërkon Xhuniori, - tha ai. 

- Të dhjefsha Xhuniorin! - ia priti Alite. 

Në këtë kohë vihej re një distancim mes Alites dhe Xhuniorit. 

Dukej se tanimë marrëdhënia e tyre ishte e pariparueshme. Alite ka- 
lonte shumicën e netëve në Nju Xhersi, por shkonte në Kuins thua- 
jse çdo ditë. Ai me Xhuniorin vazhdonin të fitonin shuma të mëdha 
parash, tregon ai, por, siç do të dëshmonte përpara një jurie, “Lidh- 
ja jonë ishte si një martesë e keqe. Qëndronim së bashku, por nuk 
shkonim mirë”. 

Alite thotë se Gotët po mundoheshin t’ua ndryshonin mendjen 
shumë prej bashkëpunëtorëve në rangje të larta. Me sa dukej, jeta e 
Xhuniorit do të kursehej. 

- Unë vazhdoja të besoja në botën e krimit, në familjen Gambino, 
te mafia, - thotë ai. - Thjesht nuk u besoja më Gotëve. 

Në fakt, ai tentoi të “transferohej” në organizatën Lukeze. Kishte 
shumë miq aty dhe mendoi se me anë të kësaj lëvizjeje mund të lar- 
gohej nga Gotët, por Xhon Goti dhe pjesa tjetër e hierarkisë Gam- 
bino nuk e miratuan këtë “transferim”. Kështu, pavarësisht nga këto 
rrethana të pafavorshme, Alite vazhdoi bashkëpunimin me familjen 
kriminale Gambino. 

Ai filloi të përdorte Çarls Karnelian dhe Roni Trukion si ndërm- 
jetës. Me Xhuniorin do të komunikonin zakonisht nëpërmjet njërit 
prej këtyre të dyve. Teknikisht, sipas hierarkisë, Alite, duke qenë veçse 
një bashkëpunëtor, duhej të jepte llogari përpara anëtarëve të familjes. 
Në të vërtetë, ai bënte ç’të dëshironte, duke fituar shuma të mëdha 
parash dhe duke vepruar me anëtarët besnikë të bandës së tij. Vetëm 
atyre u besonte. Ishin rritur bashkë, i njihte që në fëmijëri. Një ndër ta 
ishte dhe kushëriri i tij, Patsi. Alite nuk mund t’u besonte njerëzve si 
Roni Trukio apo Çarls Karnelia, por e dinte se ishte më i zgjuar sesa 
ata dhe mund t’i përdorte për t’u mbrojtur. 

Alite, që kishte luajtur gjithmonë rolin e gjahtarit, e dinte fare mirë 
se mund të bëhej lehtësisht gjah për armiqtë e tij. Filloi të mos shkonte 
më në takimet e detyrueshme që zhvilloheshin në klube. Ndryshoi 
mënyrën e lëvizjes, duke shmangur rutinat e dikurshme që njiheshin 
nga të gjithë. Nuk paraqitej në takime kur e thërritnin. Nëse dikush 

donte të bisedonte me të, Alite dërgonte kushëririn e tij për të caktuar 
vendin dhe orën e takimit. 

Pikërisht në këtë kohë po i vinin copëza informacionesh, tregues 
që ishte bërë problematik në disa qarqe. Një shok i një kushëriri tjetër 
kishte qenë duke luajtur hendboll me disa prej bashkëpunëtorëve të 
Xhuniorit dhe kishte dëgjuar që ata hidhnin ndonjë batutë për Aliten, 
duke e quajtur “sherifi”. 

- Sherifi e ka pisk punën, - kishte thënë njëri prej tyre. — Do ta 
vrasin. Xhuniori ka urdhëruar dikë për të kryer vrasjen. 

Trukio i përcolli gjithashtu disa mesazhe në formë paralajmërimi. U 
përpoq t’i zbukuronte fjalët, por i tha se Xhuniori dhe të tjerët që admin- 
istronin familjen kriminale, ishin të shqetësuar se Alite nuk shkonte në 
takime. Luis DiBono e kishte paguar me jetë moszbatimin e protokollit. 
Alite ishte në dijeni të pasojave. Por ai e dinte gjithashtu se, ndryshe nga 
DiBono, atë e kishin frikë. Gjithkush e parashikonte se, nëse i viheshin 
pas, do të hapte luftë. Nuk dihej se ç’fund mund të kishte ajo luftë, por 
Alite ishte i gatshëm të rrezikonte. Vazhdoi të jetonte në botën e krimit 
si t’i vinte për mbarë. Nuk kishte ndër mend të merrte arratinë dhe as të 
fshihej. Nuk i la pas ca rituale të vjetra që i sillnin shumë para. 

Në këtë kohë, realizoi dy grabitje. Të dyja i justifikoi te kapot duke 
përfshirë Çarls Karnelian. Supozohej që nga grabitjet do të nxirrnin 
shumë para. Alite, që dëshmoi për të dy incidentet në gjyqin e Karne- 
lias në vitin 2009, në fund të këtyre vjedhjeve nuk fitoi asgjë. Por ai 
kishte aq shumë para sa nuk e prishi shumë terezinë. 

Fillimisht, vodhën një magazinë të kompanisë “Sears” në Vainland 
të Nju Xhersit, rreth dyzet minuta larg nga shtëpia e Alites, në Çeri 
Hill. Një djalë me emrin Stiv ia shtiu në mendje këtë vjedhje. 

- E kisha në lagje. Ia njihja edhe vëllanë, - thotë Alite. -Ai ishte 
trafikant droge dhe e ndihmoja herë pas here. 

Alite tregon se babai i atij djali, Xhorxh Lopez, ishte shef i sigurisë 
së rrjetit të dyqaneve. 

-Lopezi kishte punuar në departamentin e sherifit të zonës dhe më 

pas kishte qenë gardian në një burg, - tha Alite kur dëshmoi për vjedh- 
jen. - Ai merrej gjithashtu me organizimin e basteve të paligjshme, 
ndërsa ndihmonte Aliten që po krijonte rrjetin e tij në jug të Xhersit. 

Alite shkoi në Vainland për të takuar Lopezin. Së bashku hartuan 
planin e vjedhjes së zyrës ku mbaheshin paratë. Vendosën që grabit- 
ja të kryhej në Ditën e Punëtorëve 24 . Do të kishte shumë shitje gjatë 
fundjavës dhe mund të merrnin deri në gjysmë milionë dollarë. Alite 
akoma tund kokën plot mëdyshje teksa flet për këtë vjedhje. 

- Ai ishte latin, - tregon Alite. — Isha në bodrumin e shtëpisë së 
tij duke bërë planin. Pashë disa çarçafë dhe kapela të varura në një 
qoshe. Ato tregonin se ai ishte anëtar i Ku Kluks Klanit. U habita. Një 
amerikanojugor në radhët e tyre?! Ai u ngjit sipër për të marrë diçka. 
Kur mbeta vetëm, vesha rrobën dhe vura kapelën. Kur erdhi, më gjeti 
duke u kapardisur. Thjesht po tallesha me të. Ai u ngrys. Nuk donte 
të bëja shaka të tilla. 

Alite ishte befasuar. 

- I thashë: “Çfarë ke ndër mend të bësh? Të hedhësh një litar mbi 
degë dhe të varësh veten?” 

Alite rekrutoi disa bashkëpunëtorë që erdhën në Xhersi nga Nju 
Jorku. Ata do të realizonin vjedhjen në terren. Dyprej tyre do të hiqesh- 
in si agjentë të Shërbimit Sekret. Alite u dha atyre një kartëmonedhë të 
falsifikuar. Do të pretendonin se kishte shumë kartëmonedha të tilla 
në qarkullim, ndaj duhej të ekzaminonin paratë e mbledhura nga dy- 
qanet atë fundjavë. Lopezi tha se gjatë grabitjes do të çonte për pushim 
dreke dy prej rojave të sigurisë. Premtoi gjithashtu se do të ndryshonte 
fushëpamjen e kamerave të sigurisë në mënyrë që të mos shihej fytyra 
e askujt. 

Alite dhe Kevin MekMahoni qëndruan jashtë në parking me radio 
marrëse-dhënëse për të monitoruar lëvizjen e policisë lokale. Lopezi u 
kishte thënë se nuk do të hasnin probleme me policinë. 


24 


Në SHBA, Dita e Punëtorëve festohet të hënën e parë të shtatorit. 

Gjërat shkuan sipas planit derisa dy “agjentët” filluan të numëro- 
nin paratë në kasafortën e magazinës. Njërën prej grave që punonte në 
atë zyrë, e zuri paniku. Ndoshta e nuhati se ç’po ndodhte në të vërtetë. 
Kur “agjentët” nuk e kishin mendjen, ajo e mbylli me forcë derën e 
kasafortës duke e përplasur. “Agjentët” dolën me nxitim dhe ia futën 
vrapit drejt makinës që i priste në parking. Kishin marrë vetëm njëzet 
e pesë mijë dollarë. Nuk ishte rezultati që kishte parashikuar Alite. 

- Ndava mënjanë dy mijë e pesëqind dollarë për Çarlsin dhe po aq 
për Ronin, - tregon Alite. - Supozohej se ata ishin gangsterët për të 
cilët unë punoja, prandaj duhej t’u jepja hisen e tyre. 

Pjesën tjetër ua dha djemve që kryen grabitjen. Nuk mbajti asnjë 
dollar për vete. Siç do t’i tregonte më pas jurisë, “Këto ishin qindarka 
për mua. Kisha shumë para. Puna po më ecte mirë”. 

Herën tjetër do të vidhnin kompaninë “Papavero Funeral Home”, 
që ofronte shërbime funerale në Long Ajlënd (pas disa vjetësh, prej aty 
do të merrej për t’u varrosur trupi i Xhon Gotit). Ishte një histori e 
ngjashme me grabitjen e doktorit në Florida. Përsëri, Alite i shpjegoi të 
gjitha hollësitë në gjyqin kundër Karnelias. 

Një grua që Alite e njihte, ishte martuar me vëllanë e njërit prej pro- 
narëve të kompanisë së funeraleve. Ajo tha se ai e keqtrajtonte dhe, në 
formë hakmarrjeje, i tregoi Alites për paratë - deri në katërqind mijë 
dollarë, si dhe për bizhuteritë - me vlerë rreth treqind mijë dollarë. 
Këto ruheshin në një kasafortë në hollin e kompanisë që merrej me 
organizimin e funeraleve. 

Alite përdori përsëri Çarls Karnelian. Ndër të tjera, Alite shqetëso- 
hej se pronarët kishin lidhje me Dom Piconian, një kapo tjetër i orga- 
nizatës Gambino. Karnelia i tha të vazhdonte me planin pa u shqetë- 
suar. 

Alite dërgoi Kevin MekMahonin për të inspektuar terrenin. 
MekMahoni u tha përfaqësuesve të kompanisë se gjyshja e tij kishte 
ndërruar jetë dhe planifikonte organizimin e një ceremonie të denjë 
mortore. U vendos një takim i dytë për të dielën në mbrëmje, pasi Alite 

mendonte se në atë orë nuk do të kishte punonjës. Ishte parashikuar 
që në atë kohë të bëhej grabitja. Atë natë, Alite dhe MekMahoni 
qëndruan në makinë, jashtë ndërtesës. Siç kishin bërë gjatë vjedhjes 
në kompaninë “Sears”, ata dëgjonin radiot e policisë. 

Kevin Boneri dhe një burrë tjetër u futën në sallonin ku kryhesh- 
in ceremonitë mortore. Aty ndodhej vetëm pronari. E kërcënuan, e 
lidhën dhe i kërkuan të hapte kasafortën. 

- Nuk e di se si ia doli të largohej prej tyre dhe shtypi butonin e 
alarmit, - tregon Alite. - Ata erdhën duke vrapuar dhe ne u zhdukëm 
prej aty... duarbosh. 

Aliten e kishte ndjekur tersi që në fillim të asaj vere. 

Pasi kishte marrë pjesë në një fejesë në Mineola, po pinte sham- 
panjë me një kushërirë në “Kafe Bianko”. Ishte i dehur, kur Xhon Kelli 
dhe dy tipa të fortë iu afruan me pistoleta në duar. I thanë t’i ndiqte 
për te parkingu. Kelli ishte trafikanti që e kishin grabitur disa vjet 
më parë dy policë të rremë, ndërsa Xhuniori dhe Alite kishin ngritur 
kurthin. Kelli ia kishte bërë benë Alites, dhe kur e pa të dehur në atë 
bar, mendoi se ky ishte momenti i hakmarrjes. 

Alite kapi shishen e shampanjës, duke u hequr sikur do të pinte 
edhe një gllënjkë. Befas e goditi Kellin me shishe. Nëse do të kishte 
qenë esëll, mendon Alite, goditja do ta kishte hedhur Kellin shakull në 
tokë. Por në atë gjendje, Alite e kishte të vështirë të fokusohej. Shishja 
vetëm sa ciku kokën e Kellit. Megjithatë, ky veprim mjaftoi për t’i 
befasuar ata dhe i krijoi mundësi Alites të largohej. Shkoi te parkingu, 
i hipi makinës së tij, një “Nisan” i zi 300Z dhe hapi kroskotin, ku 
mbante një çekiç. 

- Nuk kisha gjë tjetër, - thotë ai teksa kujton incidentin disa vjet 
më vonë. - Ata menduan se mora pistoletën dhe u futën në makinën e 
tyre. Unë hipa në timen. 

Kelli ngiste një “Ekskalibur”, nga ato makinat luksoze që e ekspo- 
zojnë edhe gomën rezervë. 

- Ishte nga ato lloj makinash që ngasin tutorët, - thotë Alite. 

Teksa Kelli po përpiqej të dilte nga parkingu, Alite përplasi “Nis- 
anin” e tij tek “Ekskaliburi”. Policia, që kishte marrë një telefonatë nga 
bari, mbërriti brenda pak minutash. Alite, i dehur dhe i çorientuar, u 
përplas me makinën e policisë. Më pas u përlesh me dy oficerë policie. 
E arrestuan dhe e akuzuan për sulm personi dhe shkelje të tjera. 

- Hëngra një dajak të mirë atë ditë, - tregon ai. — Policët më go- 
ditën me shkopinj gome. Unë si kokëmushkë, u ktheva dorë. Kësh- 
tu isha atëherë. Nuk e kuptoj se pse duhej të bëja sherr me policët. 
Tani përpiqem ta kontrolloj veten. Atëherë nuk kishte njeri të më 
ndalte. 

Pasi u lirua me dorëzani, Alite iu rikthye rrugës dhe dhunës, që 
ishin bërë pjesë të pandashme të jetës së tij. Këtë gjë dinte të bënte. 
Në këtë mënyrë mbijetoi. Disa muaj më parë, Gai Pedeni, një bash- 
këpunëtor në trafikun e drogës, qe arrestuar në një kazino në Atlantik 
Siti. Pedeni donte të bënte një marrëveshje për të shitur drogë, por ky 
kishte qenë një kurth i ngritur nga agjentët federalë. Pritej që edhe 
Alite të ndodhej aty atë natë, por nuk shkoi. 

- I thashë Gait ta linte atë marrëveshje, - tregon Alite. - Ai nuk 
dinte as se kujt do t’ia shiste drogën. Rezultoi që kishte të bënte me një 
informator të FBI-së dhe përfundoi pas hekurave. 

Pedeni gjendej në burg, por disa persona i kishin borxh nga 
marrëveshje të mëparshme. Stiv Njuëlli, një shok i Xhuniorit, duhej 
t’i kthente një kilogram kokainë, rreth dyzet mijë dollarë. I duhej të 
merrte paratë në emër të Pedenit. Njuelli refuzoi të paguante. 

- Nuk durova dhe e qëllova, - thotë Alite. - E pashë të kalonte në 
bulevardin “Kros Bei”. Dola nga makina dhe i futa dy plumba në pra- 
panicë. Ndërsa po binte në tokë, i dhashë një shqelm turinjve. Para se 
të ikja, i futa dhe një grusht. 

E mori vesh Xhuniori dhe i çoi fjalë Alites që të tërhiqej. 

Pas një jave, dy agjentë të FBI-së shkuan në shtëpinë e prindërve të 
Alites në Kuins. Kërkonin Aliten. Prindërit u thanë agjentëve se nuk e 
kishin parë prej disa ditësh. 

- Ime më filloi të qante, - tregon ai. - Ajo mendoi se kisha vdekur. 

Agjentët nuk u munduan ta qetësonin. Thanë vetëm se kishin nevo- 

jë të flisnin me djalin e saj dhe kishin të dhëna se dikush donte ta vriste. 
Kur prindërit i treguan për këtë vizitë të papritur, Alite vendosi të tako- 
hej me agjentët. Fillimisht i telefonoi Riçi Rehbokut, një avokat mbro- 
jtës që po e përfaqësonte në çështjen e Mineolas. Rehboku ishte një prej 
avokatëve “të miratuar” nga organizata Gambino për të përfaqësuar 
anëtarët dhe bashkëpunëtorët e Gotëve përpara organeve të drejtësisë. 

-1 thashë Rehbokut se FBI-ja donte të bisedonte me mua, - tregon 
Alite. -Doja që ai ta dinte se nuk do të bashkëpunoja. Kuptohet se do 
t’i raportonte menjëherë Xhuniorit. Do të takoheshim me agjentët për 
të zbuluar se çfarë po ndodhte dhe kush po përpiqej të më vriste. 

Alite e kishte tashmë të qartë se ku e kishin burimin kërcënimet. 
Në njëfarë mënyre, ai donte ta vinte në lojë Xhuniorin. Duke takuar 
agjentët, Alite i jepte Xhuniorit një sinjal të nënkuptuar: “E di që ti 
fshihesh pas planit për vrasjen time. Ta dish se unë jam në dijeni, por 
le të hiqemi sikur askush prej nesh nuk di gjë.” 

Alite u takua me dy agjentët në një xhep rruge pranë daljes 8A 
përgjatë autostradës për në Nju Xhersi, jo shumë larg nga shtëpia e 
tij në Sauth Bransuik. Ata i treguan se dikush po përgatiste një plan 
për ta vrarë. I thanë gjithashtu se sipas ligjit, në raste të tilla ishin të 
detyruar të paralajmëronin shtetasit e rrezikuar. Nuk pranuan të tre- 
gonin se kush donte ta vriste apo se si e kishin marrë vesh, por ngulën 
këmbë se kërcënimi ishte i vërtetë dhe se jeta e Alites ishte në rrezik. 

Pasi i dëgjoi të gjitha, ai filloi të tallej me agjentët. Karmine Anjelo 
ishte përfshirë në një zënkë me një police trafiku, e cila e kishte denon- 
cuar. Policet e trafikut vishnin jelekë të verdhë. 

- Për sa kohë që nuk mbaj jelek të verdhë, - u tha Alite agjentëve, - 
do të jem i mbrojtur. 

Ata nuk menduan se ishte një batutë që të bënte për të qeshur. 
Ose ndoshta nuk e kuptuan se ç’nënkuptonte. I ofruan mbrojtje dhe i 
propozuan që të bashkëpunonte. 

- Faleminderit, por nuk jam i interesuar, - u tha ai agjentëve. - 
Këto gjëra nuk bëjnë për mua. 

Alite thotë se në atë kohë, ai vazhdonte të mendonte se mund ta 
mbronte vetë veten. E dinte se në rrugë kishte shumë armiq. Kuptohet, 
Xhuniori dhe njerëzit e tij ishin në krye të listës. Megjithatë, ende nuk 
ishte i gatshëm të ndërpriste lojën. 

Pas takimit me FBI-në, Alite filloi t’i tregonte gjithkujt se agjentët 
i kishin treguar një regjistrim ku flitej për një plan për ta vrarë. Kishte 
dëgjuar zërat e Piter Gotit, Karmine Anjelos dhe një individi të tretë, 
për të cilin besonte se ishte Xhuniori, ndonëse nuk ishte fort i sigurt. 

Sigurisht që kjo nuk ishte e vërtetë. Ai nuk kishte dëgjuar asnjë 
regjistrim. Por kjo ishte një manovër e Alites për të vënë në provë 
Xhuniorin. Nga ana tjetër, të paktën për një periudhë afatshkurtër, 
kjo lojë ishte një garanci për jetën. 

- Besoja se, nëse mendonin se ekzistonte një regjistrim i tillë, ndërsa 
flisnin për vrasjen time, atëherë nuk do të guxonin të vepronin, sepse 
nëse unë vritesha, dyshimi do të binte mbi ta, - tregon Alite. 

Pas disa ditësh, kushëriri i Alites, Patsi, u kontaktua nga Stiv Ka- 
plani, një nga bashkëpunëtorët e Xhuniorit. Ky i fundit donte të tako- 
hej me Aliten dhe ai pranoi. Sugjeroi që takimi të bëhej në hipodrom- 
in e garave me kuaj, një vend publik me shumë njerëz. Askush nuk 
do të organizonte një vrasje në atë mjedis. Alite shkoi në hipodromin 
e Kuinsit me dy a tre bashkëpunëtorë. Xhuniorin e ndiqte një shpurë 
prej gjashtë vetash, përfshirë Karmine Anjelon. 

- Nuk kam ndër mend të flas me atë derr, - i tha Alite Xhuniorit 
teksa po afrohej Anjelo. 

Kështu nisi atë pasdite konfrontimi mes Xhuniorit dhe Alites. 

- Në fillim ai mohoi gjithçka, - thotë Alite. — Kur i përmenda 
përgjimin, ai tha: “Unë për vete nuk jam i përfshirë.” 

Me këtë përgjigje, Alite kuptoi dy gjëra; që vërtet po thurej një plan 
për vrasjen e tij dhe që të tre personat e përmendur - Piter Goti, Anjelo 
dhe Xhuniori — ishin të përfshirë. 

- Mos më trego përralla mua! Nuk më mashtron dot! - iu drejtua 
Alite. - Askush nuk flet për gjëra të tilla pa miratimin tënd. 

Pas këtyre fjalëve, Xhuniori mori flakë, tregon Alite. Ai kërcënoi se 
do të vriste vëllanë e Alites. 

- Im vëlla nuk merret me punët e rrugës, - i tha Alite. — Atë nuk e 
lidh asgjë me këtë lloj jete. 

Pastaj nuk iu durua dhe shtoi: 

- Edhe ti ke një vëlla. 

Xhuniori gati sa nuk u tërbua dhe ia ktheu: 

-Të ka ikur mendja? Një fjalë them unë dhe një mijë veta të vihen 
pas. E di ti se me kë ke të bësh? 

Alite vetëm sa tundi kokën, e pa Xhuniorin drejt e në sy dhe i tha: 

- Po iu afrove vëllait tim, do të vras dy. 

Me këtë, Alite e bëri të qartë se, nëse i ndodhte gjë vëllait të tij, do 
të rrezikonte gjithçka për të vrarë Xhuniorin dhe Karmine Anjelon. 

Në mënyrë tipike, siç e kishte zakon, Xhuniori u përpoq të qetëson- 
te gjakrat. Kur kërcënimet i dilnin huq, mundohej të pajtohej. Tha 
se Alite po tregohej “paranojak”, se askush nuk kishte ndër mend ta 
vriste, se të gjithë ishin shokë të ngushtë. Pasi ndoqën garat me kuaj, u 
ndanë duke shtrënguar duart dhe duke u përqafuar, por Alite e dinte 
se kjo sjellje ishte thjesht një shtirje. Pastaj, duke bërë një veprim që 
Alite akoma nuk arrin ta gëlltisë, Xhuniori i sugjeroi Alites të hipte 
në makinë me të dhe Karminen. Do të shkonin te shtëpia e Gotit 
në pjesën veriore të qytetit. Atje do të “gjuanin” kafshë të egra, i tha 
Xhuniori dhe i kërkoi Alites të bashkohej me grupin e vjetër. 

- Ç’njeri i qelbur, - thotë Alite teksa tregon këtë ngjarje. - Vërtet 
mendonte se isha aq budalla? 

Në atë kohë, Alite bëri shaka me propozimin e bërë nga Goti: 

- Sigurisht që do të vij, por më parë do të vë veshët e lepurit Bags 25 
që të më dalloni mirë kur të më qëlloni. 


25 


Lepuri Bags (Bugs Bunny) është një personazh i njohur i filmave vizatimorë. 

Të gjithë qeshën për momentin. 

- Shtrënguam duart, por e dija mirë se do të përpiqej të më vriste 
ose do të urdhëronte dikë tjetër ta bënte këtë. 

Loja “macja me miun” vazhdoi gjatë vitit në vazhdim. Alite dhe 
Xhuniori komunikonin nëpërmjet përfaqësuesve të tyre. Roni Trukio 
ishte njëri prej ndërmjetësve. 

- I thashë Ronit: “Kurdo që Xhuniori të të thotë të më telefonosh, 
kontakto me mua menjëherë, - tregon Alite. — Në këtë mënyrë nuk i 
hap telashe vetes. Por, pasi ti të telefonosh, unë nuk do të vij. Do të 
lidhem vetë me ty, ose ti do të kontaktosh kushëririn tim, Patsin”. 

Alite thotë se e kuptonte fare mirë lojën. Nuk do të bënte gabim 
duke u paraqitur në një takim që mund ta organizonte Xhuniori ose 
ndonjë prej bashkëpunëtorëve të tij; në asnjë mënyrë nuk do të futej 
në makinë me ndonjë prej tyre. Kishte dëshmuar dhe kishte realizuar 
shumë kurthe të tilla, ndaj nuk ishte aq budalla sa të rrezikonte. Nëse 
duhej të bisedonte me Xhuniorin, atëherë takimi do të zhvillohej në 
vendin e zgjedhur prej Alites. 

Në këtë mënyrë u takua me Xhuniorin në Borduok, në Atlantik 
Siti, pas konfrontimit në hipodromin e Kuinsit. Xhuniori ishte përpla- 
sur me disa shqiptarë dhe donte që Alite të ndërhynte për të zgjidhur 
problemin. Sipas Alites, vetë Xhuniori ishte shkaktar i problemit, duke 
treguar edhe një herë se ishte një njeri pa karakter. 

- Kushëriri i tij, Xhoni Boi Ruxhero, shoqërohej me një vajzë të 
quajtur Zhaneta, e cila ishte shqiptare, - tregon Alite. - Xhoni Boi i 
kishte marrë borxh gjashtëdhjetë mijë dollarë. Ose më saktë e kishte 
mashtruar. Yajza kërkonte paratë e veta. Shqiptarët, shokë ose të afërm 
të saj, e kishin kërcënuar se do ta vrisnin Ruxheron nëse nuk shlyente 
borxhin. Një djalë i quajtur Xhorxh, të cilin e njihja, ishte një ndër 
ata që kërcënonin Xhoni Boin. Kohë më pas dëgjova se Xhorxhi ishte 
martuar me Zhanetën. 

Xhuniori i tha Alites se shqiptarët mund të merrnin gjysmën e 
borxhit. Kështu vepronte gjithmonë. Zhvatja e një vajze të re ishte një 

manovër tipike grabitqare, prandaj duhej të kishte qenë ide e Xhuniorit 
ose ai duhej ta kishte miratuar. Xhuniori dhe Xhoni Boi mendonin se 
ndoshta vajza nuk kishte mbështetje. 

- Pranova të takoja Xhuniorin në Borduok, në Atlantik Siti, - thotë 
Alite. - Ndodhej aty se kishte bërë një sherr në një nga kazinotë. Gjatë 
takimit, më tha se kishte një problem. Në fillim u hoq si i fortë, duke 
thënë: “A e dinë ata se me kë kanë të bëjnë?” M’u desh t’i them se ata 
ishin tipa që nuk i hapnin rrugë njeriu. Do ta vrisnin Xhoni Boin, më 
pas do ta vrisnin edhe atë (Xhuniorin) dhe të nesërmen do të kthe- 
heshin në Shqipëri, ku nuk i gjente kush. 

Siç kishte bërë në takimin e mëparshëm në hipodrom, Xhuniori e 
nisi me kërcënime, duke i thënë Alites se do t’i vriste i pari shqiptarët. 

-1 thashë se ai as që e kishte idenë se cilët ishin ata, - kujton Alite. - 
Pastaj më tha: “A do të pranojnë dyzet e pesë në vend të gjashtëdhjetë?” 

Alite ia parashtroi kërkesën Xhorxh shqiptarit, i cili, me anë të 
Alites, i dërgoi një mesazh të qartë Xhunior Gotit. 

- Më tha: “Thuaji Gotit se jo vetëm që nuk pranoj dyzet e pesë, por 
nuk do të merrja as pesëdhjetë e nëntë.” 

Zhanetës iu kthye shuma e plotë prej gjashtëdhjetë mijë dollarë. 


KAPITULLI 14 


P rishja e marrëdhënies me Xhunior Gotin nuk e shkurajoi Alit- 
en që të vazhdonte allishverishet në botën e krimit. Në fakt, 
kjo shkëputje i krijoi mundësi të reja për të zgjeruar veprimtarinë e 
tij. Aktualisht një pjesë e të ardhurave i vinin edhe nga Tampa, ku, së 
bashku me Roni Trukion, kishin “ngritur flamurin” e familjes krimi- 
nale Gambino. Atje merrej me trafik droge dhe gjobvënie, por kishte 
hapur edhe biznese të ligjshme si parkingje dhe klube nate. 

Në mesin e viteve ’90, Alite filloi veprimtarinë e tij në Filadelfia 
- jugu i Xhersit, ku tashmë zotëronte dy shtëpi. Bashkëshortja e tan- 
ishme, Klaudia, së bashku me djalin e tyre Xhonin, ishin vendosur në 
shtëpinë e blerë prej tij në një lagje rezidenciale në Çerri Hill. Një djalë 
tjetër, Meti, do të lindte pas pak kohësh. Alite rrinte ende në aparta- 
mentin e tij në Sauth Bransuik, por kalonte gjithashtu kohë në njërën 
prej vilave në pronën prej pesëmbëdhjetë akrash në Vorhiz. Ishte di- 
vorcuar nga Karola, por dy fëmijët e tyre, Xhimi dhe Çelsi, qëndro- 
nin ndonjëherë me të. Prindërit e Alites, dhe për ca kohë gjyshja e tij, 
jetuan gjithashtu në këtë pronë. Alite e kishte shndërruar një pjesë të 
pronës në njëfarë qendre sportive, me një palestër në terren të hapur 
dhe një ring për të stërvitur boksierët. Boksin vazhdonte ta kishte për 
zemër. I pëlqente të ngjitej herë pas here në ring. Ndërsa mosha bënte 
të vetën, kuptoi se magjepsja pas sportit nuk lidhej vetëm me ndjesinë 
e fitores. Një luftëtar i mirë dinte jo vetëm se si të grushtonte, por edhe 

se si të reagonte kur merrte goditje. Këtë filozofi do të zbatonte edhe 
në jetën e rrugës. Mund ta rrëzoje përtokë, por nuk arrije ta nxirrje 
jashtë loje. Pra, mund të ishte nokdaun, por nuk ishte nokaut. Kështu 
që ai ngrihej për të vazhduar luftimin dhe kur ai ngrihej, rivali e kishte 
pisk punën. 

Xhunior Goti nuk ishte aq i madh, aq i fortë apo aq i zgjuar sa ta 
sfidonte. 

Disa vjet pasi krijoi një bazë të konsoliduar në periferi të Filadelfias, 
Alite qarkullonte lirshëm në botën e krimit. Njihte disa anëtarë dhe 
bashkëpunëtorë të familjes kriminale të Filadelfias, të cilët e prezantu- 
an me të tjerë, kështu që rrethi i njohjeve u zgjerua. Vazhdoi bizneset 
e veta, pa tërhequr vëmendje dhe duke mos u mburrur për lidhjet e tij 
të forta në Nju Jork. Ata që donin ta njihnin, e zbulonin shumë shpejt 
reputacionin e tij. Për shumicën e njerëzve, e kaluara e tij nuk kishte 
rëndësi. Çka bënte tani, ngjallte kureshtjen e tyre. 

Në mënyrë krejt ironike ishte Xhuniori që i shtroi rrugën drejt këtij 
suksesi, pasi e kishte prezantuar me njerëz me influencë vite më parë. 
Një nga sukseset e para në botën e krimit të kësaj zone kishte të bënte 
me një skemë korruptive për thyerje çeqesh dhe pastrim parash, që 
Xhuniori e kishte ngritur përpara se ai me Aliten të armiqësoheshin. 

- Xhuniori njihte dikë që tregtonte enë kuzhine, - tregon Alite. — Ai 
kishte një magazinë në Bronks. Shkova një herë atje dhe ishte bosh. 
Nuk munda të merrja as edhe një tigan për time shoqe. 

Por ai njeri fitonte shumë para. 

- Kishte bërë marrëveshje me disa kolumbianë, - thotë Alite. - Ata 
sillnin kokainë, ndërsa ai kishte nevojë të pastronte paratë përmes 
kompanisë së tij. I kërkoi ndihmë Xhuniorit, i cili më dërgoi mua. 

Gjatë një periudhe prej gjashtë deri në tetë muaj, në vitin 1991, tre- 
gon Alite, në emër të këtij biznesmeni, ai shkëmbeu çeqe me vlerë disa 
milionë dollarë. Për të pastruar një pjesë të parave, Alite futi në lojë një 
dyqan pengjesh dhe një biznes për thyerjen e çeqeve në Filadelfia. Më 
pas bëri marrëveshje me pronarin e një kompanie të madhe ndërtimi. 

I merrnin çeqet, i nënshkruanin për bizneset e tyre, dhe i jepnin 
Alites tetëdhjetë deri nëntëdhjetë për qind të vlerës nominale. Alite 
dhe Xhuniori do të fitonin një pjesë tjetër me dhjetë për qind përpara 
se biznesmeni i enëve të kuzhinës të merrte paratë e veta. Edhe me 
këto përqindje të mbajtura nga Alite dhe Xhuniori, biznesmeni dhe 
kolumbianët kishin fitime të mëdha. 

- Fitonim shumë para me mënyra të ndryshme, - tregon Alite. 

Në mes të operacionit të thyerjes së çeqeve, Xhuniori i tha Alites 
se dy bashkëpunëtorë të biznesit të kolumbianëve, burrë e grua, qenë 
arrestuar. Trafikantët e drogës fshihnin paratë në shtëpinë e çiftit, në 
Bruklin. Tani gjendeshin në burg dhe nuk kishte gjasa që të shpëtonin 
pa u dënuar. Gjithsesi, kolumbianët e pyetën Xhuniorin nëse kishte 
influencë në gjykatë. Çifti ishte shpallur fajtor dhe së shpejti do të 
dënohej. 

- U thamë se mund t’i ndihmonim, - tregon Alite, — por ishte një 
gënjeshtër. Ne nuk kishim influencë në gjykatë. Sidoqoftë, ata premtu- 
an se do të paguanin dyqind e pesëdhjetë mijë dollarë nëse ne do të 
ndikonim në uljen e dënimit të tyre në pesëmbëdhjetë vjet ose më pak. 

Alite u paraqit në dy seanca gjyqësore për t’u dukur si njeri me 
influencë. 

- Gjatë një seance isha personi i vetëm në sallën e gjyqit, - thotë 
ai. - Ne thjesht po provonim nëse mund të nxirrnim gjë. Në seancën 
e fundit, gjyqtari, që nuk kishte aspak dijeni për marrëveshjen tonë 
me kolumbianët, vendosi të dënonte burrin dhe gruan me nga pesëm- 
bëdhjetë vjet burg. 

Alite beson se kolumbianët paguan një çerek milion dollarë. 
Xhuniori nuk u kujtua se një pjesë i takonte Alites. 

- Xhuniori më tha se miku i tij biznesmen po kalonte një krizë 
financiare, ndaj ne duhej t’ia jepnim atij shpërblimin e kolumbianëve, 
duke qenë se deri tani kishim fituar shumë para, - kujton Alite. - Ma 
merr mendja se Xhuniori i ndau paratë me të dhe mua më la jashtë. 
Por nuk doja të ngrija zërin për kaq gjë. Në njëfarë mënyre Xhuniori 

kishte të drejtë. Ne kishim fituar shumë para. Vetëm se Xhuniori fi- 
tonte më shumë nga të gjithë. 

Alite doli në përfundimin se Filadelfia ofronte shumë mundësi për 
hapjen e bizneseve të reja. Në mesin e viteve ’90, bare dhe restorante 
të panumërta po mbinin si kërpudha pas shiut përgjatë shëtitores “De- 
lauer”, nga qendra e qytetit deri në jug të Filadelfias. Klubet e natës 
frekuentoheshin nga të rinjtë dhe të pasurit që vinin nga qyteti dhe 
periferia. Vinin edhe jo pak gangsterë me të dashurat e tyre të bukura. 
Parkimi ishte gjithnjë problematik dhe çdo klub ofronte një shërbim 
parkingu. 

Alite, që tashmë ofronte një shërbim të tillë në Tampa, u përfshi 
në këtë biznes duke përdorur forcën, kërcënimet, rrahjet - kur ishte 
e nevojshme - për të larguar konkurrentët. Në më pak se një vit, ai 
kontrollonte shërbimet e parkingut në më shumë se njëzet klube nate 
në shëtitoren “Delauer”, në jug të Xhersit dhe në Atlantik Siti. Kishte 
shtënë në dorë edhe parkingjet e disa qendrave tregtare ku blinin krye- 
sisht të pasurit. Ngjante me “sindikatën” e rojave të sigurisë në Kuins. 
Ishte një biznes nga i cili merrje para të thata, nuk paguaje sigurime 
dhe nuk kishte shumë shpenzime. 

Për shërbimin e parkingut, Alite u merrte bizneseve një tarifë fikse. 
Kishte rënë në ujdi për shfrytëzimin e terreneve jashtë lokaleve për 
vendparkimet, dhe kishte punësuar dy a tre persona për të parkuar 
makinat. Të ardhurat më të mëdha e kishin burimin te bakshishet. 

Në disa prej klubeve të natës, përgjatë shëtitores “Delauer”, si “Rok 
Lobster”, “Eith Flor”, “Egjipt” dhe “KatManDu”, vinin personazhe të 
njohura, përfshirë sportistë me famë. Një natë, teksa kontrollonte bizne- 
sin, Alite pa një “Bentli” të parkuar në një vend për VlP-at, pranë hyrjes 
së njërit prej klubeve. Zakonisht, kush parkonte në atë vend, fuste të pa- 
ktën njëzet dollarë në shportën e bakshisheve. Alite ua jepte bakshishet 
djemve që punonin në parkim dhe ruanin makinat. Atë natë, shporta 
ishte bosh. Alite pyeti se kush e kishte Bentlin. Njëri prej punëtorëve i 
tha se i përkiste Allen Iversonit, një basketbollist i famshëm. 

Alite u fut në klub dhe e gjeti. 

- Lëvize makinën që aty ti! - i bërtiti. 

Iversoni e vështroi i habitur. 

- Çfarë? 

- Ose hiqe makinën që aty, ose fut pesëdhjetë dollarë në shportën 
e bakshisheve, - i tha Alite. - Zakonisht paguhet njëzet, por ti duhet 
të japësh pesëdhjetë. 

Alite tregon se Iversoni u përpoq të aplikonte strategjinë e të qenët 
i famshëm, teksa e pyeti nëse e dinte se kush ishte. 

- E di se kush je, - iu përgjigj Alite. - Por unë nuk e vras mendjen 
për njeri. Je kurnac e nuk jep bakshish. Zbrit poshtë dhe hiqe maki- 
nën që aty! 

Iversoni i tha se e kishte shok pronarin e klubit dhe se prania e 
tij gjeneronte të ardhura për biznesin. Alite ia ktheu se kjo gjë nuk i 
sillte ndonjë fitim atij dhe djemve që punonin te parkingu. Iversoni iu 
shmang sherrit. I treguan më vonë se Iversoni e kishte pyetur pronarin 
e lokalit se kush ishte ky Xhon Alite. 

- Ai doli jashtë dhe futi paratë në shportë, - tregon Alite. - Kërkoi 
ndjesë. Tha se për kaq gjë nuk kishin pse t’i mbanin mëri njëri-tjetrit. 
Keishon Xhonsoni, një futbollist i famshëm i skuadrës së “Tampës”, 
zor se e fuste dorën në xhep për të dhënë bakshish. Nga ana tjetër, 
Uorrën Sapi, një tjetër futbollist i njohur i “Tampës”, ishte shumë bu- 
jar me të gjithë. Ndoshta prandaj falimentoi. 

Shërbimi i parkingut u bë një burim i ligjshëm fitimi. Ishte 
gjithashtu një mënyrë për të pastruar një pjesë të parave që fitonte nga 
trafiku i drogës, bastet dhe fajdet dhe Alite diti ta shfrytëzonte më së 
miri këtë treg. 

- Ishte si tokë pjellore, - tregon ai. - Nuk mund ta besoja që gang- 
sterët e zonës nuk kishin vepruar më parë. 

Në kohën kur Alite shtriu veprimtarinë e tij në zonën e Filadel- 
fias, mafia lokale ishte krejt e çorganizuar. Xhunior Skarfo, bosi i 
dhunshëm i mafies së Filadelfias, përfundoi pas hekurave, pas akuzave 

për mashtrim dhe vrasje, në vitin 1988. U pasua nga Xhon Stanfa, 
një mafioz i lindur në Sicili, me lidhje të forta me drejtuesit e vjetër të 
familjes Gambino. Ishte krijuar një përplasje mes Stanfës dhe djemve, 
nipave e kushërinjve të anëtarëve të bandës së Skarfos së burgosur. 
Ky grup kryesohej nga Xhozef Merlino, babai i të cilit kishte qenë 
zëvendësi i Skarfos. Fraksionet e Stanfës dhe Merlinos luftonin mes 
tyre, ndërkohë që biznesi i Alites lulëzonte. 

Ndodhi një incident në të cilin u përfshi një tip që pretendonte 
se ishte nipi i Stanfës. Ky i dha një shpullë njërit prej punonjësve të 
parkingut në një klub nate në shëtitoren “Delauer”. Alite mori një tele- 
fonatë nga punonjësi i trembur, i cili i tha se disa tipa kishin ardhur aty 
për të marrë në kontroll biznesin. 

- Po nisem menjëherë, - i tha Alite. 

I tha një shoku që ta shoqëronte me makinë deri te klubi në fjalë. 

- Kisha veshur një pallto lëkure, nën të cilën kisha një automatik 
“Uzi” të varur në shpatull, - tregon ai. - Ai tipi që pretendonte të ishte 
nipi i Stanfës, ndonëse nuk isha i sigurt në ishte apo ajo, nuk gjendej 
aty, por kishte lënë një bashkëpunëtor të vetin. Në atë kohë, edhe ata 
kishin filluar të merreshin me shërbimin e parkingut. Nxora armën 
dhe i thashë se unë do t’ua merrja atyre bizneset, jo e kundërta. 

Si përfundim, Alite mori edhe katër klube të tjera. Ky ishte një 
biznes fitimprurës dhe po ia vilte frytet kësaj zone ekonomikisht 
pjellore. Për më tepër, nuk e kishte problem të lëvizte lirshëm në botën 
e rrezikshme të krimit në Filadelfia. Ai me Xhuniorin qenë takuar 
me Skarfon në Atlantik Siti në fillim të viteve ’80, përpara se bosi 
i mafies të futej në burg. Njihte gjithashtu Merlinon dhe disa prej 
njerëzve që punonin për të. Kishte lidhje biznesi edhe me një grup 
tjetër gangsterësh, në krye të të cilit ishte një djalë i quajtur Lui Turra. 
Turra, në moshën e Merlinos, rreth të tridhjetave, ishte një gangster që 
donte të binte në sy. Në sjellje i ngjante Xhon Gotit. Ishte një tip me 
emër në qarqet mafioze, por ndryshe nga Xhon Goti, atij nuk i vihej 
pas shpura e gazetarëve. Turra merrej kryesisht me trafik droge. Një 

prej furnizuesve të tij ishte Kith Pelegrino, i cili punonte për Aliten. 

- Fillimisht u përpoqa të mos tërhiqja vëmendjen, të mos bija në sy, 
- tregon Alite. — Nuk më nevojitej ndonjë këshilltar për marrëdhëniet 
me publikun që njerëzit të mësonin se kush isha. Megjithatë, fjala mori 
dhenë. I përshëndesja këta tipa, por kaq. Nuk doja të bashkëpunoja me 
ta. Fundja po fitoja shumë para, pa pasur nevojë për askënd. 

Pavarësisht nga kjo, Lui Turra u përpoq ta rekrutonte për të kryer 
një vrasje. 

- I njihja shumë pak këta tipa, - tregon Alite. - Kishin një maga- 
zinë ku shisnin pemë Krishtlindjeje në shëtitoren “Oregon”. Një ditë, 
Pelegrino më prezantoi me Lui Turrën. 

Babai i Turras, Entoni, dhe xhaxhai, Roko, një gangster me nam në 
Filadelfia, kishin biznesin e tyre, por gjatë sezonit të pushimeve shisnin 
pemë. Atje, Turra e pyeti Aliten nëse mund të vriste Xhoi Merlinon. 

- Pikësëpari, nuk doja të përfshihesha në përplasjen e tyre, - tregon 
ai. - Së dyti, ata po më kërkonin të vrisja dikë pa më njohur edhe aq 
mirë. Ma mori mendja se nuk isha i pari që ia kërkonin këtë gjë. U 
thashë: “E dini çfarë? Ky njeri mund t’ju ketë hapur telashe. Do të 
bëni gabim nëse i qepeni menjëherë. Bëni një plan, jepini kohë vetes, 
lëreni atë të mendojë se gjërat janë qetësuar, pastaj futeni në kurth! 
Kështu veprojmë ne në Nju Jork.” Ata nuk prisnin këtë përgjigje dhe 
nuk ndanin të njëjtin mendim me mua, por punë për ta. Më dukeshin 
si të çakërdisur. Për këtë arsye krijova distancë me ta. Nëse i ndodhte 
diçka Merlinos, të gjithë do ta dinin fajtorin. Lui Turra ishte nga ata 
njerëz që nuk e mbanin dot gojën mbyllur. I dëgjova, por nuk do të 
përfshihesha në asnjë mënyrë. Mendoja se ata tipa ishin të pashtruar 
dhe të papërmbajtshëm. Nuk dinin të vepronin me maturi. 

Duke dëgjuar këtë vlerësim të Alites, e kupton se si ishte situata në 
botën e krimit në Filadelfia rreth vitit 1994. Turra merrej me mari- 
juhanë, kokainë dhe heroinë, si dhe ishte përfshirë në organizimin 
e basteve të paligjshme. Merlino dhe anëtarët e degës së tij mafioze 
i kërkonin Turrës të paguante taksën e rrugës, çmimi që i paguhet 

mafies kur bën biznes në territorin e saj. Ose, siç do të shpjegonte 
më vonë xhaxhai i tij, Roko, “Kush dreqin ishte Merlino që ne ta 
paguanim? Nëse ai do para, le të dalë nga strofulla dhe të grabisë.” 

Lui Turra u rrah barbarisht në një klub nate nga anëtarët e bandës 
së Merlinos. E kishin poshtëruar. Gjatë rrahjes, të fortët e Merlinos i 
kishin marrë dhe orën “Roleks”. Edhe pas kësaj ngjarjeje, Turra refu- 
zoi të paguante. Madje, shtoi përpjekjet për të vrarë Merlinon. Alite 
kishte dëgjuar për disa plane të çuditshme, gjë që përforcoi percepti- 
min e Alites për bandën e Turrës. Ata ishin thjesht ca kauboj të egër, 
shprehet ai. 

Më vonë, Turrët dhe rreth dhjetë bashkëpunëtorë të tyre do të aku- 
zoheshin për trafik droge, vrasje dhe tentativë për vrasje. Në aktakuzë 
listoheshin një sërë planesh për të vrarë Merlinon. Parashikonin ta 
vrisnin me granata dore, mitraloz, madje, një herë, kishin mendu- 
ar të përdornin hark dhe shigjetë. Shumica e të pandehurve në këtë 
çështje u dënuan. Të tre Turrët ia dolën t’i shpëtonin burgut, secili 
sipas mënyrës së vet. Roko, për habinë e të gjithëve në Filadelfia, u bë 
dëshmitar i prokurorisë. Nuk mund ta duronte më dhunën e pakupti- 
mtë, kishte deklaruar ai. Lui kreu vetëvrasje duke u varur në qendrën 
e paraburgimit, ndërkohë që priste fillimin e gjyqit. Entoni, babai i 
Luit, u vra një mëngjes përpara shtëpisë së tij, teksa ishte nisur për në 
gjykatë. Prej kohësh, anëtarët e bandës së Merlinos kanë qenë të dysh- 
uarit kryesorë për këtë vrasje, por askush nuk është paditur. 

Emri i Alites doli pas një “atentati” tjetër famëkeq që tërhoqi 
vëmendjen e medieve në atë kohë. Gruaja e një rabini të njohur në 
Çerri Hill të Nju Xhersit u qëllua disa herë për vdekje në shtëpinë e 
saj. Ydekja e Karol Neulanderit ndodhi më 1 nëntor 1994. Gjatë katër 
viteve në vijim, ky krim do të ishte në fokus të një hetimi intensiv nga 
prokuroria e kontesë së Kamdenit. U përhap fjala se hetuesit kishin 
marrë në pyetje Aliten, duke e përshkruar si “vrasës” me nam, i cili në 
atë kohë jetonte në Çerri Hill. 

- Një ditë po kthehesha në shtëpi me Klaudian, - tregon Alite. 

— Ajo jetonte në shtëpinë tonë në rrugën “Brik”. Kur po parkonim, 
pamë që dy burra me kostum e kollare, njëri i bardhë e tjetri zezak, na 
prisnin te dera. 

Alite akoma qesh kur kujton këtë histori. 

- Ej, Xhon, paskan ardhur Dëshmitarët e Jehovait, - tha Klaudia 
sapo i pa ata. 

- Sa naive që ishte ajo! - tregon Alite. - Unë e kuptova menjëherë se 
ata ishin detektivë. I ftova të hynin brenda. Më thanë se nuk besonin 
se e kisha vrarë unë Karol Neulanderin, por duhej të më merrnin në 
pyetje. Njëherë, kur dilja për vrap, kalova pranë shtëpisë së Neulander- 
it, ku kishte ndodhur krimi. Ajo kishte në pronësi një dyqan ëmbëlsir- 
ash dhe nganjëherë ndaloja për të blerë ndonjë gjë. Gjithashtu shkoja 
për të luajtur raketboll 26 në po atë palestër ku stërvitej rabini. Mund të 
kisha luajtur një apo dy herë me të. Nuk më kujtohet mirë. 

Alite thotë se ai u tregua i hapur dhe i ndershëm me detek- 
tivët. U tha se në biznesin e tij fitonte aq shumë para sa ishte krejt e 
palogjikshme të pajtohej për të vrarë dikë. Për më tepër, u shpreh ai, 
nuk do të vriste kurrë një grua. 

- U thashë se mund ta kishte vrarë ndonjë drogaxhi ose i shoqi, 

- tregon Alite dhe kishte të drejtë. Vetë rabini e kishte vrarë të sho- 
qen. Fred Neulanderi u arrestua në shtator të vitit 1998 dhe u akuzua 
për pajtimin e dy vrasësve për të eliminuar bashkëshorten e tij. Të dy 
vrasësit, njëri prej të cilëve ishte një alkoolist që po shkëputej nga pija 
nëpërmjet këshillave të rabinit, e pranuan vrasjen dhe bashkëpunuan 
me autoritetet. Ata dëshmuan në dy gjyqe. Në të parin juria nuk arriti 
të merrte një vendim, në të dytin Fred Neulanderi u dënua për vrasje 
të shkallës së parë. Aktualisht, Neulanderi po vuan dënimin me bur- 
gim të përjetshëm. 

Arsyeja e vrasjes? Rabini e tradhtonte të shoqen me një grua, e cila 
ishte prezantuese e njohur radiofonike në Filadelfia. U njohën kur ajo 

Sport që luhet brenda një fushe me katër mure me dy ose katër lojtarë. 

i kërkoi klerikut të kryente shërbimet funerale të bashkëshortit të saj 
të ndjerë, edhe ky, ish-prezantues në radio, i cili kishte vdekur nga 
kanceri. Marrëdhënia e tyre filloi më pak se dy muaj pas varrimit. 
Neulanderi i kishte premtuar se do të martohej me të, por mendonte 
se divorci do të sillte pasoja negative në pozitën e tij si rabin. Yrasja e 
së shoqes iu duk një alternativë e pranueshme. Nuk i kishte shkuar në 
mendje se mund të ndëshkohej. 

Ndërkohë që Alite ia doli të shmangte përfshirjen e tij në konflik- 
tin Merlino-Turra, apo në hetimin e vrasjes së Karol Neulanderit, një 
ndalim nga policia në rrugë do t’i shkaktonte probleme të rënda. 

- Kishte pasur të shtëna në një prej klubeve në shëtitoren “Delau- 
er”, - tregon ai. — Po kthehesha në Xhersi kur policia më ndaloi. Me sa 
duket po bënin kontrolle të rastësishme dhe unë po ngisja një makinë 
të ngjashme me atë të skenës së krimit. 

Ndërkohë që nuk kishte të bënte me të shtënat, në makinë mbante 
një revolver të kalibrit 32 dhe disa plumba shpërthyes që shkaktojnë 
vdekje të sigurt, pasi përhapen në shumë pjesë të trupit. U arrestua për 
armëmbajtje pa leje dhe çështja iu caktua zyrës së prokurorit në Kam- 
den. Situata ishte serioze, sepse Alite ishte arrestuar disa vjet më parë 
në Kuins, po për armëmbajtje pa leje. 

- Me mua në makinë ishte dhe Greg Reiteri, - tregon ai. - Në atë 
kohë, Gregu ishte në pritje të gjyqit për trafik droge. Kur policia ndaloi 
makinën, Gregu më kërkoi që t’u thosha policëve që arma ishte imja, 
jo e tij. Po të kisha thënë se ishte arma e tij, ai do të kishte shkelur 
lirimin me kusht dhe do ta fusnin në burg. E mora vetë përgjegjësinë. 
Sigurisht që kjo shkelje u përshi në të dhënat e mia kriminale. 

Kjo ishte një akuzë më tepër që do të sillte një dënim të mundshëm. 
Gjithashtu, në kohën e ndalimit në rrugë nga policia, Alite ishte në lir- 
im me kusht dhe në pritje të gjyqit për sulm ndaj policëve në Mineola. 
Në këto rrethana kishte pak hapësirë për të manovruar. Alite mori një 
avokat mbrojtës të mirënjohur në jug të Xhersit. Ky ishte Majk Pinski, 
klientët e të cilit ishin krerët më të rëndësishëm të familjes kriminale 

në Filadelfia. Pinski, një profesionist pragmatik që e njihte mirë siste- 
min juridik, e këshilloi Aliten të bashkonte në një, të dyja çështjet dhe 
ta pranonte fajin me qëllim që të merrte një dënim të ulët. Në këtë 
rast, të dy dënimet do të bëheshin njëkohësisht. Për më tepër, Pinski 
u tregua i zoti që t’i jepte më shumë rëndësi armëmbajtjes pa leje sesa 
goditjes së policëve në Mineola, pasi në këtë mënyrë Alite do të vuante 
dënimin në një burg federal. 

Dhe kështu ndodhi. Alite u dënua me tridhjetë e shtatë muaj 
burg për armëmbajtje pa leje dhe katërmbëdhjetë muaj për sulm ndaj 
policëve. 

Në një seancë paragjyqësore në Mineola, përpara pranimit të fajit, 
Alite u takua me Xhuniorin në parkingun jashtë gjykatës. 

- Më tha se Xhon Kelli do të hante një dajak të mirë për shkak 
se kishte krijuar këto probleme, - tregon Alite. — Mendoj se Xhuniori 
donte të sigurohej se nuk do të tregoja asgjë në lidhje me mënyrën se 
si Kellit iu grabitën paratë dhe droga. Për këtë gjë merakosej Xhunio- 
ri, por donte të dukej sikur po e bënte për mua. Ishin dënglat e tij të 
zakonshme. 

Pak kohë përpara se të fillonte dënimin, Alite dëgjoi se Kelli ishte 
përfshirë në një sherr në një klub të Manhatanit. E kishin rrahur 
keqas. Personi që e kishte zhdëpur në dru, tregon Alite, ishte Uilli 
Marshalli, një shok i Xhuniorit që ishte një ndër bashkëpunëtorët e 
Gambinove, që ushtronin veprimtarinë kriminale në “Scores”, klubin 
e xhentëlmenëve në Ist Said. 

Sipas kushteve të marrëveshjes për pranimin e fajësisë, Alites iu 
kërkua të paraqitej tek autoritetet federale në Kamden, në prill të vitit 
1996. Stacioni i parë si “i ftuar” për rreth tre vjet i qeverisë amerikane 
ishte burgu në Feërton të Nju Xhersit, rreth njëqind kilometra nga 
Filadelfia. Alite, i cili kishte vuajtur dënime në disa burgje të konteve 
dhe shteteve, nuk e dinte se çfarë e priste. U befasua pa masë. 

- Në shumicën e burgjeve shtetërore ku kisha qenë më parë, ishte si 
të jetoje në xhungël, - tregon Alite. — Ishin burgje të zhurmshme dhe të 

mbipopulluara. Po më çonin në Feërton dhe vura re se ambienti ishte i 
këndshëm. Ishte qetë. Më shoqëruan drejt recepsionit. Ishte pastër dhe 
kishte ajër të kondicionuar. 

E regjistruan, e paralajmëruan, siç bëjnë zakonisht, që të mos 
përfshihej në konflikte, dhe i thanë se nëse bënte ndonjë shkelje të 
rëndë, do ta fusnin në birucë, në dhomën e izolimit. I lexuan një listë 
me emrat e disa të burgosurve dhe e pyetën nëse i njihte apo kishte 
konflikt me ndonjë prej tyre. Disa ishin gangsterë që i njihte, por u 
përgjigj se nuk kishte dëgjuar për asnjë prej tyre. I treguan edhe ca fo- 
tografi. Përsëri tha se nuk njihte asnjë prej tyre, ndonëse herë pas here 
vështronte ngultas ndonjë fotografi dhe i thoshte oficerit: 

- Ky më duket si fytyrë e parë, por nuk ia di emrin. 

Më pas i dhanë uniformën e burgut. 

- Kërkova një uniformë tjetër, një numër më të madh. Ata më 
dhanë një uniformë me masën 3XL, - tregon ai duke qeshur. - Më 
pyetën se ç’numër i doja atletet. Tridhjetë e nëntë, u thashë. Më sollën 
një palë me numër dyzet e një. 

Në Feërton, Alite njihte të paktën nja dhjetë të burgosur dhe kishte 
dëgjuar për nja dhjetë të tjerë apo më shumë. Por nuk kishte ndër 
mend t’u tregonte gjë autoriteteve të burgut. Gangsterët priren të for- 
mojnë grupet e tyre brenda një burgu. Në interes të ruajtjes së rendit, 
zyrtarët e burgut shpesh i pranojnë në heshtje këto marrëveshje. Është 
një procedurë e ngjashme me futjen në një dhomë të studentëve të vitit 
të parë. Është procedurë rastësore, por bazohet në bashkimin e indi- 
vidëve me “interesa të përbashkëta”. Shoku i parë i qelisë në Feërton 
ishte Luis Aurikio. 

Brenda dy javësh të dy ata i futën në dhomën e izolimit. 

Aurikio ishte një gangster nga veriu i Xhersit, i cili kishte punuar 
për familjen kriminale gjenoveze. Ishte në mes të të tridhjetave. Kuna- 
ti i tij, Xhon Linçi, në atë kohë ishte një senator i njohur i shtetit të 
Nju Xhersit. Aurikio ishte dënuar në vitin 1989 për evazion fiskal, por 
kjo kishte qenë vetëm zanafilla e problemeve të tij. Në vitin 1994, ai 

u përball me akuza federale dhe shtetërore për vrasje, gjobvënie dhe 
grabitje. Në fund, pranoi fajësinë dhe u dënua me dhjetë vjet për aku- 
zat e ngritura nga autoritetet federale dhe me tridhjetë vjet për aku- 
zat e ngritura nga autoritetet shtetërore. Ashtu si Alite, ai po i vuante 
dënimet njëkohësisht. 

Ndër të tjera, Aurikio ishte shpallur fajtor për një akuzë të rëndë 
për vrasje, duke pranuar ekzekutimin në vitin 1988 të Xhon DiXhil- 
ios, dikur shumë i vlerësuar si boksier amator dhe bashkëpunëtor i 
familjes kriminale gjenoveze, i cili binte shumë në sy. DiXhilio ishte 
vënë në shënjestër për shkak të sjelljes së tij ekstravagante në shumë 
qarqe. Gjenovezet i besonin ende shkollës së vjetër: “Të fitosh para e jo 
të dalësh në faqet e para të gazetave”. 

DiXhilio ishte qëlluar disa herë në kokë. Trupin e futur në një thes 
e gjetën në lumin Hakensak. Aurikio kishte kryer vrasjen, pas së cilës, 
sipas disa burimeve, ai u pranua zyrtarisht në familjen kriminale. 

- Nuk kishin kaluar as dhjetë minuta në qeli dhe ai filloi të më 
tregojë një histori, - tregon Alite. — Kishte një konflikt me Bobi Bruk- 
sin, babai i të cilit punonte me Lukezet. I thashë: “Luis, më jep ca kohë 
sa të ambientohem me qelinë.” 

Me sa duket, sherri mes Aurikios dhe Bruksit vazhdonte prej 
kohësh. Aurikio, me një trup muskulor dhe eksperiencë si mundës në 
shkollë të mesme, ishte në një situatë më të favorshme. 

Alite tregon se Çarls Karnelia i kishte dërguar fjalë që të mbronte 
Bruksin. Më vonë, në një bisedë telefonike të paracaktuar, Alite foli 
me babanë e Bruksit, i cili i tha: 

- Bëj ç’të mundesh, por mos e lër atë (Aurikion) t’i bëjë keq tim 
biri. 

Edhe në burg nuk ishte shumë ndryshe nga jeta e rrugës. Gangsterët 
që e mendonin veten si të fortë e me influencë, i kërkonin ndihmë. 

- Ka një dallim të theksuar mes një vrasësi dhe një njeriu të regjur 
me botën e krimit, një gangsteri të vërtetë, - do të tregonte Alite disa 
vite më vonë. - Disa prej këtyre njerëzve qëllojnë dikë dhe i quajnë 

vrasës, por ata nuk dinë se si të përballen me realitetin. Ata nuk dinë 
se si të luftojnë. Ose kanë frikë të luftojnë. Nuk mund të jesh gangster 
i vërtetë vetëm sepse ke vrarë dikë. 

Dhe në burg mbijetojnë vetëm ata tipa që janë të regjur me botën 
e krimit. 

- Në rrugë mundohem të tregohem xhentëlmen, - thotë Alite. — 
Nëse ka ndonjë problem, fillimisht do të përpiqem të arsyetoj. Atëherë, 
nëse personi përballë meje nuk ha pykë, do ta godas. Në burg, kur 
përpiqesh t’i mbushësh mendjen dikujt apo kur fillon të flasësh i pari, 
ta marrin për dobësi. Në burg, duhet të godasësh i pari. Kjo është e 
vetmja mënyrë për të mbijetuar. 

Aurikio vazhdonte ta rrihte Bruksin. 

- Po i binte në qafë djaloshit, - tregon Alite. -1 thashë që mjaftonte 
me kaq e të mos e rrihte më. 

Me sa duket, fjalët e Alites ranë në vesh të shurdhër. Aliten e njoftu- 
an se Aurikio i kishte kërkuar një thikë një të burgosuri që punonte në 
kuzhinë. Ky i burgosur, të cilin Alite e njihte prej kohësh, i tregoi se 
ç’kishte planifikuar Aurikio. 

- Nuk isha i sigurt nëse kishte thikë, - tregon Alite, - por vendosa ta 
zbuloja. Një natë, kur ishte në resht për të marrë ushqim, unë iu afro- 
va. I thashë të dilte nga radha. Nuk donte. “Nuk dua të zihem me ty”, 
ma ktheu. I thashë se nuk kishte zgjedhje tjetër. Me padurim i bërtita: 
“Ore, a merr vesh ti? Nuk po të pyes, po të urdhëroj!” 

Të burgosurit e tjerë e kuptuan se ç’po ndodhte. Ata u sprapsën 
dhe Aurikio u gjend ballë për ballë me Aliten. Alite e goditi befas me 
të djathtën, më pas me të majtën. Aurikio u mundua t’u shmangej 
grushteve, që e goditën në fytyrë, por jo me shumë forcë. 

- Unë boksoja, ndërsa ai, duke qenë mundës, përpiqej të më hidhte 
përtokë, - thotë Alite. - Nuk i afrohesha shumë dhe e godisja sapo më 
krijohej mundësia. Ishte i fortë, por nuk dinte të grushtonte. E rraha 
keqas. 

Të dy përfunduan në izolim. Alite kaloi nja një muaj aty, pastaj e 

transferuan në burgun federal në MekKin, në Pensilvani. Atje bënte 
ftohtë dhe kishte lagështirë, por kur kujton atë kohë, ai vend nuk ishte 
dhe aq keq. 

Ndonëse nuk e dinte në atë kohë, ky dënim trevjeçar që filloi në 
vitin 1996 do të ishte raundi i parë i një kalvari të gjatë burgosjesh 
që do të mbizotëronin jetën e tij në dy dekadat e ardhshme. Ndërm- 
jet viteve 1996 - 2014, Xhon Alite do të kalonte katërmbëdhjetë vjet 
pas hekurave. Gjatë kësaj periudhe, do të vuante dënimin edhe në dy 
burgje braziliane. Burgjet federale në Feërton, MekKin dhe më vonë 
në Allenud, do t’i dukeshin si hotele me katër yje në krahasim me 
burgjet e Brazilit. 



KAPITULLI 15 


P asi kishin kaluar tre muaj nga burgosja e tij, Alite mori vesh 
se Xhoni Gebertin e kishin vrarë. Nuk mbeti i befasuar nga 
kjo. Në fakt, ai vetë e kishte hedhur idenë për këtë vrasje. Në qarqet 
kriminale dhe ligjzbatuse dihej se ai e urrente për vdekje Gebertin, 
prandaj mendoi se nuk kishte kohë më të përshtatshme për ta hequr 
qafe, sesa ndërsa vuante dënimin i mbyllur në burg. Nuk kishte alibi 
më të mirë se kjo! 

Përpara se të fillonte dënimin, Alite kishte biseduar për Gebertin 
me dy prej shokëve të tij. E donte të vdekur. 

Geberti ishte në fund të dënimit shtatëvjeçar për përdhunim. 
Kishte rrëmbyer një grua me makinën e tij, e kishte çuar në një park- 
ing dhe, ndërkohë që disa shokë të tij ndiqnin ngjarjen si spektatorë, 
e kishte përdhunuar dhe e kishte detyruar të bënte seks oral. Sipas 
aktakuzës, pasi Geberti i dha fund abuzimit, gruaja u largua nga vend- 
parkimi vetëm me këmishë nate. Një kalimtar e çoi në shtëpinë e të 
dashurit të saj, prej nga ajo i raportoi ngjarjen policisë. Geberti mori 
arratinë, por pas pak kohësh e arrestuan dhe e dënuan. 

Nga këndvështrimi i Alites, Geberti ishte një njeri i degjeneruar 
dhe i rrezikshëm. 

- Kur ishte dymbëdhjetë vjeç, Geberti kishte marrë pjesë në “Pro- 
gramin e Dejvid Saskaindit” 27 , - tregon Alite. - Emisioni i asaj dite 


27 


Programi ("The David Susskind Show") u transmetua gjatë viteve 1958 -1967. 

bënte fjalë për kriminelët e mitur. Kriminel mbeti gjithë jetën ai. 

Dënimi për përdhunim vetëm sa e përforcoi atë qëndrim. Geberti e 
kishte lënë në mëshirë të fatit pasi kishte qëlluar xhamajkianët, në një 
prej akteve të para kriminale të kryera së bashku. Pas disa vjetësh, ai 
me kunatin, Xhorxh Groson, ishin përpjekur të vrisnin Aliten. 

- Nuk më erdhi aspak keq kur mora vesh se e kishin vrarë, - do të 
rrëfente Alite më vonë përpara një jurie, kur e pyetën rreth vrasjes së 
12 korrikut 1996. 

Vrasja u krye brenda “Frenki dhe Xhoni”-t, një bar në shëtitoren 
“Xhamajka”. Geberti kishte qenë duke u sorollatur jashtë barit kur 
një makinë i kishte ndaluar te këmbët dhe dy vrasësit kishin dalë me 
shpejtësi. Geberti kishte hyrë me vrap në bar dhe qe munduar të fshi- 
hej poshtë një bilardoje. Dy burrat e armatosur e gjetën atje dhe hapën 
zjarr. Një kalimtar i pafajshëm, një bashkëpunëtor i mafies i quajtur 
Karl Kapela, u plagos aksidentalisht. Dejv DArpino dhe kushëriri i 
Alites, Paskuale Andriano, e pranuan më vonë këtë krim kur u bënë 
dëshmitar të drejtësisë. Piter Zukaro, një tjetër bashkëpunëtor i mafies, 
që pretendonte organizimin e vrasjes së Gebertit, u shpall gjithashtu 
fajtor dhe bashkëpunoi me organet ligjzbatuese. Dëshmia e Zukaros 
për organizimin e vrasjes bie ndesh me versionin e Alites, një fakt që 
mbrojtja i mëshoi fort në gjyqin e Xhuniorit në vitin 2009. Zukaro, që 
u thirr si dëshmitar nga avokatët mbrojtës të Xhuniorit, pohoi se ishte 
takuar me Aliten disa herë në vitin 1988, pasi Roni Trukio e kishte 
miratuar vrasjen. Ndër të tjera, Geberti kishte qëlluar në pabin “PM”, 
që ishte në pronësi të Trukios. 

Alite thotë se kishte shumë arsye për vrasjen e Gebertit, por kujton 
se me Zukaron e kishte diskutuar vrasjen vetëm një herë. Thekson se 
Trukio nuk kishte gisht në vrasjen e Gebertit. 

Vrasja e Gebertit ishte një prej akuzave për të cilat Xhunior Goti 
u shpall i pafajshëm në gjyqin e vitit 2009. Alite nuk e kundërshtoi 
asnjëherë argumentin e mbrojtjes se ai e kishte hedhur idenë për vras- 
jen dhe se kishte arsye personale për eliminimin e Gebertit, njëra prej 

të cilave ishte sigurisht hakmarrja. Por, Alite këmbëngulte se Geber- 
ti ishte “dënuar me vdekje” nga Xhunior Goti që në fund të viteve 
’80 dhe se, ndonëse vrasja kishte ndodhur pas shtatë vjetësh, kjo nuk 
ndryshonte asgjë. 

- Po të thoshte ai (Xhunior Goti) se dikush duhej hequr qafe, quhej 
punë e mbaruar, - shpjegon Alite. 

Nga banka e dëshmitarit, ai pranoi gjithashtu se kishte diskutuar 
për vrasjen e Gebertit me Andrianon, D’Arpinon dhe Majkëll Malo- 
nin pak kohë përpara se të fillonte dënimin në Feërton. Alite tregon 
se u tha atyre: 

- Gjatë kohës që do të jem në burg, dua të më bëni një dhuratë të 
këndshme. 

Alite ndodhej në MekKin kur dëgjoi për vrasjen e Gebertit. Fjala 
përhapet shpejt në burg. Të dënuarit bisedojnë shpesh në telefon me 
të afërmit dhe të gjithë ata që ishin nga Nju Jorku e kishin marrë vesh 
për vrasjen nga një shok apo familjar. Fundja, nuk ishte ndonjë lajm i 
bujshëm. Vrasja ishte pjesë e jetës së rrugës. 

Alite nuk e pati të vështirë të përshtatej me kushtet e burgut. Stër- 
vitej rregullisht, merrej pak me boks dhe përpiqej të kalonte sa më 
shumë kohë jashtë në oborr për të marrë ajër të pastër dhe për t’u en- 
dur vërdallë. Moti ishte i ftohtë dhe kishte borë, gjë që i detyronte të 
burgosurit të mos dilnin jashtë. Gjithsesi, në përgjithësi, u mundua ta 
kalonte sa më lehtë atë periudhë. Nuk kishte zgjedhje tjetër. 

Nga ana tjetër, Gotët nuk po e përballonin aq mirë burgun. 

Emri u jepte njëfarë statusi, por kjo aureolë e humbi shpejt 
madhështinë, veçanërisht mes kriminelëve të regjur, shumë prej të 
cilëve vinin nga bota e dhunshme e drogës. Shumë nga të burgosurit, 
zezakë dhe latinë, kishin dëgjuar për mafien kur kishin parë “Kum- 
barin” ose kur trafikonin drogë në bashkëpunim me gangsterët. Por, 
brenda një institucioni federal, ata vepronin me rregulla të tjera loje. 
Kishte gjithnjë të burgosur që mendonin se mund të forconin pozitat 
e tyre duke sfiduar Don Korleonet e botës së krimit. 

Alite kujton se Xhon Goti përdorte lloj-lloj fjalësh fyese për vëllanë 
e tij, Vinin, i cili në burg i kishte hapur rrugën një zezaku që e kishte 
rrahur dhe i kishte marrë një zinxhir floriri. Goti dërgoi Aliten për të 
vizituar Vinin. Alite do t’i përcillte një mesazh të qartë: “Nëse lejon 
më që një zezak të të shkelë me këmbë, nuk do të arrish të mbijetosh 
brenda mureve të burgut!” 

- Edhe Vini nuk ishte ndonjë burrë i mirë. Një copë idioti ishte, 
- tregon Alite. - Ai pranoi fajësinë për trafik droge. Ishte koha (viti 
1986) kur Xhon Goti thoshte me të madhe se askush nuk duhej të 
vetëdeklarohej fajtor, por kjo gjë pranohej kur e bënte vëllai, e jo të 
tjerët. Ngaqë konsumonte drogë, shpesh pësonte shkarje. Madje një 
herë, ai ka mbytur një vajzë, pasi e kishte bërë dru me drogë. 

Ky incident, që ndodhi në verën e vitit 1985, u përmend kur Alite 
dëshmoi në gjyqin e Xhuniorit në vitin 2009. Avokati mbrojtës i 
Xhuniorit u përpoq të krijonte idenë se Alite kishte përdhunuar dhe 
mbytur një grua në një motel pranë aeroportit “JFK” 28 . Alite i tregoi 
jurisë se ai dhe shumë të tjerë në organizatë e dinin se ç’kishte ndodhur 
në të vërtetë. 

Vini Goti e kishte çuar gruan me të cilën “dilte” asokohe në mo- 
telin “Kennedy Inn Airport”, dëshmoi Alite. Ndërsa merrnin drogë së 
bashku, plasi shamata. Vini Goti i hodhi duart në fyt derisa e mbyti, 
dhe më pas ia zhduku trupin. Alite deklaroi se këtë histori ia kishte 
treguar një bashkëpunëtor tjetër, i cili kishte pohuar gjithashtu se 
kishte qenë i pranishëm kur gruaja kishte dhënë shpirt. Kufoma e saj 
u gjet në një vendgrumbullim plehrash në Bruklin. Askush nuk është 
akuzuar për këtë vrasje. 

Alite tregon se e njihte vëllanë e viktimës, një djalë nga lagjja, me 
të cilin luante softboll. Pak kohë pas zhdukjes së saj, vëllai i saj erdhi 
në pabin “PM” për të pyetur nëse ndokush dinte gjë se çfarë i kishte 
ndodhur motrës së tij. 


28 


Shkurt për John F. Kennedy. 

Ai i tregoi Alites se natën e zhdukjes ajo kishte qenë me Vini Gotin. 

- Mos i ka bërë gjë? - e kishte pyetur Aliten. 

Alite thotë se e gënjeu duke i thënë se nuk dinte gjë. Deklaroi 
gjithashtu përpara jurisë se në vitin 2006, në gazetën “New York Post” 
u publikua një artikull, në të cilin hidheshin dyshime se Xhunior Goti 
ishte bërë objekt i një hetimi kriminal për vrasjen e një kameriereje nga 
Kuinsi, një grua e divorcuar me një vajzë të vogël, e cila ishte parë për 
herë të fundit në shoqërinë e xhaxhait të tij, Vinit. Kur kjo histori doli 
në shtyp, Xhuniori ishte acaruar pa masë, tregon Alite, dhe ankohej 
se xhaxhai i tij i fëlliqur e kishte vrarë atë grua dhe se nuk kishte ndër 
mend të fajësohej ai në vend të tij. Kjo ishte një copëz tjetër nga saga e 
errët dhe e dhunshme e familjes Goti. 

Vini Goti, me një kokë të rruar e vezake, por me tipare të ngjashme 
me vëllanë e tij të madh, Xhonin, ishte delja e zezë e familjes, gjë që na 
thotë shumë për karakterin e tij. Ndonëse jo gjithmonë shpallej fajtor, 
arrestohej shpesh për grabitje me dhunë, përdhunim dhe vjedhje të 
vogla. Për shkak të përdorimit të drogës, vëllai i tij Xhoni ia kishte 
ndaluar të hynte në klubet e gangsterëve, përfshirë “Ravenite”-n dhe 
“Berxhinin”. Ai u burgos në vitin 1986 për shpërndarje kokaine, një 
akuzë për të cilën u vetëdeklarua fajtor. U dënua sërish në vitin 2012 
për vrasjen e mbetur në tentativë të pronarit të një dyqani gjevrekësh. 
Tentativa e dështuar lidhej me një operacion për mbledhje fajdesh që 
Vini drejtonte atëherë për organizatën. 

Vini ishte një burracak që përfitonte nga reputacioni i familjes së 
tij. Nga mesi i viteve ’90, ky reputacion kishte filluar të binte. Xhon 
Goti u tregua po aq arrogant sa në rrugë edhe në burgun federal në 
Marion të Ilinoisit, ku vuante dënimin e përjetshëm, të marrë në vitin 
1992. Por atje, nuk ishte mjedisi i duhur për t’u treguar arrogant. 

Alite gjendej ende në Feërton kur mësoi se Xhon Goti qe rrahur 
nga një i burgosur tjetër në Marion. Goti e kalonte shumicën e kohës 
i mbyllur në një qeli me siguri maksimale, në atë që asokohe konsid- 
erohej si një prej burgjeve me kushte më të vështira në vend. Në bazë 

të dëshmive, një ditë, gjatë shëtitjes së zakonshme përgjatë korridorit, 
Goti kishte debatuar me Uolltër Xhonsonin, një i burgosur me ngjyrë 
nga Filadelfia që kryente dënimin për vjedhje banke. 

Gotin e kishte kapur inati dhe i kishte thënë Xhonsonit që t’i hiqej 
nga sytë, duke e quajtur atë “zezak” dhe “ndyrësirë”. Xhonsoni u 
spraps dhe e la Gotin të kalonte. Të nesërmen u përballën në të njëjtin 
korridor të burgut. Papritur Xhonsoni i ra Gotit me grusht turinjve. 
Më pas iu hodh përsipër dhe e goditi pareshtur derisa i ndanë gard- 
ianët. Asnjë prej të burgosurve që gjendeshin në korridor, nuk ndër- 
hyri për t’i ardhur Gotit në ndihmë. Në infermierinë e burgut, kur e 
pyetën se çfarë kishte ndodhur, Goti tha: “Rrëshqita.” Sipas raportit të 
burgut, trupi i bosit të krimit ishte plot me plagë. Organet ligjzbatuese 
u informuan se Goti qe lidhur me Vëllazërinë Ariane, një grup rac- 
istësh të bardhë me shumë influencë në burg dhe kishte ofruar deri në 
njëqind mijë dollarë për vrasjen e Xhonsonit. Duke e kuptuar rrezikun 
që i kanosej Xhonsonit, zyrtarët e burgut e transferuan atë në një in- 
stitucion tjetër. Ai mbaroi dënimin dhe u lirua përpara se të vepronte 
ndonjë vrasës i Vëllazërisë Ariane, i pajtuar nga Goti. 

Sidoqoftë, në burgje qarkullonte një version tjetër i ngjarjeve. Alites 
i thanë se kjo histori qe kurdisur nga Vëllazëria për ta zhvatur Gotin. 

- Që kur e kishin futur brenda, Xhon Goti i paguante ata rregullisht 
(për mbrojtje), por kur vendosi të mos u jepte më para, - tregon Alite, 
- arianët u acaruan. Ata kishin bërë marrëveshje me një gardian, i cili 
do të pengonte kolegët ndërkohë që Xhonsoni rrihte Gotin. Arianët 
donin të përcillnin mesazhin se Goti kishte nevojë për ta dhe se duhej 
të paguante për mbrojtjen e tij. 

Cilado qoftë e vërteta, ky incident e dëmtoi rëndë imazhin e Go- 
tit. Një fotografi me fytyrë të ënjtur dhe të mavijosur e Xhon Gotit 
pas rrahjes nuk i ngjante aspak “Donit Elegant” që kishte portretizuar 
Endi Uorhol në kopertinën e revistës “Time”. 

Alite e dinte mirë se për të mbijetuar në burg, duhej të luftoje. Që 
në ditët e para në MekKin, ai krijoi përshtypjen se nuk ishte nga ata që 

hapte rrugë. Si rezultat, pas sherreve e fusnin në izolim. Por nuk do të 
kishte probleme vetëm me të burgosurit sherrxhinj. Qëndrimi i tij në 
burg do ta thellonte edhe më tej hendekun me Gotët, pse jo, edhe me 
familjen kriminale Gambino. 

Në atë kohë, Xhin Goti vuante dënimin në MekKin dhe fillimisht 
ai me Aliten ishin shokë qelie. 

- Ishte më i vjetër dhe e ndihmoja kur kisha mundësi, - tregon 
Alite. - Sigurohesha që të kishte karrige kur shfaqeshin filma dhe gjëra 
të kësaj natyre. Por atë e kishte kapur inati me të gjithë. E kishte za- 
kon t’i poshtëronte të tjerët. Madje vinte në lojë edhe ata që më bënin 
ndonjë nder mua. 

Xhin Goti ishte në dijeni të problemeve që kishte nipi i tij me Alit- 
en, por rrallëherë e hapte këtë temë. Alite e kuptonte se në MekKin ai 
ishte një aset që mund të përdorej nga Xhin Goti. Nuk kishte shumë 
ndryshim nga jeta e rrugës. Në këtë kohë, pavarësisht konflikteve me 
familjen Goti, qëndrimi i Alites nuk kishte ndryshuar shumë në lidhje 
me botën e krimit. E konsideronte veten akoma pjesë të organizatës 
Gambino. Fundja, ishte aq i mprehtë sa për të kuptuar se kjo përkatësi 
i jepte njëfarë statusi edhe pas hekurave. 

Problemet filluan kur Xhin Goti filloi të keqtrajtonte Xho Gam- 
binon, një kapo dhe pjesë e fraksionit sicilian të organizatës. Xho dhe 
vëllezërit e tij, kushërinj të të ndjerit Karlo Gambino, qenë arrestuar 
për trafik kokaine në zonën e Filadelfias në vitet ’80. Në fakt, pra- 
nia e tyre në zonën e Filadelfias dhe jugut të Xhersit kishte ndikuar 
tërthorazi në vrasjen e bosit të mafies së Filadelfias, Anxhelo Bruno, 
në vitin 1980. 

Xho po kryente dënimin për trafik droge kur Alite mbërriti në 
MekKin. Ishte më i zgjuari nga vëllezërit Gambino, por gjithashtu edhe 
më i amerikanizuari. Kishte krijuar influencë në familjen kriminale 
dhe e kishin promovuar në rangun e kapos. Alite e respektonte Xho 
Gambinon, sepse ky nuk përpiqej kurrë ta fshihte se kush ishte ose si 
bëhej jeta e rrugës. Ishte ndryshe nga Gotët që të dendnin me gjepura. 

Sicilianët nuk ishin penduar që ishin përfshirë në tregtinë e drogës. 
Nuk ngurronin ta shprehnin haptas se fokusoheshin aty ku buronin 
më shumë para. 

- Xhini i binte në qafë Xhosë dhe unë ndërhyja, - tregon Alite. - U 
detyrova t’i them Xhinit: “Ti i njeh rregullat po aq mirë sa edhe unë. 
Nuk duhet të vësh dorë mbi anëtarët e familjes! 

Xhini i shpërfilli fjalët e Alites. Sillej sikur donte të thoshte: “Kush 
dreqin kujton se është ky shqiptar që më tregon mua, një Goti, rreg- 
ullat e familjes?”. Dhe abuzimi vazhdoi. 

- E gjuante në sy të të gjithëve, përpara zezakëve, latinëve, të gjithë 
të burgosurve të tjerë, - thotë Alite. - Nuk është normale të veprosh në 
atë mënyrë. Xho ndihej i nëpërkëmbur. Të gjithë mendonin se ishte i 
dobët. 

Dhe Alite e dinte se në atë mjedis, një i burgosur që perceptohet i 
dobët, bie pre e të gjithëve. 

- Më në fund ndërhyra për ta ndaluar Xhin Gotin sipas mënyrës 
sime, - dëshmoi Alite përpara një jurie. - Xho Gambino ishte kapo, 
por nuk ishte tip i fortë. 

Alite i dha një shuplakë Xhin Gotit dhe i tha të mos guxonte më 
t’i binte në qafë Xho Gambinos. Ky i fundit e falënderoi Aliten. Xho 
do t’i jepte më vonë Alites një zinxhir floriri me një medaljon fetar. 
Medaljoni përbëhej nga një kryq dhe një imazh i Virgjëreshës Maria. 
Megjithatë, Alite, që nuk ishte shumë besimtar (më në fund u pagëzua 
në burg), e konsideroi dhuratën si një gjest mirënjohjeje. Ishte i sigurt 
se kishte bërë gjënë e duhur. 

Por incidenti e minoi edhe më tej marrëdhënien me Gotët. Tani 
edhe Xhin Goti e donte të vdekur. 

Xhunior Goti, me ndihmën e xhaxhait të tij, Piterit, vazhdonte 
të drejtonte familjen kriminale, ndërkohë që Alite gjendej në burgun 
federal. Xhuniori e vizitonte herë pas here të atin, një situatë që ishte 
unike, pa e ekzagjeruar aspak. Në shumicën e rasteve, një bos i mafies 
nuk duhet të vizitohet në burg nga pasuesi i tij. Lidhja e gjakut ishte 

shkak për shtimin e dyshimeve të autoriteteve se Xhon Goti po e për- 
dorte të birin për të drejtuar nga burgu organizatën Gambino. 

Sidoqoftë, nuk u desh shumë kohë derisa Xhuniori t’i dreqoste 
punët. Alite tundi kokën me mosbesim kur u hap lajmi për sulmin e 
befasishëm në shkurt 1997, në një apartament në Ozon Park të Kuin- 
sit, nga ana e autoriteteve federale dhe lokale, si pjesë e një hetimi të 
vazhdueshëm për Xhunior Gotin. Alites iu kujtua menjëherë adresa 
e ndërtesës, në bodrumin e së cilës kishte rrahur të dashurin e Xhodi 
Albanezes. Në atë bodrum, sipas raporteve, autoritete federale gjetën 
248,700 dollarë, një pistoletë, një pushkë gjysmëautomatike dhe një 
libër llogarish me një listë me afro dyqind emra. Rezultoi që këta ishin 
të ftuarit që kishin marrë pjesë në dasmën luksoze të Xhuniorit, në 
vitin 1990. Në krah të çdo emri ishte shënuar shuma në dollarë që çdo 
individ kishte dhënë si dhuratë për martesën. Shuma totale arrinte në 
më shumë se 350.000 dollarë. 

- Mendoj se në atë listë, në krah të emrit tim duhet të ketë qenë 
shuma prej dhjetë mijë dollarësh, - thotë Alite. - Xhuniori i ruante 
paratë në atë bodrum. Paratë që fitonte nga trafiku i drogës, bastet, 
gjobvëniet apo ndonjë aktivitet tjetër, përfundonin në atë bodrum. 
Për këtë arsye paratë e gjetura përkonin afërsisht me totalen në librin 
e llogarive. Xhuniori mendonte se në ndonjë rast të papritur mund t’ia 
hidhte duke thënë se qenë paratë e dhëna në martesën e tij. 

Por kush mund ta besonte se pas shtatë vjetësh paratë e dasmës nuk 
ishin shpenzuar akoma? Xhuniori, siç kishte zbuluar Alite që më parë, 
nuk ishte dhe aq i mprehtë. Mediet deklaruan menjëherë se ky zbulim 
ishte një turp për mafien dhe filluan t’i referoheshin Xhunior Gotit 
si “mendjefyelli”. Lista e të ftuarve dhe paratë tërhoqën më shumë 
vëmendjen, por puna u djallos vërtet, nga këndvështrimi i botës së 
krimit, kur agjentët gjetën në bodrum një listë tjetër me emra. Në këtë 
listë qenë shënuar një duzinë me emra. Secili prej tyre ishte i lidhur me 
njërën prej tri familjeve të krimit të organizuar në qytet. Këta, do të 
deklaronin më vonë autoritetet, ishin persona që kishin qenë propozu- 


234 XHORXH ANASTASIA 


ar si anëtarë të mafies. Ishte një procedurë standarde që familjet krimi- 
nale të dërgonin emrat e anëtarëve të rinj potencialë te krerët e famil- 
jeve të tjera, si masë sigurie. Kjo bëhej për të ekzaminuar anëtarët me 
qëllim që të vendosej nëse familjet kishin ndonjë arsye se pse ndonjëri 
prej kandidatëve nuk duhej të bëhej anëtar i shoqërisë sekrete. 

Ishte praktikë standarde që hierarkia e familjeve të tjera shqyrtonte 
emrat duke u konsultuar me anëtarët e saj dhe në fund jepte miratimin 
nëse nuk dilte ndonjë problem. Ishte gjithashtu praktikë standarde që 
listat të zhdukeshin. Duhej të kishte një arsye se pse Xhuniori e ruante 
listën e tij. 

Tani që lista kishte rënë në duart e agjentëve federalë, familjet e 
tjera i kishte zënë paniku. 

E gjitha kjo iu bë e ditur publikut kur Xhunior Goti u arrestua në 
janar 1998 me akuzën për veprimtari të paligjshme. Çështja përfshinte 
detaje për organizim bastesh, mbledhje fajdesh, shantazh dhe skema 
zhvatëse. Xhunior Goti identifikohej si bosi i komanduar i organizatës 
Gambino. Aktakuza dhe faktet tronditëse të përfshira në të i dhanë 
fund “mbretërimit” të Xhuniorit. E burgosën, por, nëse do të kishte 
mbetur jashtë, me siguri që do ta kishin vrarë. Piter Goti, vëllai i madh 
i Xhonit, mori drejtimin e organizatës Gambino, e cila, ndonëse tani 
ishte dobësuar së tepërmi, mbeti në duart e një Goti. 


Rregullat e Xhon Gotit për lidershipin: kur akuzohesh për një 
krim, pavarësisht rrethanave, mos e prano kurrë fajësinë! Kjo 
është shenjë dobësie. 


Në këtë kohë, do të pohonte Xhuniori më vonë, ai vendosi t’i jepte 
fund përfshirjes në familje. Ai me të atin, gjatë një vizite në burg që u 
regjistrua nga autoritetet federale, debatuan mes tyre sa i përket dëshirës 
së Xhuniorit për t’u vetëdeklaruar fajtor për akuzat për veprimtari 
kriminale. Xhuniori këmbëngulte se vendimi i tij, përkundër dëshirës 
së të atit, ishte një tregues i qartë se po shkëputej nga familja kriminale. 

Xhuniori i tha të atit se kishte vendosur të pranonte fajësinë dhe 
se donte të dilte jashtë loje. Xhon Goti e urdhëroi të mos e bënte këtë 
gjë. Diskutimi u përqendrua në dëshirën e Xhuniorit për “mbyllje”, një 
fjalë që, siç shpjeguan më vonë autoritetet, nënkuptonte dëshirën e tij 
për pranimin e fajësisë. Xhon Goti ishte njoftuar paraprakisht për ar- 
syen e vizitës së Xhuniorit dhe e dinte se ç’nënkuptonte fjala “mbyllje”. 

I tha të birit që as të mos e çonte në mendje këtë. 

Xhon Goti e kishte marrë disa herë këtë qëndrim, edhe kur pranimi 
i fajësisë i kishte bërë punë. Karmine Anjelo, pasi kishte fituar imu- 
nitet, e kishte ndihmuar Gotin të shmangte ndjekjen penale për ndi- 
kim në vendimin e jurisë duke dëshmuar përpara një jurie popullore. 
Anjelo, i cili nuk mund të ndiqej penalisht, pranoi se i kishte kon- 
taktuar anëtarët e jurisë me kokën e vet, pa u urdhëruar prej askujt. 
Pranimi i Anjelos bllokoi hetimet e mëtejshme. Shumica e avokatëve 
mbrojtës dhe anëtarëve të familjes kriminale menduan se kjo ishte një 
lëvizje e zgjuar. Megjithatë, Xhon Goti nuk kishte qenë i një mendjeje 
me ta. 

Në takimin në Marion, Xhon Goti i tha të birit se nuk duhej të 
pranonte asnjë akuzë. (Në fakt, në fillim të karrierës së tij kriminale, 
ai kishte pranuar fajësinë në çështjen e vrasjes së MekBratnit, por, ose 
duhej të kishte harruar, ose ishte një shembull tjetër i filozofisë “bëj siç 
them unë, por mos bëj si bëj unë”, të cilën e përdori gjatë drejtimit të 
organizatës.) 

- Unë për vete do t’u thosha të shkonin në të s’ëmës, - i tha ai 
Xhuniorit për hetuesit dhe prokurorët që kishin ngritur akuzat. 
- Edhe sikur të vidhja një kishë dhe të kapesha me presh në duar, 
prapëseprapë nuk do ta pranoja fajin. 

Sigurisht që Xhuniori kishte një pikëshikim tjetër në lidhje me sit- 
uatën e krijuar. 

- Nuk mund ta vazhdoj më këtë jetë, - thotë ai në bisedën e regjis- 
truar gjatë vizitës në burg. - Kjo është jeta jote. Nuk është jeta ime. 

Këtë kasetë e dëgjoi edhe juria në gjyqin e vitit 2009. 

Atë ditë, Xhuniori u largua nga Marioni pa bekimin e të atit. Më 
vonë ai ka pohuar se kishte vendosur të shkonte në gjyq ashtu si dëshi- 
ronte babai. Por, pak kohë përpara se të fillonte gjyqi, ndryshoi mend- 
je dhe i tha avokatit të bënte kërkesë për pranimin e fajësisë. Sipas 
kushteve të marrëveshjes, u dënua me shtatëdhjetë e shtatë muaj burg. 

Alite ndodhej në burgun e sigurisë së ulët në Allenud, Pensilvani, 
nga fundi i dënimit të tij prej tridhjetë e shtatë muajsh, kur dëgjoi për 
vendimin e Xhuniorit. Ai thoshte shpesh se shkëputja nga familja ishte 
absurde dhe e pamundur. Alite kujton fjalët e Xhuniorit: “Del nga kjo 
lloj jete vetëm kur vdes ose kur të vrasin.” Sigurisht që Gotët kishin 
shpërfillur çdo protokoll tjetër. Xhuniori nuk do të kishte qenë vetvet- 
ja nëse nuk do të kishte shkelur edhe këtë rregull. Por Alite thotë se e 
njihte mirë Xhuniorin, ndaj nuk mund t’i besonte historitë që ai tregoi 
përpara jurive dhe i përsëriti në një intervistë ekskluzive në emisionin 
“60 minuta” të kanalit CBS News. Alite beson gjithashtu se ruajtja e 
listës me emrat e anëtarëve të familjeve përbën një fakt domethënës. 

- Përse nuk e zhduku listën? - pyet Alite. - Sepse e ruante si garanci. 
Mendoj se kishte ndër mend që një ditë të bashkëpunonte me agjentët 
federalë dhe ajo listë do të ishte një prej provave të rëndësishme që do 
të ofronte. 

Nga banka e dëshmitarit, gjatë gjyqit të Xhuniorit, Alite do t’i 
referohej Xhuniorit si versioni njujorkez i Xhejms Balgerit, bosi i ma- 
fies së Bostonit, i cili për vite me radhë, ndërkohë që merrej me trafik 
droge, zotëronte pika të paligjshme bastesh dhe kryente vrasje, ishte 
gjithashtu edhe informator i FBI-së. Alite beson se Xhunior Goti u 
përpoq të manovronte me agjentët federalë ashtu siç bëri Balgeri. 

Një bashkëpunëtor i familjes kriminale të Filadelfias që përfundoi 
në të njëjtin burg me Xhuniorin, do të konfirmonte më vonë pohimin 
e Alites se Xhuniori vazhdonte të ishte anëtar i familjes kriminale 
Gambino. 

Gjatë qëndrimit në Allenud, Alite kishte njohur disa anëtarë të 
familjes kriminale të Filadelfias. Xhon Kasasanto dhe Roni Turçi vu- 

anin dënimin për aktivitete të paligjshme si zhvatje e pastrim parash. 
Kasasanto dhe Alite u miqësuan shumë shpejt. Ishin thuajse të një 
moshe dhe kishin qasje të njëjtë në lidhje me botën e krimit. Kasasanto 
ishte një tip i fortë dhe trim që vështirë se i hapte rrugë njeriu. Por i 
mungonte mendjemprehtësia dhe intuita që i mundësonin Alites mbi- 
jetesën dhe përparimin në botën e krimit. 

Më vonë Kasasanton do ta transferonin në “Rei Bruk”, një burg 
federal në pjesën veriore të Nju Jorkut, pranë liqenit Pleisid, ku u takua 
dhe u miqësua me Xhunior Gotin. Vëhai i Kasasantos, Stivi, shkonte 
për vizitë në Rei Bruk dhe përcillte mesazhe, tregon Alite, nga të dy, 
nga vëllai i tij dhe nga Xhunior Goti. Ky i fundit mund t’u kishte thënë 
të tjerëve se e kishte “përzënë” Aliten nga Nju Jorku, por mesazhet që 
vinin nga Rei Bruku ishin të ngrohta dhe miqësore. Xhuniori i kishte 
thënë Kasasantos se Alite ishte krahu i tij i djathtë dhe një shok i mirë, 
si dhe nuk kishte njeri më të mirë se Alite për jetën e rrugës. 

Alite hiqej sikur i mirëpriste këto mesazhe, por në të vërtetë nuk u 
besonte fjalëve të Xhuniorit. Ishte një lëvizje që e njihte fare mirë. Goti 
përpiqej të ulte tensionet dhe ta godiste pastaj në befasi. 

Kur Xhon Kasasanto u lirua, në vitin 2001, u tregoi shokëve dhe 
bashkëpunëtorëve, përfshirë Aliten, se Goti i kishte propozuar të zhve- 
ndosej në Nju Jork, ku do ta bënte anëtar të organizatës Gambino. Kjo 
ofertë, nëse ishte e vërtetë, duket se kundërshton tërësisht pretendimin 
e Xhuniorit se nuk përfshihej më në familjen kriminale. 

Alite do t’i tregonte më vonë FBI-së se shkoi në Kuins për të vër- 
tetuar historinë e Kasasantos. U takua me Piter Gotin, vëllanë më 
të vogël të Xhuniorit 29 , në një restorant në pronësi të Gotëve. Piteri i 
konfirmoi se vëhai i tij po mundohej ta bindte Xhoni Kasasanton për 
të pranuar anëtarësinë, thotë Alite. (Piter Goti do ta mohonte këtë kur 
dëshmoi në gjyqin e të vëllait, në vitin 2009.) Kur u kthye në Filadel- 
fia, Alite tregon se e paralajmëroi Kasasanton që të mos zhvendosej në 


29 


Vëllai i vogël i Xhuniorit ka të njëjtin emër me njërin nga xhaxhallarët. 

Nju Jork, teksa i kishte thënë se mjedisi nuk ishte si në Filadelfia dhe 
do ta kishte të vështirë të mbijetonte. 

Alite ishte habitur kur kishte vënë re se sa naivë tregoheshin gang- 
sterët e Filadelfias në lidhje me mënyrat se si funksiononte bota e 
krimit. Ai vetë ishte ambientuar me tradhti dhe thika pas shpine. Këta 
ishin krejt të pavëmendshëm dhe të shkujdesur. Roni Turçi, që ishte te 
të gjashtëdhjetat dhe gjithë jetën ishte marrë me punë të pista, ishte një 
shembull tjetër. Në ato pozita duhej të vepronte me më shumë maturi. 

Pas Allenudit, Alite dhe Turçi kaluan së bashku ca kohë në një 
qendër pasburgimi 30 në Filadelfia, përpara se të dy të liroheshin në 
verën e vitit 1999. Alite, i cili tregon se u kishte dhënë ryshfet rojave, 
hynte e dilte kur t’i tekej, ndërsa po i mbaronte koha e burgimit dhe 
po rilidhej me kontaktet e vjetra. Turçi dhe një bashkëpunëtor tjetër i 
mafies lokale, një trafikant droge që quhej Roxher Vela, shoqëroheshin 
me Aliten në këtë qendër. 

Turçi kishte qenë këshilltar i familjes kriminale të Filadelfias. Alite 
ishte marrë me disa trafiqe me djalin e tij dhe ca bashkëpunëtorë të 
tjerë të mafies lokale. Ndërkohë që Turçi ngulte këmbë se çdo gjë ishte 
në rregull dhe mezi priste të kthehej në shtëpi, Alite kishte dëgjuar 
se situata ishte problematike. Turçi ishte rreshtuar në krah të bosit të 
mafies, Ralf Natales, i cili kishte marrë në kontroll familjen kriminale 
të Filadelfias në vitin 1995, së bashku me Xhoi Merlinon. Natale dhe 
Merlino qenë takuar në burg në vitin 1992, kur Natale po mbaronte 
dënimin prej pesëmbëdhjetë vjetësh për trafik droge dhe zjarrvënie të 
qëllimshme. Kur doli nga burgu, Natale ishte gjashtëdhjetë e gjashtë 
vjeç dhe mezi kishte pritur të kompensonte kohën e humbur në burg. 
Pas tre vjetësh, kundër tij u ngritën akuza për tregti lëndësh narko- 
tike dhe e priste burgimi i përjetshëm. Në verën e vitit 1999, ai kishte 
bërë marrëveshje me agjentët federalë dhe kishte rënë dakord për të 

Sipas sistemit të burgjeve në SHBA, këto qendra kanë për qëllim integrimin 
në shoqëri të personave që së shpejti u mbaron dënimi. 

bashkëpunuar kundër Merlinos dhe anëtarëve të tjerë të organizatës. 

Tani që kishte kthyer pllakën, duke u bërë informator i FBI-së, 
Natale ishte i paprekshëm. Agjentët federalë e kishin futur në një sek- 
sion me siguri të lartë të një burgu federal. Por Turçi, që kishte qenë 
bashkëpunëtori kryesor i Natales, ishte i ekspozuar ndaj rivalëve. Të 
paktën kështu mendonte Alite. 

- Thoshte se çdo gjë shkonte mirë, - kujton Alite. — E kishin siguru- 
ar se do të mirëpritej në organizatë dhe se çështja e Natales nuk kishte 
të bënte aspak me punën e tij, por unë i thashë se do ta vrisnin. 

Turçi u përgjigj duke shpjeguar se anëtarët e familjes i jepnin para 
dhe e informonin për të rejat e fundit në qendrën e pasburgimit. 
Mburrej për një xhaketë të re ku qe shkruar “Yetëm për anëtarët”, të 
cilën ia kishte sjellë një prej njerëzve të Merlinos. Roxher Vela, që ishte 
pjesë e fraksionit të Merlinos në atë kohë, vetëm dëgjonte ndërsa Alite 
e paralajmëronte Turçin. 

- E pashë drejt e në sy dhe e kuptova, - tregon Alite për rolin e Velës 
në këtë histori. - Ata po e fusnin në kurth. Kur e pyeta Velën për këtë 
gjë, vetëm sa buzëqeshi. Por Turçi nuk ma vuri veshin. 

Do të vinte dita që Roni Turçin do ta zinin në befasi dhe do ta 
hiqnin qafe. 

Më 27 tetor 1999, pak muaj pasi doli nga qendra e pasburgimit dhe 
dy ditë pasi e shoqja raportoi në polici se ishte zhdukur, Roni Turçi 
u gjet i vdekur në bagazhin e një makine të parkuar në një rrugë në 
jug të Filadelfias. Ishte lakuriq. E kishin rrahur dhe torturuar. Pastaj 
e kishin qëlluar. 

Nga ana tjetër, Alite u përshtat pa probleme me jetën e përditshme. 
Pasi doli nga qendra e pasburgimit në korrik 1999, dy vajza nga lagjja 
organizuan një festë mirëseardhjeje. 

- Më çuan në motel, - tregon Alite. - Festuam e bëmë qejf. 

P asi më në fund u lirua nga burgu atë verë, Alite parapëlqeu 
të vendosej në shtëpinë e tij në Xhersi dhe jo në Kuins. Sigu- 
risht që shkonte rregullisht në Kuins, lagjen e tij të vjetër. Klaudia 
ishte zhvendosur në Kuins. Ajo jetonte me dy djemtë e tyre, Xhonin 
dhe Metin, në Hauard Biç. Alite i vizitonte shpesh. Të paktën një 
herë në muaj udhëtonte gjithashtu për në Tampa, ku klubi i tij i natës 
“Mirazh” ishte një nga vendet më të frekuentuara të qytetit. Atje kishte 
në pronësi edhe dy bare të tjera, si edhe një biznes për shërbimin e 
parkingut. Roni Trukio, i cili sa për emër drejtonte grupin që vepronte 
në Tampa, shkonte shpesh në Florida, së bashku me bashkëpunëtorë 
të tjerë të organizatës Gambino. Paraja vërshonte lumë. Alite kishte 
filluar të legjitimonte bizneset e tij. Nuk ishte më një nga protagonistët 
kryesorë në tregun e drogës. Gjithsesi, paratë që kishte fituar nga shitja 
e kokainës, po i shërbenin tashmë për të konsoliduar sipërmarrjet e tij. 

Në pjesën jugore të Xhersit, ai me dy bashkëpunëtorë morën në 
kontroll një biznes që e kishin administruar disa gangsterë të zonës 
(njëri prej tyre ishte edhe djali i Roni Turçit). Ishte një kompani që 
instalonte antena për telefonat celularë. Ky biznes sillte shumë fitime, 
por ish-pronarët nuk kishin ditur se si ta shfrytëzonin me efikasitet. 
Fillimisht, Alite sugjeroi që ai me bashkëpunëtorët e tij të mbulonin 
zonën veriore të Xhersit dhe Nju Jorkut. Në fund, ai vetë mori në dorë 
drejtimin e kompanisë. 




242 XHORXH ANASTASIA 


- Ata nuk ishin dhe aq të mprehtë, ndaj u bëmë dalje, - tregon Alite. 

Tani që Klaudia ishte kthyer në Nju Jork, ish-bashkëshortja Ka- 

rola me Xhimin dhe Çelsin, u vendosën në Çerri Hill. Alite kalon- 
te një pjesë të mirë të kohës me fëmijët. I çonte shpesh në Yorhiz, 
ku kishte qendrën sportive. Ndiqte aktivitetet sportive të djemve në 
shkollë dhe e mësoi Xhimin — dhe Xhonin kur vinte në Vorhiz — se si 
të bënte boks. Zakonisht atje kalonte natën; qëndronte në njërën prej 
tri shtëpive që ndodheshin në atë pronë. Prindërit e tij vazhdonin të 
jetonin aty. Jeta ishte thuajse “normale”, mendonte ai, ndonëse kishte 
një parandjenjë të keqe. 

- Shpesh kisha ndjesinë se po më vëzhgonin, - tregon ai. — Kur 
dilja, më dukej sikur më ndiqnin me makina. E dija se kisha akoma 
probleme me Gotët dhe se ky konflikt nuk do të shuhej aq lehtë. 

Alite ishte i vetëdijshëm për të kaluarën e tij. Në çdo moment mund 
ta akuzonin për vrasjen e katër personave, ndoshta edhe më shumë. E 
dinte fare mirë se, pavarësisht nga garancitë, kishte gjithnjë tipa që 
bënin marrëveshje me autoritetet federale. Do të ishte më e lehtë që 
këta tipa të kallëzonin Aliten sesa anëtarë të tjerë të organizatës. Ky 
ishte realiteti. Kishte dëgjuar gjithashtu se Vito Guxo i kishte vënë pas 
njerëz. Në atë kohë, Guxo ishte në burg. Në vitin 1998 kishte pranuar 
fajësinë për përfshirjen e tij në pesë vrasje. Ishte dënuar me tridhjetë 
e tetë vjet burg. Por Alite e dinte se edhe dikush pas hekurave nuk e 
kishte të vështirë të pajtonte dikë për të larë hesapet e vjetra. 

Një natë, ai beson se një grup vrasësish i kishin zënë pritë jashtë 
“Libraria II”, një klub nate në autostradën 73, disa kilometra larg 
shtëpisë së tij. Ai me disa shokë kishin shkuar aty për të darkuar. 

- Makina ndodhej aty kur hymë në restorant dhe, kur dolëm pas 
disa orësh, nuk kishte lëvizur nga vendi, - tregon Alite. - U thashë 
shokëve të hipnin në makinat e tyre dhe ta rrethonim makinën e 
dyshimtë. Nuk e dija nëse qenë agjentë federalë apo vrasës të dërguar 
nga Guxo. 

Nuk arriti ta zbulonte. Makina, me xhama të zinj, u kthye sakaq 

në një lëndinë me bar, nga nxitimi hipi mbi një trotuar dhe u largua 
me shpejtësi nga parkingu i restorantit. Alite, me një “Yolvo”, u vu në 
ndjekje të tyre. 

- Po ecnin me njëqind e gjashtëdhjetë kilometra në orë, - thotë ai. 
- I ndoqa vetëm për tre kilometra. U futën në autostradë dhe i humba 
nga sytë. Për shkak se u larguan në atë mënyrë mendoj se ishin njerëz 
të Guxos dhe jo agjentë federalë. 

Në atë kohë, Alite nuk kishte marrëdhënie të mira me organiza- 
tën Gambino dhe nuk ndërmori ndonjë hap për pajtim. Ndërkohë që 
vuante dënimin në Allenud, kushëriri i tij, Patsi Andriano, e vizitoi 
dhe e njoftoi se kunati i Riçi Gotit, një tip i quajtur Lui, po i merrte 
para - me anë të kërcënimeve - një zonje të moshuar në lagje, djali i 
së cilës, një drogaxhi, i kishte borxh rreth tre mijë dollarë. Në fakt, 
borxhliu kishte qenë fillimisht klient i Andrianos. Alite i dërgoi fjalë 
këtij Luit të sprapsej e të mos guxonte të ngatërrohej më në biznesin e 
të tjerëve. 

Mirëpo, do t’i tregonte më vonë Alite FBI-së, Lui, në vend që të 
tërhiqej, e kërcënoi Andrianon. I tha se kushëriri i tij, Alite, tanimë 
ishte një njeri që nuk ia vinte veshin njeri dhe se Gotët e kishin zbuar 
nga Kuinsi. Edhe pse ishte në lirim me kusht dhe i ndalohej të largohej 
nga Nju Xhersi, Alite i hipi makinës dhe shkoi në lagjen e tij të vjetër 
për t’u dhënë një mësim të mirë Gotëve. 

- U lidha me një shokun tim nga familja Bonano që e njihte Luin. 
Njerëzit e quanin Toni Soprano, pasi ishte trupmadh, rreth njëqind 
e njëzet kilogramë, dhe tymoste puro. I dukej vetja i fortë. I thashë 
shokut tim të ndalonin në rrugën dytësore përgjatë Belt Parkueit në 
Kuins, dhe gjoja unë do të kaloja andej rastësisht. 

Siç ishte planifikuar, Alite mori rrugën për në Belt Parkuei dhe 
kur pa në rrugë shokun e tij, ndaloi për ta përshëndetur. Ky i fundit e 
prezantoi me Luin. Alite u shtir sikur u befasua, duke thënë se e dëgjon- 
te emrin e Luit për herë të parë. Paskëtaj, ai u kthye nga Lui i acaruar 
dhe filloi ta pyeste për zhvatjen e zonjës së moshuar dhe mesazhin që 

i kishte dërguar nëpërmjet Patsi Andrianos kur Alite gjendej në burg. 

- Në fillim u përpoq të më bënte presion, - tregon Alite. — Më pyeti: 
“E di ti se kush jam unë? A e di se jam kunati i Riçi Gotit?” I thashë 
që nuk e rruaja fare se kush ishte ai dhe se “Goti” ishte fjala më e ndyrë 
që kisha dëgjuar ndonjëherë. 

Më pas Alite e goditi me grushte e shqelma ku të mundte dhe e 
bëri për spital. 

- Doja ta vrisja, - tregon Alite. - Patsi ishte me mua dhe i thashë të 
më jepte pistoletën, por ai u largua. Nuk donte që ta vrisja atë fëlliqë- 
sirë. Po të më kishte dhënë armën, do t’ia kisha hedhur trutë në erë. 

Gjithsesi, i ashtuquajturi Toni Soprano, hëngri vetëm një dru të 
mirë. 

- Fytyrën e kishte plot me plagë, - tregon Alite. - Kishte fraktura 
në disa brinjë dhe i theva një krah. 

Pas disa ditësh, Alites i dërguan fjalë se Riçi Goti donte ta takonte. 
Alite shkoi sërish në Kuins, këtë herë për një bisedë në një lokal, në 
qoshen e një rruge. 

- Kisha menduar se ishim miq, - i tha Riçi Goti. 

- Po të ishim miq, - ia ktheu Alite, - do ta zgjidhje ti këtë problem 
dhe nuk do të isha i detyruar të të rrihja kunatin. 

Biseduan për nja dhjetë minuta, teksa Riçi Goti, të cilin vëllai i tij, 
Xhon Goti, e thërriste “trupeshk”, mundohej të hiqej si kapo mafioz. 
Më në fund, Alite mendoi se u mbush kupa. 

- E di çfarë? - i tha. - Ne të dy nuk jemi më miq. 

Pastaj, Alite i kërkoi një pagesë javore prej shtatëqind e pesëdhjetë 
dollarësh nga fitimi i Luit dhe u largua. 

- Kjo bisedë nuk kishte të bënte me paratë, - tregon ai. - Më duket 
se atapaguan për tri apo katër javë. Paratë duhej t’ia jepnin Patsit. Nuk 
e vrisja mendjen për paratë. Doja vetëm t’u tregoja vendin. Askush nuk 
më kishte përzënë nga lagjja. 

Rreth kësaj kohe, nga fundi i vitit 1999, Alite u thirr për të 
dëshmuar përpara një jurie të madhe federale në Bruklin. Mori me 

vete Majk Malonen, një prej bashkëpunëtorëve të tij, sepse donte që 
dikush tjetër të ishte i pranishëm që të vërtetonte se ç’kishte ndodhur. 

- Nuk doja që ndokush të mendonte se po bashkëpunoja me dre- 
jtësinë, - thotë ai. - Gjithsesi, mendova se në bazë të bisedës dhe pye- 
tjeve që do të më bënin, do të krijoja një ide se ku donin të dilnin. 

Përpara se të dilte para jurisë, dy agjentë të FBI-së dhe një prokuror 
federal i kërkuan të bisedonin privatisht. Alite këmbënguli që Malone 
të qëndronte në dhomë. I thanë se ai nuk ishte objekt i hetimit të tyre. 
I bënë shumë pyetje për organizatën e Gotëve dhe dukeshin më të 
interesuar për Roni Trukion dhe Xho O’Keinin. Alite bisedoi me ta 
duke iu përgjigjur disa pyetjeve drejtpërdrejt e duke u dredhuar disa 
të tjerave. Por ua bëri të qartë se nuk kishte ndër mend të dëshmon- 
te. Alite tregon se kur u betua përpara jurisë së madhe, gënjeu, duke 
kundërshtuar disa prej gjërave që i kishte pranuar gjatë bisedës private. 
Më pas u kujtoi hetuesve të drejtat e tij, sipas Amendamentit të Pestë 
dhe refuzoi t’u përgjigjej pyetjeve të tjera. Seanca përfundoi në atë çast 
pa asnjë rezultat, por konfirmoi atë çka Alite e kishte nuhatur intuitiv- 
isht. Pjesëtarët e bandës së tij, Xhunior Goti e të gjithë të tjerët ishin 
nën hetim. Pas pak javësh, agjentët federalë u shfaqën përsëri. Nuk po 
e takonin në lidhje me atë çka parashikonte Alite. 

Gjatë periudhës që kishte kaluar në Feërton, Alite ishte miqësuar 
me një të burgosur tjetër nga Nju Jorku. Miqësia e tyre vazhdoi edhe 
në Allenud. Nino ishte te të dyzetat; edhe e shoqja e tij kishte të njëjtën 
moshë. 

- Yitet kalonin dhe nga ana biologjike, së shpejti ajo mund të mos 
ishte më në gjendje për të lindur, - tregon Alite. - Donte të mbetej 
shtatzënë, por Nino ishte dënuar me katërmbëdhjetë vjet dhe i mbe- 
teshin edhe nja dy të tjerë. Më pyeti nëse mund t’i ndihmoja duke 
futur kontrabandë një kit sperme 31 . 

Ishte një gjë fare e thjeshtë. Alite do të merrte kitin e spermës nga 

Enë laboratorike për ruajtjen e spermës. 

gruaja e Ninos dhe do të shkonte në Allenud, ku do të takonte një 
gardian me të cilin qe miqësuar, sepse i jepte ryshfet që në kohën e 
burgut. Gardiani do t’ia jepte Ninos kitin në fillim të turnit dhe më 
pas do t’ia merrte kur të mbaronte punë, pasi Nino të kishte “mbushur 
depozitën”. Pastaj, gardiani do t’ia kthente kampionin Alites, i cili do 
të qëndronte në zonën e Allenudit atë ditë. 

- E çova në një klinikë të Nju Jorkut ku do ta ruanin, - shpjegon 
Alite. - I kisha dhënë gardianit treqind apo katërqind dollarë baksh- 
ish. Mendoj se në total i dhashë një mijë e pesëqind dollarë. 

Në atë kohë po kryhej një hetim për korrupsionin në burg. Kishin 
dalë fjalë se gardianët merrnin ryshfet për të futur kontrabandë ush- 
qime, artikuj higjienikë, steroide dhe droga të tjera. Gjatë këtij hetimi 
u zbulua edhe skema korruptive e futjes në burg të kitit të spermës. 

Në dhjetor 2000, Aliten e takoi një agjent i FBI-së, i cili i tregoi 
se kundër tij do të ngrihej një akuzë. Alite mendoi se akuza kishte të 
bënte me ndonjë vrasje ose mashtrim, gjë që e kishte parashikuar dhe 
kur dëgjoi se akuzohej për futjen e një kiti sperme në burg, qeshi me 
të madhe. 

- Sa qesharake! - tregon ai. - Nuk më shkonte kurrë në mendje se 
do të përfundoja në burg për diçka të tillë. 

Vetëm një javë më pas prokuroria ngriti padinë. U akuzuan Alite, si 
dhe Nino me të shoqen. Për të mbrojtur gruan e Ninos, Alite i tha çif- 
tit të pranonin se çfarë kishin bërë, t’u tregonin autoriteteve për aktin 
korruptiv të kryer nga Alite dhe të bënin një marrëveshje me qëllim që 
ajo të mos burgosej. Dhe kështu vepruan. Të gjithë pranuan fajësinë 
dhe gruaja u dënua vetëm me një vit me kusht. Alite u dënua me tre 
muaj. Edhe Nino mori të njëjtin dënim që përfshihej në periudhën që 
po kalonte tashmë në burg. 

Gardiani që ishte pjesë e një hetimi më të gjerë, bëri marrëveshje me 
prokurorinë për të bashkëpunuar. Një herë ai i telefonoi Alites, i cili e 
kishte të qartë se biseda po regjistrohej. Alite bëri sikur nuk po e kup- 
tonte se ç’donte të thoshte bashkëbiseduesi, ndaj ia mbylli telefonin. 

Gardiani u dënua me dy vjet burg. 

“Kontrabanda” e spermës u bë fokusi i një çështjeje civile. Agjentët 
federalë kishin konfiskuar spermën pas ngritjes së akuzës. Gruaja e 
Ninos bëri padi për kthimin e spermës, por gjyqtari vendosi në favor 
të FBI-së. Bashkëshortja e Ninos nuk mbeti kurrë shtatzënë. 

Pas akuzës për “kontrabandë” sperme, për Aliten u mor masa e 
sigurisë “arrest shtëpie” derisa çështja të çohej për gjykim. U mbajt 
në arrest shtëpie sërish pasi doli nga burgu. Bëri tre muaj në burgun 
federal në Loreta të Pensilvanisë, ku u njoh dhe u miqësua me një ko- 
lumbian, i cili po kryente dënimin për trafik droge. Kolumbiani ishte 
lidhur me një nga kartelet më të mëdha të drogës. Alite i mori emrat 
dhe numrat e telefonit të disa prej bashkëpunëtorëve të tij që vepronin 
në Bogota dhe Medelin. Nuk kishte ndër mend t’i kthehej trafikut të 
drogës, por po planifikonte një udhëtim jashtë vendit. 

- E dija se do të më qepeshin pas, - thotë ai. - Incidenti me kitin e 
spermës ishte vetëm një mënyrë për të më çorientuar. Disa muaj pasi 
kisha dalë, më paditën për shkelje të lirimit me kusht. Kisha qenë në 
lirim me kusht kur u mora me kontrabandën e spermës. Si rezultat 
më dënuan sërish me tre muaj burg. Këtë herë më çuan në një godinë 
federale ngjitur me Fort Diksin, bazën ushtarake të Nju Xhersit. 

Atje, Alite gjeti Dominik Piconian. Më pas do të vinte edhe Çarls 
Karnelia. Piconia i tregoi Alites se Karnelia donte ta vriste. 

- Ditën kur Çarlsi mbërriti, unë po e prisja, - tregon Alite. - U 
sigurova që aty të ishte edhe Dominik Piconia, sepse doja që edhe ai ta 
dëgjonte se çfarë do të thosha. 

Pas përqafimesh, puthjesh dhe shtrëngime duarsh, rituale të za- 
konshme për mafiozët, Alite e pa Karnelian drejt e në sy dhe i tha: 

- Kam dëgjuar se të ka mbetur një problem pa zgjidhur. Unë qen- 
kam problemi yt? 

Karnelia u hoq sikur nuk po e kuptonte se ku e kishte fjalën, por pastaj 
foli. Ishte përhapur fjala, tha ai, se Alite ishte spiun, se ai kontaktonte rreg- 
ullisht me agjentët federalë dhe se kishte bërë marrëveshje me prokurorinë. 

- Ti qenke gomar fare! — i tha Alite përpara se të fillonte shpjegimin 
dhe të sigurohej se këto fjalë po i dëgjonte edhe Piconia. 

Alite i tregoi Karnelias se kishte bërë marrëveshje vetëm për kon- 
trabandën e spermës, dhe në atë rast kishte vepruar në këtë mënyrë me 
qëllim që gruaja e Ninos të mos binte në burg. 

- Në qoftë se do të bashkëpunoja, - iu drejtua ai sërish Karnelias, - 
ti nuk do të bëje burg për një akuzë kaq të lehtë. Do të të dënonin për 
vrasjen e Lui DiBonos. 

- Mos e hap atë muhabet, - i tha Karnelia. 

Sidoqoftë, mesazhi ishte përcjellë. Gjithkush dinte diçka për tjetrin. 
Gjithkush e kishte në dorë tjetrin. Alite mendonte se ishte vetëm çësht- 
je kohe derisa gjithë lëmshi të zgjidhej. 

Më 10 qershor 2002, pasi qe shtruar disa herë në spitalet e bur- 
gut, sepse vuante nga kanceri, Xhon Goti ndërroi jetë. Nekrologjitë 
që u publikuan në gazeta dhe reportazhe televizive detajonin jetën 
famëkeqe të gangsterit më të shquar të Nju Jorkut. Seluin Rabi, një 
nga gazetarët investigativë më të njohur në vend, e përshkroi saktë- 
sisht kështu në paragrafin hapës të një nekrologjie të gjatë që ai shkroi 
të nesërmen në “New York Times”: “Xhon Goti, që mori drejtimin e 
familjes kriminale Gambino pas një komploti gjakatar, kapardisej për 
pushtetin që zotëronte si bos i mafies. Gjatë viteve në krye të familjes, 
ai u rrek të krijonte përshtypjen e një njeriu të admirueshëm dhe ek- 
stravagant. Më pas i kaloi vitet e fundit të jetës i mbyllur në një burg të 
sigurisë së lartë, duke e lënë bandën e tij në kaos të plotë. Xhon Goti 
ndërroi jetë dje në spitalin e burgut federal në Springfilld, Misuri, në 
moshën 6l-vjeçare.” 

Alite kishte përjetuar gjithçka që kishte ndodhur në atë familje që 
kur Goti u bë kreu i saj. Kishte ndjekur nga afër rrugën e Gotit drejt 
famës. Tani po vërente rënien e bosit ekstravagant të mafies. Vendosi 
të mos ndodhej në Nju Jork për t’iu shmangur asaj që do të pasonte. 

- Mora vesh se në Tampa po zhvillohej një hetim, - thotë ai. - E dija 
se hetimi në Bruklin kishte filluar prej kohësh pasi më kishin thirrur 

të dëshmoja përpara një jurie të madhe. Njëkohësisht kishin mbetur 
pezull problemet me Xhuniorin, Karmine Anjelon dhe Vito Guxon. 
Këto probleme nuk ishin sheshuar. 

Alite arriti në përfundimin se i mbeteshin pak alternativa. 

- Po qe se qëndroja, duhej të vrisja ndoshta dhjetë apo pesëmbëdh- 
jetë veta, duke filluar nga Xhuniori dhe Karmine, - thotë ai, - dhe me 
siguri do të përfundoja i vdekur ose në burg. Kjo ishte situata. 

Ose mund të bënte marrëveshje me prokurorinë dhe të bash- 
këpunonte, por në atë kohë nuk mund t’ia lejonte vetes këtë gjë. 

Rreth kësaj periudhe, u miqësua me një agjent të FBI-së nga Fil- 
adelfia, i cili quhej Dejv Xhentile. U takuan gjatë stërvitjes së fëmijëve 
në një fushë hokeji. Në atë kohë, djali i Alites, Xhimi, njëmbëdhjetë 
vjeç, dhe nipi i Xhentiles, dhjetë vjeç, luanin hokej në akull për ekipe 
që stërviteshin në qendrën sportive “Arena e akullt” në Gibsboro të 
Nju Xhersit, jo shumë larg nga shtëpia e Alites. Takimi i tyre i parë 
ishte krejt i rastësishëm. Biseduan rreth fëmijëve dhe hokejit ndërsa 
ndiqnin stërvitjen. Fillimisht asnjëri nuk e dinte se kush ishte tjetri. 
Sapo mësoi se Xhentile punonte për FBI-në, Alite vendosi t’i tregonte 
atij për të kaluarën e tij dhe lidhjet me botën e krimit. Nuk donte ta 
vinte në pozitë të vështirë. Gjithsesi, në këtë kohë, Xhentile, si hetues 
i zoti, i kishte bërë hulumtimet e tij, dhe e dinte se kush ishte Alite. 

- Dejvi ishte burrë i mirë, - tregon Alite. - Nuk doja t’i hapja tel- 
ashe ndërsa shoqërohej me mua. 

Gjatë kësaj periudhe, ndërkohë që Alite mundohej të gjente 
rrugëzgjidhjen e duhur, ku të shkonte e çfarë të bënte, herë pas here do 
t’i tregonte skenarët e mundshëm Xhentiles, të cilin tashmë e kishte 
shok. Agjenti i FBI-së, i cili ishte marrë me disa nga çështjet më të 
rëndësishme të mafies së Filadelfias në vitet ’80, thotë fjalë të mira për 
Aliten duke iu referuar si “dikush me të cilin ia vlen të bisedosh”. 

Gjatë muajve në vijim dhe gjatë stërvitjeve në fushën e hokejit, 
Xhentile dhe Alite biseduan kryesisht për këtë temë. 

Alite ia përshkroi në përgjithësi situatën e krijuar. Xhentile thotë 


250 XHORXH ANASTASIA 


se ishte e sigurt që Alite do të paditej herët a vonë. Sigurisht që Alite e 
kishte marrë në konsideratë këtë gjë. Agjenti i FBI-së ia tha troç Alites 
se do të bënte mirë që të bashkëpunonte me drejtësinë që tani, përpara 
se të ngriheshin akuzat. Në këtë mënyrë, do të përfitonte marrëveshjen 
më të mirë. 

- I thashë, dhe po përpiqesha t’i flisja si mik dhe jo si agjent, se 
mund të mos i shihte më fëmijët dhe se mund të mos e gëzonte më 
kurrë lirinë, - kujton Xhentile. — Më mbetej vetëm t’i thosha të shqyr- 
tonte mirë gjendjen në të cilën ndodhej. 

Xhentile u tregua gjithashtu i gatshëm ta prezantonte me një avokat 
mbrojtës të mirënjohur në Filadelfia, Nikolas Nastasi, i cili, tregon 
Xhentile, mund ta ndihmonte për të negociuar një marrëveshje me 
prokurorinë. Alite e falënderoi Xhentilen, por refuzoi të bënte pakte të 
tilla. Nuk ishte ende i gatshëm për të dëshmuar. 

- Instinkti i rrugës ishte më i fortë. E kishte mbrojtur gjatë gjithë 
jetës, - tregon Xhentile. -Ta dini, nuk është e lehtë që një person si 
Xhoni të ndryshojë brenda ditës. Më pëlqen të mendoj se shumë nga 
temat që diskutuam nuk i ka bërë me tjetër njeri, se më në fund ven- 
dosi të ndërmarrë hapin e duhur, dhe se bisedat tona kanë ndikuar 
pjesërisht në vendimin e tij përfundimtar. 

Një ditë, nga fundi i vitit 2002, Alite bisedoi kokë më kokë me të 
atin, ndërkohë që planifikonte të largohej nga vendi. Methju Alite i 
tha të birit se duhej të tregohej i matur, se ishte bërë paranojak, se asgjë 
nuk do t’i ndodhte. Por Xhon Alite e njihte jetën e rrugës më mirë se 
babai i tij. Vendosi që veprimi më i sigurt, më i zgjuar dhe më i guxi- 
mshëm ishte largimi sa më parë nga vendi. 

Por, përpara se të largohej, duhej të ujdiste ca gjëra. Flapi shpejt 
disa llogari bankare, me anë të të cilave do t’i dërgonin para kudo 
që të gjendej - në çdo vend të botës. Përdori disa banka kanadeze, 
duke besuar se në këtë mënyrë autoritetet federale do ta kishin më të 
vështirë për të bllokuar qarkullimin e parave. Më pas kaloi një pasdite 
duke ngarë makinën lart e poshtë autostradës “73” në Vorhiz. Nd- 

alonte në çdo kabinë telefonike për të shënuar numrat. Kabinat ishin 
vendosur në një restorant, dy supermarkete dhe një karburant. U ngjiti 
numra secilës prej shtatë kabinave telefonike. Pastaj u takua me një 
bashkëpunëtor të besuar, të cilit i tregoi planin që kishte përgatitur. 
I tha atij se nëse largohej, do t’i telefononte në shtëpi ose në celular 
dhe do të bënte një bisedë të zakonshme. Nuk do të thoshin asgjë që 
i rrezikonte, pasi telefoni mund të përgjohej. Gjatë bisedës, ai do të 
përmendte gjithmonë një numër dhe një orar. 

- Do të thosha diçka të tillë si: “Dje po stërvitesha me tre shokë.” 
Më pas gjatë bisedës do të shtoja: “E kam lënë të shkoj te dentisti nesër 
në orën dy.” Kjo nënkuptonte se të nesërmen në orën dy do t’i telefono- 
ja te kabina numër tre. Ai do të shkonte te kabina në orën e paracak- 
tuar. Në këtë mënyrë do të bisedonim pa u merakosur se mund të na 
dëgjonin. Kështu do të informohesha se çfarë ndodhte. 

Disa njerëz marrin arratinë dhe fshihen në një kasolle në malet 
Pokonos ose në një apartament me pleshta në bregun e Xhersit, por 
Alite u largua me shumë klas. 

Në këtë kohë shoqërohej me një vajzë që quhej Roshina. I propozoi 
të shkonin me pushime në Santa Luçia, një nga ishujt e Karaibeve. I 
dha ca para që të blinte biletat e avionit dhe të bënte rezervimet në 
hotel. Do të kalonin një javë nën rrezet e diellit. U nisën në mars 2003. 
Morën avionin nga aeroporti i Fort Lodërdeilit në Florida. Xhon Alite 
do të shkelte sërish në Shtetet e Bashkuara vetëm pas tre vjetësh dhe 
nëntë muajsh. 

Kur të kthehej, do të ishte i prangosur. 

Ai me Roshinën kaluan gjashtë ditë në plazhet e Santa Luçias. Tek- 
sa pushimeve po u vinte fundi, Alite i tregoi asaj se nuk kishte ndër 
mend të kthehej. Pas ca të bërtiturave të shoqëruara me lot, ajo mori 
avionin e kthimit për në Florida. Ajo nuk e dinte se ku do të shkonte 
Alite. Ai nuk donte ta ngatërronte atë në këtë mesele. Në fakt, edhe ai 
vetë nuk ishte i sigurt se nga do t’ia mbante. 

Kur kujton tani atë kohë, tregon ai, gjashtë muajt e parë nuk e zinte 

vendi. Brodhi në më shumë se dhjetë vende. Fillimisht kaloi ca kohë 
në ishujt Kajman, pastaj shkoi disa herë në Kubë dhe Xhamajkë, u 
pajis me një pasaportë të falsifikuar në Venezuelë dhe u lidh me miqtë 
e tij në Kolumbi, të cilët i kishte njohur në burgun federal në Loreta. 
Jetoi pak kohë në Barankuila, një qytet i bukur bregdetar në Kolumbi 
dhe vizitoi gjithashtu Bogotën, Medelinin dhe Kalin. Një kolumbiane 
ishte një ndër femrat e shumta të bukura me të cilat u lidh gjatë kohës 
që ishte në arrati. 

Rutina ishte e ngjashme, pavarësisht nga vendi ku shkonte. Fliste 
pak spanjisht që e kishte mësuar rrugëve të Nju Jorkut kur kishte bërë 
tregti droge me latinët. Kishte mësuar shqip në shtëpi dhe mund të 
komunikonte në italisht dhe portugalisht. Në qytete të mëdha si Parisi 
apo Roma, kur kalonte transit, hiqej si turist, përzihej me turmat, qën- 
dronte në hotele të mira dhe vizitonte vende interesante. Kur vendoste 
të qëndronte disa javë, akomodohej në një zonë të qytetit më pak të 
rrahur nga turistët, kryesisht në periferi. 

E kishte zakon të regjistrohej në palestra për t’u stërvitur. Merrej 
kryesisht me boks. Bënte vrap thuajse çdo ditë. Këtë e bënte për të 
pasur një formë sa më të mirë trupore dhe mendore, si dhe për t’u 
treguar vigjilent. Mori masa për t’u mbrojtur nga ndonjë e papritur, 
por gjithashtu kuptoi se udhëtimet e kënaqnin. I pëlqente të vizitonte 
vende të pashkelura më parë, të fliste gjuhë të ndryshme, të provonte 
gatime të veçanta dhe të mësonte nga kultura e këtyre viseve. Jetonte 
momentin, nuk mendonte për më gjatë. 

- M’u mbush mendja se duhej ta shijoja jetën, - tregon ai. - E dija 
se mund të më arrestonin në çdo moment. Tregohesha i kujdesshëm, 
por nuk do t’ia privoja vetes këto kënaqësi. 

Kontaktet me botën lokale të krimit e ndihmuan të prezantohej 
denjësisht në jetën e re. Sigurisht që në ndihmë i vinin edhe paratë që 
i shpenzonte pa e vrarë shumë mendjen. 

- Shkoja në bare apo klube striptize ku njihesha me vajza, - tregon 
ai. - Striptistet dhe prostitutat janë burime të pasura me informacion. 

Nga ana tjetër, me to kalon për mrekulli. Kisha para me vete, kështu 
që nuk e kisha problem të shoqërohesha me femra të tilla. Prej tyre 
mësoja se ç’ndodhte në atë qytet, kush drejtonte veprimtaritë krimi- 
nale apo si mund të manovroja. 

Në shumicën e vendeve ndiqte të njëjtën rutinë. Por në Shqipëri 
vrapimi përbënte problem. 

- Bosi i një bande kriminale më tha se duhej të isha çmendur, - 
tregon Alite. - Më shpjegoi se ishte e rrezikshme të vrapoja vetëm. 
Kështu, ai urdhëroi disa prej njerëzve të tij të më shoqëronin nga pas 
me makinë, kurdo që të dilja për vrap. Ata mendonin se më kishte ikur 
truri. Sa herë që shkoja në ndonjë vend ku qëndroja për ca kohë, do të 
punësoja një shofer që fliste anglisht. Zakonisht zinim miqësi. 

Në Kubë, ai punësoi një djalë të quajtur Gustavo. Ky e prezantoi 
me familjen e vet dhe e ndihmoi të gjente një apartament. Në një 
moment, nëna e Gustavos u tregua e gatshme të martohej me Aliten. 
Në këtë mënyrë ai mund të jetonte pa problem në Kubë dhe ndoshta 
mund të bëhej shtetas kuban. Atëherë jetonte në Miramar, një lagje e 
Havanës me ndërtesa të vjetra të larta dhe hotele luksoze. Alite e adhu- 
ronte atë vend. Klima ishte e përsosur, njerëzit ishin shumë të dashur. 
Ishte njëlloj sikur të jetoje në vitet ’50. Ritmi i jetës ishte i ngadaltë. Në 
rrugë kishte plot makina të vjetra amerikane që përdoreshin kryesisht 
për transport. I pëlqente të shëtiste nëpër qytet. Një herë kaloi në një 
shesh ku qe mbledhur një turmë njerëzish dhe ushtarë të armatosur 
qenë vendosur në çdo cep. Pas pak minutash mbërriti Fidel Kastro, i 
cili mbajti një fjalim përpara trumës së njerëzve. Alite nuk mund t’i 
kuptonte të gjitha fjalët, por ishte e qartë se Fideli vazhdonte ta kon- 
sideronte komunizmin si shpëtimin e kombit të tij. 

Alite e vizitoi Kubën disa herë. Sa herë që nuhaste se Interpoli i 
qe vënë pas, merrte rrugën për në Havanë. Kjo ishte një mënyrë për 
të humbur gjurmët. Interpoli e kishte të pamundur ta gjurmonte në 
Kubë. Pas disa javësh apo një muaji, largohej sërish. Një herë mori 
avionin nga Havana për në Romë. Në Havanë ishte lidhur me një grua 


854 XHORXH ANASTASIA 


të quajtur Kinia, e cila tani jetonte në Itali dhe e ftoi të kalonin ca ditë 
në Romë. Nga Italia, ai kaloi në Shqipëri. Mund të shkonte më pas në 
Greqi, pastaj të nisej për në Francë dhe Spanjë. Një herë e vizitoi edhe 
Klaudia. Udhëtuan së bashku nga Parisi në Amsterdam. Pasi kaluan 
disa ditë në Amsterdam, u kthyen për në Paris. 

Në Barcelonë, njohu katër vajza nga Venezuela, të cilat e ftuan të ba- 
nonte në apartamentin e tyre. Ato e njihnin mirë qytetin dhe bënin jetë 
nate. Ishte një periudhë e mrekullueshme. Atje i ndodhi diçka e papritur. 

- Ato donin të më çonin në një klub nate në plazh që quhej “Baja”, 
- tregon ai. - Një natë shkuam atje. Pronari i klubit ishte shqiptar. 
Quhej Mujo dhe vendi ruhej nga roja trupmëdhenj bullgarë. E kup- 
tova menjëherë se ky njeri nuk merrej vetëm me administrimin e një 
klubi nate. Shumica e këtyre tipave ishin trafikantë droge. U prezan- 
tuam dhe filluam të bisedonim. Unë nuk flas shqip dhe aq mirë, por 
mund të komunikoj. 

Siç ndodh zakonisht, gjatë bisedës njerëzit pyesin në e njeh këtë apo 
atë. U përmend emri i Xhorxh shqiptarit. U kuptua se Mujoja e njihte 
mirë. Papritmas, ai i tha Alites: 

- Do të të bëj një surprizë. 

E çoi te bari dhe u ngjitën një kat më sipër. Aty pa një fytyrë të njo- 
hur që kishte veshur një pallto lëkure të zezë e të gjatë, dhe të mendosh 
se ishte mesi i verës dhe gjendeshin në një plazh. Alite tundi kokën me 
habi kur më në fund e njohu se kush ishte. 

- Ishte Beni, vëllai i Xhorxhit, - thotë Alite. — Beni më tha se kishte 
bashkëpunëtorë në Spanjë dhe Itali. Merreshin kryesisht me drogë. 
Mendoj se edhe Mujoja ishte pjesë e këtij biznesi. 

E kaluan natën duke biseduar për kohët e vjetra dhe mundësitë e 
reja. Beni dhe Mujoja ia kishin vënë syrin një kumarxhiu të madh, 
një skandinavi shtatlartë, gati dy metra, që quhej Klaus. Ky i fundit 
merrte me vete qindra mijëra dollarë përpara se të shkonte në kazinonë 
e zonës. Kishin ndër mend ta grabisnin dhe i kërkuan Alites të përfshi- 
hej në këtë “punë”. 

- U thashë se isha i zhytur në probleme, - tregon Alite. - Nuk doja 
t’i hapja vetes telashe të tjera. 

Alite nuk u përfshi në atë grabitje. Pas afro një jave u njoh me një 
grua, e cila shëtiste me qenin e saj. U miqësuan shpejt. Ajo punonte 
në një agjenci udhëtimesh dhe i kërkoi Alites, nëse e kishte të mundur, 
t’i mbante qenin gjatë ditës. Ai u tregua i gatshëm për ta ndihmuar. 
Kjo ishte një mënyrë për të krijuar shoqëri në një vend të huaj. Pasi e 
njohu mirë, Alite i shpjegoi situatën në të cilën ndodhej. Ishte në arrati 
dhe kërkonte një apo dy pasaporta. Ortaku i saj bashkëpunonte në një 
projekt me qeverinë e Senegalit. Ai mund t’i vinte në ndihmë. 

Alite shkoi dy herë në Dakar, kryeqyteti i këtij vendi në Afrikën 
Perëndimore. Në të dy vizitat u ndie i pasigurt, tregon ai. 

- Isha ndër të paktët të bardhë në atë vend, - thotë ai. - Atje i urre- 
jnë amerikanët. Kur dikush jepte sinjalin në mesditë, me sa duket me 
bri, të gjithë ata uleshin në gjunjë dhe fillonin të faleshin. Mund të më 
hiqnin qafe dhe askush nuk do ta zbulonte kurrë se çfarë më kishte 
ndodhur. 

Sidoqoftë, paraja ofronte siguri. Ra dakord të paguante për dy 
pasaporta të falsifikuara që u përgatitën në një zyrë emigracioni, pas 
orarit zyrtar të punës. Në udhëtimin e dytë, duke përdorur të njëjtat 
kontakte, ai mori katër pasaporta të tjera. Kostoja totale ishte njëzet 
mijë dollarë, që në Senegal konsideroheshin pasuri e madhe. 

- Ishin pasaporta të mira, - thotë ai. - Por ajo që mora në Venezuelë 
ishte e një cilësie të dobët. Me të mund të kaloje vetëm në vende të 
botës së tretë. Sidoqoftë, druhesha ta përdorja. Pasaportat e Senegalit 
ishin të ligjshme. 

Në pasaporta vendosi disa fotografi me modele dhe ngjyra të 
ndryshme flokësh. Ndonjëherë mezi kujtonte emrin dhe datëlindjen 
e shënuar në dokumentin që përdorte, ndonëse rrallëherë e ndaluan. 

- Sidomos në vendet e Amerikës së Jugut, - tregon ai, - punonjësit 
e doganave ishin shumë përtacë, nuk zotëronin teknologjinë e duhur 
ose nuk e vrisnin mendjen fare. Gjatë udhëtimeve me tren në Eu- 

ropë duhej të tregohesha shumë i kujdesshëm, sepse ata i mblidhnin 
pasaportat. Sigurisht që duhej të udhëtoja me një pasaportë. Por, nëse 
kontrollonin bagazhet dhe gjenin një tufë me pasaporta, atëherë do 
ta kisha punën pisk. Kjo do të nënkuptonte fundin e parakohshëm të 
“turneut” tim. 

Alite kontaktonte vazhdimisht me familjen me qëllim që të vihej 
në dijeni për të rejat e fundit. Nëntë muaj pas largimit të Alites, në 
dhjetor 2003, Roni Trukio u padit për vrasje dhe grabitje në Fort 
Lodërdeil. Kjo nuk ishte ajo çka parashikonte Alite, por konfirmonte 
faktin se agjentët federalë hetonin operacionet e organizatës Gambino 
në Florida. Xhuniori gjendej ende në burg, por qarkullonin fjalë se 
kishte bërë marrëveshje me prokurorinë. Nëse ishte e vërtetë, ky vep- 
rim do të ishte pjesa finale dhe e pritshme e trashëgimisë së Gotëve. 
Dhe Xhoni Kasasanto, gangsteri nga Filadelfia, i cili ishte miqësuar me 
Aliten dhe më vonë iu bashkua grupit të Xhunior Gotit, kishte vdekur. 

Më vonë, Alite do të tregonte përpara një jurie federale se e kishte 
paralajmëruar Kasasanton që të mos shpërngulej në Nju Jork. 

- I thashë: “Xhoni, në Nju Jork do të të vrasin. Në çdo qoshe ka 
njerëz që, po nuk i njohe, të bëjnë gropën. Nuk është si në Filadelfia ku 
ka vetëm një bandë. Në Nju Jork gangsterët i kundërvihen njëri-tjetrit 
gjatë gjithë kohës. Po nuk dite të mbijetosh, merr fund!” 

Alite e përshkruan Kasasanton si një “tip i egër”, i cili “nuk e kup- 
tonte jetën e rrugës në Nju Jork. Ai mund të ishte familjarizuar me 
rrugët e Filadelfias, por Nju Jorku ka dallim të madh nga Filadelfia.” 

Pavarësisht nga kjo, edhe nëse Kasasanto e kuptonte siç duhej 
botën e krimit në qytetin e tij, mbetet e hapur për diskutim. Me sa 
duket ai ishte konfliktuar me krerët lokalë pas kthimit nga burgu. 
Ishte përfshirë në disa sherre në disa bare. Sipas thashethemeve në 
qarqet mafioze, dyshohej se Kasasanto kishte qëlluar me breshëri au- 
tomatiku drejt shtëpisë së vëllait të bosit të mafies së Filadelfias, Xho 
Ligambi dhe kishte marrëdhënie seksuale me bashkëshorten e një kreu 
të burgosur të mafies. 

Alite i tregoi FBI-së se ishte takuar në vitin 2001 apo 2002 me 
Ligambin dhe dy anëtarë të tjerë të hierarkisë së mafies së Filadelfias, 
kapo Entoni Stainon dhe zëvendësin e bosit, Xhozef Masiminon. Filli- 
misht diskutuan rreth kompanisë që merrej me instalimin e antenave 
për telefonat celularë. Ata i bënë Alites disa pyetje në lidhje me Kasas- 
anton. Mendonin se gjatë periudhës së dënimit Kasasanto informonte 
autoritetet për të burgosurit që merreshin me kontrabandë droge në 
burg. Alite u tha se kishte dëgjuar thashetheme për këtë, por nuk dinte 
më shumë sesa Ligambi dhe të tjerët. U largua nga ai takim me po atë 
ndjesi që kishte provuar, pasi kishte biseduar me Roni Turçin përpara 
se të dilnin nga qendra e pasburgimit. 

Ashtu siç i ndodhi Turçit, Alite mendonte se mafia lokale kishte 
vendosur ta hiqte qafe edhe Kasasanton. 

- Xhoni, ki kujdes! Do të të vrasin, - i kishte thënë Alite Kasasantos 
në takimin e tyre të fundit. Kasasanto i kishte thënë të mos merakosej 
sepse çdo gjë ishte në rregull. Por i kishte kërkuar një nder Alites. E 
kishte admiruar gjithmonë zinxhirin e floririt dhe medaljonin që i 
kishte dhuruar Xho Gambino. E pyeti Aliten nëse mund ta shkëm- 
bente atë zinxhir me të tijin që ishte më i trashë dhe që e mbante varur 
në qafë. Alite pranoi menjëherë. 

- Pasi i dhashë zinxhirin dhe medaljonin, i thashë: “Shpresoj që të 
të sjellin fat.” Me sa duket nuk ndodhi kështu. 

Më 22 nëntor 2003, trupi i pajetë i Xhoni Kasasantos u gjet në 
kuzhinën e shtëpisë së tij, në një zonë rezidenciale në jug të Filadelfias. 
E kishin qëlluar në anën e pasme të kokës. Nuk kishte shenja të hyrjes 
me forcë. Policia dyshonte se Kasasanto qe vrarë nga dikush të cilin 
e njihte dhe e besonte. Me sa duket Kasasanto kishte futur brenda në 
shtëpi vrasësin apo vrasësit, dhe u kishte kthyer shpinën teksa kishte 
ecur drejt kuzhinës. E kishin vrarë rreth orës një të mëngjesit. Vëllai i 
Kasasantos, Stivi, zbuloi kufomën pas disa orësh. 

Askush nuk është akuzuar për këtë vrasje. Por, nga mijëra kilome- 
tra larg, Alite mund ta përfytyronte se si kishte ndodhur ekzekutimi. 

E pëson gjithmonë nga një njeri të cilit i beson, mendoi ai. Asgjë nuk 
ka ndryshuar. 

Tani i ishte mbushur mendja plotësisht se në SHBA e prisnin vetëm 
dy gjëra: një plumb ose një qeli burgu. 


KAPITULLI 17 


hon Alite qëndroi tre vjet në Brazil. Viti i parë ishte i 
•mrekullueshëm. E shijoi jetën në kuptimin e plotë të fjalës. 
Dy të tjerët ishin të skëterrshëm. 

- Në Ishujt Kajman, një shok më prezantoi me një braziliane, - tre- 
gon ai. - Nisa ta pyesja rreth Brazilit. Kisha dëgjuar për klimën fantas- 
tike dhe vajzat bukuroshe. Ajo më tregoi se qeveria ishte e korruptuar, 
prandaj atje mund të manovrohej lehtësisht. Më tha se në Rio kishte 
një kushëri me emrin Xhoni, i cili mund të më ndihmonte me ako- 
modimin. Por më paralajmëroi se ai ishte mashtrues, ndaj duhej të 
tregohesha i kujdesshëm. Vendosa të shkoj në Brazil. Kisha edhe ca 
kushërinj të largët në Sao Paulo, të cilët mund t’i vizitoja. 

Alite udhëtoi me traget nga Ishujt Kajman për në Salvador, 
kryeqyteti i provincës braziliane të Bahias, në veri të vendit. Bahia 
shquhet për ushqimin, pasionin dhe femrat, që përshkruhen në ro- 
manet e shkrimtarit të madh brazilian, të ndjerit Jorge Amado. Ama- 
do i përshkruan vendasit si gjaknxehtë, të dhunshëm, pasionantë dhe 
sensualë. Këtë e konfirmon dhe Alite, të cilit Salvadori i hyri në zemër. 
Por për fat të keq nuk mund të qëndronte gjatë. 

- Më pëlqenin ata njerëz, por më thanë se do ta kisha të vështirë të 
ambientohesha me mënyrën e tyre të jetesës. Më sugjeruan të shkoja 
në Rio, pasi atje kishte më shumë turistë dhe të huaj. 

Një muaj pasi mbërriti në Rio, mori me qira një apartament në Ko- 

pakabana. Pallati ku banonte ishte pranë detit. Shumica e qiraxhinjve 
të tjerë ishin femra. Në fillim të rrugës kishte një palestër. Atje kishte 
plot dyqane, restorante dhe lloj-lloj njerëzish. E mori me qejf jetën në 
Rio dhe filloi të ndiqte pak a shumë rutinën e tij të zakonshme. Së 
shpejti u bë i njohur si “Xhon amerikani”, një boksier nga Shtetet e 
Bashkuara, të cilit me sa duket nuk i mbaronin kurrë paratë. 

- Më njihte çdo prostitutë në Kopakabana, - thotë ai. - Jo se isha 
klient i tyre, por se isha miqësuar me to. U jepja para borxh, shkonim 
së bashku në restorante apo klube. Nuk kishte njeri që nuk e njihnin 
ato. Shumë shpejt, edhe unë njoha shumë njerëz. 

Alite shkonte pothuajse çdo ditë në plazh. Mbante një llogari të hapur 
te një shitës ambulant, i cili shiste sanduiçë, pije freskuese, birra e gjëra të 
kësaj natyre. Alite e kishte zakon të blinte ushqim për fëmijët që endesh- 
in rrugëve në lagje. Kur bëheshin bashkë, ata ishin shumë të rrezikshëm, 
por u miqësua me ta që në fillim dhe nuk pati kurrë probleme. 

- Lëvizja ngado me orë “Roleks” me shtresë diamantesh, që kushtonte 
tetëdhjetë mijë dollarë, - thotë ai. - Askush nuk më binte në qafë. Nëse 
andej kalonte një turist me një orë të tillë apo diçka tjetër të shtrenjtë, 
me siguri që do ta rrihnin dhe do ta grabitnin. Ata fëmijë endeshin në 
lagje në grupe. I vërsuleshin dikujt dhe i merrnin gjithçka. Pastaj zh- 
dukeshin nga sytë këmbët. Shpërndaheshin nëpër lagje ose ktheheshin 
në lagjet e varfra që në Rio quhen favelas. Mua më respektonin. 

Alite vendosi të jetonte në Rio. Kishte një ndryshim jo të vogël 
me Nju Jorkun. Moti ishte më i mirë. Hante mëngjes në një restorant 
pranë shtëpisë. Pas kafes dhe një brioshi, shijonte rrezet e diellit për 
një a dy orë dhe më pas bënte vrap buzë detit. Yraponte shtatë a tetë 
kilometra. Pasdite ushtrohej në palestër. Me kalimin e kohës filloi të 
merrej edhe me boks dhe u njoh me sportistë të tjerë që stërviteshin 
aty. Mësoi gjithashtu luftimin japonez “jujitsu”. 

Ishte në formë të shkëlqyer dhe jetonte shumë mirë. Atje kishte 
shumë vajza, njëra më e bukur se tjetra. Shumë prej tyre nuk e refuzo- 
nin një natë me Aliten. 

Ai ende qesh kur kujton këshillën që i kishte dhënë një prej miqve 
të tij brazilianë pak kohë pas mbërritjes në Rio: “Gjuha mund të mëso- 
het më mirë dhe më shpejt në krevat, me një grua”, i kishte thënë ai. 

- Ishte një këshillë e përsosur, -thotë Alite, i cili e zbatoi me këna- 
qësi atë. 

Atje, ai krijoi lidhje me gangsterë vendas dhe anëtarë të Komandës 
së Kuqe (Commando Vermelho). Nuk dinte shumë për historinë e 
tyre, por e shihte që ishin të organizuar, në rrugë dhe burgje dhe se, 
nëse kishe ndonjë punë, ata ishin personat e duhur për t’u kontaktuar. 

Në atë kohë, Alite nuk kishte nevojë për asgjë. Nuk i duhej ndihma 
e kurrkujt. Kishte para dhe mund t’i sillnin edhe më shumë. Shkonte 
shpesh në bare e klube me disa prej vajzave që banonin në pallatin ku 
ishte vendosur. Ndonjëherë ato e çonin në lagjet e varfra, favelas, ku 
nata kalohej duke kërcyer muzikë fanki e hip-hop në klubet e natës 
që nga larg dukeshin si vrima në mure. Këto lagje të mbipopulluara 
shtrihen në kodrat sipër qytetit. Alite nuk kishte parë kurrë diçka të 
tillë. Njerëzit jetonin në varfëri ekstreme. 

- Kur shkova atje, krijova një ide më të qartë për Brazilin, - tre- 
gon ai. - Fillimisht njerëzit tregoheshin të kujdesshëm dhe mosbesues, 
por, pasi të njihnin, krijohej një besnikëri që mund të zgjaste përjetë. 
Bandat kontrollonin lagjet e varfra. Atje kishte tregje të mëdha. Çfarë 
nuk ndodhte aty! Kishte ushqime të ndryshme, vende argëtuese, salla 
kërcimi, prostituta. Ishte si një karnavale. 

Nga ana tjetër, kishte edhe qendra tregtare brenda dhe përqark 
Rios, të cilat ishin të ngjashme me simotrat e tyre në Amerikë. Alite 
lëvizte lirshëm mes këtyre dy botëve. Ndonjëherë i tekej të udhëtonte. 
Merrte rrugën për në Sao Paulo ku vizitonte kushërinjtë e tij të largët 
ose shkonte në vendet fqinje si Paraguai, Uruguai apo Argjentina. 

- Këto ishin udhëtime të shkurtra, - thotë ai. - Doja të testoja 
mënyra të ndryshme për t’u larguar nëse ishte e nevojshme, si dhe 
për të identifikuar rreziqet e mundshme. Nuk ishte e vështirë për t’ia 
mbathur pa rënë në sy. 

Alite shkonte shpesh në një internet kafe nga ku mund të kontak- 
tonte me shokët e tij në SHBA. Kishte edhe një celular me sistem të 
koduar. Telefononte për t’u informuar se ç’po ndodhte. Hetimet vazh- 
donin me intensitet dhe e njoftonin vazhdimisht se të tjerë kishin ven- 
dosur të bashkëpunonin me prokurorinë. Përpara se të ekstradohej në 
SHBA, ai thotë se më shumë se njëzet ish-bashkëpunëtorë, përfshirë 
kushëririn e tij Patsi Andrianon, bashkëpunuan me organet ligjzbatu- 
ese. 

- Përpara se të largohesha, u kisha kërkuar disa prej djemve të vinin 
me mua, - tregon ai. - Nuk donin. E dija se nëse rëndohej situata, ata 
do të ishin të gatshëm të bashkëpunonin me autoritetet. Mendoj se në 
njëfarë mënyre e kishin vendosur që atëherë. 

Me mendjen e tij, Alite thoshte se i nevojiteshin rreth pesë vjet 
qëndrim larg Amerikës. Pas kësaj kohe, besonte ai, çështjet në Nju 
Jork dhe Tampa mund të ishin pezulluar, dëshmitarët duhej të kishin 
vdekur ose të ishin zhdukur; madje edhe prokurorët dhe agjentët e 
FBI-së - sipas Alites - nuk do të shfaqnin më interes për këto çështje 
ose do të kishin dalë në pension. Pasi të ndodhnin të gjitha këto, mund 
të kthehej dhe do të mundohej të arrinte një marrëveshje. Sipas tij, do 
të dënohej me dhjetë vjet, do të bënte tetë dhe më në fund do të kthe- 
hej në Kuins pa asnjë barrë mbi supe. Por në fakt, tani nuk shqetësohej 
aq shumë për këto gjëra. Dielli, rëra dhe stili i jetesës në Kopakabana 
e bënin të ndihej si në parajsë. Ishte përqendruar të jetonte momentin, 
pa menduar për të nesërmen. 

- Vendosa ta fle mendjen, të qetësohem, të shijoj jetën dhe të bëj 
qejf, - thotë ai. - Doja ta merrja jetën si të më vinte. 

Nuk merrej më me krime, por ishte aq i zgjuar sa për t’iu shmangur 
peripecive. Qesh kur kujton një çift të pafat britanik që ndodhej një 
pasdite në plazhin që ai frekuentonte zakonisht. 

Alite kishte hequr bluzën dhe po bënte ca pompa. Ia mori mend- 
ja se ata kërkonin dikë që t’i nxirrte fotografi me aparatin e tyre të 
shtrenjtë. 

- Doni që t’ju bëj një fotografi? - i pyeti. 

Fillimisht u befasuan kur dëgjuan se ai fliste anglisht. Pastaj e vësh- 
truan mirë e mirë. Panë tatuazhet e shumta në krahë, kurriz, kraharor, 
këmbë e qafë, dhe refuzuan me mirësjellje. 

- Një vendas ishte ulur në një stol aty pranë, - vazhdon Alite. - Blu- 
zën e kishte veshur, jo si unë. Ai iu duk tip më i besueshëm. I kërkuan 
t’i nxirrte fotografi. Unë vazhdoja pompat dhe vëzhgoja duke e ditur 
se ç’do të ndodhte. 

Çifti pozoi dhe djali me bluzë veshur shtypi butonin e aparatit. 

- Më pas, duke u hequr si ekspert, u tha të bënin disa hapa mbrapa 
dhe bëri një foto tjetër, - tregon Alite. — Përsëri u kërkoi të largoheshin 
edhe pak për të kapur edhe peizazhin dhe ata kështu bënë, të gjorët. 
Në atë distancë, ai ia futi vrapit duke marrë aparatin me vete. Ata i 
telefonuan policisë, por djali ishte zhdukur tashmë. 

Disa javë pasi u vendos në Kopakabana, Alite gjendej në plazh kur 
katër vajza morën një çadër aty pranë. I qerasi me nga një pije dhe, 
ndonëse kishte vështirësi në kuptimin e portugalishtes, u fut në bisedë. 
I bëri përshtypje një bukuroshe me flokë të errët që quhej Roza. I tha 
se po festonin. Alite dëgjoi fjalën aniversario i2 . Alite mendoi se ishte 
përvjetori i saj dhe se ajo ishte e martuar. Megjithatë, ajo i dha numrin 
e telefonit. Alite e pyeti nëse mund të shkonin në kinema atë natë. 

Alite e priti, por ajo nuk erdhi. Vendosi t’i telefononte. Ajo erdhi 
te kinemaja, por e kishin të vështirë të merreshin vesh. Më në fund, 
ajo ndaloi një kalimtar dhe e pyeti nëse fliste anglisht. Duke përdorur 
kalimtarin si përkthyes, Roza dhe Alite zhvilluan bisedën e parë të 
vërtetë. Vajza kishte ditëlindjen, që në portugalisht do të thotë aniver- 
sario dhe po e kalonte me shoqet. I kishte thënë Alites se do ta takonte 
të nesërmen, por ai nuk kishte kuptuar gjë. Dhe për fat nuk ishte e 
martuar. 

Alite ngatërrohet ngaqë aniversario tingëllon si anniversary që në anglisht do 
të thotë përvjetor. Në portugalisht aniversario do të thotë ditëlindje. 

Roza ishte mësuese dhe shkonte në kishë dy apo tri herë në javë. Që 
në fillim të marrëdhënies së tyre, ajo i tha Alites se nuk i pëlqente të 
dilte shpesh. Mendonte se ai ishte boksier dhe tatuazhet e tij të shumta 
ishin tregues se ai vinte nga një botë e ndryshme nga e saja. Por u ra në 
kokë për njëri-tjetrin dhe, për gjashtë muajt e ardhshëm, do të kishin 
një lidhje dashurore. Roza i mësoi portugalishten, të paktën sa për të 
komunikuar pa problem. Iu krijua mundësia të mësonte shumë nga 
kultura e vendit, teksa provoi gatime të mrekullueshme, mori pjesë në 
karnavale dhe filloi të ndiqte futbollin. 

- Atje e marrin shumë seriozisht futbollin, - tregon ai. - Një natë, 
ca miq më ftuan të shkonim në stadium për të parë një ndeshje. Dukej 
që ishte ndeshje shumë e rëndësishme. Të gjithë miqtë e mi ishin tifozë 
të ekipit të “Flamengos”. Nuk e mbaj mend se me kë do të luanin. Për- 
para se të niseshin për në stadium, një nga djemtë më thirri në dhomën 
tjetër dhe më zgjati një pistoletë nëntë milimetërshe. Më pyeti nëse dija 
ta përdorja. I thashë se dikur kisha mësuar. E gëzoi ky fakt dhe më tha: 

- Merre me vete në stadium se mund të të nevojitet! 

Atëherë Alite e kuptoi vërtet se sa seriozisht e merrnin futbollin 
brazilianët. 

-1 thashë këtij shokut tim: “A nuk do të na kontrollojnë përpara se 
të futemi në stadium?” Nuk më shkonte mendja se të lejonin të merrje 
armë me vete. Më tha se autoritetet nuk e merrnin mundimin të kon- 
trollonin sepse e dinin që të gjithë mbanin armë. Po qe se guxonin të 
kontrollonin, tha ai, plaste lufta. Nuk isha në Kuins, por kishte mo- 
mente kur më dukej sikur gjendesha në lagjen time. Nëse ke kohë dhe 
para, Rio është vendi më fantastik në botë, - thotë ai. 

Në vitin 2004, Xhon Alite kishte edhe kohë, edhe para, por bëri 
një gabim. Qëndroi për një kohë të gjatë atje. Po kalonte për mrekulli. 
Megjithëse e njihte jetën e rrugës, nuk ishte treguar i matur. Ndërsa 
njihte shumë mashtrues e batakçinj që e kishin ndihmuar të lidhej me 
botën e krimit, kishte të tjerë, në disa raste po këta tipa, që informonin 
herë pas here autoritetet. 

Alite jetonte në Kopakabana prej një viti. Pa dyshim që policia ishte 
vënë në dijeni për “Xhon amerikanin”, gringon me shumë para që 
sillej si gangster tipik. Alite nuk e dinte se që prej muajit gusht kundër 
tij ishte ngritur një akuzë në Tampa. Ai me Trukion dhe katër të tjerë 
ishin akuzuar për veprimtari të paligjshme. I kishin identifikuar si 
pjesë të bandës së familjes kriminale Gambino që operonte në Florida; 
një bandë që merrej me trafik droge, zhvatje, grabitje dhe vrasje. Akt- 
akuza nuk ishte bërë publike. Ndërkohë, Trukio ishte në paraburgim, 
në pritje të gjykimit të çështjes në Fort Lodërdeil. Të pandehurit e 
tjerë ishin nën mbikëqyrje dhe mund t’i arrestonin në çdo moment. 
Aktakuza nuk ishte bërë publike sepse autoriteteve federale u nevojitej 
edhe ca kohë për të gjetur Aliten. 

Në fund, e kapën më 23 nëntor 2004. 

Rastësisht, po atë ditë, Alite kishte planifikuar të largohej. I kishin 
thënë disa vendas, tregtarë, dyqanxhinj, banakierë, se kishin vënë re 
shumë policë në lagje. Nuk kishte asgjë specifike, megjithatë kjo ishte 
shenjë paralajmëruese. Alite pyeti njërin prej dyqanxhinjve nëse ata 
kërkonin ndonjë amerikan. Ai i tha se policët nuk kishin përmendur 
asgjë të tillë, por Alite nuhaste rrezik dhe vendoi se kishte ardhur koha 
për t’u shpërngulur. U tha disa shokëve se planifikonte të shkonte në 
Sao Paulo për të vizituar të afërmit. Në fakt do të merrte autobusin 
për në Argjentinë. 

- Atë pasdite isha nisur për te stacioni i autobusëve, - tregon ai. - 
Do të nisesha për në Argjentinë dhe më pas do të përpiqesha të kaloja 
në Kolumbi dhe Venezuelë. 

Venezuela, që drejtohej nga presidenti ngatërrestar antiamerikan 
Ffugo Çavez, ishte një vend po aq i sigurt sa edhe Kuba për një amer- 
ikan në arrati. Ky ishte plani i Alites kur në rrugë u ndesh me një 
mik brazilian, njëfarë Leonardo, i cili e ftoi të hanin drekë së bashku 
përpara se Alite të largohej. U drejtuan për te një restorant i vogël ku 
Alite shkonte shpesh. Rrugës për te restoranti, Loenardo u fut në një 
dyqan ku kishte telefon. Donte t’i thoshte diçka së dashurës. Alite 


866 XHORXH ANASTASIA 


priste jashtë dyqanit, duke djersitur nën rrezet e forta të diellit. Kishte 
vënë syze dielli dhe kishte veshur xhinse, një këmishë të kuqe dhe san- 
dale. Zakonisht, në atë orë të ditës, lagjja gumëzhinte. Papritmas Alite 
vuri re se trafiku kishte ndaluar. Për çudi nuk kishte asnjë makinë në 
rrugë. Një helikopter fluturonte lart. Alite e kuptoi përpara se truri ta 
përpunonte se ç’po ndodhte në të vërtetë. Nuk kishte nga të shkonte. 

Rrugët ishin bllokuar dhe tani një duzinë me ushtarë të armatosur, 
pjesë e një ekipi të forcave speciale, po i afroheshin nga të gjitha anët. 
Shefi i tyre iu drejtua në portugalisht që t’i ngrinte duart lart dhe të 
binte në gjunjë. Ai nuk lëvizi nga vendi. 

- Nuk e kuptoj arsyen, por nuk lëviza fare, - thotë ai. - Ndoshta 
doja që ata të më qëllonin. Qëndroja i shtangur. Nuk u përpoqa të 
vrapoja. Thjesht nuk kisha ndër mend të ulesha në gjunjë. 

Në atë moment, shprehet Alite, iu kujtuan fëmijët, tre djemtë dhe 
vajza dhe pyeti veten nëse do t’i shihte përsëri. Gjatë kohës që ishte në 
arrati, i kishte thënë shpesh vetes se një ditë do të kthehej në SHBA dhe 
do të qëndronte pranë tyre. Ndoshta kjo ishte thjesht fantazi. Ndoshta 
kjo ishte mënyra e tij për t’iu shmangur faktit se ai ishte larguar prej 
tyre me dëshirë. Por në këtë moment nuk kishte kohë për t’u menduar 
gjatë. Një plumb kokës do të shuante çdo mundësi për të qenë sërish 
pjesë e jetës së tyre. Prandaj, në vend të vdekjes në Rio, dënimi i për- 
jetshëm, që besonte se do të ishte alternativa më e mundshme, do të 
ishte zgjidhja më e mirë. 

Tani komandanti brazilian gjendej pranë tij dhe ia kishte drejtuar 
armën në kraharor. Në këtë situatë, Alite ra në gjunjë dhe vendosi 
duart pas kokës. 

Policët u afruan, e kapën, e përplasën përtokë dhe e prangosën 
shpejt e shpejt në duar e këmbë. Në pak minuta u gjend në pjesën e 
pasme të një makine të blinduar me xhama të zinj. Udhëtuan për rreth 
dyzet minuta. Në ndenjësen e pasme, Alite ishte në mes të dy policëve 
të armatosur të veshur me të zeza. 

Njëri prej tyre hodhi sytë drejt tij dhe tundi kokën: 

- Je me fat gringo. Mund të të kishim vrarë. Pse nuk bëre si të 
urdhëruan? 

Alite nuk u përgjigj. Në të vërtetë, nuk e dinte arsyen. 

Kur makina ndaloi, e nxorën jashtë. Me sa dukej, ndodheshin në 
një zonë të shkretë në periferi të qytetit. U futën në një godinë të vjetër 
që i ngjante një magazine të braktisur. Alite e kuptoi se ky nuk ishte 
burg. Ndonëse kishte dëgjuar se kushtet në burgjet braziliane ishin të 
tmerrshme, këtu dukej edhe më keq. Ky vend i solli në mend disa prej 
fabrikave të vjetra të braktisura në Kuins dhe Bruklin, ku ai me të tjerë 
mund të çonin ndonjë viktimë për ta rrahur me shkopinj bejsbolli ose 
për ta vrarë. 

Brenda asaj magazine ishte më keq nga ç’e kishte përfytyruar. Vinte 
një erë që të shponte hundët. Kundërmonte një përzierje mes plehrave të 
ndenjura, urinës dhe jashtëqitjes. Alite u mbulua në djersë teksa po e ço- 
nin në një zyrë të godinës. E kishte nga nxehtësia, por edhe nga nervat. 
Minj të shumtë kalonin me shpejtësi mbi dysheme. Tufa mushkonjash, 
të tërhequra nga djersa, gumëzhinin rreth tij ndërsa ngjiste ca shkallë. 

Pasi u futën në një zyrë të mobiluar thjesht, e urdhëruan të ulej 
në një karrige druri dhe të qëndronte drejt. Pak çaste pasi qe ulur, një 
agjent policie i gjatë e i hollë, një brazilian që me sa duket punonte 
për Interpolin, hyri brenda me hapa të mëdhenj dhe zuri vend pas një 
tryeze pune. Në duar kishte një dosje të cilën e shqyrtonte me vëmend- 
je. Pastaj filloi nga pyetjet. Alite nuk nxori asnjë fjalë nga goja. Agjenti 
buzëqeshi, u ngrit dhe eci shpenguar përqark dhomës. U përkul dhe 
i pëshpëriti Alites në vesh. Alite ndjeu erën e duhanit në frymën e tij. 

- Dëgjo, gringo! — i tha. — Këtu nuk jemi në Amerikë. Këtu nuk 
ke asnjë të drejtë përveç atyre që vendos unë. Mund ta mbarojmë këtë 
punë shpejt, si zotërinj të vërtetë, ose sipas mënyrës sime, ama, nëse 
e bëjmë sipas mënyrës sime, të siguroj se plagët do të të shërohen pas 
shumë kohësh. 

Alite buzëqeshi me vete, pavarësisht nga situata. Ai vetë kishte folur 
me këtë gjuhë para njerëzve që i dilnin kundër në botën e krimit në 

Nju Jork, njerëz që nuk kishin paguar, që kishin shitur drogë në zona 
ku nuk u lejohej ose që, për çfarëdo arsye, do të rriheshin pasi kështu 
kishte vendosur ndonjëri nga Gotët. Alite e dinte se agjenti nuk po e 
kërcënonte thjesht për ta trembur. Po mendonte përgjigjet kur agjenti 
u ngrit dhe i tha: 

- Po të jap pak kohë të mendohesh. Do të vij më vonë. 

Me të thënë këto fjalë, agjenti mori për nga dera. 

Alite ngriti lart duart e prangosura. Agjenti buzëqeshi. 

- Ah, po, - vazhdoi ai. - Ato i ke në vend të byzylykëve. Në bazë 
të të dhënave që kemi, je shumë i rrezikshëm. Nuk t’i heqim prangat. 
Mendohu mirë për ato çka të thashë! 

Agjenti u kthye pas katër orësh. Në atë kohë Alite donte të shkonte 
në tualet e mezi po e mbante. Djersa i kullonte në fytyrë, qafë dhe 
shpinë. Prangat në kyçet e duarve e të këmbëve po i brenin lëkurën. 

Këtë herë, Alite iu përgjigj pyetjeve të agjentit. Fillimisht u ankua 
se kishte vështirësi në të kuptuarit e gjuhës, sepse agjenti fliste me di- 
alekt dhe shpejt, si dhe përdorte zhargon. 

- Mos fol gjepura! - i bërtiti agjenti. - Të kemi përgjuar në telefon. 
E dimë që e kupton portugalishten. 

Atëherë Alite e kuptoi se kishte pasur të drejtë. Kishte kohë që e 
ndiqnin. I tha agjentit se mund të komunikonte në portugalisht, por i 
kërkoi të fliste ngadalë dhe qartë. 

Agjenti buzëqeshi. 

- Tani jemi në rrugë të mbarë, - tha ai. 

Marrja në pyetje zgjati rreth dyzet minuta. Alite u pyet për Xhon 
Gotin dhe mafien amerikane. Mori vesh se do ta ekstradonin në 
SFIBA pasi kundër tij qenë ngritur akuza për vrasje. U pyet gjithashtu 
nëse gjatë kohës në Brazil ishte përfshirë në krimin e organizuar dhe 
në veprimtari të tjera kriminale. 

Alite u përgjigj me vërtetësi se gjatë qëndrimit në Brazil nuk kishte 
bërë asgjë në kundërshtim me ligjin. U përpoq t’u shmangej pyetjeve 
të tjera. Agjenti i tha Alites se të nesërmen në mëngjes do të zhvillohej 

një konferencë për shtyp dhe duhej t’u përgjigjej me maturi pyetjeve të 
gazetarëve, duke mos harruar se ishte “mysafir” i qeverisë braziliane. 
“Me fjalë të tjera”, shpjegoi agjenti, “thuaj ç’të duash për Nju Jorkun 
dhe Xhon Gotin, por mendohu dy herë përpara se të thuash ndonjë gjë 
që do të cenonte figurën time dhe Interpolin”. 

Alite e kaloi atë natë në një birucë diku në bodrumin e godinës 
së braktisur. Prangat ia hoqën vetëm kur e futën brenda, por ky ishte 
një lehtësim i papërfillshëm. Nuk kishte as ushqim, as ujë, as tualet. 
Një rojë e vëzhgonte gjatë gjithë kohës. Aty brenda nuk kishte asgjë, 
veç dyshemesë. Gati sa nuk po plaste. I tha rojës se kishte nevojë të 
shkonte në banjë. 

- Gringo, - ishte përgjigjja, - sonte nuk do të dalësh nga kjo birucë. 
Bëj ç’të duash. Nuk e rruan njeri për ty! 

Alite hoqi këmishën dhe e shqeu më dysh. Gjysmën e përdori si 
tualet. Me gjysmën tjetër u fshi. Pasi mbaroi punë, i hodhi copat e 
pista të këmishës jashtë birucës. Pastaj u përpoq të mblidhte veten. E 
dinte se do të kalonte një natë të tmerrshme që do të ishte prologu i 
historinë së tij në sistemin brazilian të burgjeve. 

Në fillim i ra disa herë kryq e tërthor asaj biruce të vogël. Përpiqej 
të fokusohej dhe të mendonte sa më qartë. Bëri ca ushtrime fizike për 
të çliruar disi tensionin që e kishte gllabëruar. Donte ta lodhte veten, 
me qëllim që të merrte të paktën një sy gjumë. Por të ecurit dhe djersi- 
tja tërhoqën drejt tij tufa të pafundme mushkonjash. Pa këmishë ishte 
një pre më e lehtë dhe ato e sulmonin mizorisht. Kur ngadalësonte 
hapin dhe ndalonte, dukej sikur mushkonjat rralloheshin. U përpoq 
të shtrihej mbi dysheme, ku gjeti njëfarë prehjeje nga mushkonjat. Por 
në pak minuta, minj të shumtë i kaluan mes këmbëve, duke e pickuar 
në çdo vend të zbuluar të trupit. 

Kështu e kaloi Xhon Alite natën e parë në qelitë e Brazilit. Do 
të kalonte edhe dy vjet të tjerë në rrethana të ngjashme, në mos më 
ekstreme. Kishte vendosur të mos pranonte ekstradimin. Kishte bërë 
ca kërkime dhe kishte mësuar se në Brazil ligjet mund ta favorizo- 

nin. Nëse gjente një avokat të mirë, besonte se kishte mundësi që të 
mos e ekstradonin. Përndryshe do të përfundonte në Tampa, një nga 
distriktet me ligjet më të ashpra, ku, me akuzat e ngritura, mund ta 
dënonin me burgim të përjetshëm. Kishte një mundësi tjetër që duhej 
ta studionte me hollësi: arratisja nga burgu. Nëse qëndronte në Brazil, 
kishte gjithmonë mundësi për rrugëdalje, për t’u larguar nga burgu 
dhe nga vendi. 

Arrestimi i Alites krijoi sensacion mediatik. Të nesërmen do të 
ishte i pranishëm në një konferencë për shtyp. 

Agjenti që e arrestoi, e paralajmëroi sërish për atë çka mund të 
thoshte në media. Pastaj dy roja i hodhën një pako të mbështjellë me 
letër kafe. Brenda kishte ca plaçka. E çuan në një banjë të pistë ku e 
lejuan të “lahej” te lavamani. U pastrua disi duke u përpjekur të mos 
gërricte lëkurën e irrituar nga pickimet e mushkonjave dhe minjve. 

Duke parë shoqërimin me forca të shumta policore dhe shkrepjet e 
aparateve fotografike, kuptoi se arrestimi i tij ishte një lajm i bujshëm. 
Gjatë konferencës për shtyp foli pak në lidhje me akuzat e ngritura 
kundër tij, duke u përpjekur t’i anashkalonte pyetjet. Edhe kur e py- 
etën për Gotin, përgjigjet e tij ishin evazive. 

- Kushdo që ka jetuar në Nju Jork, ka dëgjuar për të, - tha ai. - Unë 
e kam njohur në lagjen time. 

Tha se nuk dinte gjë në lidhje me akuzat e ngritura në SHBA dhe 
mohoi të kishte qenë pjesëtar i mafies. U përgjigj me ndershmëri vetëm 
kur e pyetën nëse mafia e kishte dërguar në Brazil për të krijuar aty një 
organizatë të rrjetit kriminal. 

- Erdha në Brazil sepse e adhuroj këtë vend, - tha ai. - I adhuroj 
qytetet e tij, malet e tij, popullin e tij. Doja të jetoja këtu përgjithmonë 
dhe po kaloja për mrekulli. Kjo është e gjitha. Nuk ka arsye tjetër. 

Të nesërmen arrestimi i Alites u pasqyrua bujshëm në gazetat krye- 
sore braziliane. “INTERPOL PRENDE MAFIOSO QUE SE RE- 


RREGULLAT E GOTIT 271 


FUGIAVA EM COPACABANA ” 33 — ishte titulli në faqen e parë të 
gazetës “Povo” që botohet në Rio de Zhaneiro. “CHEFE MAFIOSO 
AMERICANO E PRESO NO RIO PELA ” 34 - ishte titulli kryesor i 
gazetës “Diario de S. Paulo”. 

Pas konferencës për shtyp, Alite u shoqërua në një furgon të pol- 
icisë që mori rrugën drejt burgut “Ari Franko”, një nga burgjet më 
famëkeq të sistemit brazilian. Gjatë udhëtimit për në burg, dy agjentë 
të Interpolit u përpoqën ta frikësonin. 

- Gringo, - i thanë. — Po shkojmë në burgun më të tmerrshëm të 
Brazilit, ndoshta më i keqi në të gjithë kontinentin. 

Më pas qeshën. Alite nuk reagoi. Më vonë një agjent tjetër i tha 
qetësisht: 

- Gringo, nuk po bëjmë shaka. Në këtë burg ndodhin çdo ditë 
ngjarje tronditëse. Eshtë një ferr i vërtetë. Po qe se ke para dhe i lutem 
Perëndisë që të kesh, mund të gjesh mënyra për të mbijetuar. Po të 
këshilloj: tregohu shumë i kujdesshëm! Vepro me maturi! Mos i beso 
askujt! 


33 Nga portugalishtja: "Interpoli arreston mafiozin që strehohej në 
Kopakabana" 

Nga portugalishtja: "Kapoja mafioz amerikan ndalohet në Rio" 

KAPITULLI 18 


N ë kohën kur Alite u arrestua në Rio, Xhuniori ishte akoma 
në burg. Agjentët federalë kishin ngritur akuza të tjera në 
fund të dënimit të Gotit në Rei Bruk. Akuzat e reja që u bënë publike 
në korrik 2004, kishin të bënin kryesisht me planin për të rrëmbyer 
dhe vrarë Kërtis Sliuën. Gotit i qe mohuar lirimi me kusht dhe mbeti 
në burg edhe pasi mbaroi dënimin prej shtatëdhjetë e shtatë muajsh. 

Akuzat për eliminimin e Sliuës pasuruan faqet e tabloideve në 
lidhje me sagën e Gotëve. Një njeri si Sliua, themelues i “Engjëjve 
Mbrojtës”, që pëlqente të ishte në qendër të vëmendjes së shtypit, ishte 
viktima e përkryer për një organizatë kriminale që kërkonte famë në 
vend të fshehtësisë. Deri në këtë pikë ishte katandisur familja Gam- 
bino. Gjyqet që pasuan, ofruan edhe më shumë material për mediet e 
dalldisura. U zhvilluan tre gjyqe, dhe në asnjë prej tyre juria nuk arriti 
të merrte vendim. 35 

Në këtë kohë, edhe Viki Goti po jepte kontributin e vet në botën e 
spektaklit, sigurisht, me histori që lidheshin me mafien. Kishte shkruar 
libra dhe ishte bërë “yll” i ekranit. Programi i saj “Duke u rritur si një 
Goti” pretendonte t’u tregonte shikuesve se si ishte jeta e bijës së një 
padrinoje të famshëm. Tre djemtë e saj adoleshentë, me flokë të lyer me 
shumë xhel, me sjellje arrogante, ishin protagonistët e tjerë famëmëdhenj. 


35 


Në këto raste juria nuk arrin numrin e duhur të votave për të marrë vendim. 

Kjo shfaqje ofronte gjithçka që njerëzve u nevojitej të dinin rreth 
situatës së mafies amerikane në mileniumin e ri. “Burrat e nderit”, të 
trilluar në filmin “Kumbari” të Mario Puzos, ishin bërë temë e librave 
komikë, talljeve në emisione radiofonike dhe tabloide; ishin kthyer në 
një karikaturë të vetvetes; ishte tashmë një organizatë që nuk kapte as 
standardet e “Sopranot”, asokohe një serial i famshëm i rrjetit HBO. 

Në këtë kohë, Xhuniori përpiqej të mos binte shumë në sy, teksa 
ngulte këmbë se i kishte dhënë fund përfshirjes në mafie. Por, pas 
akuzës së re, mund të dënohej sërish. Edhe nëse juria pranonte faktin 
se kishte hequr dorë nga veprimtaritë kriminale që në vitin 1999, ai 
mbante përgjegjësi për ngjarje që kishin ndodhur përpara asaj date. 
Dhe sulmi ndaj Sliuës kishte ndodhur përpara vitit 1999. Kështu, 
Xhuniori u detyrua të ndiqte një qasje tjetër. 

Në janar 2005, ndërsa Alite luftonte për mbijetesë në burgun bra- 
zilian, Goti me avokatët e tij, Xhefri Lihtman dhe Mark Ferniç, ven- 
dosën të takoheshin me autoritetet federale për të diskutuar mundësinë 
për të bashkëpunuar. Seanca u zhvillua më 18 janar 2005, në zyrat e 
prokurorisë, në rrugën “Përl”, nr.500, në Manhatanin e Poshtëm. Në 
këtë kohë, Goti ishte ende në paraburgim dhe ndoshta u shoqërua në 
këtë takim nga mareshalët federalë. 

Historia e “flirtimit” të tij me autoritetet federale nuk u mor vesh 
deri në tetor 2006, njëzet e dy muaj më vonë. Ky lajm u bë publik 
nga Xheri Kapisi në editorialin e tij në “New York Sun”, ku citonte 
“burimet” që ofronin detaje për takimin, përfshirë edhe versionin e 
Xhuniorit në lidhje me vrasjen e Deni Silvës, “vetëvrasjen” e Xhon 
Senamos, dhe shpërblimin e dhënë një detektivi policie për të mos e 
përfshirë në hetim emrin e Gotit. 

Kapisi shkruante se detektivi, tani në pension, Xhon Deil, nuk iu 
përgjigj kërkesave për të komentuar në lidhje me akuzat e supozuara. 
Ai gjithashtu theksonte se në fillim të viteve ’90, Deili kishte mohuar 
se kishte marrë një ryshfet prej dhjetë mijë dollarësh nga Xhon Goti. 

Në këtë shkrim, Kapisi citonte gjithashtu avokatin mbrojtës të 

Gotit, Çarls Karnesin, i cili thoshte se Xhuniori kishte konfirmuar 
zhvillimin e takimit, por shtonte se klienti i tij nuk kishte pasur qëllim 
të bashkëpunonte. 

Kapisi shkruante gjithashtu se Karnesi i kishte thënë se Goti “ka 
pranuar se është mbajtur një takim i tillë, por këmbëngul se nuk ka 
inkriminuar askënd dhe as që e ka çuar në mendje të bashkëpunojë me 
prokurorinë. Në qoftë se do të kishte dashur të bënte një marrëveshje të 
tillë, avokatët e tij do ta kishin pasur të lehtë ta mundësonin kaq gjë.” 

Në vend që të hapim debat në lidhje me atë çka u tha dhe çka u 
synua në atë takim, më poshtë jepet kopja e dokumentit pesëfaqësh të 
FBI-së, i njohur si memorandumi 302, ku pasqyrohet takimi i Xhon 
A. Gotit (Xhunior Gotit) dhe avokatëve të tij me agjentët federalë në 
janar të vitit 2005. Pasi e lexoi, Alite tha se kjo ishte një përpjekje tipike 
e Xhunior Gotit për të fajësuar të tjerët. Shtoi se versioni i ngjarjeve i 
përshkruar nga Xhuniori, të paktën ngjarjet për të cilat Alite është në 
dijeni, është një mishmash mes fakteve dhe trillimit. Në memoran- 
dum, akuzat nuk paraqiten si fakte për qëllimet e kësaj historie, por 
thjesht për të treguar se Xhunior Goti u takua me autoritetet dhe, në 
kuptimin e plotë të fjalës, ishte i gatshëm të jepte emra të shumtë - 
gangsterë, policë, biznesmenë dhe politikanë — në përshkrimin e tij të 
aktiviteteve kriminale të familjes Gambino. Në këtë version, emrat e 
biznesmenëve dhe politikanëve janë shënuar me X, pasi, nëse pyeten 
nga autoritetet, me siguri që do të mohonin çdo akuzë. Mbetet emri i 
Deilit sepse është identifikuar tashmë në reportazhet e lajmeve. Edhe 
ai ka mohuar se ka marrë para nga mafia. Nuk ka ndryshime të tjera 
në transkriptimin e memorandumit. 

Është gjithashtu me interes të theksohet se, megjithëse u zhvillua 
në janar 2005, intervista u transkriptua zyrtarisht vetëm një vit më 
vonë. Në këtë kohë, agjentët federalë ose Goti, apo ndoshta të dyja 
palët, kishin vendosur se një marrëveshje bashkëpunimi nuk ishte e 
mundur. Alite beson se agjentët federalë nuk e pranuan bashkëpuni- 
min e Gotit sepse e dinin se po gënjente për të shfajësuar veten. 

BYROJA FEDERALE E HETIMIT 

Data e transkriptimit: 16/01/2006 

XHON A. GOTI, i njohur gjithashtu si XHUNIOR GOTI, 
ishte i pranishëm në zyrën e prokurorit të SHBA-ve, 
distrikti jugor i Nju Jorkut, me adresë në rrugën “Përl”, 
nr.500, Nju Jork, më 18 janar 2005, për një marrëveshje 
me prokurorinë. Ky takim bëhet me kërkesën e XHUNIOR 
GOTIT. Në takim ishin gjithashtu të pranishëm AVOKATËT 
E XHUNIOR GOTIT, Xhefri Lihtman dhe Mark Ferniç, si 
edhe prokurorët e Shteteve të Bashkuara, Robert Buehler, 
Xhun Kim dhe Xhenifer Roxhërs. 

Pasi XHUNIOR GOTI dhe avokatët mbrojtës lexuan 
marrëveshjen dhe prokurorët u shpjeguan atyre kushtet 
e kësaj marrëveshjeje, XHUNIOR GOTI e nënshkroi këtë 
marrëveshje. Më pas, XHUNIOR GOTI ofroi informacionin 
në vijim. 

Vrasja e Deni Silvës 

Në orët e para të mëngjesit të 11 ose 12 marsit 1983, 
XHUNIOR GOTI, së bashku me shokët e tij, MARK KAPUTO 
dhe ENTONI AMOROSO, qenë të pranishëm në barin 
“DHELPRA E ARGJENDTË”, që ndodhet në kryqëzimin 
mes rrugës “101” dhe shëtitores “Liria”, në Kuins, Nju 
Jork. Në një moment, TOMI (të cilit nuk i dihet mbiemri), i 
njohur me pseudonimin “ELFI”, iu afrua XHUNIOR GOTIT, 
i cili qe ulur në bar me një shoqe të quajtur DONA (të cilës 
nuk i dihet mbiemri). Sipas XHUNIOR GOTIT, “ELFI” e 
ngacmoi disa herë. Shkëmbyen fjalë dhe pasi u nxehën 
gjakrat, XHUNIOR GOTI e goditi “ELFIN” me një shishe 

të thyer. XHUNIOR GOTI i nguli “ELFIT” një thikë që 
XHUNIOR GOTIT ia cLha AMOROSO. 

Sipas XHUNIOR GOTIT plasi një slierr ku u përfshinë 
tridhjetë deri në dyzet klientë të barit. XHUNIOR GOTI 
kujton se ndër personat e përfshirë në sherr qenë: DENI 
SILVA, XHON dhe GREG MASA, ANXHELO KASTELI, 

XHOI KUIRO, RAJLI (të cilit nuk i dihet emri) dhe XHON 
SEMANO. XHUNIOR GOTI deklaroi se DENI SILVA u godit 
me thikë dhe u vra gjatë këtij sherri. 

XHUNIOR GOTI përshkroi takimin që ndodhi pak kohë pas 
këtij incidenti në “DHELPRËN E ARGJENDTË” ndërmjet 
ANXHELO RUXHEROS dhe detektivit të departamentit 
të policisë së Nju Jorkut, XHON DEILI. XHUNIOR GOTI 
e shoqëroi me makinë RUXHERON për te ky takim që u 
bë në restorantin “Sherud”. Përpara takimit, XHUNIOR 
GOTI dhe RUXHERO diskutuan qëllimin e takimit. Sipas 
XHUNIOR GOTIT, RUXHERO mbante një zarf me njëzet e 
pesë mijë dollarë. XHUNIOR GOTI vëzhgoi se RUXHERO 
u ul në pjesën e pasme të restorantit dhe u takua me 
DEILIN dhe një burrë tjetër të panjohur. RUXHERO e 
njoftoi XHUNIOR GOTIN se kjo pagesë prej njëzet e pesë 
mijë dollarësh iu dha DEILIT për ta hequr emrin e tij 
(XHUNIOR GOTIT) nga hetimet në lidhje me vrasjen në 
“DHELPRËN E ARGJENDTË”. XHUNIOR GOTI nuk mori 
pjesë në takimin me DEILIN. Kur po dilte nga restoranti, 
DEILI e pa XHUNIOR GOTIN, teksa ky i fundit priste në 
makinë. 

Pas këtij takimi të RUXHEROS me DEILIN, XHUNIOR 
GOTI u udhëzua nga i ati, XHON GOTI, të largohej derisa të 
qetësohej situata. XHUNIOR GOTI shkoi në Fort Lodërdeil 
të Floridës, ku qëndroi për ca kohë. Pas pak ditësh, XHON 
GOTI shkoi të takonte të birin në Florida dhe të dy u 

kthyen më pas në Nju Jork. 

Pas kthimit në Nju Jork, XHUNIOR GOTI mësoi se kishte 
vdekur XHON SEMANO, një nga shokët e DENI SILVAS, 
i cili ishte i pranishëm në “DHELPRËN E ARGJENDTË”, 
natën kur u qëllua SILVA. Me sa duket XHON SEMANO 
kishte varur veten. 

XHUNIOR GOTI ofroi përshkrimin e mëposhtëm: 
ANXHELO RUXHERO “u mënjanua nga skena” (u dëbua 
nga organizata) me urdhër të XHON GOTIT, pas vrasjes së 
XHIMI HAJDELLIT në vitin 1986. HAJDELLI u torturua 
dhe u vra nga anëtarë të familjes kriminale Lukeze, sepse 
ai (HAJDELLI) dhe të tjerë kishin eliminuar ENTONI 
KASON. Familja Lukeze mësoi se vrasja e ENTONI KASOS 
ishte organizuar nga RUXHERO dhe kërkoi nga Gamhinot 
ekzekutimin e RUXHEROS. XHON GOTI, i cili e kishte 
RUXHERON shok të ngushtë, nuk e eliminoi RUXHERON, 
por “e mënjanoi nga skena”. 

Përpara vrasjes së HAJDELLIT, anëtarët e familjes 
Lukeze kërkuan që anëtarët e familjes Gambino, XHIMI 
FAILA dhe XHO KORAO, të shkonin në vendin ku mbahej 
HAJDELLI. Sipas XHUNIOR GOTIT, PAILA dhe KORAO u 
thirrën në atë vend me qëllim që të ishin të pranishëm kur 
HAJDELLI të pranonte përfshirjen e tij dhe të RUXHEROS 
në vrasjen e KASOS. Përpara se familja Lukeze të vriste 
HAJDELLIN, FAILA dhe KORAO kërkuan miratimin e 
anëtarit të familjes Gambino, DENI MARINO, për të vrarë 
HAJDELLIN, sepse, sipas XHUNIOR GOTIT, HAJDELLI 
ishte nipi i MARINOS. 

Edhe pse RUXHERO “ishte mënjanuar nga skena”, 
XHUNIOR GOTI vazhdonte ta takonte, duke shkelur në 
këtë mënyrë protokollin e mafles. Babai i XHUNIORIT 
(XHON GOTI) e qortoi disa herë dhe i tha se e kishte të 

ndaluar të takohej me RUXHERON. XHUNIOR GOTI mësoi 
nga RUXHERO se disa javë apo disa muaj pas vrasjes së 
SILVËS në “DHELPRËN E ARGJENDTË”, SENAMO kishte 
ngulur këmhë në polici që të hetohej vrasja e SILVËS. 
RUXHERO i tregoi XHUNIOR GOTIT se SENAMO kishte 
përmendur emrin e tij (XHUNIOR GOTIT) gjatë hetimeve, 
duke ofruar të dhëna për rolin e tij (XHUNIOR GOTIT) 
në sherrin e asaj nate që rezultoi në vrasjen e SILVËS. 
RUXHERO i tregoi gjithashtu XHUNIOR GOTIT se ai 
(RUXHERO) dhe të tjerë kishin shtënë në dorë nga DEILI 
një raport zyrtar të policisë, në lidhje me hetimet e vrasjes 
së SILVËS. Kështu, RUXHERO i tregoi XHUNIOR GOTIT 
se SENAMO nuk kishte vrarë veten, por ai (RUXHERO) 
me XHO UATSIN dhe UILLI BOI XHONSONIN e kishin 
ekzekutuar SENAMON me urdhër të XHON GOTIT. Më tej, 
RUXHERO i tha XHUNIOR GOTIT se detektivi XHON DEILI 
ofroi informacionin e nevojshëm në lidhje me SENAMON. 
Bazuar në këto të dhëna, anëtarët e familjes Gamhino 
arritën të zbulonin vendndodhjen e SENAMOS. 

Pas disa vjetësh, kur XHUNIOR GOTI u arrestua për 
akuza që nuk kishin lidhje me vrasjen e SILVËS, DEILIT iu 
dha një shumë shtesë, pasi emri i XHUNIOR GOTIT ishte 
shfaqur sërish në hetimin për vrasjen e SILVËS. 

XHUNIOR GOTI deklaroi se, pasi i ati u arrestua dhe u 
mbajt në burg (në dhjetor të vitit 1990), XHUNIOR GOTI 
takohej shpesh me XHO UOTSIN, i cili ishte hashkëpunëtor 
i ngushtë i XHON GOTIT. Në një prej këtyre takimeve, 
në restorantin kinez “Lum Çin”, UOTSI kishte pranuar 
përfshirjen në vrasjen e SENAMOS. UOTSI i tregoi 
gjithashtu XHUNIOR GOTIT se vrasja e tij e parë kishte 
qenë ajo e VITO BORELIT në vitet ‘80. Këtë vrasje ai 
(UOTSI) e kishte kryer në hashkëpunim me XHON GOTIN. 

Sipas XHUNIOR GOTIT, XHON DEILI punonte në rajonin 
e policisë nr.106 gjatë kohës që mori shpërblimin nga 
familja Gambino dhe ofroi informacion në lidhje me 
vrasjen e SILVËS. XHUNIOR GOTI shtoi se më pas, DEILI 
punoi në zyrën e prokurorit të Kuinsit. 

Vendgrumtaullimi i mbeturinave në Oak Point 

Nga fundi i viteve ’80, XHUNIOR GOTI dhe të tjerë synonin 
të bënin disa ndërtime në një truall rreth njëzet e tetë 
akra në Bronks, pranë urës Triboro. Kjo sipërfaqe toke 
njihej si Oak Point dhe në atë kohë përdorej nga bashkia e 
Nju Jorkut si vendgrumbullim plehrash. XHUNIOR GOTI 
dhe bashkëpunëtorët e tij donin të ndërtonin pallate 
në këtë pronë, përmes kompanisë “Bright Star Homes”. 
Përveç banesave, XHUNIOR GOTI donte të përfshihej në 
ndërtimin e një qendre parahurgimi në Bronks, e cila do 
të ngrihej në këtë truall. XHUNIOR GOTI mori garanci se 
këtë qendër paraburgimi do t’ia shiste pastaj bashkisë së 
Nju Jorkut për njëzet milionë dollarë. 

Sipas XHUNIOR GOTIT, XXX, një ortak i XHUNIOR GOTIT 
në këtë sipërmarrje bleu të gjithë pronën. XHUNIOR GOTI 
këshilloi që t’u paguheshin ryshfet të paktën dy zyrtarëve 
të bashkisë më qëllim që të garantohej dhënia e lejeve 
të nevojshme për zbatimin e projektit. XHO ZINGARO, 
një kapo i familjes Gambino, kishte lidhje të ngushta me 
politikanin e zgjedhur në Bronks, XXX. XHUNIOR GOTI i 
dha ZINGAROS njëzet mijë dollarë; ky i fundit do t’ia jepte 
XXX. Sipas ZINGAROS, XXX i pranoi njëzet mijë dollarët. 
XHUNIOR GOTI, duke përdorur pseudonimin XHON 
RUSO, takoi XXX në një pritje të organizuar në një qendër 
komunitare në Bronks. 

Sipas XHUNIOR GOTIT, ryshfete të tjera iu dhanë XXX 
nëpërmjet XXX. XXX sugjeroi që t’i jepej një shpërblim 
edhe XXX. Sipas XHUNIOR GOTIT, në të paktën dy 
raste, ai (XHUNIOR GOTI) i dha XXX njëzet e pesë mijë 
dollarë për XXX. Bashkëpunëtori i ngushtë i XHUNIOR 
GOTIT, MAJKËLL MEKLAFLIN, dorëzoi paratë. Përsëri, 
XHUNIOR GOTI, duke përdorur pseudonimin XHON 
RUSO, u takua drejtpërdrejt me XXX në zyrën e XXX. 
Sipas XHUNIOR GOTIT, paratë që iu dhanë XXX siguruan 
lejen (lejet) që iu nevojiteshin XHUNIOR GOTIT dhe 
bashkëpunëtorëve të tij për zbatimin e projektit. 

Përveç pagesave të përmendura më sipër, XHUNIOR 
GOTI u dha shuma shtesë prej njëqind mijë deri në 
njëqind e njëzet e pesë mijë dollarë disa politikanëve 
nëpërmjet XXX dhe studios ligjore XXX, me qëllim që të 
“grasatoheshin ingranazhet” për të mundësuar ndërtimin 
e apartamenteve dhe qendrës së paraburgimit. 

Pasi XXX bleu Oak Pointin, XHUNIOR GOTI dhe 
bashkëpunëtorët e tij vazhduan të menaxhonin 
vendgrumbullimin e plehrave nga janari 1989 deri 
në fund të gushtit 1989. “Djemtë” e XHUNIOR GOTIT, 
përfshirë MEKLAFLININ, administronin mbledhjen 
e plehrave. XHUNIOR GOTI deklaroi se hetuesit në 
departamentin e hetuesisë apo një agjenci tjetër hetimore 
në bashkinë e Nju Jorkut fotografuan disa herë XHUNIOR 
GOTIN në atë terren. Sapo u zbulua se XHUNIOR 
GOTI ishte përfshirë në këtë projekt, investitorët e tij 
(XHUNIOR GOTIT) dhe biznesmenë të tjerë hoqën dorë, 
dhe projekti nuk u përfundua. 

Në pranverën e vitit 1990, XHUNIOR GOTI dhe anëtarë 
të tjerë të familjes Gambino kishin ndër mend të 
zbatonin një projekt tjetër, që përfshinte gjithashtu një 

vendgrumbullim pleiirash. Ky ndodhej në Matamoras të 
Pensilvanisë. XHUNIOR GOTI u konsultua me anëtarë 
të tjerë të familjes Gambino, si edhe me disa anëtarë 
të hierarkisë së lartë të familjes Lukeze, në lidhje me 
këtë projekt. Nga familja Gambino (së cilës XHUNIOR 
GOTI i referohet vazhdimisht si “familja jonë”) ishin 
të pranishëm XHUNIOR GOTI, xhaxhai i tij (XHUNIOR 
GOTIT) PIT GOTI, dhe SALVATORE GRAVANO. Këta u 
takuan me përfaqësuesit e familjes Lukeze, AL DARKO, 
ENTONI KASO dhe PATI MASELI. Sipas XHUNIOR GOTIT, 
nuk u arrit një marrëveshje për blerjen dhe përdorimin e 
këtij vendgrumbullimi. 

Zyra e prokurorit të Kuinsit 

XHUNIOR GOTI deklaroi gjithashtu se, duke qenë se 
anëtari i familjes Gambino, ENTONI GUERIERI, kishte 
një marrëdhënie të ngushtë me politikanin XXX, familja 
Gambino kishte “influencë” në zyrën e prokurorit të 
Kuinsit, gjatë kohës kur aty ishte kryeprokuror XHON 
SANTUÇI. XHUNIOR GOTI kishte identifikuar se XXX 
ishte “ndërmjetësi” i familjes Gambino. XHUNIOR GOTI 
theksoi gjithashtu se, pas vdekjes së GUERIERIT, familja 
Gambino nuk kishte më influencën e mëparshme në zyrën 
e prokurorit të Kuinsit. 


Tetë muaj pas kësaj seance në prokurori, Xhon A. Goti gjendej në 
bankën e të akuzuarve kur filloi gjyqi i parë për rrëmbimin e Sliuës. 
Gjyqi nisi në gusht 2005 në gjykatën e Manhatanit të Poshtëm. U 
zhvillua si të ishte një teatër. Spektatorë të zellshëm mbanin radhë 

në korridor një orë përpara se të fillonte gjyqi me qëllim që të zinin 
vendet me të mira. Kur dëshmoi Sliua, nga fundi i gushtit, salla ishte 
mbushur plot, madje nuk kishte më vend as për ata që qëndronin në 
këmbë. Dukej si një komedi fantastike mes gangsterësh dhe gaze- 
tarësh. Sliua, aktivist i njohur dhe gazetar në radio, në bankën e dësh- 
mitarit; Goti, bosi i famshëm i mafies, në bankën e të pandehurit; 
dhe Viki, princesha gjuhëlëshuar e mafies, biondja vetullzezë, ulur në 
radhët e pasme, në mbështetje të të vëllait, pasi qe shfaqur në mëngjes 
në emisionin “Duke u rritur si një Goti”. 

- E kam quajtur Xhon Gotin trafikantin numër një të Amerikës, - 
deklaroi Sliua nga banka e dëshmitarit kur e pyetën se ç’kishte thënë 
për “Donin elegant” gjatë deklamimeve të tij në emisionet radiofonike 
të vitit 1992. Por, gjatë dëshmisë, ai pranoi gjithashtu se, si udhëheqës i 
“Engjëjve Mbrojtës”, ndonjëherë e kishte ekzagjeruar apo kishte fabri- 
kuar detaje me qëllim që të krijonte legjendën ligjzbatuese të grupit 
urban vigjilent që ai drejtonte. Pasi u shpall se ky ishte një gjykim i 
pavlefshëm, një anëtar anonim i jurisë u shpreh për një gazetë se disa 
prej pjesëtarëve të jurisë nuk e honepsin Sliuën, pasi tregohej mburra- 
vec dhe arrogant. Paneli kishte votuar dhjetë me dy dhe shtatë me pesë 
në favor të dënimit, duke u bazuar në akuzat për rrëmbimin e Sliuës. 
Por, pavarësisht nga përpjekjet e atyre që votuan për dënim, ishte e 
pamundur të zhbllokohej situata. Në kushtet kur ishte e pamundur të 
merrej një vendim, gjyqtari shpërndau jurinë dhe e shpalli gjykimin 
të pavlefshëm. 

Pas pak kohësh u vendos për një rigjykim. Ndërkohë, Xhuniori qe 
liruar me kusht atë shtator dhe u lejua të shkonte në shtëpi. U mbajt 
në arrest shtëpie dhe u vu nën monitorim elektronik. Familjarë dhe 
miq të tij, përfshirë motrën, Vikin, vunë pronën e tyre si garancinë 
prej shtatë milionë dollarësh për lirimin e tij. Xhuniori do të mbetej 
“i burgosur” në shtëpinë e tij në Long Ajlënd, duke kaluar ditët me të 
shoqen, Kimin, dhe pesë fëmijët e tyre. 

Për Aliten nuk u pranua lirimi me kusht, pavarësisht përpjekjeve të 

avokatit të tij brazilian për të bindur gjyqtarët se klienti i tij e gëzonte 
këtë të drejtë. Në fakt, thotë Alite, nëse do ta kishin liruar me kusht, 
do të ishte larguar nga Brazili. Kështu i mbeti të kalonte dy vjetët e 
ardhshëm duke luftuar për mbijetesë dhe duke u përpjekur për t’u 
arratisur. 

Sherret, rebelimet dhe vrasjet ishin pjesë e rutinës së përditshme 
në burgjet e Brazilit. Të burgosurit ndaheshin në fraksione. Dukej se 
ata që qenë të lidhur me organizata, si p.sh. Komanda e Kuqe, kishin 
më shumë influencë, por kjo gjë ishte relative, pasi duhej marrë në 
konsideratë mendësia e autoriteteve të burgut. Në nivelin më të ulët 
të shkallës të së burgosurve ishin brazilianët e varfër që nuk kishin as 
njohje, as para, dhe as mënyra për t’u mbrojtur. Shpesh ata trajtohesh- 
in mizorisht nga gardianët. Rriheshin, torturoheshin dhe përdhuno- 
heshin. 

Edhe autoritetet e burgut ishin të ndara në fraksione. Kjo ndarje 
fillonte me policinë ushtarake që vëzhgonte perimetrin e godinës së 
burgut, për të mos lejuar arratisjet dhe, të paktën teorikisht, për të 
ofruar kontrollin e parë për çdokënd që hynte në objekt. Ata ishin 
të armatosur rëndë dhe të politizuar. Brenda në burg ishin gardianët 
- functionaries - dhe të besuarit e tyre. Gardianët kishin për detyrë 
të ruanin rendin brenda kompleksit të qelive. Ata mund të ishin në 
anën e drejtorit të burgut, zëvendësdrejtorit ose Komandës së Kuqe. Të 
gjithë merrnin ryshfete, ndaj aleancat ndryshonin vazhdimisht. Nga 
ana tjetër, të besuarit i bindeshin drejtorit ose zëvendësdrejtorit. Këta 
ishin zakonisht të dënuar me burgim të përjetshëm, të cilët bënin të 
tilla marrëveshje me qëllim që t’u lehtësoheshin kushtet në të cilat 
jetonin. Shumica ishin si përbindësha. Zakonisht, njerëz të varur nga 
droga dhe asteroidet, ata zbatonin verbërisht urdhrat e drejtorit dhe 
zëvendësdrejtorit. Këta kriminelë të pashpirt kryenin rrahje barbare 
në emër të shefave të tyre dhe shërbenin gjithashtu si informatorë të 
administratës brenda burgut. 

Shumica e burgjeve braziliane, ashtu si “Ari Franko”, ishin të mbi- 

populluara, të fëlliqura e të skëterrshme. Nevojtoret ishin pak a shumë 
si vrima të çara në dysheme. Këto vrima zbrazeshin në tuba të vjetër 
dhe të prishur. Ujërat e zeza në katet e sipërme rridhnin vazhdimisht 
nga këto tubacione që kalonin përgjatë tavaneve të qelive të poshtme. 
Era kundërmuese, zhurma, lagështira, nxehtësia dhe ndotja krijonin 
një mjedis të tmerrshëm. 

Në mars 2005, pak kohë pasi Aliten e kishin futur në burg, BBC- 
ja, rrjeti i njohur televiziv britanik, transmetoi një dokumentar mbi 
kushtet në burgjet e Brazilit. Reportazhi nisi me komentet e Xhejms 
Kavalaros, një profesor drejtësie i Universitetit të Stanfordit dhe 
themelues i organizatës braziliane për të drejtat e njeriut, “Qendra 
globale për drejtësi”. Kavalaro thoshte se kishte qenë në shumë burgje 
të vendit dhe kudo paraqitej e njëjta situatë. 

- Ato janë të errëta, të zymta, të ndotura dhe të lagështa, - tha ai 
për BBC-në. - Disa prej tyre duken si birucat mesjetare të kështjellave. 
Është për t’u çuditur, në të gjitha burgjet vjen e njëjta erë e keqe. Ush- 
qime të kalbura, urinë, fekale, djersë. 

Disa vjet më vonë, avokati mbrojtës i Alites në Tampa, Timoti 
Fitzxherald, u përpoq të parashtronte në gjyq disa prej përvojave të 
hidhura që kishte kaluar Alite në burgjet e Brazilit. Fitzxheraldi vuri 
në dukje pjesë nga raporte qeveritare dhe organizata të të drejtave të 
njeriut, që përpiqeshin të hidhnin dritë mbi problemet e sistemit të 
burgjeve në Brazil, probleme që dukeshin të pazgjidhshme. Një nga 
këto dokumente të paraqitura nga Fitzxheraldi ishte pjesë e një raporti 
mbi të drejtat e njeriut, të përgatitur nga Departamenti Amerikan i 
Shtetit në vitin 2008, në lidhje me kushtet e tmerrshme në këto burgje. 
Ndër të tjera në këtë raport citohej si vijon: 


Kushtet në burgjet e Brazilit variojnë. Në rastin më 
të mirë këto kushte janë të këqija. Shpesh ato janë 
jashtëzakonisht të ashpra dhe kërcënuese për jetën. Në 

shumicën e tyre vihet re abuzim nga gardianët, nivel i 
ulët i kujdesit mjekësor dhe mbipopullim. 

Shpesh zyrtarët e burgjeve i trajtojnë të burgosurit në 
mënyrë të dhunshme, duke përfshirë torturën. Kushtet 
e vështira ose të rrezikshme në punë, neglizhenca nga 
ana e administratorëve, gjendja e rënduar higjienike, 
shpërdorimi i detyrës nga gardianët, dhe mungesa e 
kujdesit shëndetësor, kanë shkaktuar një numër të madh 
vdekjesh në këto burgje. Sa i përket rojave të burgut, 
kushtet e këqija të punës dhe pagesa e ulët kanë nxitur 
përhapjen e korrupsionit. Të burgosur që kanë kryer 
krime të lehta, i fusin në të njëjtat ambiente ku mbahen 
edhe vrasësit. Sipas Departamentit Kombëtar të Burgjeve, 
në qershor kishte 392,879 të burgosur, dyzet për qind më 
shumë sesa kapaciteti i sistemit dhe numri i tyre shtohej 
me rreth tre mijë persona në muaj. 


Alite vuri re gjithashtu se dhuna e rrugës (në banda të tilla si Ko- 
manda e Kuqe) depërtonte edhe në burgje, ku njëra palë ose tjetra 
- organet ligjzbatuese ose gangsterët - kërkonte shpagim për atë çka 
kishte ndodhur jashtë. Këtë e ilustron fare mirë një rebelim në një burg 
të Sao Paulos në vitin 2005, pak kohë pasi Aliten e kishin mbyllur në 
“Ari Franko”. Të burgosurit morën në kontroll një godinë të burgut 
dhe masakruan anëtarët e fraksionit kundërshtar. U prenë kokat pesë 
prej viktimave të tyre dhe më pas ua ngulën në hunj që i valëvitnin 
nga tarraca e ndërtesës. 

Mbijetesa ishte një sfidë e përditshme. Pasi e mori veten nga depre- 
sioni i ditëve të para, Alite vendosi se duhej medoemos të mbijetonte. 
Miku i tij i parë në “Ari Franko” ishte një i burgosur që quhej Emer- 
son, i cili ishte kreu i Komandës së Kuqe në bllokun e qelive, ku qe 
vendosur Alite. 

Aliten e futën në një qeli të “Ari Frankos” në mes të natës. Në 
shenjë respekti, Emersoni i liroi krevatin. Kjo qeli, e projektuar për të 
strehuar dhjetë persona, kishte rreth dyzet të burgosur. Ishte e vështirë 
të flije në krevate prej guri të futur në mure të trasha. Shumë nga 
të burgosurit mblidheshin kruspull në qoshe dhe flinin në dysheme. 
Emersoni zuri krevatin e një të burgosuri tjetër, të cilin e urdhëroi të 
gjente vend tjetër. Duke parë këtë veprim, Alite kuptoi se aty brenda 
ligjin e bënte Emersoni. 

Javën e parë e pati jashtëzakonisht të vështirë. Përjetoi një presion 
të padurueshëm. Ishte si një sulm emocional dhe fizik kundër mendjes 
dhe shqisave. Alite as që e kishte idenë nëse ndokush e dinte se çfarë i 
kishte ndodhur atij, dhe nuk kishte se si të vihej në kontakt me botën e 
jashtme. Po e mbyste pisllëku dhe vuante nga pagjumësia. Vazhdonin 
pickimet e pafundme të mushkonjave dhe minjve. Qelitë ishin gjithash- 
tu të mbushura me milingona të kuqe që gjatë natës turreshin mbi trupat 
e të burgosurve. Gjumi ishte një formë tjetër mbijetese derisa i dhanë 
ilaçe të improvizuara - kremra dhe pomada - që parandalonin deri 
diku mësymjen e milingonave. Alite e kishte të pamundur të gëlltiste 
ushqimin. Çdo vakt ishte i njëjtë: një kusi me oriz dhe një tjetër me 
fasule, që duhej të ndaheshin mes të gjithë të burgosurve të atij blloku. 

- Në kusi kishte Iloj-Iloj insektesh, - tregon ai. - Nuk mundesha ta 
haja atë ushqim. 

Emersoni i tha se duhej të mësohej me këtë ushqim. Ishte e vetmja 
mënyrë për të mbijetuar. Pastaj i tha Alites se ishte e rëndësishme që të 
tregohej i fortë dhe vigjilent, pasi kishte edhe “mundësi” të tjera. Më 
këtë kuptoi se ndoshta mund të manovronte në “Ari Franko” ashtu 
si kishte bërë në Feërton, MekKin dhe Allenud. Paratë dhe lidhjet të 
vijnë në ndihmë në çfarëdolloj rrethanash. Alite kishte para. Emersoni 
kishte lidhje. 

- Më pyeti nëse doja t’i telefonoja ndokujt, pasi mund të siguronte 
një celular, sikur të ishte një magjistar, - thotë Alite. - Më tha edhe se, 
nëse kisha para, një nga gardianët mund të na e sillte nga jashtë. 

Alite vuri re se Emersoni e kishte seriozisht. 

- Sigurisht që dua të flas me dikë, - tha ai. 

- Atëherë, miku im, shih se ç’do të bëj, - ia ktheu i burgosuri i 
Komandës së Kuqe. 

Ai dhe Alite ecën shpenguar drejt tualetit, ku ishte vrima që shër- 
bente si nevojtore. Pastaj Emersoni ia bëri me shenjë një të burgosuri 
tjetër, një djaloshi thatanik që quhej Marselo, i cili, siç do të mësonte 
më vonë Alite, ishte një prej çerrave të Emersonit. Marselo u kthye në 
qeli. Erdhi me krahun e djathtë të mbuluar me një qese plastike pleh- 
rash nga dora deri te shpatulla. Emersoni hodhi sytë rreth e rrotull. 
I tha Alites të zinte një pozicion që të bllokonte shikimin e të tjerëve. 
Duke u ruajtur nga rojat që mund ta vëzhgonin, Marselo u ul në 
gjunjë, futi dorën në vrimë dhe prej aty nxori një qese të vogël plastike. 

- Krahun e kishte me copa jashtëqitjeje, - tregon Alite. - Kundër- 
monte i tëri. Por brenda qeses së vogël plastike kishte një telefon celu- 
lar. 

Marselo pastroi krahun dhe qesen e vogël me ujë në një lavaman 
në qoshe të dhomës, që shërbente si zonë e dushit. Sigurisht që kishte 
vetëm ujë të ftohtë. Kur laheshin, të burgosurit ndihmonin njëri- 
tjetrin duke i hedhur ujë shokut me kanoçe. Këto të fundit shërbenin 
edhe për t’i hedhur ujë “tualetit”. 

- Fillimisht hidhje një kovë ujë për të larguar minjtë, - tregon Alite. 
- Pastaj rrije galiç dhe mundoheshe të mbaroje punë sa më shpejt. 
Nëse vonoheshe, minjtë mund të ktheheshin, dhe të pickonin në pra- 
panicë, në këmbë ose në testikuj. 

Me sa duket minjtë nuk e kishin dëmtuar qesen plastike ku ruhej 
telefoni celular. Pasi e pastroi, Marselo ia dha Emersonit, i cili ia bëri 
me shenjë Alites që ta ndiqte për në zonën e dushit, një qoshk plot 
lagështirë me mure të fëlliqura. Emersoni nxori nga muri një copë 
sapun që kishte pamjen e një cope tulle. Me një thikë zvicerane, ai 
preu më dysh copën e sapunit ku gjendej një kartë telefoni. Pasi e vuri 
kartën, ai me Aliten ecën përgjatë mureve derisa celulari u ndez. 


RREGULLAT E GOTIT 389 


Alite bëri telefonatën e parë nga burgu brazilian. Do të bënte qin- 
dra të tjera gjatë dy viteve në vijim, duke përdorur celularë të futur 
kontrabandë në burg dhe karta të fshehura në shumë vrima. 

Fillimisht i telefonoi një shoku që i kërkoi para dhe sende personale 
si veshje, sapun, dhe shampo. Më pas, gardiani që e ndihmoi, i solli 
paratë dhe sendet e tjera në burg. Ai mbajti tarifën e tij për shërbimin 
e kryer. Paratë u krijuan mundësi Alites dhe Emersonit që të korrup- 
tonin rojat e tjera me qëllim që të kishin kushte jetese disi më të mira. 

Emersoni i shpjegoi se si funksiononin gjërat në burg dhe e njohu 
Aliten me Santanën, një gardian brazilian me ngjyrë, i cili do ta pro- 
vonte me vepra se ishte një prej aleatëve më besnikë të të burgosurve. 
Santana tha se gjithçka që dëshironin mund të realizohej dhe mund 
të sillej në burg... dhe çdo shërbim kishte çmimin e vet. Sistemi që ai 
dhe disa prej gardianëve të tjerë kishin ngritur, ishte projektuar për të 
shmangur linjat e tjera të korrupsionit që përdoreshin nga drejtori dhe 
zëvendësdrejtori. Drejtuesit e institucionit kishin krijuar një treg të zi 
brenda mureve të burgut, duke i lejuar të burgosurit të merrnin para 
nga jashtë për të blerë prej tyre, me tarifa të konsiderueshme, artikuj të 
ndryshëm si produkte higjienike, ushqime apo rroba. 

Përmes Santanës dhe rrjetit të tij, Emersoni dhe Alite anashkalu- 
an korrupsionin e drejtuar nga drejtori. Alites i pëlqente mënyra se si 
sillej Santana. Ishte i sinqertë dhe i sigurt në vetvete. Në këtë sistem të 
korruptuar, tek ai binte në sy një formë ndershmërie që Alite e kishte 
ndeshur edhe në jetën e rrugës. Çdokush mund të bëhej pjesë e lojës, 
por jo çdokush ishte i besueshëm. Dukej se Santana ishte një njeri të 
cilit mund t’i besohej. 

- Në qoftë se marrim atë që doni ju, ne mund të porosisim një për 
ju dhe një për vete, - shpjegoi Santana mënyrën se si grupi i tij reali- 
zonte manovrimet. — Për shembull, nëse dëshironi një picë, ne blejmë 
një për ju, një për vete. Dhe caktojmë një tarifë që bazohet te kostoja 
e mallit. 

Alite tani vë buzën në gaz kur kujton “porosinë” e parë të tij dhe 

Emersonit: dy hamburgerë, dy racione me patate të skuqura, një picë 
të madhe dhe gjashtë shishe birrë. Santana, sikur të ishte një kamerier 
në restorant, shënoi gjithçka që iu tha, tundi kokën në shenjë pohimi, 
dhe tha: 

- Do t’jua sjellim sapo të krijohet mundësia. 

Pas tri orësh, porosia zbriti me litar nga një kat më sipër. Alite dhe 
Emersoni u ulën në një oborr jashtë bllokut të qelive për të mbushur 
stomakun. Yndyra e patateve dhe picës u kullonte nga mjekrat, ndërsa 
rrëkëllenin gjithë qejf shishet e birrës. Ishte një vakt i paharrueshëm. 
Ishte një ndjesi lumturie që të pushtonte gjithë qenien. Ishte një eks- 
periencë që krahasohej vetëm me seksin, do të pohonte Alite më vonë 
duke buzëqeshur. 

Dy orë pas këtij vakti, ai dhe Emersoni do të villnin gjithçka që 
kishin ngrënë dhe do t’i zinte diarreja. Ishte një “barrë” që Alite ishte 
i gatshëm ta mbante. Stomaku i tyre nuk ishte mësuar më kësi ush- 
qimesh. Gradualisht, me futjen e ushqimeve të ndryshme, organizmi i 
tij u normalizua dhe jeta nuk ishte më dhe aq e padurueshme. 

Nga burgu u telefonoi gjithashtu shokëve të tij në Amerikë, të cilët 
filluan të interesohen për situatën e tij. Përmes këtyre lidhjeve, ai dërgoi 
mesazhe në shtëpi dhe u telefonoi prindërve. Alite punësoi avokatë në 
Tampa dhe Rio, të cilët do të kundërshtonin urdhrin për ekstradim. Foli 
me shokët e tij në SHBA që t’u dërgonin para personave të cilëve ai u be- 
sonte në Brazil. U telefonoi kryesisht bashkëpunëtorëve të mëparshëm, 
disa prej të cilëve do të pohonin më vonë se i kishte kërcënuar dhe qe 
përpjekur për t’i zhvatur. Alite thotë se thjesht po u kërkonte atë që i 
takonte atij. Në shumicën e rasteve, ata mbanin paratë e fituara përmes 
drogës, basteve ose bizneseve të ligjshme. Alite zgurdullon sytë plot habi 
kur thotë se si ndonjë kërcënim që ai e ka bërë nga burgu i Brazilit mund 
të jetë marrë seriozisht. Ai nuk e dinte nëse do t’i kthehej sërish jetës 
së rrugës. Çdo kërcënim që mund të ketë bërë, ishte i papërfillshëm; 
ishte thjesht një përpjekje e dëshpëruar për të marrë paratë e veta me 
qëllim që të mbijetonte. Udhëzoi gjithashtu prindërit që të shisnin pro- 

nat e tij në Nju Xhersi dhe Nju Jork për të pasur sa më shumë para. 

Alite dhe Santana u bënë miq të mirë, ose të paktën aq të mirë sa 
mund të bëhen dy persona në ato rrethana. Biseduan për të kaluarën e 
tyre. Santana, ashtu si Alite, kishte qenë sportist. I treguan njëri-tjetrit 
për familjet e tyre. Djali dhjetëvjeçar i Santanës kishte thyer këmbën 
duke luajtur futboll, gjë që e shqetësonte pa masë. Nevojitej medoemos 
një operacion për të vendosur kockën në vendin e duhur. Kishte frikë 
se mos i mbetej djali sakat. Shërbimet mjekësore në spitalet publike 
nuk ishin cilësore, i shpjegoi ai. Alite nuk qe fort i sigurt nëse miku i tij 
i ri po i kërkonte ndihmë apo thjesht po i shprehte shqetësimin famil- 
jar. Brenda pak ditësh, pas disa telefonatash, Alite mundësoi përmes 
kontakteve të tij një pagesë prej dhjetë mijë dollarësh në një spital 
privat, ku djaloshi u operua me sukses. 

Santana i ishte aq mirënjohës sa nuk dinte si t’ia shpërblente mikut 
të tij. E gjeti një mënyrë. Në dy raste, gardiani i mirë, do t’i shpëtonte 
jetën Alites. 

Në këtë kohë, Alite ishte miqësuar gjithashtu me një të burgosur që 
quhej Marko, i cili gjendej në të njëjtin bllok qelish me të. Marko fliste 
anglisht. Kishte jetuar në zonën e Bostonit, ku kishte akoma familjen. 
Së shpejti do të lirohej, por kishte probleme me disa roja që i binin në 
qafë, pasi e konsideronin pre të lehtë. 

- Vërtitej përqark duke lexuar Biblën, - tregon Alite për Markon. 
- Një ditë hyra në qelinë tonë dhe pashë që dy roja e kishin përkulur 
mbi krevat. Kishin ndër mend ta përdhunonin. I largova me forcë. Që 
nga ai moment u bëmë shokë të ngushtë. 

Sapo u lirua nga burgu, Marko u vu në shërbim të Alites për sa 
u përket punëve të rrugës. Duke pasur pak alternativa, Alite vendosi 
t’i besonte. Marko sillte rregullisht paratë nga Nju Jorku dhe Tam- 
pa. Ai rekrutoi një avokat të mirë për ekstradimet. Shërbeu thuajse si 
ndihmës i avokatit që përfaqësonte Aliten në gjykatat braziliane. Me 
porosi të Alites, bleu një makinë dhe një apartament për Rozën, të 
dashurën braziliane të Alites. 

Duke qenë se tani mund të bënte telefonata, Alite u lidh edhe me 
bashkëpunëtorë të vjetër të botës së krimit dhe juristë amerikanë, 
përfshirë avokatin e Roni Trukios, i cili po përgatitej për të mbroj- 
tur çështjen në Tampa. Alite nuk ishte më pjesë e këtij gjykimi pasi 
ndodhej në Brazil. Trukio përfaqësohej nga Xhozef Korozo, djali i 
gangsterit Xhoxho Korozo. 

Në këtë kohë, Alite po përpiqej t’i vinte në ndihmë Ronit dhe po 
i ofronte Korozos këshilla dhe informacione që mund t’i hynin në 
punë mbrojtjes kundër akuzave të ngritura. Gjatë bisedës, Alite e pyeti 
Korozon nëse ishte vënë në kontakt me Xhunior Gotin, i cili kishte 
gjithashtu të dhëna që mund ta ndihmonin Ronin. 

- Nuk jemi të sigurt, - qe përgjigjur Korozo, - por mendojmë se 
Xhuniori po bashkëpunon me autoritetet federale. 

do gjë e ka një çmim e sidomos në një burg të Brazilit. Kontra- 
banda që po u shkonte si mos më mirë Alites dhe Emersonit, 
ndfeTtishte kaluar pa u vënë re nga të burgosurit e tjerë, disa prej të 
cilëve ishin informatorë të autoriteteve. 

Këtë kontrabandë e kishte marrë vesh edhe vetë drejtori i burgut. 
Disa prej gardianëve u transferuan, të tjerë morën paralajmërim për 
pushim nga puna. Nuk ishte kontrabanda ajo që i shqetësonte dre- 
jtorin dhe zëvendësin e tij. Këta ishin të acaruar ngaqë ryshfetet e 
dhëna nuk shkonin në xhepat e tyre. 

Në fund të fundit, gjithçka lidhet me paranë. 

Në këtë rast çmimin do ta paguante Marselo, djaloshi që i shër- 
bente Emersonit. 

- Drejtori nuk do të guxonte kurrë t’i qepej Emersonit, sepse ky 
ishte pjesë e Komandës së Kuqe, - thotë Alite. - Mendoj se ai ishte 
akoma në mëdyshje në lidhje me mua. 

Alite e kuptoi se e gjithë buja rreth lidhjeve mafioze amerikane 
shkonte në favor të tij. Lidhja e tij me Gotët e ndihmoi sërish të ruante 
pozitat e tij në botën e krimit, këtë herë në kaosin e “Ari Frankos”. 

Një pasdite, dy gardianë dhe dy të besuar të drejtorit morën 
Marselon. E urdhëruan të zhvishej lakuriq dhe, pasi e kontrolluan, 
e çuan në një qeli në katet e nëndheshme të burgut. E rrahën mizor- 
isht; në fakt e rrahën aq keq sa e bënë për spital. Alite u informua nga 

Santana se Marselo ishte në gjendje të rëndë. Alite dhe Emersoni ranë 
dakord se duhej të kundërpërgjigjeshin. Në rrugë, reagimi i Alites do 
të kishte qenë i thjeshtë dhe i drejtpërdrejtë. Drejtori dhe të besuarit 
e tij do të rriheshin ose do të qëlloheshin. Dhunës i përgjigjesh vetëm 
me dhunë. Sy për sy e dhëmb për dhëmb, kështu e donte puna. Por në 
burg nuk mund të vepronte në këtë mënyrë. Alites i lindi një ide më 
e mirë. Fjala u përhap qeli më qeli. Askush nuk do të blinte produk- 
te nga “tregu” i drejtorit. Ky i fundit do ta ndjente hakmarrjen ndaj 
Marselos në portofolin e tij. Ky ishte vendi më i mirë për ta goditur. 

Ky veprim e tensionoi jashtëzakonisht situatën. Drejtori u tërbua. 
Vendosi që Alite, qoftë mafioz apo jo, do të ishte personi i radhës që 
do të ndëshkohej në qelitë e nëndheshme. Santana arriti ta lajmëronte 
Aliten paraprakisht. Emersoni hodhi idenë që Alite të merrte me vete 
një thikë, të cilën do ta mbështillte me leckë të vajosur dhe do ta fuste 
në prapanicë. 

Bomba, trupmadh dhe muskuloz, do të ishte i dërguari i drejtorit 
për të shuar këtë luftë që sa vinte e përshkallëzohej. Ashtu si Marse- 
lo, Bomba do të shtrohej në spital në gjendje të rëndë për jetën, pasi 
Alite i nguli disa herë thikën. Pas kësaj ngjarjeje u zhvillua një hetim i 
brendshëm. Një orë pas incidentit, disa gardianë, besnikë të drejtorit, 
u shfaqën te qelia e Alites, në kërkim të thikës. Kishin ndër mend ta 
nxirrnin Aliten prej aty dhe ta mbyllin në izolim, ku do ta torturonin. 
Por një kontingjent tjetër rojash, i dërguar nga Santana, hynë gjithash- 
tu në qeli dhe filluan të bënin pyetje me vend. 

Pikësëpari, përse u dërgua Alite në një qeli të kateve të nëndheshme? 

Kush dha urdhër për këtë veprim? 

Përse u lejua që në atë qeli të hynte një i burgosur tjetër? 

Kush e nisi sherrin? Kush e zotëronte thikën? Ku është thika? A 
nuk qe zhveshur dhe kontrolluar i burgosuri? 

Asnjë prej gardianëve të dërguar nga drejtori nuk mund t’u 
përgjigjej këtyre pyetjeve. Shumë shpejt u bë e qartë se një hetim i 
vërtetë, që mund të përfshinte konsullatën amerikane përderisa një i 

burgosur amerikan ishte një ndër protagonistët, do të krijonte proble- 
me të shumta. Kështu, sulmi kundër Bombës, të besuarit të drejtorit, u 
harrua shpejt. Si ndëshkim, Alite u transferua në një bllok tjetër qelish. 
Por, vetëm pas tri javësh, ai u bashkua sërish me Emersonin. I dhanë 
para njërit prej gardianëve që merrej me listën e të burgosurve, i cili e 
caktoi Aliten në seksionin e mëparshëm. Në kohën që u kthye, kishte 
tre të huaj të tjerë në qeli: Leonardo, një argjentinas me shumë para; 
Kamilo, një portugez i pasur nga një familje e njohur; dhe Klausi, një 
trafikant ndërkombëtar droge, biond, që dukej si viking. 

Klausi ishte me origjinë nga Danimarka. Alites i dukej fytyrë e parë. 
Të tre të huajt u bënë pjesë e rrethit të tij të ngushtë. Të gjithë kishin 
para për të korruptuar rojat dhe për të lehtësuar kushtet e jetesës. Tani, 
pothuajse çdo darkë, u vinte ushqim nga jashtë. Porositnin edhe birrë, 
verë dhe alkool të fortë. Tani kishin video dhe televizor. U sillnin 
videokaseta që të shtynin kohën. Njëherë, kur gjërat po shkonin si mos 
më mirë, disa gardianë futën në qelinë e tyre disa prostituta. Sigurisht 
që në këtë rast shërbimi i ofruar nga gardianët do të shpërblehej me 
tarifën e zakonshme, plus seks me vajzat. 

Grupi i të burgosurve mundohej të kalonte sa më mirë në ato kushte 
të tmerrshme, por biseda shkonte gjithmonë tek arratisja. Korruptimi 
i zyrtarëve në gjykatë dhe Ministrinë e Drejtësisë ishte një mundësi 
që diskutohej. Klausi dhe Kamilo krijuan kontakte me jashtë dhe po 
zhvillonin “negociata”. Të huajt, Alite, Klausi, Kamilo dhe Leonardo, 
ishin të gatshëm të paguanin nga pesëqind mijë dollarë për një arratis- 
je të autorizuar. Zyrtarë të niveleve të larta të drejtësisë do të ofronin 
dokumente të falsifikuara, gjë që do t’i krijonte mundësinë secilit prej 
tyre të dilte nga burgu. Paskëtaj, duhej të mendonin vetë se si të larg- 
oheshin nga Brazili. Problemi ishte se zyrtarët kërkonin shtatëqind e 
pesëdhjetë mijë dollarë për çdo të burgosur. 

Pra, bëhej fjalë për para e jo për vështirësi për t’u arratisur. 

Alite zuri miqësi me të tre të burgosurit e rinj, por i hahej më shumë 
muhabeti me Klausin. Diçka i kujtonte. Një ditë, në orarin e vizitave, 

u kujtua. Klausi i kishte thënë se motra e tij dhe ortaku i saj në biznes 
do të vinin ta takonin. Alite i njohu menjëherë. Ajo ishte gruaja me 
qen, me të cilën ishte miqësuar në Barcelonë, ndërsa ai ishte personi 
që e kishte ndihmuar të krijonte kontakte në Senegal për pasaportat. 
Paskëtaj u kujtua se ku e kishte parë Klausin. Ishte kumarxhiu biond 
dhe shtatlartë në kazinonë spanjolle, të cilin Mujo dhe Beni, vëllai i 
Xhorxh shqiptarit, donin ta grabitnin. 

- Nuk më besohej se të dy ne përfunduam në të njëjtin burg, - thotë 
Alite. 

Pavarësisht nga përfitimet që vinin nga ryshfetet, “Ari Franko” 
mbetej një ferr i vërtetë. Drejtori ose zëvendësdrejtori i burgut urdhëro- 
nin “zhvatje” të herëpashershme. Gardianë me maska dhe automatikë 
shfaqeshin papritur në blloqet e qelive, i detyronin të burgosurit të 
zhvisheshin lakuriq, dhe ashtu i nxirrnin në oborr duke i shtyrë. 

- Pastaj kalonin orë të tëra duke kontrolluar dhe kthyer përmbys 
gjithçka, - tregon Alite. - Ndërkohë që ndodhin këto bastisje, ne qën- 
dronim në oborr, me kokat ulur, dhe prisnim. Mund të ishte piku i 
vapës ose mund të binte shi me gjyma. Nuk duhej të lëviznim ven- 
dit. Kushdo që ngrinte kokën, hante ndonjë shkop gome. Ndonjëherë 
kërkime të tilla fillonin në mëngjes dhe merrnin fund në mbrëmje. 
Nëse kishe nevojë të shkoje në tualet, duhej ta bëje aty. Në disa raste 
na çonin në një sallë të madhe që i ngjante një magazine. Aty duhej 
të kishte mbi një mijë të burgosur. Ulnin perdet në mënyrë që të ishte 
terr, dhe ne qëndronim në rresht. Kalonin orë të tëra dhe shumë prej 
të burgosurve urinonin dhe dilnin jashtë në atë vend. 

Alite tregon se avokati i tij brazilian e vizitonte herë pas here. Një 
herë, erdhi me një avokat nga Florida, të cilin e kishte rekrutuar famil- 
ja e Alites. 

- Më thanë se kishin frikë të futeshin në burg, - tregon Alite. — Më 
thanë gjithashtu se nuk u pëlqente ky ambient. Ua ktheva i acaruar: 
“Provojeni njëherë të jetoni këtu.” 

Xhelozia dhe lakmia, jo dhe aq ndryshe nga ajo që Alite kishte vënë 

re te Gotët, ishin gjithashtu pjesë të pandara të kësaj bote kriminale. 
Pas një “rebelimi” në një seksion tjetër të burgut, u qëllua dhe u vra 
drejtori i burgut. Alite dhe Emersoni mësuan më vonë se gjithçka qe 
kurdisur nga zëvendësdrejtori, i cili kishte urdhëruar edhe vrasjen e 
eprorit të tij. Me sa dukej donte t’i ngjiste sa më shpejt shkallët e karri- 
erës. Një drejtor i ri, ish-ushtarak, arriti të mbijetonte në detyrën e re 
vetëm pak muaj. E vranë në rrugë teksa po ecte me dy truproja dhe vaj- 
zën e tij të vogël. Sërish u hap fjala se zëvendësdrejtori, që tani kishte 
marrë në dorë drejtimin e burgut, kishte paguar vrasës profesionistë 
për ekzekutimin e drejtorit. 

Zëvendësdrejtori, tani në krye të vendit, donte të nënshtronte 
pikësëpari të huajt. Gardianët shkuan në qelinë e tyre dhe kontrolluan 
në çdo cep. Duke qenë se nukgjetën gjë, njëri prej tyre hodhi një qese ko- 
kainë te krevati i Kamilos dhe një gardian tjetër “zbuloi” kontrabandën. 
Teksa u turrën për të futur Kamilon në izolim, Alite u doli përpara dhe 
i ra me grusht një gardiani. E goditën me qytën e pushkës në fytyrë, 
duke i thyer disa nga dhëmbët e përparmë. Plasi sherri dhe gati sa nuk e 
mbyti me grushte një gardian, ndërsa një tjetri i mori armën. Gardianët 
u tërhoqën, por një kontingjent më i madh erdhi pas pak minutash. 

Emersoni negocioi një “armëpushim”, duke rënë dakord se do t’u 
jepnin pushkën dhe në këmbim gardianët do të premtonin se askush 
nuk do të merrej nga qelia dhe askush nuk do të ndëshkohej. Gard- 
ianët e dërguar nga drejtori pranuan, por pasi u larguan, Emersoni i 
tha Alites se me siguri që ata do të ktheheshin për t’u hakmarrë. 

- Nuk i besohet atij maskarai, - tha Emersoni për gardianin që 
kishte premtuar se askush nuk do të ndëshkohej. 

Të nesërmen Alite dhe Kamilo u zhveshën dhe u dërguan në izo- 
lim. Këtë herë Alite nuk kishte thikë me vete, por Santana dhe një 
kontingjent tjetër rojash arritën të ndërhynin në momentin e duhur. 
Pas shumë debatesh u vendos paqja, por drejtori i ri e bëri të qartë: 
Aliten do ta shporrte nga ai burg. 

Procesi i ekstradimit vazhdonte. Alite u gëzua kur avokati i tij fitoi 

raundin e parë në gjykatën braziliane, por u habit kur e lajmëruan 
se po ajo gjykatë, në një mënyrë krejt të pazakontë dhe të paprece- 
dentë, siç tha avokati, kishte vendosur të hidhte poshtë vendimin e 
mëparshëm dhe të rishqyrtonte çështjen teksa një akuzë tjetër ishte 
ngritur kundër Alites në Tampa. 

Çështja në Florida ishte bërë çorap dhe nuk kishte shumë kup- 
tim. Akuzat e supozuara për veprimtari të paligjshme kishin të bënin 
me grabitje dhe zhvatje në zonën e Tampës. Sipas aktakuzës, Alite 
dhe bashkëpunëtorët e tij kishin kërcënuar dhe përdorur dhunë për 
të shtënë në dorë biznese për shërbimin e parkingut në restorante, spi- 
tale dhe klube nate. Por çështja në fjalë përfshinte vrasje dhe tentativa 
për vrasje në Nju Jork, si dhe vjedhje në Nju Jork, Nju Xhersi dhe 
Pensilvani, të cilat, sipas akuzës, qenë kryer nga banda kriminale e 
organizatës Gambino, bandë e kontrolluar nga Roni Trukio dhe Alite. 

Trukio dhe tre të pandehur të tjerë dolën në gjyq në tetor 2006 . 
Alite që kundërshtonte ekstradimin, vazhdonte t’i shkruante letra 
konsullatës amerikane duke u ankuar për sistemin e korruptuar të 
burgjeve. Duhej medoemos të arratisej nëse pranohej ekstradimi për 
në SHBA. Kontaktonte me një shokun e vet të paktën një herë në javë, 
ndonjëherë edhe më shpesh. Foli edhe me avokatin e Trukios, Xhozef 
Korozon, teksa po afrohej dita e gjyqit të Roni Trukios. Alite i tha 
Korozos që gjatë mbrojtjes ai vetëm të nënkuptonte fajësinë e Alites. 
Por nuk e parashikoi atë që do të ndodhte. Trukio u lejua ta bënte 
vetë deklaratën e hapjes përpara jurisë, sepse Korozo po merrej me një 
çështje tjetër në Nju Jork. Trukio ia hodhi gjithë përgjegjësinë Alites, 
duke e fajësuar për gjobëvëniet, zhvatjet, grabitjet, vrasjet dhe sulmet. 
Të gjitha u kryen dhe u orkestruan nga i pandehuri që mungonte në 
këtë sallë, u tha Trukio anëtarëve të jurisë. 

- Unë ndodhem këtu gabimisht, - tha Trukio. 

Deklarata e hapjes ishte një mënyrë e zgjuar e Trukios, teksa foli 
drejtpërdrejt me jurinë, pa u ndërprerë nga pyetjet e prokurorit nëse 
do të dëshmonte për t’u mbrojtur. Alite e mori me mend se deklarata e 

hapjes kishte qenë ide e Xhozef Korozos dhe, kuptohet, qe bërë me mi- 
ratimin e Xhoxho dhe Niki Korozos në Nju Jork. Komentet e Trukios, 
nga këndvështrimi i Alites, ishin të barasvlershme me bashkëpunimin. 
Trukio po fajësonte Aliten për të gjitha krimet. 

Pavarësisht se juria nuk i hëngri pallavrat e Trukios, për Aliten kjo 
kishte pak rëndësi. 

Duke iu referuar mënyrës se si sillej Xhon Goti në raste të tilla, 
vendosi të kundërpërgjigjej duke përdorur medien. I telefonoi redak- 
sisë së gazetës “Tampa Bay Times” dhe u vu në kontakt me gazetaren 
që raportonte procesin gjyqësor. Më 2 nëntor 2006, ajo publikoi një 
intervistë ekskluzive të Alites. Kohë më pas, Alite do të pranonte nga 
banka e dëshmitarit se e kishte gënjyer disa herë gazetaren. Ndër të 
tjera, ai kishte thënë: “Nuk jam ai lloj njeriu që ata po baltosin ... A 
kam qenë shok i Xhunior Gotit? Po. A jam ende shok i tij? Jo.” 

Por kishte treguar të vërtetën kur i kishte thënë gazetares se akuza 
për zhvatje në lidhje me kompaninë e tij për shërbimin e parkimit 
“Prestixh Parking” ishte e pabazë dhe e ngritur mbi fakte të trilluara 
nga dy ortakët e biznesit që përpiqeshin të shtinin në dorë kompaninë 
e tij. Në fakt, në Gjykatën Federale të Tampës u ngrit një padi civile në 
lidhje me pretendimin e Alites për pronësi; në këtë padi përshkruhej 
se si ortakët e tij kishin komplotuar për ta nxjerrë jashtë loje, duke i 
grabitur pasurinë. Por Alite ishte gangster, jo personi që bënte padinë. 
Ndaj Alite beson se kjo gjë luajti rol negativ në çështjen civile, gjë që e 
mundon edhe sot e kësaj dite. 

- Më grabitën kompaninë, - thotë ai, - dhe prokuroria i ndihmoi 
hajdutët. 

I tha gjithashtu gazetares se, ndërsa mund të kishte bërtitur apo 
ulëritur gjatë grindjeve në lidhje me biznesin e parkimit, nuk kishte 
dashur kurrë të lëndonte njeri. 

- Ndonjëherë i jap shumë gojës, - tha ai në artikull. - Kur më 
vjen të bërtas, nuk e frenoj veten. Por kjo nuk do të thotë se jam i 
dhunshëm. 

Sigurisht që kjo ishte një gënjeshtër. Vrasjet me armë e me thikë, 
rrahjet me tuba hekuri dhe shkopinj bejsbolli, ishin pjesë e mënyrës 
se si Alite bënte biznes. Më vonë do ta pranonte këtë gjë. Gjithsesi, 
vazhdon të ngulë këmbë se nuk përdori dhunë kur krijoi dhe zhvilloi 
biznesin e shërbimit të parkingut në Florida. 

Nga fundi i vitit 2006, Alite po mbushte plot dy vjet në burgjet 
braziliane. Teksa luftonte për mbijetesë, po e humbte besimin te Cosa 
Nostra. Donte të besonte në trillimin se mafia ishte një organizatë, 
themelet e së cilës ishin nderi dhe besnikëria. Por, kur tregohej i sin- 
qertë me veten, e dinte se kjo nuk ishte aspak e vërtetë. Sigurisht që kjo 
gjë ngrinte pyetje të tjera që e trazonin. Cili do të ishte fundi i tij dhe 
çfarë mund të bënte më tepër për ta mbrojtur organizatën? 

Në fund të nëntorit e lajmëruan papritmas se do ta transferonin 
nga “Ari Franko” në “Bangu”, një burg tjetër federal në periferi të Rios. 
Duke shfrytëzuar lidhjet e tij me disa nga gardianët, pati një mundësi 
të artë për t’u arratisur gjatë rrugës për në “Bangu”. 

- Gardianët donin dyqind mijë dollarë, - tregon ai. - Njëri prej 
tyre më tha se ata ishin të gatshëm të inskenonin një pritë të rreme 
dhe të pretendonin se unë ia kisha mbathur. Por duhej t’u jepja paratë 
menjëherë. 

Alite i telefonoi Markos, por ky nuk u përgjigj. Në atë kohë, Mar- 
ko mbante më shumë se gjashtëqind mijë dollarë nga paratë e Alites. I 
dëshpëruar për fatin e keq, i erdhi në mendje një alternativë tjetër. U tha 
gardianëve të shkonin në zyrën e avokatit të tij dhe kështu bënë. Një nga 
gardianët u fut brenda për t’i shpjeguar situatën avokatit. Në atë mo- 
ment ai mund t’u jepte vetëm pesëdhjetë mijë dollarë, por mund të fir- 
moste një çek dhe pjesën tjetër të parave mund ta merrnin të nesërmen. 

- Gardianët i thanë se kjo punë bëhej o tani o kurrë, - tregon Alite 
teksa kujton mundësinë e humbur për “të shpëtuar nga ferri”. Kur 
panë që paratë nuk ishin të disponueshme atë ditë, ata vazhduan 
rrugën drejt “Bangusë”, një institucion ndëshkimor që konsiderohej 
po aq i skëterrshëm, në mos më keq, sesa “Ari Franko”. 

- Në “Bangu” nuk dërgoheshin kurrë të burgosurit e huaj, - thotë 
Alite. - Mendoj se duhet të kem qenë i huaji i parë që përjetoi atë 
ferr. Një ditë pasi kisha mbërritur në “Bangu”, në “Ari Franko” kishte 
shpërthyer një revoltë. Në këtë periudhë në rrugë po ndodhnin shumë 
krime dhe hakmarrje. Policia po vriste të rinj të pafajshëm në lagjet 
e varfra ( favelas ). Nga ata tjetër, edhe policët po vriteshin rrugëve të 
Rios. Një gazetar që na kishte intervistuar në burg, qe vrarë pasi kishte 
shkruar rreth kushteve në burg. Një i burgosur tjetër amerikan, një 
djalë nga Uashington D.C., ishte qëlluar dhe vrarë gjatë trazirave në 
“Ari Franko”. Unë nuk kisha lidhje me këtë histori, por ata u përpoqën 
të ma hidhnin mua fajin. Kur mbërrita në “Bangu”, po më prisnin me 
padurim. 

Alite u “mirëprit” nga vetë drejtori i burgut dhe disa gardianë, të 
cilët e zhveshën lakuriq dhe e rrahën barbarisht. Më pas e futën në 
një birucë të izoluar ku e mbajtën për disa ditë. Për fat, Santana dhe 
Komanda e Kuqe kishin influencë në “Bangu” dhe brenda dyzet e tetë 
orësh një gardian futi brenda një celular. U bënë disa telefonata dhe u 
paguan ryshfete. Për habinë e drejtorit, erdhi një urdhër nga lart për ta 
transferuar “gringon” në “Kampo Grande”, një burg i sigurisë së ulët 
në Mato Groso do Sul, në skajin jugperëndimor të Brazilit, në kufi 
me Paraguain. “Kampo Grande” ishte si Allenudi, por me klimë më 
të mirë. Pjesa më e madhe e të burgosurve ishin të pasur dhe kishin 
lidhje politike. Sigurisht që mbetej burg, por aty kishte më pak mizori 
dhe nuk vinte erë e keqe. Drejtori i burgut mbeti i kënaqur, pasi Alite 
i mbushi xhepin me para. 

- Marko mbante pjesën më të madhe të pagesave, - tregon Alite për 
shokun e tij që vepronte nga jashtë. - Zhvendosja në “Kampo Grande” 
kushtoi dyzet mijë dollarë. Paguam dhjetë mijë dollarë për një qeli 
private në katin e tretë dhe dhjetë mijë të tjera për të hapur një vrimë 
në mur për instalimin e kondicionerit. 

Alite pagoi gjithashtu dhjetë mijë dollarë për një “vizitë bash- 
këshortore” me të dashurën e tij, Rozën. 

- Nuk ishte një vend i keq, por nuk kisha ndër mend të qëndroja 
gjatë, - tregon ai. - Kondicioneri u instalua sepse doja një vrimë në 
mur, po planifikoja arratisjen. Kisha menduar që fillimisht të shkoja 
në Paraguai dhe më pas në Venezuelë. Gjithçka varej nga Marko dhe 
paratë që mbante ai. 

Por, me sa duket, Marko vendosi se miqësia nuk ishte aq e vlefshme 
sa paratë. Pasi e ndihmoi Aliten të vendosej në “Kampo Grande”, ai u 
zhduk duke marrë pjesën e mbetur të parave. 

- Nuk mund t’i besoja njeriu tjetër, - thotë ai. - Nuk doja ta përzieja 
Rozën në këtë mesele. Marko mbeti besnik pothuajse deri në fund. 
Por, kur u vendos ekstradimi për në SHBA, duhet të ketë menduar se 
kishte marrë fund gjithçka. Mua do të më kthenin në SHBA, ndërsa 
ai do të mbushte xhepat me paratë e mia. 

Përpara se Alite të bënte përpjekjen e parë për t’u arratisur nga 
“Kampo Grande”, gjykata e Brazilit miratoi kërkesën për ekstradim 
nga Departamenti i Drejtësisë së SHBA-ve. Më 24 dhjetor 2006, 
Xhon Alite i hipi avionit për në Tampa, ku do të përballej me akuza 
të rënda. Me po këto akuza Roni Trukion e kishin dënuar me burgim 
të përjetshëm. 

Udhëtimi për në Tampa u bë me avion privat, që mund të ishte në 
shërbim të Interpolit ose Departamentit të Drejtësisë. Sapo mbërriti 
në Florida, e informuan se zyra e atjeshme e prokurorit ishte përgati- 
tur të fillonte gjyqin. Parashikohej burgim i përjetshëm ose dënim me 
vdekje. 

Alite, në një prej debateve të shumta me avokatin e rekrutuar nga 
familja, ishte tepër i acaruar nga mënyra se si po vepronte prokuroria. 
I kishte thënë avokatit që të negocionte një marrëveshje me prokurorët 
e Nju Jorkut. Kishte vendosur të vetëdeklarohej fajtor dhe të pranonte 
një dënim prej njëzet e dy vjetësh. Por nuk kishte ndër mend të bash- 
këpunonte. 

Referuar informacioneve që i kishte përcjellë avokati brazilian, 
Alite mendonte se mund të dënohej deri me tridhjetë vjet burg. Ky 

ishte dënimi maksimal për akuzat kundër tij sipas legjislacionit bra- 
zilian. Sipas avokatit brazilian, nëse Brazili pranonte ekstradimin e tij, 
gjë që tani kishte ndodhur, ai mund të merrte dënimin maksimal. Për 
këtë arsye, mendonte se, nëse bëhej fjalë për njëzet e dy vjet, ia vlente 
të negociohej. Por tani thotë se nuk beson se avokati i tij e njihte në 
shkallën e duhur legjislacionin amerikan dhe nuk ishte i interesuar që 
ai të ekstradohej. 

Gjatë javëve në vijim, ndërsa e transferonin nga një qendër parabur- 
gimi në një tjetër, duke i rënë kryq e tërthor shtetit të Floridës, Alite 
arriti të kuptonte se “të gjithë donin t’ia fusnin”. Për më tepër, shpejt 
kuptoi situatën në të cilën gjendej, dhe vuri re se prokurorët e Tampës 
dhe Nju Jorkut kishin mosmarrëveshje mes tyre. Ziheshin se kush 
kishte të drejtat për të menaxhuar çështjen e Alites. 

I dukej sikur po zhvillohej një ndeshje mes krimit të organizuar 
dhe organit ligjzbatues të çorganizuar. Kjo ishte një arsye më tepër, 
beson ai, që Xhunior Goti ia kishte hedhur paq. Çështja e tij, sipas 
Alites, duhej të menaxhohej nga prokurorët e Nju Jorkut, jo ata të 
Tampës. I thanë se prokuroria e Tampës po shkelte një marrëveshje që 
lejonte prokurorinë e Nju Jorkut të merrej me këtë çështje nëse Alite 
ekstradohej. 

Përplasja mes dy juridiksioneve do të vazhdonte përgjatë dy vjetëve 
në vijim. 

Pak kohë pasi u kthye në Amerikë, Alite filloi të njihej me doku- 
mentet e çështjes dhe shumë shpejt kuptoi se dhjetëra bashkëpunëtorë 
ishin bërë dëshmitarë të prokurorisë. Vite më vonë do të hartonte një 
listë të atyre që kishin bashkëpunuar me autoritetet federale, duke 
dhënë dëshmi kundër tij. Kishte renditur pesëdhjetë e tre emra në dy 
faqe të shkruara me shkrim dore. 

Shpesh pyeste veten se çfarë po bënte dhe si duhej të vepronte. 
Ndërkohë, autoritetet e Tampës përpiqeshin ta mbanin në një gjendje 
të çekuilibruar. 

- Më shpërngulnin shpesh, - tregon Alite, - duke më bërë “terapinë 

e motorit me naftë” (një shprehje e përdorur për të përshkruar një 
teknikë, sipas së cilës një i burgosur lëvizet nga një vendndodhje në një 
tjetër, zakonisht për ta mbajtur në gjendje të tensionuar, të turbulluar 
dhe të ankthshme; në këtë rast, për transport përdoret autobusi me 
motor nafte). Më lëviznin një herë në tre ditë. Nuk më linin të përqen- 
drohesha. Nuk kisha asgjë për të lexuar. Nuk mund të merrja vesh se 
ç’po ndodhte. 

Pas një muaji, kuptohet gjatë këtij “trajtimi”, atë e çuan në një 
qendër paraburgimi në Hillsborou. Në qeli me të ishte edhe kreu i 
Dishepujve, një bandë kriminale e Çikagos. 

- Ishte djalë i zgjuar dhe shumë i artikuluar, - tregon Alite. - Më 
tha se nuk kisha kuptuar asgjë se çfarë po ndodhte në të vërtetë. 

Gangsteri nga Çikago kishte dëgjuar për Aliten dhe e njihte disi 
historinë e tij. Në burgjet e Floridës ishte përhapur lajmi për kthimin e 
Alites, ndaj njerëzit qenë interesuar se kush ishte dhe çfarë kishte bërë. 

- Ti mor vëlla ke mbetur gjallë vetëm sepse je treguar i zgjuar dhe 
ke parashikuar gjithmonë veprimet e njerëzve me të cilët ke bash- 
këpunuar. Me fjalë të tjera ke qenë gjithmonë nja dhjetë hapa përpara 
tyre, - i tha ai Alites. - Por loja ka ndryshuar. Të gjithë të kanë brakti- 
sur. Ata do të qeshin me ty, pasi të të mbyllin në burg për gjithë jetën. 
Bën mirë të tregohesh i mprehtë e ta kuptosh situatën. 

Të nesërmen, tregon Alite, i telefonoi avokates së tij të re, Karolain 
Teshe, dhe i tha që të bënte një marrëveshje. Tani ishte i gatshëm 
për të folur. Teshe, që më vonë u caktua gjyqtare, e nisi këtë proces 
në mënyrën e duhur. Pasi mori detyrën e re, atë e zëvendësoi Timoti 
Fitzxherald, një tjetër avokat mbrojtës nga Tampa. 

- Të dy u treguan shumë të mirë me mua, - thotë Alite për Teshen 
dhe Fitzxheraldin. — U jam shumë mirënjohës. 

Për herë të parë, Alite u takua me autoritetet federale në mars 2007. 
Do të pasonin edhe dhjetëra takime të tjera. Kjo ishte seanca e parë, në 
të cilën ai me avokaten parashtruan atë çka do të rrëfente nga banka 
e dëshmitarit. Ishte një histori e plotë që detajonte çdo krim që kishte 

kryer për familjen kriminale Gambino, duke filluar nga viti 1983. “Pi- 
kat më të nxehta” ishin trafiku i drogës dhe vrasjet e Xhorxh Grosos 
dhe Xhon Gebertit. 

Takimet vazhduan ndërsa Alite u vendos në një objekt të sigurisë së 
dëshmitarëve. E merrnin rregullisht për të marrë pjesë në këto takime, 
ku pyetej nga prokurorë të Tampës dhe të Nju Jorkut. Aleanca ndërmjet 
dy juridiksioneve dukej e brishtë - në rastin më të mirë. Disa herë, thotë 
Alite, u shprehën haptazi armiqësitë. Në një nga këto takime, një agjent i 
FBI-së nga Nju Jorku për pak sa nuk u përlesh me një agjent nga Tampa. 

- Duhej t’i ndanin, ndryshe do të kishte plasur sherri, - thotë Alite. 

Herë të tjera, ekipi nga Nju Jorku qëndronte në një dhomë, dhe 
ekipi nga Tampa në një tjetër. Pyetjet vinin nga të dyja dhomat, dhe 
ai duhej të përgjigjej. Alite e pranon haptas se ndihej më rehat me 
grupin nga Nju Jorku. E dinte se do të kishte mundësi më të mirë për 
një dënim sa më të drejtë nëse çështja zhvendosej në Nju Jork. Por nuk 
ishte e thënë. 

Alite u vetëdeklarua fajtor në një gjykatë federale në Tampa, më 
16 janar 2008. Dënimi i mundshëm ishte burgim i përjetshëm. Në 
vendimin për ta dënuar duhej të merrej në konsideratë bashkëpunimi i 
tij, deklaruan autoritetet federale përpara gjyqtarit, por nuk u premtua 
asgjë. 

Më 24 korrik 2008 u ngrit një akuzë kundër Xhunior Gotit për 
gjobëvënie, grabitje, trafik droge dhe vrasje. Ai u identifikua si kreu i 
familjes kriminale Gambino. Sipas aktakuzës, në kohë të ndryshme, 
Goti ishte pjesë e një “paneli drejtues” që administronte organizatën 
pasi babai i tij u dënua, dhe ishte bosi “de facto” i familjes kriminale. 

Goti u arrestua më 5 gusht 2008, dhe e sollën në Tampa, ku u 
akuzua dhe u mbajt në burg pa të drejtën e lirimit me kusht. Ndryshe 
nga Alite, çështja e tij kaloi në fund në Nju Jork, ku disa gangsterë 
të tjerë, përfshirë Çarls Karnelian, qenë akuzuar - në një çështje të 
ndryshme nga ajo e Gotit - për veprimtari kriminale, bazuar në infor- 
macionet e ofruara nga Alite. 

Në çështjen e Karnelias, të gjithë e pranuan fajësinë - përveç vetë 
Çarls Karnelias. Yetëm ai dhe Xhunior Goti vendosën t’u bënin ballë 
prokurorëve dhe dëshmitarit të tyre - tashmë të famshëm - në një 
gjykatë federale në Bruklin. Proceset gjyqësore filluan në vitin 2009. 

Alite e pranon se ishte “pak nervoz” kur fillimisht dëshmoi kundër 
Karnelias, por “mezi priste” gjyqin e Gotit. Karnelia u dënua me bur- 
gim të përjetshëm. Në retrospektivë, kjo ishte vetëm faza e nxehjes 
përpara një ndeshjeje të madhe. 

E kjo ndeshje e madhe do të zhvillohej ndërmjet Alites dhe Xhunior 
Gotit. 

G jykimi, që filloi me përzgjedhjen e jurisë më 14 shtator 2009, 
ishte pjesërisht një proces penal, pjesërisht një spektakël si ata 
të Xheri Springerit. Ishte një ngjarje që u vu në qendër të vëmendjes 
së medieve. 

Skena ishte Gjykata Federale e Manhatanit. Dirigjent ishte gjyqtari 
i distriktit, Kevin Kastel. Organi i akuzës përbëhej nga Eli Honig dhe 
Stivën Kuok - nga distrikti i Nju Jorkut, Xhei Trezevant - nga distrik- 
ti i Tampës, dhe agjenti i FBI-së, Ted Oto, i cili përfaqësonte zyrën e 
Nju Jorkut dhe ishte me të drejtë hetuesi kryesor i çështjes, pavarësisht 
se një gjë e tillë i kishte hidhëruar homologët e tij të FBI-së në Florida. 

Organi i mbrojtjes kryesohej nga Çarls Karnesi, i cili kishte si asis- 
tent Xhon Meringolon. 

Pasi u zgjodh një panel anonim jurie, deklaratat e hapjes nga aku- 
za dhe mbrojtja u bënë më 21 shtator. Pas tetë ditësh, pas deponimeve 
nga dëshmitarë të prokurorisë dhe nga disa bashkëpunëtorë të tjerë 
ish-pjesëtarë të rrjetit kriminal, i erdhi radha Alites të ulej në bankën 
e dëshmitarit. U shfaq në gjykatë veshur me atlete dhe uniformë burgu 
ngjyrë gri. Donte të dilte me veshjen karakteristike të rrugës - këmishë 
dhe pantallona të gjera, ndoshta një xhuboks sportiv ose pulovër - por 
prokurorët i thanë se nuk u pëlqente ideja e tij. Ata donin të përcillnin 
te juria mesazhin se Alite ishte një i burgosur që mbahej në një qendër 
paraburgimi dhe se nuk po favorizohej për shkak të bashkëpunimit të tij. 

Alite është i mendimit se anëtarët e jurisë krijuan tjetër përshtypje. 

- Ata mendonin se unë isha kafshë, - thotë ai. 

Ky ishte vetëm një nga rastet e shumta të mospajtimit me qën- 
drimin e autoriteteve. Ndonjëherë, gjatë seancave informuese paragjy- 
qësore, ai edhe mund të bërtiste e të ulërinte. Herë të tjera, rrotullonte 
sytë i acaruar ose tundte kokën me tërbim. Nga perspektiva e Alites, 
prokurorët e kishin të vështirë të shkëputeshin nga versionet e ngjar- 
jeve të ofruara më parë nga dëshmitarë të tjerë. Në fakt, thotë se, duke 
parë kokëfortësinë e tyre, atij i duhej ta “përshtaste” historinë e tij me 
të tyren me qëllim që ajo çka do t’i ofrohej jurisë të ishte sa më e be- 
sueshme. Si rezultat, beson Alite, e vërteta ndonjëherë humbiste gjatë 
rrëfimit. Në këtë rast, ai donte vetëm të dëshmonte, kështu që i pranoi 
argumentet e tyre se uniforma e burgut ishte veshja e duhur për këtë 
eveniment. 

Nga ana tjetër, Xhuniori u shfaq në gjykatë çdo ditë i veshur spic 
- sigurisht për të lënë mbresa të mira te juria. Në të shumtën e ditëve 
vinte i veshur me kostum, këmishë dhe kravatë. Herë të tjera shfaqej 
me xhaketë sportive, këmishë, kravatë dhe pantallona të gjera. Syzet 
elegante ia shtonin dozën e seriozitetit. Dukej pothuajse si profesor 
universiteti. E gjitha kjo ishte pjesë e skenarit për të mashtruar jurinë, 
duke nënkuptuar se nuk ishte më gangster, se ishte shkëputur nga mafia 
që në vitin 1999, dhe se, ndonëse kishte bërë ca gjëra të këqija, e kishte 
shlyer fajin me 77 muaj burg. Donte të krijonte idenë se ishte ndarë 
njëherë e mirë nga babai i tij dhe se nuk bënte më pjesë në organizatën 
Gambino. Avokati i tij do të vinte në dukje se figura e Xhuniorit ishte 
shndërruar në rrufepritëse mbi të cilën lëshoheshin vetëtima si nga 
prokurorët federalë që kërkonin të binin në sy e të bënin karrierë, ash- 
tu edhe nga bashkëpunëtorë të drejtësisë që e konsideronin dëshminë 
kundër Gotit si një mënyrë për t’i shpëtuar burgut. 

Karnesi e theksoi këtë tezë në një deklaratë hapëse të shkurtër por 
thumbuese, kur përshkroi ndarjen e klientit të tij me Cosa Nostra-n. 

- Në moshë të re ai e kishte idhull të atin. Karizma dhe pushteti e 

tunduan, - tha Karnesi. - Në mesin e viteve ‘90, filloi të mos joshej më 
nga ajo lloj jete sepse po bëhej burrë dhe po kuptonte se ç’ndodhte në 
të vërtetë. Prandaj, edhe pse ishte në krye të asaj organizate, donte të 
shkëputej nga ajo jetë. 

- Pse? - pyeti avokati në mënyrë retorike. - Sepse e kuptoi se bënte 
pjesë në një organizatë ku gjithçka bazohej te tradhtia e pabesia. Ishte 
një organizatë ku konsiderohej normale që shoku yt më i mirë të të 
dilte kundër. Ishte një organizatë ku nuk ekzistonte besnikëria e vërtetë. 
Kështu pra, Xhon A. Goti, - shtoi avokati mbrojtës, - më në fund e kup- 
toi se ajo jetë nuk bënte për të dhe vendosi të mos ishte më pjesë e saj. 

Përshkrimi i Karnesit për mafien mund të ketë qenë e vetmja gjë, 
për të cilën Alite pajtohej me avokatin. Sigurisht që mbrojtja do ta por- 
tretizonte Aliten dhe thuajse dhjetë dëshmitarë të tjerë bashkëpunues 
si njerëz të pabesë. Veçanërisht Alite i përshtatej përshkrimit si “shoku 
i ngushtë” që i del kundër Xhunior Gotit, sipas versionit të avokatit. 

Prej aty ku qe ulur, Alite mendonte se ky ishte një shembull tjetër 
se si Xhunior Goti i përdorte faktet në avantazhin e tij. Mafia, sido- 
mos organizata Gambino, ishte “nepërka” e përshkruar nga Karnesi. 
Por ishte bërë e tillë për shkak të Xhuniorit, babait dhe xhaxhallarëve 
të tij. Ata kishin fituar miliona si rezultat i veprimtarive kriminale. 
Xhuniori jetonte ende me ato para dhe kishte pozicionin e kreut të 
mafies. Kështu besonte Alite. Të bindje jurinë ishte çelësi i suksesit. 

Karnesi argumentoi në këtë mënyrë pasi Honigu e kishte fshi- 
kulluar Gotin në Ijalën e tij hyrëse. Prokurori federal shpjegoi tri aku- 
zat dhe shpalosi detaje të shumta në lidhje me vrasjen e Deni Silvës dhe 
kthimin e Gotit në skenën e krimit për t’u tallur me personin e gjako- 
sur që po jepte shpirt. Edhe pse vrasja e Deni Silvës në barin “Dhelpra 
e argjendtë” nuk ishte një akuzë specifike, ajo u përfshi si një nga ve- 
prat kriminale sipas RICO-s (ligj kundër veprimtarisë së organizatave 
kriminale). Trafiku i drogës, bastet sportive, zhvatjet dhe vrasjet e Luis 
DiBonos, Xhorxh Grosos dhe Brus Goterapit ishin gjithashtu pjesë 
e kësaj akuze gjithëpërfshirëse. Dy akuzat e tjera përqendroheshin 



310 XHORXH ANASTASIA 


specifikisht në vrasjet e Grosos dhe Goterapit, që lidheshin me tregtinë 
e drogës. Të dyja këto vrasje qenë kryer me urdhër të Xhunior Gotit. 
Honigu e përshkroi Gotin si “një kriminel të lig dhe të dhunshëm”, 
i cili kishte arritur madje të vihej në krye të familjes kriminale Gam- 
bino. 

Honigu foli gjithashtu për dëshmitarët, përfshirë Aliten, i cili do të 
dëshmonte si bashkëpunëtor i prokurorisë. Këta kriminelë kishin qenë 
pjesë të organizatës së Gotëve, u tha Honigu. Problemi me dëshmi- 
tarët, iu drejtua ai anëtarëve të jurisë, ishte besueshmëria. 

- Po jua them troç që në fillim, - tha prokurori. - Për këta dësh- 
mitarë do të dëgjoni gjëra që nuk do t’ju pëlqejnë. Sigurisht që janë 
gjëra që nuk duhet t’i pëlqeni. Ata janë kriminelë. Të mos harrojmë se 
për këtë arsye i pandehuri i mbante rreth vetes. Nuk do t’ju duhet të 
vendosni nëse këta dëshmitarë bashkëpunues janë të pëlqyeshëm, apo 
jo, do t’ju duhet të vendosni nëse këta dëshmitarë bashkëpunues janë 
të besueshëm, apo jo. 

Seanca e hapjes përgatiti terrenin për atë që do të pasonte, të pa- 
ktën për atë që do të pasonte në sallën e gjyqit. Por ky gjyq zhvillo- 
hej edhe në një “sallë” tjetër, atë të botës mediatike. Tituj pompozë 
gazetash trumbetonin rreth dëshmisë më sensacionale të dhënë deri 
atëherë. Ndërkohë, spektatorët dhe pjesëtarët e familjes komentonin 
vend e pa vend. 

Alite kaloi shtatë ditë në bankën e dëshmitarit. Fillimisht tregoi 
historinë e tij, teksa u mor në pyetje nga Trezevanti, prokurori nga 
Tampa, përfshirja e të cilit në gjyq ishte pjesë e kompromisit ndërmjet 
dy juridiksioneve ndërluftuese. Gjithkush donte të binte në sy sa më 
shumë. Përfshirjen e konsideronin hisen e tyre të lavdisë. Trezevanti e 
pyeti Aliten gjatë pjesës më të madhe të pesë ditëve. Pastaj, Alite, për dy 
ditë, u përball me kurthet e Karnesit, avokatit mbrojtës të Xhuniorit. 

Nëna e Xhuniorit, Yiktoria, ishte e pranishme rregullisht në sallën 
e gjyqit. Pjesëtarë të tjerë të familjes, përfshirë motrën e tij, Yikin, 
ishin spektatorë të shpeshtë. 


RREGULLAT E GOTIT 311 


Pasi Alite pohoi se kishte pasur “ndjenja” për Vikin dhe tha se ajo 
kishte ndier të njëjtën gjë për të, Viki deklaroi përpara gazetarëve se 
“përçmimi është e vetmja ndjenjë që kam pasur për Xhon Aliten”. 

Alite ende vazhdon të ngulë këmbë se ka pasur lidhje me Vikin, 
edhe pse është një çështje e sikletshme. Thekson se të dy e dinë mirë se 
ç’ka ndodhur dhe se nuk ka rëndësi se ç’thonë apo ç’mendojnë të tjerët. 
Thotë se nuk donte të përshkruante me hollësi skenarin e marrëdhënies 
së tyre, por Viki e mohon kategorikisht lidhjen me Aliten. 

Viki Goti ishte qartësisht e mërzitur nga dëshmia e Alites dhe i mo- 
hoi publikisht pretendimet e tij. Por edhe ajo po përfitonte publicitet 
pasi ishte në qendër të vëmendjes së medieve. Biografia e saj “Familja 
ime” u botua më 29 shtator 2009, dhe shitej në të gjitha libraritë e 
qytetit, ndërkohë që shtypi ziente nga titujt bombastikë në lidhje me 
gjyqin e vëllait të saj. 

Historitë e Alites për policë të korruptuar sollën reagime të ash- 
pra që përpara se të ulej në bankën e dëshmitarit. Pretendimet e tij 
ishin pjesë e një raporti të FBI-së, që nuk dihet se si, por ra në dorën 
e gazetarëve përpara fillimit të gjyqit. Ndër të tjera, Alite thoshte se 
dy oficerë të njohur policie, Xho Kafi dhe Bo Dietli, në periudha të 
ndryshme, u kishin ofruar Xhon Gotit dhe anëtarëve të tjerë të bandës 
së tij të dhëna mbi operacione policore. Që të dy policët e njohur në 
botën mediatike, tashmë në pension, i mohuan këto akuza. Kafi, që 
konsiderohej si një nga policët më të spikatur në luftën kundër krimit 
të organizuar, i quajti “gjepura” historitë e Alites. Dietli tha se Alite 
ishte një “gënjeshtar i ndryrë” dhe “frikacak”, dhe shtoi se do ta de- 
nonconte. 

Me sa dukej, çdo ditë kishte një zbulim të ri që shoqërohej nga 
artikuj në faqet e para të gazetave. Kur Alite dëshmoi për gjithë ato 
para që kishin fituar ai me Xhuniorin dhe për mënyrën e jetesës që u 
mundësonin këto të ardhura, gazeta “New York Post” doli me titullin: 
“GANGSTERI QË MUND TË PAGUANTE PËR GJITHÇKA”. 
ArtikuIIi përshkruante me detaje pretendimin e Alites se për organiza- 

tën Gambino ai kishte fituar nga pesëdhjetë milionë deri në shtatëdh- 
jetë e pesë milionë dollarë; se rreth dhjetë milionë dollarë i kishte fit- 
uar për vete dhe gjashtë apo shtatë milionë për Gotin. Me këto para, 
thoshte Alite, ai mund të blinte makina të bukura, kostume të shtrenj- 
ta “Brioni”, këpucë “Bruno Magli” dhe orë “Roleks”. 

Gazeta “London Observer” shqyrtoi të dhënat e Alites në një arti- 
kull me një nëntitull sqarues: “AMERIKËN E KA KAPLUAR HIS- 
TORIA E SOPRANOVE TË VËRTETË ME VRASJE BRUTALE 
DHE STANDARDE TË LARTA JETESE.” Më poshtë artikulli e 
përshkruante këtë çështje si “gjyqi që do t’u japë fund të gjithë gjyqeve 
kundër mafies”. 

Alite e dinte se çështja po shkaktonte shumë bujë, por u përpoq të 
qëndronte i fokusuar. Nuk e vriste shumë mendjen për titujt e gaze- 
tave. Për të kishte rëndësi se çfarë mendonte juria. E konsideronte de- 
noncimin e tij si një mundësi për të demaskuar publikisht Xhunior 
Gotin si burracak dhe shpirtlig. Kishte në dorë fatin për t’i treguar 
botës se Gotët ishin veçse një mit. Dhe, për ta bërë këtë, atij i duhej të 
bindte jurinë se po tregonte të vërtetën. 

Qasja e tij ishte e thjeshtë dhe e drejtpërdrejtë. Sa herë i bënin një 
pyetje, thotë ai, përgjigjej ndershmërisht. Asnjëherë nuk u përpoq të 
fshihte ndonjë detaj apo ta zbukuronte historinë. Dhe shpesh ai pranoi 
më shumë gjëra sesa i kishin kërkuar kur e kishin pyetur. 

Me një pyetje të drejtpërdrejtë, prokurori federal donte të dinte se 
sa njerëz kishte qëlluar Alite. 

- Unë personalisht? - u përgjigj Alite. - Kam qëlluar rreth tridhjetë 
e pesë veta. Jam përshirë në ndoshta dyzet e pesë vrasje. Në dhjetë prej 
tyre kam qëlluar vetë. 

Kur e pyetën nëse në marrëveshjen për pranimin e fajësisë i kishte 
rrëfyer të gjitha krimet, ai u përgjigj: 

- Është e pamundur. Nuk mund t’i kujtoj të gjitha. 

Shpesh u përgjigj me batuta dhe ironi. Shpresonte të demonstronte 
përpara jurisë anën e tij njerëzore. Në ditën e tij të dytë në bankën e 

dëshmitarit, e pyetën për paratë që fitonte nga tregtia e drogës dhe 
për pushimet që ai me Gebertin kishin kaluar në Porto Riko në vitet 
‘80. Geberti i kishte paguar të gjitha shpenzimet. Kur e pyetën nëse 
Geberti fitonte aq shumë para sa për të paguar të gjithë udhëtimin, ai 
u përgjigj: 

- Ai fitonte aq shumë para sa mund të sponsorizonte pushimet në 
Porto Riko për të gjithë të pranishmit në këtë sallë. 

Në një moment tjetër, kur e pyetën për Klaudian, gruan me të cilën 
kishte jetuar për njëzet e pesë vjet dhe me të cilën kishte dy djem, ai 
e korrigjoi prokurorin duke thënë se ajo ishte “bashkëshortja” e tij, 
ndonëse nuk qenë martuar. 

Pastaj ngriti supet dhe vështroi nga juria. 

- Do të bëj mirë t’i them gjithmonë bashkëshorte, ndryshe do t’i 
hap vetes telashe, - tha ai gjoja me ndrojtje. 

Gjatë dëshmisë, Alite iu referua herë pas here hipokrizisë që e 
karakterizonte organizatën e Gotëve, kryesisht në lidhje me rregullat 
e lidershipit që zbatoheshin vetëm atëherë kur donin Gotët dhe vetëm 
atëherë kur këto rregulla nuk i cenonin për të fituar sa më shumë para. 

- Ishte një jetë plot tradhti e pabesi, - tha ai, pa ditur që po i bënte 
jehonë deklaratës hapëse të Karnesit. - Xhon Goti dhe familja e tij ma 
mësuan këtë lloj jete. 

Marrja në pyetje nga Karnesi shkaktoi disa herë gjullurdi në sallë. 
Avokati mbrojtës, që në fund do t’i thoshte jurisë se Alite ishte njeriu 
që e kishte “zbukuruar” këtë çështje, kaloi plot dy ditë duke e diskredi- 
tuar dëshmitarin kryesor. Ai u mor me të kaluarën kriminale të Alites, 
duke lënë të kuptohej se historia e tij ishte më e keqe nga ç’ishte treguar 
aty. Alite tha se nuk po përpiqej të fshihte asgjë, por e kishte të pamun- 
dur të tregonte gjithçka që kishte bërë. 

- Kam kryer krime çdo ditë të jetës sime përgjatë njëzet e pesë 
vjetëve, - tha ai, - por nuk mbaja shënime. 

Ndërsa pranoi shumicën e krimeve që Karnesi i shtoi listës së gjatë 
të prokurorisë, ai e kundërshtoi prerazi avokatin mbrojtës kur ky i fun- 

dit donte ta fajësonte për vrasjen e një gruaje në një motel, pasi kishin 
kryer marrëdhënie seksuale. 

- Atë e vrau Vini Goti, - iu drejtua ai jurisë. - Të gjithë e dinin këtë 

gjë- 

Më pas vazhdoi të shpjegonte rrjedhën e ngjarjeve të kësaj vrasjeje, 
ashtu siç ia kishte treguar një bashkëpunëtor i Vini Gotit dhe më vonë 
vetë Xhunior Goti. 

Alite e nuhati manovrën e avokatit për ta përfshirë në çështjen e 
pazgjidhur të vrasjes në motel. Ishte një përpjekje e dëshpëruar e Kar- 
nesit për të minuar më tej besueshmërinë e Alites përpara jurisë. Nuk 
kishte asnjë provë që e lidhte atë me krimin në motel. 

- Të gjithë e dinin se atë grua e vrau Vini Goti, - përsëriti Alite. 

Ndërsa anëtarët e jurisë kishin dalë nga salla për një pushim të 

shkurtër dhe Alite po ngrihej nga banka e dëshmitarit, ai thotë se 
Xhuniori u ngërdhesh dhe shqiptoi fjalët “Ne do të të vrasim”. 

Alite, i rrethuar nga dy mareshalë federalë, ia ktheu i acaruar: 

- Ej, ti, ke gjë për të më thënë? 

Paskëtaj, Goti filloi të shante si i tërbuar. 

- Ti je një qen, ja çfarë je! - ulëriti ai, sipas dëshmive të gazetave 
të së nesërmes. - Ti je një qen! Mos jam unë ai që vret vajza të vogla, 
more pederast? Maskara i dreqit! Kështu ke qenë gjithmonë. Mos vras 
gjë unë vajza të vogla në motele? 

Mareshalët e nxorën Aliten nga salla. Përpara se të hynte juria dhe 
të rifillonte gjyqi, Goti mori paralajmërim nga gjyqtari për shkak se 
shpërtheu në atë mënyrë. Ai kërkoi falje. Më vonë, Alite thotë se u 
gëzua që gjyqtari e pa se kush ishte Xhunior Goti i vërtetë dhe do të 
donte që edhe juria ta kishte parë kur kërceu përpjetë si i xhindosur. 

Shpërthimi i Xhuniorit nuk kishte rëndësi. Kush ishte “vajza e 
vogël” për të cilën bërtiste Goti? Dihet që vrasja në motel ishte një 
krim i tmerrshëm, por viktima ishte një vajzë te të njëzetat. Të dy, Goti 
dhe Alite, e dinin këtë gjë. 

Një ditë pas shpërthimit të Gotit, gazeta “Daily News” doli me ti- 

tullin: “KAOS NË SALLËN E GJYQIT; XHUNIOR GOTI SHAN 
RENEGATIN E MAFIES GJATË PUSHIMIT MES SEANCAVE.” 
Ky incident ndodhi ditën e shtatë të dëshmisë së Alites, dhe gaze- 
tarët Elison Gendar dhe Leri MekShein e hapën artikullin me frazën 
klasike “Dhe në ditën e shtatë ai e humbi toruan”. Më pas, ata detajo- 
nin debatin mes Xhunior Gotit dhe akuzuesit të tij. 

Viktoria Goti, nëna e Xhuniorit, i doli në ndihmë të birit dhe u 
përpoq të theksonte tezën e mbrojtjes se Alite e kishte mbytur atë grua 
në dhomën e motelit, dhe jo kunati i saj. Në stilin karakteristik të 
Gotëve, ajo nuk i dha rëndësi kërcënimit që kishte bërë i biri dhe u 
fokusua tek akuzuesi i tij. 

“Alite është gënjeshtar patologjik,” citohet të ketë thënë ajo të 
nesërmen për gazetën “New York Post”, “një mi i kapur në kurthin 
proverbial, i ngatërruar mes gënjeshtrave të veta. Prandaj e sulmoi tim 
bir në atë mënyrë.” 

As nuk e çonte ndër mend se djali i saj e provokoi vetë incidentin. 
RreguIIat e Gotëve vazhdonin të zbatoheshin edhe gjatë këtij gjyqi. 

- Mendoj se Xhuniori ishte tepër i dëshpëruar, - tregon Alite disa 
vjet më vonë kur kujton incidentin. - Unë u përpoqa të mblidhja 
veten pasi e shamë njëri-tjetrin, por ai e humbi fare. Për mua, ky është 
një shembull tjetër që tregon se çfarë frikacaku ka qenë gjithmonë 
Xhunior Goti. Mendonte se e kishte të humbur gjyqin dhe i jepte gojës 
pa ditur se ç’thoshte. Çdokush që na njeh të dyve, e di mirë se, nëse në 
atë dhomë do të gjendeshim vetëm ne të dy, as nuk do ta çonte ndër 
mend të sillej në atë mënyrë. Ai më ka pasur gjithmonë frikë. Por e 
dinte se nuk isha aq budalla sa të reagoja, kështu që bëri të fortin. Të 
nesërmen apo të pasnesërmen, nuk e mbaj mend ditën, gjyqi filloi pak 
me vonesë sepse me sa duket Xhuniori nuk donte të dilte nga qelia. 
Ishte i dëshpëruar dhe i frikësuar. 

Nga të gjitha gënjeshtrat dhe hipotezat që përdori mbrojtja për ta 
diskredituar, shpjegon Alite, implikimi në vrasjen e gruas në motel 
vazhdon ta shqetësojë. 

- E njoh vëllanë e së ndjerës, - thotë ai. - Ai e di mirë se çfarë 
ndodhi. Të gjithë e dinë. 

Pas ca kohësh, duke i shpjeguar terapistes së tij ngjarjen në fjalë, 
Alite parashtroi perspektivën e tij në lidhje me këtë histori të dhunshme 
kriminale. Gjithkush që është vrarë prej tij, tregon Alite, bënte pjesë 
në botën e krimit. Gjithkush që përfshihej në veprimtari kriminale, 
duhej t’i parashikonte pasojat. Por Alite thotë se asnjëherë nuk ka vrarë 
“asnjë person të pafajshëm” dhe asnjëherë një grua. Drejtësia e rrugës, 
shpjegon ai, duhej të lante hesapet me Vini Gotin kur organet ligj- 
zbatuese nuk vepruan. 

- Ai duhej vrarë për atë krim që bëri, - thotë Alite. — Nuk e elimin- 
uan vetëm sepse i përkiste familjes Goti. 

Alite e përfundoi paraqitjen e tij në gjyq më 8 tetor. Gjyqi do të vazh- 
donte edhe për një muaj e gjysmë. Kevin MekMahoni, Piter Zukaro, 
Xho O’Keini, i riu Pit Goti, dhe Tim Donovani qenë ndër dëshmitarët 
e thirrur nga mbrojtja. Të gjithë u përdorën për të hedhur poshtë dësh- 
minë e Alites dhe për të t’i dhënë të drejtë mbrojtjes në lidhje me disa 
ngjarje të treguara prej tij. Ishte një manovër tjetër për të minuar be- 
sueshmërinë e Alites. Një shembull, Alite kishte dëshmuar se Goti kishte 
qëlluar MekMahonin gjatë një debati të ashpër. MekMahoni e pranoi se 
e kishin qëlluar, por tha se Xhuniori kishte shtënë aksidentalisht. 

Xho O’Keini pohoi se e kishte qëlluar ai nipin e Çiro Perones gjatë 
sherrit në klubin “Arena”, dhe jo Xhuniori; se Xhini Fosterin e kishte 
rrahur Alite, por jo me urdhër të Xhuniorit; dhe se Xhuniori “respek- 
tohej” në lagje dhe “urrente” të gjithë ata që shisnin drogë. 

Kur iu bënë pyetje të drejtpërdrejta nga prokurori, O’Keini, që 
ishte dënuar me burgim të përjetshëm për vrasje, pranoi se kishte qenë 
pjesë e komplotit për të vrarë Aliten, me urdhër të Vito Guxos. Piter 
Goti, vëllai i vogël i Xhuniorit, e mohoi historinë e Xhoni Kasasantos. 
Gjatë marrjes në pyetje të drejtpërdrejta nga prokurori, ai pranoi se, 
kur vizitoi të vëllanë në burg, Xhuniori qe mburrur se kishte rrahur 
Xhodi Albanezen dhe të dashurin e saj. Sidoqoftë, Piter Goti dëshmoi 

se nuk dinte asgjë në lidhje me rrahjen brutale nga Alite të të dashurit 
të Xhodi Albanezes në bodrum, dhe Donovani, ashtu siç kishte bërë 
në Tampa, përshkroi se si Alite dhe të tjerë e kishin detyruar forcërisht 
të hiqte dorë nga biznesi i tij. Vetëm se këtë herë ai po dëshmonte në 
krah të mbrojtjes, jo të prokurorisë. 

Fokusi i provave dhe dëshmisë ishte nëse Goti ishte shkëputur nga 
mafia. 

Juria dëgjoi gjithashtu kaseta të regjistruara pas përgjimeve në 
Rei Bruk në vitet 2003 dhe 2004, në të cilat, deklaruan prokurorët, 
Goti ankohet se xhaxhai i tij Piti dhe të tjerë kishin marrë drejtimin e 
familjes kriminale dhe se e kishin ulur në pozitë, në rangun e kapos. 
Në një regjistrim ai premtonte se do t’ua përplaste kokat sapo të dilte 
nga burgu. 

Pyetjet që u lindnin anëtarëve të jurisë ishin të qarta: nëse Xhunior 
Goti ishte shkëputur vërtet nga mafia që në vitin 1999, atëherë përse 
shqetësohej se e kishin ulur në pozitë në vitin 2003? Nëse nuk bënte 
më pjesë në organizatë, si ishte e mundur që ai kishte rangun e kapos? 

Mbrojta e kundërshtoi versionin e ofruar nga këto kaseta me faktin se 
Xhuniori, në takimin me të atin në burgun e Marionit, ishte regjistruar 
duke thënë se donte të mos ishte pjesë e organizatës mafioze. Mbrojtja of- 
roi gjithashtu pjesë të një dokumenti qeveritar, memorandumi 302 i FBI- 
së, në të cilën informatori, i identifikuar vetëm si “individi”, ofronte de- 
taje rreth një takimi në vitin 2006, në të cilin bosi i atëhershëm i familjes 
Kolombo, Xhon Franceze, i tregoi informatorit se krerë të paidentifikuar 
të organizatës Gambino, së cilës ai i referohej si “Banda e Flauard Biçit”, 
kishin kërkuar miratimin e tij për vrasjen e Xhunior Gotit. 

Karnesi lexoi disa pjesë të këtij dokumenti përpara jurisë dhe e 
përfshiu në provat e mbrojtjes. 

“Më 3 prill 2006, 'individi’ u takua me Xhon Francezen në një 
restorant të quajtur “Bahama Moma”, në Northport të Long Ajlëndit. I 
pranishëm ishte edhe njëri prej nipërve të Francezes. ‘Individi’ shpjegoi 
se qe takuar me këtë nip disa muaj më parë për të biseduar rreth një kon- 

trate. Gjatë bisedës, Franceze tha se kohët e fundit qe takuar me bandën 
e Hauard Biçit (familjen Gambino) në lidhje me çështjen e Xhonit 
(Xhunior Gotit). Franceze deklaroi se ata qenë të shqetësuar në lidhje me 
mënyrën se si po sillej Xhuniori kohët e fundit, dhe theksoi se asnjërit nuk 
duhej t’i lejohej shkëputja nga rrjeti. Ata besonin seXhunior Goti kishte 
fshehur miliona dollarë. Franceze i tha ‘individit’se jepte miratimin për 
vrasjen e Xhuniorit, nëse krerët e organizatës Gambino mendonin se një 
gjë e tillë ishte e nevojshme. Franceze i tha gjithashtu ‘individit’ se këtyre 
tipave të bandës së Hauard Biçit u kishte marrë koka erë.” 

Në qarqe të tilla bëheshin të njëjtat biseda. Flitej gjithmonë për 
vrasje, para dhe pabesi. A kishte fshehur Xhuniori miliona dollarë? 
Po anëtarët e paidentifikuar të familjes së tij kriminale - ndoshta 
xhaxhallarët e tij - a kishin thurur një plan për ta vrarë? Sigurisht që 
nuk ka përgjigje. Por dokumenti në fjalë i ofroi jurisë një pistë tjetër për 
ta shqyrtuar dhe njëherazi ndihmoi tezën e mbrojtjes për “shkëputjen 
e Xhuniorit nga organizata”. Xhuniori ishte në këtë rast objektiv i një 
vrasjeje dhe viktimë e mundshme. 

Franceze, tani në të nëntëdhjetat dhe i mbyllur në burg, është 
identifikuar si një gangster tipik i kohëve të vjetra, “mafiozi ideal”, 
tregon një bashkëpunëtor i tij, i cili vuajti dënimin në të njëjtin burg 
me Francezen. Por ka diçka disi ironike në lidhje me deklaratat e 
Francezes për historinë e Xhon Gotit. Djali i tij, Majkëll Franceze, 
dikur kapo në familjen Kolombo, bashkëpunoi me prokurorinë në 
fund të viteve ’80. Që atëherë e ka shndërruar rolin e tij si renegat 
i mafies në profesion. Shkruan libra dhe mban fjalime (me tarifa) 
rreth jetës në botën e krimit dhe vendimit të tij për t’u shkëputur nga 
mafia. E dini se cili ishte titulli i librit të parë të Majkëll Francezes? 
“Shkëputja nga Mafia”. 

Diskutimet mes anëtarëve të jurisë filluan më ff nëntor dhe u 
zhvilluan për rreth dhjetë ditë gjatë një periudhe trejavore. Paneli i 
zgjedhur në mënyrë anonime i kishte fundjavat pushim. Pati edhe disa 
pauza të tjera dhe një pushim pesëditor për Ditën e Falënderimeve. 

Një nga shënimet e para të një anëtari jurie u bë publik përpara se të 
fillonin diskutimet. Shkruesi i letrës, i identifikuar si Anëtari nr.6, i 
kërkoi një nder gjyqtar Kastelit. Anëtari nr. 6 shkruante: “I nderuar 
gjyqtar Kastel, siç e dini, aktualisht jam i papunë. Për shkak se kam 
shërbyer në këtë juri, kam humbur mundësi të shumta punësimi. Do 
ta vlerësoja së tepërmi nëse do të mundeshit të më jepnit një letër re- 
komandimi... ku të deklaroni se kam shërbyer në gjyqin e stërzgjatur 
të Xhunior Gotit, që ka tërhequr shumë vëmendje. Letra juaj do të më 
ndihmojë në punësimin tim në të ardhmen.” 

Gjyqtar Kasteli iu përgjigj se do ta shqyrtonte këtë kërkesë pasi të 
mbaronte gjyqi- 

Me sa dukej, gjithkush donte të përfitonte diçka nga kjo çështje. 

Juria popullore fillonte procesin e diskutimeve çdo mëngjes rreth 
orës dhjetë. Zakonisht largoheshin nga ora pesë e pasdites. Problemi 
i parë u shfaq më 19 nëntor kur kryetari i jurisë i dërgoi Kastelit një 
shënim ku thuhej: “E kemi të pamundur të arrijmë në një verdikt 
unanim për akuzën e parë, të dytë dhe të tretë.” Pasi u konsultua me 
jurinë dhe u sqarua me kryetarin e jurisë në lidhje me mosarritjen e 
një marrëveshjeje për asnjërën nga të tri akuzat, gjyqtari i kërkoi jurisë 
të vazhdonte punën. 

Pas pesë ditësh, më 24 nëntor, pasdite rreth orës tre, kryetari i ju- 
risë dërgoi një shënim tjetër: 

“Nuk jemi në gjendje të marrim një vendim unanim për akuzën e 
parë. Nuk jemi në gjendje të marrim një vendim unanim për akuzën e 
dytë. Nuk jemi në gjendje të marrim një vendim unanim për akuzën 
e tretë.” 

Gjyqtari i bëri thirrje disa herë jurisë, duke e nxitur të vazhdonte 
punën. Të nesërmen dha urdhër për ndërprerjen e gjyqit pasi anëtarët 
e jurisë do të merrnin pushim për Ditën e Falënderimeve. Diskutimet 
vazhduan më 1 dhjetor 2009. Në orën 3:10 të pasdites kryetari i jurisë 
dërgoi shënimin përfundimtar: 

“Gjyqtar Kastel, ne nuk mund të marrim një vendim unanim për 

asnjërën prej akuzave; gjendemi në një situatë pa rrugëdalje. Asnjëri 
nga anëtarët e jurisë nuk beson se mund të merret një vendim unanim 
për secilën akuzë.” 

Paskëtaj, Kasteli deklaroi se juria e kishte të pamundur të merrte një 
vendim unanim dhe për pasojë gjykimi shpallej i pavlefshëm. Kampin 
e Gotëve e kapi euforia nga gëzimi. Një barazim ishte pothuajse po aq 
me vlerë sa një fitore. Deri më tani, që nga viti 2005, Xhunior Goti 
ishte përballur katër herë me autoritetet federale. Të katërta çështjet 
përfunduan njëlloj: juritë e kishin të pamundur të arrinin në një verdikt 
unanim. Provat dhe dëshmia nuk rezultuan aq domethënëse sa për të 
bindur dymbëdhjetë anëtarët e secilës prej këtyre katër jurive popullore. 

Në këto rrethana, një prej veprimeve të para që mori Karnesi, ishte 
kërkesa për lirim me kusht. Xhuniori ishte mbajtur në paraburgim që 
kur aktakuza u dorëzua në prokurorinë e Tampës, më shumë se një vit 
më parë. Kasteli e pranoi kërkesën. Xhunior Goti u lirua atë pasdite 
pas një garancie prej dy milionë dollarësh. Ndërsa doli nga gjykata, u 
rrethua nga dhjetëra gazetarë. 

- Tani dua të shkoj në shtëpi dhe të takoj fëmijët, - tha ai, duke iu 
referuar reportazheve mediatike të asaj dite. - Falë Zotit, këto Krisht- 
lindje do t’i kaloj gëzueshëm me familjen. 

Katër nga anëtarët e jurisë ranë dakord të flisnin me mediet për 
të diskutuar çështjen në fjalë. Të katërt mbetën anonimë dhe me sa 
dukej të katërt kishin votuar për pafajësinë e Xhuniorit. Në bazë të 
artikujve që u botuan në gazetat e së nesërmes, juria kishte votuar 
gjashtë me pesë (një anëtar i pavendosur) për të dënuar Xhunior Gotin 
për akuzën e parë. Ishte votuar shtatë me pesë dhe gjashtë me pesë (një 
anëtar i pavendosur) për dy akuzat e tjera. 

Sipas një reportazhi të gazetës “Newsday”, një anëtar jurie tha 
gjithashtu se “e gjithë juria ishte dakord” që Xhon Alite ishte një 
dëshmitar aspak i besueshëm i prokurorisë. Kur i pyetën për Gotin, 
anëtarët e jurisë thanë gjithashtu se mendonin që Xhunior Goti nuk 
duhej rigjykuar. 

Me kaq mjafton, thanë ata. 

“PËR HERË TË KATËRT, GJYKIM I PAYLEFSHËM PËR 
AKUZAT KUNDËR GOTIT” ishte të nesërmen titulli kryesor i 
gazetës “New York Times”. Artikulli, i shkruar nga Alan Feurer, e 
shprehu qartë mesazhin e tij që në paragrafin e parë. Ai theksonte se 
për herë të katërt në katër vjet, një juri federale “nuk mori një vendim 
në gjyqin kundër Xhon A. Gotit, gjë që e lartëson atë si një të pande- 
hur kriminal legjendar dhe një gangster edhe më dinak për t’u dënuar 
sesa babai i tij”. 

Xhon Xh. Goti kishte fituar në gjykatë disa herë ndaj autoriteteve 
federale, dhe për këtë mori nofkën “Doni i pafajshëm”. Por nuk arri- 
ti t’i mundte autoritetet herën e fundit dhe për pasojë vdiq në burg. 
Xhon A. Goti, i cili nuk u dënua në katër gjyqe, do të shkonte në shtë- 
pi, në vend që të përfundonte në burg. Më 14 janar 2010, e njoftuan se 
nuk do të gjykohej për herë të pestë. 

“Duke marrë parasysh rrethanat, prokuroria ka vendosur që të 
mos procedojë më penalisht kundër Xhon A. Gotit,” tha Prit Bharara, 
prokurori i distriktit jugor të Nju Jorkut, në një deklaratë të shkurtër, 
teksa njoftoi se zyra e tij kishte vendosur se nuk do të ngrinte më akuza 
kundër Gotit për këtë çështje. 

Alite u njoftua për vendimin e jurisë teksa mbahej i mbyllur në 
Qendrën Metropolitane të Paraburgimit në Manhatan, që ndodhej jo 
shumë larg gjykatës. Nuk e priti mirë, por nuk u shqetësua shumë. Pas 
ca kohësh e transferuan në Florida, në pritje të dënimit. Atje mësoi se 
Xhuniori nuk do të rigjykohej. S’kishte ç’të bënte më tepër. Përderisa 
autoritet federale kishin vendosur në këtë mënyrë, të dyve, atij dhe 
Xhunior Gotit nuk u mbetej gjë tjetër, veçse të vazhdonin jetët e tyre. 

- Në fakt, një gjykim i pavlefshëm është dështim i procesit, - kishte 
thënë gjyqtari Kastel gjatë diskutimeve të jurisë. - Ky nuk mund të 
konsiderohet një verdikt. 

- Por fundja, - thotë Alite, - gjysma e jurisë votoi për dënimin e 
Gotit. 

X hon Alite u dënua zyrtarisht nga gjyqtarja Suzan Baklju më 
27 prill 2011, në Tampa. Prokurorët federalë të zyrave të Nju 
Jorkut dhe Floridës shkruan letra rekomandimi në të cilat vlerësohej 
bashkëpunimi “i jashtëzakonshëm” dhe “i konsiderueshëm” i Alites, 
dhe i kërkohej gjyqtares që dënimi të ishte më i ulët sesa ai që mund të 
vendosej sipas udhëzimeve federale gjyqësore, një dënim që mund të 
rezultonte edhe në burgim të përjetshëm. 

Alite u vetëdeklarua fajtor për akuzat e vrasjes dhe mashtrimit, 
duke pranuar rolin e tij në katër vrasje, dy tentativa për vrasje, trafik 
droge, sulm personi, baste të paligjshme dhe zhvatje. 

Gjatë seancës së dënimit, avokati i tij mbrojtës, Timoti Fitzxheraldi 
solli në vëmendjen e të pranishmëve se gjyqtarja kishte lexuar dy letra 
prekëse të dërguara nga të bijat e Xhorxh Grosos dhe Xhon Geber- 
tit, vrasjet e të cilëve Alite i kishte pranuar. Me sa duket këto letra 
kishin ndikuar te gjyqtarja, u shpreh Fitzxheraldi. Por fjala e tij mori 
një kthesë të papritur. Groso dhe Geberti kishin tentuar të parët për të 
vrarë Aliten, iu drejtua avokati gjyqtares Baklju. Alite nuk ishte vrarë 
dhe qëndronte para saj në atë sallë, sepse kishte arritur t’u shpëtonte 
plumbave të rivalëve që më pas i kishte eliminuar. 

Të pyetur nga gjyqtarja, prokurorët konfirmuan se ky ishte thelbi 
i çështjes së Alites. 

Ashtu si gjithçka tjetër në historinë e Xhon Alites, pesha që u jepet 
fakteve varet nga perspektiva e gjithkujt. 

Xhon Alite u dënua me dhjetë vjet burg. Deri atëherë kishte bërë 
thuajse gjashtë vjet. U lirua në pranverën e vitit 2012. Nuk zgjodhi 
ndjekjen e Programit për Sigurinë e Dëshmitarëve dhe u kthye në Nju 
Xhersi, ku aktualisht jeton dhe punon. Shkon te një terapiste një herë 
në javë dhe akoma ndonjëherë përpiqet të kontrollojë veten. Dhu- 
na ishte pjesë e jetës së tij për shumë kohë, ndaj ai e quan “varësi”. 
Megjithatë, e pranon se tani jeta e tij ka marrë një drejtim tjetër. 

Është i lumtur që gjendet pranë djemve, Xhonit dhe Metit, dhe ka 
një marrëdhënie të përzemërt, ndonëse ndonjëherë të tensionuar, me 
nënën e tyre, Klaudian, ndërkohë që është divorcuar nga gruaja e parë, 
Karola. 

- Ajo më urren, - thotë ai. - Por nuk më bën dhe aq përshtypje. 

Alite po përpiqet të lidhet sa më shumë me dy fëmijët e tjerë, 
Xhimin dhe Çelsin. 

Ai zotëron disa sipërmarrje që janë në zhvillim e sipër, dhe ruan 
lidhjet me shumë prej shokëve të dikurshëm. Është e qartë se akoma 
e mundon perceptimi i krijuar se atë e “zbuan” nga Kuinsi Xhunior 
Goti dhe bashkëpunëtorët e tij. Në fakt, që nga lirimi nga burgu, është 
kthyer shpesh atje. Dy herë ka qenë i shoqëruar nga ekipe televizive. 
Në fund të vitit 2013 dha një intervistë për emisionin “60 minuta 
sportive” në lidhje me përpjekjet e shtetit të Nju Xhersit për të lega- 
lizuar bastet sportive. Si një ish-organizator bastesh, Alite deklaroi se 
legalizimi i basteve do të ishte një iniciativë pozitive për Nju Xhersin, 
por nuk do të dëmtonte bizneset e paligjshme të krimit të organizuar. 
Për këtë pjesë, kamerat televizive e shoqëruan edhe në Udhevën, ku 
foli për lagjen e tij të vjetër. Një ekip i televizionit britanik që xhi- 
ronte seri për “jetën pas krimit” kaloi gjithashtu disa ditë me të në 
Nju Xhersi dhe Nju Jork, në pranverën e vitit 2014. Alite tregon të 
njëjtën histori për këdo që e pyet: bëri ç’bëri, nuk mund ta kthejë pas 
të kaluarën. Tani përpiqet të shohë përpara, përpiqet të jetë njeri më i 
mirë, përpiqet të sigurohet se fëmijët e tij, dhe fëmijët e tjerë, nuk do 
të tundohen nga pushteti dhe paraja - krimi i organizuar. 

Xhon A. Goti e tregoi gjithashtu historinë e tij në emisionin “60 
minuta” në shkurt 2011. Intervista ekskluzive njëorëshe, e titulluar 
“Edicion special për 60 minuta”, u krye nga Stiv Krofti, një nga re- 
porterët më të mirë në këtë program mjaft të vlerësuar. Krofti e interv- 
istoi Gotin në shtëpinë e tij në Ojster Bei, Long Ajlënd. 

Avokati i Gotit, Çarls Karnesi, qëndronte gjithë kohës në krah të 
Xhuniorit. Drejtuesit e emisionit ranë dakord që askush tjetër të mos 
intervistohej për këtë edicion të posaçëm. Alite ka parë pjesë të kësaj 
interviste disa herë në YouTube. Kur përmendet Alite, Goti i refero- 
het me sharjet “mburravec”, “qen” dhe “maskara”. Gjatë intervistës që 
zgjat rreth dyzet e një minuta, Xhuniori vazhdon avazin e vjetër, thotë 
Alite. Tregon të njëjtën histori duke mos treguar të vërtetën dhe duke 
mos pranuar asnjëherë se kush është në të vërtetë ose çfarë ka bërë. 

Gjatë katër viteve të fundit është folur për një film, “Goti: nën hijen 
e të atit”, që do të tentojë të rrëfejë historinë e gangsterëve babë e bir. 
Thuhet se Xhon Travolta do të luajë rolin e Xhon Gotit. Realizimi i 
këtij projekti, si shumë gjëra të tjera në Hollivud, është vënë disa herë 
në pikëpyetje. Sidoqoftë, nëse realizohet një film i tillë, për sa kohë që 
Xhuniori dhe motra e tij Viki do të jenë producentë, Alite është i sig- 
urt se ngjarjet do të vërtiten më shumë rreth mitit sesa rreth realitetit. 

Xhon Alite thotë se, kur shikon veten në pasqyrë çdo mëngjes, ai 
e di se kë po sheh. Ai e di se çfarë ka bërë. Nuk tenton ta fshehë. Mbi 
këtë sinqeritet, mbi këtë pranueshmëri të përgjegjësisë, ai përpiqet të 
ndërtojë të ardhmen. Mendon se po bëhet një njeri më i mirë. Sigu- 
risht që kjo gjë nuk do të ndryshojë gjërat e tmerrshme që ai ka bërë 
në të shkuarën; nuk do të sjellë në jetë njerëzit që ka vrarë; nuk do të 
lehtësojë dhimbjet dhe vuajtjet e atyre që ka lënduar. Por ai beson se, 
vetëm duke e parë të vërtetën në sy, mund të ecë përpara. Prandaj Alite 
ndihet në paqe me veten kur është përpara pasqyrës. 

Pyet veten se kë sheh Xhunior Goti në pasqyrën e tij. 

Në nëntor 2013, Xhunior Goti u përmend sërish në emisionet e 
lajmeve. Tha se e kishin goditur me thikë jashtë një farmacie në Sioset, 

Long Ajlënd, jo shumë larg nga shtëpia e tij. Sipas informacioneve të 
para, Goti, i cili e ngau vetë makinën për në spital, u tha mjekëve të 
urgjencës se ishte përpjekur të ndante dy të huaj që po ziheshin dhe 
se njëri prej tyre i kishte ngulur thikën. Në bazë të reportazheve tele- 
vizive, kur mbërritën policët, Goti, që ishte plagosur lehtë, refuzoi me 
mirësjellje të fliste me ta. 

Incidenti kishte ndodhur një të diel, rreth orës 9:45 të paradites. 
Në një reportazh nënvizohej se punonjësit e farmacisë nuk kishin parë 
apo dëgjuar njerëz që ziheshin. Në këtë reportazh thuhej gjithashtu se 
nuk kishte prova të ndonjë sherri në parking. Xhon Alite thotë se nuk 
e ka idenë se çfarë ka ndodhur atë ditë. Thjesht nuk i beson dokrrat 
e Xhunior Gotit se është treguar zemërgjerë e bamirës sikur të ishte 
samaritan. 


Rregullat e Xhon Gotit për lidershipin: gjithmonë manipulo 
faktet me qëllim që të paraqesësh një imazh pozitiv! Perceptimi 
është realitet. 






RREGULLAT E XHON GOTIT 
PËR LIDERSHIPIN 


1. Sa herë të jetë e nevojshme, vartësit duhet të marrin përsipër 
krimet për të cilat mund të akuzohen Goti ose familja e tij. 

2 . Asnjë pjesëtar i bandës nuk duhet të mbajë syze dielli në 
praninë e bosit. 

3 . Anëtarët dhe bashkëpunëtorë të tjerë të familjes kriminale nuk 
lejohen të flasin në media. Ndalohet dhënia e intervistave dhe 
dalja në televizion. 

4 . Bashkëshortet dhe të dashurat duhet të demonstrojnë përulësi. 
Ato nuk duhet të flasin në publik dhe nuk duhet të bien në sy. 

5. Sa herë që është e mundur përdorni nofka poshtëruese për 
njerëzit që i keni nën vete! Në këtë mënyrë përcaktohet se kush 
drejton dhe kush duhet të nënshtrohet. 

6 . Trafiku i drogës është i ndaluar dhe i ndëshkueshëm me vdekje. 
(Çdo anëtar apo bashkëpunëtor që merret me drogë, duhet t’i 
ndajë fitimet me bosin.) 

7 . Mbaji gjithmonë vartësit në tension dhe në pritje! Në këtë 
mënyrë u kujton atyre se kush komandon, pa u lodhur me fjalë. 

8 . Çdo anëtar apo bashkëpunëtor e ka kategorikisht të ndaluar të 
ketë marrëdhënie seksuale me bashkëshorten, të dashurën apo 
bijën e ndonjë anëtari tjetër të organizatës. 

9 . Të jesh gjithmonë në dijeni për praninë e bosit në çdo mjedis 
publik apo social! Në çdo rreth shoqëror, ku ndodhen anëtarë 

të familjeve të tjera kriminale, sigurohu që ata të vijnë te ti për 
të të respektuar! T’u afrohesh i pari për t’i takuar është shenjë 
dobësie. 

10 . Asnjëherë mos bisedo për punën brenda mureve të shtëpisë! 
FBI-ja ka “veshë” kudo. Nëse flet për punë në makinë, ngrije 
zërin e radios! Është më mirë që të bisedohet duke ecur në 
rrugë. 

11 . Kur akuzohesh për një krim, pavarësisht nga rrethanat, mos e 
prano kurrë fajësinë! Kjo është shenjë dobësie. 

12 . Gjithmonë manipulo faktet me qëllim që të paraqesësh një 
imazh pozitiv! Perceptimi është realitet. 

FALËNDERIME 


S hkrimi i këtij libri do të kishte qenë i pamundur pa bashkë- 
punimin dhe sinqeritetin e Xhon Alites, i cili kaloi orë të tëra 
duke shqyrtuar me mua të gjitha detajet. Para së gjithash i kërkova 
Xhonit që të tregonte të vërtetën dhe vetëm të vërtetën. Besoj se kështu 
ka vepruar, dhe për këtë e falënderoj. 

Gjatë viteve të kaluara, për të provuar vërtetësinë e fakteve dhe 
për të pasur kuptueshmëri sa më të qartë të ngjarjeve, u jam referuar 
dhjetëra burimeve nga organet ligjzbatuese dhe bota e krimit. Këto 
burime kanë qenë jashtëzakonisht të vlefshme për shkrimin e këtij libri, 
por, për arsye të ndryshme, ata kanë zgjedhur të mbeten anonimë. Një 
prej këtyre burimeve dhe një mik i mirë pranoi që t’i citohej emri. Dejv 
Xhentile, një agjent i FBI-së në pension, i cili ka dhënë kontribut të 
madh në shkatërrimin e familjes mafioze të Filadelfias, më është gjen- 
dur gjithmonë pranë. E vlerësoj ndihmën e tij të vyer. Dejv Xhentile 
bëri të mundur njohjen time me Xhon Aliten, dhe për këtë e falënderoj. 

Mark Çaiti redaktoi këtë libër dhe bëri me zotësi gjithçka që i 
kërkohet një redaktori. Punoi me dorëshkrimin dhe e përmirësoi 
dukshëm. Tom Pitoniaku kishte punën e bezdisshme por të domos- 
doshme të korrektimit të kësaj historie. Bëri një punë të shkëlqyer që 
besoj se pasqyrohet në produktin final. 

Së fundmi, dua të falënderoj bashkëshorten time, për dashurinë 
dhe mbështetjen e saj. Edhe një herë, siç ka bërë dhe në projektet e mia 
të mëparshme, ajo u tregua e durueshme dhe e mirëkuptueshme teksa 
punoja me orë të zgjatura dhe udhëtoja larg shtëpisë për ditë me radhë, 
si pjesë e procesit të të shkruarit. 







Xhunior Goti dhe Xhon Alite me disa prej pjesëtarëve 
të bandës 



Xhuniori me Aliten, 
pas lindjes së djalit të 
Alites, Xhimit 



Xhunior Goti dhe Alite, 
jashtë Gjykatës Federale 
të Manhatanit, gjatë 
procesit gjyqësor të 
Xhon Gotit 








Xhoni dhe Klaudia, në 
shtëpinë e tyre, në Çerri 
Hill, NjuXhersi 



Duke u stërvitur me djemtë e 
tij, në palestrën e tij në Vorhiz, 
Nju Xhersi 


Xhonin e vizitojnë në burgun federal, MekKin, 
Pensilvani, Klaudia, Meti, Xhoni, Xhimi dhe 
Çelsi 










Mesi i viteve '80 — Fillimi i viteve '90 


Rreth vitit 1994 



Grafikë të lidhjeve Alite - Goti - organizata Gambino 



Xhon Xh. Goti 


Doni Elegant 

Xhon A. Goti - Xhuniori 


Roni Trukio 


Xhoni Gebert, 
viktimë vrasjeje 




Brus Goterap, 
viktimë vrasjeje 










Një shëtitje me deve në Senegal, ku do Roza, e dashura braziliane 
të merrte pasaportat e falsifikuara 


Në apartamentin e tij në Kopakabana Në rrugë, në lagjen e tij në Rio 


Duke u relaksuar me 
disa “mikesha” në 
Kolumbi 


Me Klaudian në Paris 









Një i burgosur, duke bërë “dush” në 
burgun “Ari Franko” 


Ushqimet në “Ari Franko”, oriz dhe 
fasule plot me insekte 


Alite dhe shokët e qelisë duke 
festuar, sepse po hanë ushqim të 
futur kontrabandë, pasi u kanë dhënë 
ryshfet gardianëve 




Alite dhe Klausi, në 
“Ari Franko” 

BYROJA FEDERALE E HETIMIT 


Data e transkriptimit: 16/01/2006 


XHON A. GOTI, i njohur gjithashtu si XHUNIOR GOTI, ishte i pranishem 
në zyrën e prokurorit të SHBA-ve, distrikti jugor i Nju Jorkut, me adresë në 500 
Pearl Street, Nju Jork, më 18 janar 2005, për një marrëveshje me prokurorinë. Ky 
takim bëhet me kërkesën e XHUNIOR GOTIT. Në takim ishin gjithashtu të pranishëm 
AVOKATËT E XHUNIOR GOTIT, Xhefri Lihtman dhe Mark Ferniç, si edhe prokurorët 
e Shteteve të Bashkuara. Robert Buehler. Xhun Kim dhe Xhenifer Roxhërs. 


Pasi XHUNIOR GOTI dhe avokatët 
mbrojtës lexuan marrëveshjen dhe 
prokurorët iu shpjeguan atyre kushtet e kësaj 
marrëveshjeje, XHUNIOR GOTI e nënshkroi 
këtë marrëveshje. Më pas, XHUNIOR GOTI 
ofroi informacionin në vijim: 

Vrasja e Deni Silvës 

Në orët e para të mëngjesit të 11 ose 
12 marsit 1983, XHUNIOR GOTI, së bashku 
me shokët e tij, MARK KAPUTO dhe ENTONI 
AMOROSO, qenë të pranishëm në barin 
“DHELPRA E ARGJENDTË”, që ndodhet në 
kryqëzimin mes rrugës “101” dhe shëtitoren 
“Liria”, në Kuins, Nju Jork. Në një moment, 
TOMI (nuk i dihet mbiemri), i njohur me 
pseudonimin “ELFI”, iu afrua XHUNIOR GOTIT, 
i cili qe ulur në bar me një shoqe të quajtur 
DONA (nuk i dihet mbiemri). Sipas XHUNIOR 
GOTIT, “ELFI” e ngacmoi disa herë. Shkëmbyen 
fjalë dhe, pasi u nxehën gjakrat, XHUNIOR 
GOTI e goditi “ELFIN” me një shishe të thyer. 
XHUNIOR GOTI i nguli “ELFIT” një thikë që 
XHUNIOR GOTIT ia dha AMOROSO. 

Sipas XHUNIOR GOTIT plasi një sherr 
ku u përfshinë tridhjetë deri në dyzet klientë të 
barit. XHUNIOR GOTI kujton se ndër personat 
e përfshirë në sherr qenë: DENI SILVA, XHON 
dhe GREG MASA, ANXHELO KASTELI, XHOI 
KUIRO, RAJLI (nuk i dihet emri) dhe XHON 
SEMANO. XHUNIOR GOTI deklaroi se DENI 


FF.DERAL BUREAU OF INVESTICATION 


Ql/16/.2Qtt£ 


JOHN A. GOTTI, also known as (aka) JUNIOR (GOTTI, JR.) 
(Procect Identity) was present at the United States Attorney's 
Office, Southern District of New York (SDNY), 500 Pearl Street, New 
York, New York on January 18, 2005 for a proffer session. This 
meeting was arranged at GOTTI, JR.'S reguest. Also present were 
GOTTI JR.'S attorneys, JEFFREY LICHTMAN, Esq., and MARC FERNICH, 

Esq. , as well as Assistant United States Attomeys (AUSAS) Robert 
Buehler, Joon Kim and Jennifer Rodgers, SDNY. 

After GOTTI, JR. and his attomeys read the proffer 
agreement and the terms of that agreement were explained to them by 
the AUSAS, GOTTI, JR. signed the agreement. GOTTI, JR. thereafter 
provided the following information: 

The Murder o£ Danny Silva 

In the early moming hours o£ either March llth or 12th, 
1983, GOTTI, JR., along with his friends, MARK CAPUTO and ANTHONY 
AMOROSO, were present at the SLIVER FOX bar located on lOlst Street 
and Liberty Avenue in Queens, New York. At some point, TOMMY Last 
Name Unknown (LNU) aka "ELFIE" approached GOTTI, JR. who was seated 
at the bar with a female friend, DONNA LNU. According to GOTTI, 
JR., "ELFIE" repeatedly bumped into him. Words were exchanged, one 
thing led to another and GOTTI, JR. ultimately hit "ELFIE" with a 
broken glass bottle. GOTTI, JR. then stabbed "ELFIE" with a knife 
that GOTTI, JR. had obtained from AMOROSO. 

According to GOTTI, JR, a melee ensued involving 
approximately 30 to 40 of the bar's patrons. GOTTI, JR. recalled 
that among those involved in the melee were: DANNY SILVA, JOHN and 
GREG MASSA, ANGELO CASTELLI, JOEY CURIO, First Name Unknown (FNU) 
RILEY and JOHN CENNAMO. GOTTI, JR. stated that DANNY SILVA was 
stabbed and killed during the melee. 

GOTTI, JR. described a meeting, which occurred a short 
time after the incident at the SLIVER FOX, between ANGELO RUGGIERO, 
SR. and a New York City Police Department (NYPD) Detective, JOHN 
DALY. GOTTI, JR. drove RUGGIERO to the meeting, which took place 
at the Sherwood Diner located near the Five Towns, on the Queens- 
Nassau County border. Before the meeting GOTTI, JR. and RUGGIERO 
discussed the purpose of the meeting. According to GOTTI, JR. 

•i New York, New York 

Dy SA Cindy A. Peil 





Faqja e parë e memorandumit 302, 
marrëveshja bashkëpunuese e Xhunior 
Gotit me prokurorinë 


SILVA u godit me thikë dhe u vra gjatë këtij sherri. 

XHUNIOR GOTI përshkroi takimin që ndodhi pak kohë pas këtij incidenti në 
“DHELPRËN E ARGJENDTË” ndërmjet ANXHELO RUXHEROS dhe detektivit të 
departamentit të policisë së Nju Jorkut, XHON DEILI. XHUNIOR GOTI e shoqëroi 
me makinë RUXHERON për te ky takim që u bë në restorantin “Sherud”. Përpara 
takimit, XHUNIOR GOTI dhe RUXHERO diskutuan qëllimin e takimit. 


Hetuar më 18/01/2005 në Nju Jork 
Dosja nr. 281 - NY - 281763 

Hierarkia e organizatës kriminale Gambino nga viti 1991 


























